
Sophie  Muller 
Om  huis  toe  te  gaan 


Sy  kyk  verby  die  toe  weermaghek,  verby  die  netjiese  eenheidswapen  wat 
bokant  die  hek  vas  is.  Sy  kyk  oor  die  groen  skemergras  na  waar  haar  man 
wegstap. 

Deur  die  splete  van  die  houthek  sien  sy  hom  omdraai  en  waai  voordat  hy 
tussen  die  bome  wegraak.  Sy  wag  altyd  dat  hy  heeltemal  wegraak  voordat 
sy  ry. 

Sy  moet  huis  toe  gaan,  want  die  gastemiddag  is  verby.  Huis  wat  'n  woon- 
stel  is  met  'n  ronde  tafel  en  'n  bed,  waar  sy  vir  twee  jaar  lank  alleen  moet 
bly. 

Oor  sewe  dae  en  sewe  nagte  mag  sy  weer  kom  en  onder  die  groot  bruin  tent 
kuier.  Kuier  soos  'n  mens  saam  met  die  dominee  en  jou  verlangse  familie 
kuier,  terwyl  jy  in  jou  hart  die  armie  en  die  bruin  tent  en  die  grens  en  die  kor- 
poraal  vloek. 

Sy  klap  die  motordeur  hard  toe. 

Toe  sy  die  motor  in  eerste  rat  sit,  druk  sy  die  kasset  in  die  gleufie  en  draai  die 
volume  oop.  Tussen  die  rooibaksteenhuise  deur  en  verby  die  weermag- 
winkel  sing  Lionel  Ritchie  hees: 

"You  mean  more  to  me  than  words  can  every  say  ..." 

"Ek  het  nie  'n  saak  met  jou  nie,"  sê  sy  hard.  "Nie  met  jou  of  die  armie  of  jou 
kwaai  korporaal  nie." 

Skemer  word  donker  tussen  die  bome  in  die  Fonteine. 

Sy  skakel  die  hoofligte  aan: 

"Ekskuus,  Korporaal,  ek  kan  nie  jou  of  die  vyand  mooi  sien  nie." 

"Just  to  hold  your  hand  and  to  know  our  love  will  stay  ..." 

"Nee,  ek  weet  hy  moet  nou  eers  veg  vir  sy  land,  Korporaal." 

Toe  sy  in  Kerkstraat  afry,  gaan  die  petrolmeter  se  liggie  aan  en  sy  skakel  die 
flikkerlig  aan  om  te  draai  sodat  sy  brandstof  kan  ingooi.  Sy  kyk  vir  die 
verkeer  wat  aanhou  verbyflits  en  laat  Lionel  Ritchie  verder  sing: 

"I  need  to  tell  you  this 
I need  to  have  you  near  me  ..." 

Die  motors  gly  van  voor  af  langs  haar  verby  en  toe  dit  stil  is,  salueer  sy  vir 
laas  die  korporaal  en  draai. 

In  een  helder  oomblik  ontplof  die  ligte  van  die  laat  motor  saam  met  haar 
voorruit. 

In  een  stadige  oomblik  verstil  Lionel  Ritchie  en  verkrummel  die  glas  terwyl 
sy  saam  met  die  stuurwiel  opstyg  tot  teen  die  motor  se  dak. 

Toe  sy  dink  dat  sy  deur  die  lug  van  vlieënde  glas  en  staal  en  verskietende 
sterre  sal  vlieg,  bly  haar  been  agter  en  anker  haar  aan  die  frommelkar  vas. 
Die  masjien  skuif  nader  en  kom  lê  op  haar  skoot. 

'Trek  haar  uit,"  skree  iemand,  "die  kar  gaan  brand!" 

"Sy's  dood,"  sê  'n  ander. 

Sy  is  nie  dood  nie,  wil  sy  sê,  maak  oop  die  deur,  maar  sy  kan  nie  praat  nie, 
want  haar  mond  is  vol  bloed. 

Sy  hoor  polisie-motors  skree  en  by  haar  kraak  die  staal  van  die  motordeur. 
Toe  vat  hande  haar  vas  en  trek  en  sy  voel  hoe  haar  been  agterbly,  want  hy 
het  vasgegroei  tussen  staal  en  staal. 

Later,  toe  sy  op  'n  hoë  trollie  lê,  is  die  knie  nog  netjies  gevou,  'n  mengsel 
van  wit  been  en  bloed. 

Die  suster  buk  oor  haar  om  haar  adres  te  hoor. 

"Huis,"  sê  sy,  "huis  is  by  die  houthek.  Help  my  net  met  die  been  tot  by  die 
houthek  sodat  ek  kan  huis  toe  gaan." 

Maar  die  suster  hoor  haar  nie  en  skakel  al  die  ligte  af  sodat  die  huis  weg  is 
en  dit  heeltemal  donker  word. 

Van  waar  sy  in  die  wit  bed  lê,  hoor  sy  die  ou  vrou  se  stem  duidelik  en  helder 
deur  die  saal: 

"Help  me.  Please  help  me!" 

Sy  wil  haar  hand  uitsteek,  maar  daar  is  aarvoeding  aan  haar  pols,  en  sy  lê 
stil  langs  die  ou  vrou  wat  kerm: 

"Please  take  me  home.  I want  to  go  home  ..." 

Ek  wil  ook  gaan,  wil  sy  sê.  Ek  wil  loop  tot  by  die  houthek,  tot  by  die  woon- 
stel  met  die  ronde  tafel  en  die  bed. 

Maar  "lê  mooi  stil,"  sê  die  verpleegster  langs  haar  bed. 

"Moenie  praat  nie,  want  jou  tong  het  baie  seer  gekry.  Kyk  liewer  wie  het  vir 
jou  kom  kuier." 

Toe  sien  sy  hom.  Skraal  en  bruingebrand  langs  haar. 
lemand  het  die  hek  oopgesluit,  want  hy  het  uitgekom  met  sy  kort  hare  en  sy 
bruin  klere.  Sy  sien  die  yl  vaal  kuif  en  die  oë  wat  altyd  lag  of  stry.  Maar  die 
oë  is  anders,  jammersag  en  stil.  Die  oë  is  soos  Lionel  Ritchie  se  sing  langs 
die  pad  nadat  die  hek  toegemaak  is. 

Die  oë  en  die  mond  kom  nader  en  sy  wil  uitklim  uit  die  bed  en  'n  ander  kasset 
opsit.  Een  waarmee  'n  mens  kan  saamsing,  soos  "One  night  in  Bangkok", 
een  waarmee  'n  mens  kan  saamdans,  sommer  kan  losdans  al  op  jou  eie  in 
die  rondte,  al  om  die  ronde  tafel,  met  jou  hande  gestrek  bokant  jou  kop. 
Sommer  omdat  jou  voete  vrolik  voel  en  dinge  wil  doen . Dans  totdat  sy  bruin 
oë  lag  en  weer  jonk  is. 

Maar  die  been  lig  nie  op  nie.  Die  voet  lê  plat  geanker  aan  die  wit  bed  en  die 
nag  in  Bangkok  sterf  stadig  en  pynlik  op  haar  dikgeswelde  tong. 

"Jou  kar  ..."  stoot  sy  die  woorde  uit. 

Sy  hand  vryf  oor  haar  hare  wat  kortgeknip  om  haar  jong  gesig  lê,  vou  om 
haar  ken  en  vee  oor  die  lippe  wat  dik  geswel  is. 

"Jy  moet  kamp  toe  gaan.  Hulle  sal  jou  vang.  Die  hek  is  al  toe." 

Hy  buk  af,  onhandig  met  die  rooi  beret  in  die  hand. 

"Die  kar  maak  nie  saak  nie.  Ek  het  pas  om  hier  te  wees.  Ek  mag  by  jou  bly 
en  elke  dag  by  jou  kuier  totdat  jou  been  gesond  is  en  ek  jou  kan  huis  toe 
neem." 

Toe  skreeu  die  ou  vrou  hard  deur  die  kamer:  "Please  help  me.  I want  to  go 
home  ..." 

"Steur  julle  nie  aan  haar  nie,"  sê  die  suster.  "Sy  is  twee-en-negentig  en 
haar  kop  is  deurmekaar.  Haar  kinders  wil  haar  nie  by  die  huis  hê  nie." 

Die  dae  ryg  eentonig  agtermekaar:  was,  pyp  in  die  arm,  bloed  trek,  koors- 
pen,  ou  vrou  wat  skree. 

Die  gips  lê  klipswaar  by  haar  op  die  bed. 

Sy  droom  elke  nag,  of  is  dit  dalk  in  die  dag  wanneer  sy  insluimer,  van  die 
been.  Altyd  in  die  drome  word  die  gips  afgehaal.  Dan  klim  sy  van  die  bed  af, 
bietjie  bewerig,  soms  selfs  duiselig,  maar  altyd  lig,  baie  lig,  sodat  hy  haar 
amper  aan  die  arm  moet  teëhou  as  hulle  uitstap  uit  die  saal.  Net  soms 
droom  sy  die  been  sit  vas  tussen  die  paneelbord  en  die  sitplek  en  hulle  ruk 
en  ruk  om  hom  uit  te  kry.  Dis  baie  seer  as  hulle  so  sukkel  met  die  vassitbeen 
en  ná  so  'n  droom  huil  sy  as  sy  wakker  word. 

Haar  man  kom  elke  dag.  Sy  kan  nie  verstaan  dat  hulle  die  hek  nou  ooplos 
nie.  Hulle  praat  nie  baie  nie,  maar  sy  weet  wanneer  hy  daar  is.  Soms  ruik  sy 
die  sweet  en  stof  aan  hom.  Hy  sê  dis  wanneer  die  korporaal  hulle  rond- 
gejaag  het.  Sy  hou  van  die  ruik,  want  dis  anders  as  die  wit  en  die  ruik  van 
die  hospitaal. 

Vandat  hulle  haar  bloed  twee  keer  op  'n  dag  trek  en  haar  koors  so  baie 
meet,  ruik  dit  vir  haar  anders  by  die  bed.  Sy  vra  haar  man  daarna,  maar  hy 
hou  haar  gesonde  hand  vas  met  sy  bruin  vingers  en  sê  sy  moet  weer  slaap 
sodat  sy  gesond  kan  word  en  huis  toe  gaan. 

Sy  hoor  die  suster  praat  met  hom  van  gips  afhaal  en  die  wond  oopmaak  en 
sy  word  so  bly  dat  sy  nie  eers  skree  toe  hulle  haar  op  die  trollie  laai  en 
uitstoot  nie. 

"Kom,  mevroutjie,  word  nou  wakker.  Mevroutjie  ..." 

Die  saal  is  wit  en  baie  lig. 

Die  suster  staan  langs  die  bed. 

Haar  man  se  hande  hou  haar  vas,  maar  sy  kan  nie  sy  oë  sien  nie,  want  sy  is 
nog  vaak  en  baie  moeg. 

Hy  praat  by  haar  oor  en  sê  dat  die  been  nou  beter  sal  word  en  dat  sy  een  van 
die  dae  sal  huis  toe  gaan. 

Maar  die  been  is  seer,  nog  seerder  as  wanneer  hy  vassit  in  die  kar. 

Daar  is  weer  pype  aan  haar  een  hand. 

Sy  skuif  die  hand  wat  nie  pype  aan  het  nie  stadig  af  langs  haar  lyf.  As  ie- 
mand  haar  net  sal  help  om  die  gips  op  te  tel  en  die  been  onder  die 
paneelbord  uit  te  trek,  maar  sy  lê  alleen  op  die  wit  bed.  Haar  hand  voel 

stadig  af  tot  by  die  gips  wat  weg  is.  Oor  die  verband  tot  op  die  bed. 

Waar  haar  been  eers  was. 

Die  dag  toe  sy  huis  toe  gaan,  praat  sy  nie.  Haar  tong  is  lankal  gesond. 
Tonge  groei  maklik  aan  as  'n  mens  hulle  stukkend  byt. 

Die  susters  en  die  portiere  help  almal  om  haar  mooi  in  die  rystoel  te  laai.  Toe 
hulle  die  ligte  kombers  oor  haar  been  gooi,  sien  sy  dat  haar  man  wegkyk.  Sy 
sien  dat  sy  bruin  hande  styf  aan  die  stoel  vashou. 

Hy  praat  lank  met  die  suster  oor  die  afsprake  by  Fisioterapie. 

Toe  groet  hulle  haar  almal  en  lag  en  waai  terwyl  hy  haar  in  die  gang  afstoot. 
Regoor  die  mansaal  se  deur  hoor  sy  'n  radio  speel. 

Die  wysie  klink  vir  haar  bekend,  maar  sy  kan  nie  hoor  of  dit  "One  night  in 
Bangkok"  of  Lionel  Ritchie  is  nie.  want  net  toe  skree  die  ou  vrou  hard  en 
aanhoudend: 

"I  want  to  go  home.  Jesus,  please  help  me,  I want  to  go  home!" 


Wium  van  Zyl 
Die  watervrou 


Die  witkop  watervrou 
verban  in  die  Groot  Karoo 
luister  soms  nog  skelm  in  'n  skulp 
en  saans 
as  die  donker 

oor  bultjies  en  die  dorp  kom  spoel 

hoor  sy  iets  soos  borrels 

in  die  waterpype  kla 

en  voel  sy  tevrede  hoe  kalk 

die  are  met  die  tye  digter 

tot  alles  verstop  en  stop 

tot  sout  en  damp 

en  sy  kan  terugstroom 

tot  blonde  anemoon 

wat  weer  wieg 

in  die  Moederwieg  se  loom  gety 

Heilna  du  Plooy 
'n  Antwoord  op  sy  tyd 


Dit  is  nou  maar  eenmaal  so  dat  mense  wanneer  hulle  in  groot  nood  verkeer, 
naarstiglik  kan  begin  bid.  En  omdat  die  mens  die  verloop  van  die  lewe  en  die 
onsienlike  magte  daaragter  nie  verstaan  nie,  omdat  die  mens  nóg  genade, 
nóg  oordeel  verstaan,  neem  so  'n  gebed  in  bewende  benoudheid  of  beangs- 
tiging  dikwels  die  vorm  van  'n  belofte  aan.  Die  belofte  word  gemaak  in  die 
vaste  oortuiging  dat  dit  nagekom  sal  word,  maar  eintlik  is  so  'n  belofte  'n 
eensydige  ooreenkoms.  Die  ooreenkoms  word  deur  een  party  voorgestel  en 
onderneem  en  bekragtig.  Van  die  ander  party  word  net  verwag  om  uitvoe- 
ring  te  gee  aan  sy  deel  van  die  ooreenkoms. 

Hanna  het  huilend  gebid  oor  haar  kinderloosheid  en  die  kind  voor  sy  ont- 
vangenis  al  terugbeloof  aan  die  Here.  Samuel  was  dan  ook  inderdaad  'n  sie- 
raad  vir  God.  Jephta  het  ook  'n  belofte  gemaak  en  nagekom  al  was  dit 
sekerlik  nie  maklik  nie. 

So  is  dit  nou  maar  eenmaal  — as  'n  mens  iets  baie  graag  wil  hê,  dan  maak 
hy  'n  belofte.  Dit  is  vir  die  meeste  mense  doodnatuurlik  om  as''n  teken  van 
hulle  opregtheid,  en  ook  as  teken  van  hulle  hulpbehoewendheid,  iets  aan  te 
bied.  'n  Mens  vra  nou  maar  eenmaal  makliker  iets  as  jy  iets  anders  in  ruil 
daarvoor  kan  aanbied.  Amy  het  ook  'n  belofte  gemaak:  sonder  om  verder  te 
dink  oor  die  praktiese  implikasies  daarvan,  was  sy  bereid  om  'n  grootse 
belofte  te  maak.  Ouers  is  immers  altyd  gewillig  om  ter  wille  van  'n  kind  'n 
belofte  te  maak. 

Daar  is  mos  die  storie  van  die  kind  wat  jare  gelede  in  koue  misweer  na  vee 
gaan  soek  het.  Toe  dit  donker  word  en  die  kind  kom  nie  huis  toe  nie,  is  daar 
begin  met  'n  soektog.  In  die  laat  nagure  het  die  beangste  ouers  belowe  dat 
hulle  die  kind  'n  predikant  sou  laat  word,  as  die  Here  net  gee  dat  hy  gevind 
word.  Die  kind  en  sy  swart  maatjie  het  egter  skuiling  gevind  in  'n  holkrans 
en  het  die  nag  relatief  veilig  langs  'n  vuurtjie  deurgebring.  Hulle  is  die 
volgende  oggend  koud  en  moeg,  maar  ongeskonde,  huis  toe  gebring. 
Maar  die  belofte  was  gemaak.  Die  arme  kind  kon  die  pyp  nie  rook  met  óf  die 
teologiese  studie  óf  die  verantwoordelikheid  van  sy  ouers  se  belofte  nie  en 
het  sy  lewe  geslyt  as  'n  eensame,  half  apologetiese  figuur  wat  nêrens  gepas 
en  nêrens  tuis  gevoel  het  nie. 

Daar  word  ook  vertel  van  'n  politikus  wat  as  klein  seuntjie  baie  siek  geword 
het.  Sy  ma  het  belowe  dat  die  kind  'n  predikant  sou  word  sodat  hy  sy  lewe 
daaraan  kan  wy  om  die  Here  te  dien,  as  hy  maar  net  gesond  kon  word.  Nou 
ja,  hy  het  gesond  geword.  Hy  het  inderdaad  groot  en  sterk  en  slim  geword 
en  wie  se  skuld  is  dit  nou  dat  hy  'n  toneelspeler  geword  het  en  nie  'n 
predikant  nie? 

Een  ding  is  seker,  Amy  was  nooit  'n  mens  wat  onder  die  oppervlak  na  die 

betekenis  van  dinge  sou  gaan  soek  nie.  Sy  sou  nie  daaroor  wonder  — selfs 
al  sou  sy  tyd  en  geleentheid  gehad  het  daarvoor  — wie  wat  mag  belowe  en 
wie  die  inisiatief  kan  of  mag  neem  nie.  Haar  nood  het  haar  oorval  soos  wat 
dit  elk  geval  meestal  met  mense  gebeur  in  hierdie  smart-  en  strydgeteisterde 
wêreld.  Sy  was  haar  trouens  selde  bewus  van  die  geheimnisvolle  werkinge 
van  onsienlike  magte.  Of  sy  hoegenaamd  ooit  bewustelik  die  hand  van  God 
in  haar  lewe  gesien  of  ervaar  het,  is  te  betwyfel.  Min  mense  sien  immers 
hulle  lewe  eksplisiet  asof  bestier  deur  God  — as  hulle  heeltemal  eerlik  is  — 
en  dan  is  dit  ook  so  dat  God  baie  selde  op  'n  openlike  en  aantoonbare  wyse 
na  die  mens  uitreik. 

Ons  leef  mos  sogenaamd  in  die  post-Christelike  tyd  en  God  besoek  nie  meer 
die  mens  nie.  Dié  voorreg  was  buitendien  deur  die  eeue  vir  baie  min  mense 
beskore.  God  het  wel  aan  'n  verbaasde  Abram  (en  'n  geamuseerde  Sara)  'n 
omvangryke  en  luisterryke  nageslag  belowe  en  dit  terwyl  Abram  op  80  nog 
nie  eers  een  kind  gehad  het  nie.  God  het  ook  aan  Jakob  'n  belofte  gemaak 
om  onwrikbaar  vir  hom  'n  God  te  wees  — en  dit  terwyl  Jakob  aan  die  vlug 
was  oor  sy  skelmagtigheid! 

Vanaf  haar  kinderjare  op  'n  suikerplaas,  waar  haar  pa  'n  klerk  was  in  die 
raffinadery,  was  Amy  basies  'n  tevrede  mens.  Sy  was  nie  buitengewoon 
mooi  of  slim  nie,  maar  sy  het  tog  'n  pragtige  bos  dik  donker  rooibruin  hare 
gehad  wat  sy  los  en  golwend  oor  haar  skouers  gedra  het.  Sy  is  jonk  getroud 
met  'n  goeie  man  — 'n  Afrikaanse  boerseun  wat  sy  pa  se  plaas  en  sukke- 
lende  boerdery  in  die  Vrystaat  agtergelaat  het  om  in  Natal  'n  toekoms  in  die 
boubedryf  te  gaan  soek.  Vir  Jan  was  Amy  baie  mooi  en  hy  het  sy  Engelse 
vroutjie  soos  'n  kosbare  orgidee  vertroetel. 

Jan  het  hard  gewerk  en  eintlik  gou  ryk  geword  met  sy  bouery.  Hy  was  in  sy 
eie  oë  eintlik  'n  bietjie  meer  as  'n  gewone  bouer,  want  hy  het  graag 
geskilder.  Hy  het  natuurlik  ook  'n  skildery  van  Amy  gemaak.  Al  kon  hy  self 
sien  dat  die  gesig  te  strak  en  hard  uitgekom  het  en  die  groen  oë  vlak  en 
stom  tussen  die  stywe  wimpers  uitgestaar  het,  het  hy  gevoel  hy  het  die  hare 
goed  reggekry. 

Dié  skildery  het  altyd  'n  ereplek  in  hulle  huis  beklee.  Selfs  toe  hulle  al  ryk 
was  en  hulle  sitkamer  'n  weelderige  vertrek  was,  het  die  skildery  die  fokus- 
punt  van  die  vertrek  gebly. 

Jan  en  Amy  was  tevrede  mense.  Jan  het  huise  gebou  en  selfs  die  kerk  van 
hulle  gemeente,  en  nou  en  dan  het  hy  'n  skilderytjie  gemaak.  Amy  het  twee 
seuns  in  die  wêreld  gebring  en  haar  huis,  haar  man  en  haar  kinders  versorg. 
Hierdie  vrou,  met  haar  hare  los  oor  haar  skouers  soos  in  die  skildery  — om- 
dat  Jan  so  daarvan  gehou  het  — het  nooit  getwyfel  oor  haar  plek  in  die 
wêreld  nie.  Trouens,  sy  het  nie  eers  oor  sulke  dinge  gedink  nie. 

'n  Mens  het  egter  nie  vooraf  'n  begrip  daarvan  hoe  jou  lewe  skielik  uit  sy 
patroon  geruk  kan  word  nie.  Dis  ook  baie  moeilik  om  'n  geweldige  ont- 
wrigting  te  hanteer.  Daarom  is  dit  so  verstaanbaar  dat  mense  so  maklik 
beloftes  kan  maak.  Minder  verstaanbaar  is  dit  as  mense  beloftes  maak  oor 

luukshede.  Vir  Amy  was  dit  immers  'n  saak  van  lewe  en  dood.  Daar  was 
egter  al  baie  mense  in  die  geskiedenis  wat  die  geeste  ernstig  beproef  het, 
veral  as  dit  mense  is  wat  droom.  Vir  diegene  is  die  pad  dikwels  vol  slaggate. 
Faust  wou  hoër  hoogtes  bereik  as  wat  vir  die  mens  beskore  is  en  vir  hierdie 
ideale  was  hy  bereid  om  enige  vennoot  te  neem.  Is  dit  dan  snaaks  dat  sy 
vennoot,  hierdie  uitsonderlike  vennoot,  later  onhanteerbaar  geword  het? 
Salieri  (die  Salieri  van  Amadeus)  het  belowe  dat  hy  God  sou  loof  met 
sielsverheffende  musiek  as  God  hom  met  buitengewone  talente  sou  seën.  Sy 
lewe  eindig  in  'n  gestig,  'n  man  wat  homself  in  frustrasie  en  waansin  die 
beskermheer  van  die  middelmatiges  noem. 

Die  anonieme  verteller  van  die  Heilige  Graallegende  het  dit  reggekry  om  sy 
verhaal  só  te  vertel  dat  die  verhaal  van  ridders  — die  verhaal  van  universele 
menslike  soeke  — en  die  verhaal  van  God  — die  verhaal  van  die  ewig 
onbereikbare  en  onnaspeurlike  — gelyktydig  vertel  word.  Wie  sou  nou  nie 
graag  so  'n  verhaal  wou  vertel  nie?  Dit  het  'n  geleerde  literatuurweten- 
skaplike  analise  van  transformasies  geneem  om  uit  te  vind  dat  hierdie 
verhaal  blykbaar  self  geweet  het  wat  hy  wou  wees  en  wou  sê  en  dat  al  die 
vertellers  wat  die  verhaal  oorgedra  het,  slegs  instrumente  was. 

Sou  die  oorspronklike  verteller  'n  ooreenkoms  gemaak  het  vir  die  vermoë 
om  só  te  kon  vertel?  Soos  Salieri?  Het  hy  gesê:  "As  God  my  in  staat  stel  om 
'n  verhaal  te  vertel  wat  bo  tyd  en  plek  sal  uitstyg,  'n  verhaal  wat  oor  eeue 
vertel  en  selfs  later  gelees  sal  word,  sal  ek  God  se  verhaal  daarin  verweef, 
sodat  Sy  verhaal  ook  deur  my  verhaal  sal  spreek"?  En  is  so  'n  belofte  dan 
eerlik?  Wou  Salieri  werklik  God  dien  deur  sy  musiek  of  wou  hy  die  bevre- 
diging  en  die  roem  hê  terwyl  hy  God  'n  mis  of  twee  of  'n  kantate  of  twee  as 
troosprysie  aanbied? 

Amy  het  beslis  nooit  gedroom  oor  wonderlike  geestelike  ervaringe  nie.  Sy 
was  nie  juis  baie  godsdienstig  nie.  Sy  het  wel  gereeld  saam  met  Jan  kerk 
toe  gegaan  omdat  hý  wou.  Haar  mense  was  nie  eintlik  kerklik  nie.  Maar  Jan 
het  hulle  kerk  gebou  en  sy  het  baie  trots  elke  Sondag  langs  hom  gesit  — 
behalwe  dié  tyd  toe  hy  so  kwaad  was  vir  die  dominee  dat  hy  vir  drie  jaar 
nooit  kerk  toe  gegaan  het  nie.  Die  dominee  het  die  kerk  se  steenwerk  buite 
laat  vernis  en  dít  was  vir  Jan  'n  onvergeeflike  skending.  Die  vernis  het  hom 
veel  meer  gehinder  as  wat  die  wegbly  van  die  kerk  af  vir  Amy  gehinder  het. 
Gelukkig  het  die  dominee  weggegaan  en  toe  dit  lyk  of  die  nuwe  dominee 
ook  nie  van  die  vernis  hou  nie,  het  Jan  en  Amy  weer  kerk  toe  gegaan. 

Al  is  dit  dus  moontlik  dat  die  hele  ding  'n  figment  van  Amy  se  verbeelding 
was  (sy  was  trouens  pas  ontslaan  uit  'n  kliniek  na  behandeling  vir  spanning 
en  slapeloosheid),  is  dit  net  so  moontlik  dat  die  geleentheid  nie  deur  haar 
geskep  is  nie.  Sy  het  miskien  'n  geleentheid  gekrý  en  sy  het  dit  net  benut. 
Amy  het  maar  net  die  lewe  geleef  wat  sy  geleef  het.  En  ek  wil  maar  net  haar 
storie  vertel. 

Bekommernis  het  deel  van  Amy  se  lewe  geword  toe  haar  jongste  seun 
getroud  is.  Die  oudste  seun  was  toe  lankal  getroud  met  'n  vrou  met 

sterretjie-oë  en  hulle  kinders  was  vir  Amy  net  so  'n  groot  vreugde  as  wat  sy 
gedink  het  kleinkinders  behoort  te  wees.  Met  die  jongste  seun,  Joos,  het  dit 
nie  so  voorspoedig  gegaan  nie. 

Joos  was  al  24  jaar  oud  toe  hy  die  eerste  keer  'n  meisie  huis  toe  gebring  het. 
Hy  was  maar  'n  skamerige  man.  Amy  het  hom  gereeld  aangepor:  "Joos, 
wanneer  gaan  jy  vir  jou  'n  meisie  kry?  Ek  wil  nie  stokoud  wees  as  jy  trou  nie. 
Ek  wil  nog  met  jou  kinders  kan  speel." 

Want  al  het  Jan  Amy  nog  gesien  as  die  Amy  van  die  skildery,  was  Amy 
inderdaad  nie  meer  jonk  nie.  Sy  het  dié  soort  gesig  gehad  wat  met  die  jare 
harder  vertoon  het.  Waar  sommige  vroue  se  velle  sag  en  verkreukel  raak 
met  verloop  van  tyd,  het  Amy  se  vel  glad  en  styf  gespan  oor  haar  voorkop 
en  wange  asof  die  onderliggende  selle  hard  geword  het.  Op  die  voeë  van 
haar  gesig  het  diep  kepe  gevorm  — tussen  die  wenkbroue  en  van 
neusvleuel  tot  mondhoek.  Die  kleinerige  groen  ogies  het  half  kwaai  gelyk  bo 
die  sterk  neus,  die  dunlippige  mondjie  wat  Amy  met  ronde  bogies  geverf 
het,  en  die  klein  ronde  kennetjie. 

Tog  was  Amy  nie  'n  harde  mens  nie.  Die  los  rooi  hare  het'veel  meer  van 
haar  aard  weerspieël  as  die  harde  gesig  of  die  stokkerige  dik  lyfie.  Haar 
voorkoms  was  so  half  onwaarskynlik.  Jan  het  steeds  die  los  haarstyl  verkies 
al  was  die  los  hare  — veral  met  die  klein  gekrulde  kuifie  — vir  'n  vrou  van 
Amy  se  jare  ietwat  grotesk. 

Amy  was  intuïtief  dadelik  onrustig  toe  Joos  met  Marthie  by  die  huis  aankom 
— 'n  maer  vaal  skepseltjie  wat  lyk  asof  sy  onafgestof  iewers  op  'n  rak 
vergete  gebly  het.  Daar  was  iets  vaags  en  onbepaalbaars  aan  die  meisie. 
Haar  blougroen  oë  onder  valerige  wimpers  het  ander  se  oë  ontwyk  en  om 
haar  mond  was  daar  'n  senuweeagtige  trek.  Haar  ligte  vaalbruin  hare  het 
wilderig  en  wollerig  om  haar  skerp  gesiggie  gestaan,  soos  iets  wat  uitgerafel 
het.  Met  die  dowwe  hare  en  gelaatskleur  was  dit  asof  al  die  lyne  en  grense 
van  haar  persoon  dof  en  vaag  was.  Dit  was  asof  'n  mens  haar  nie  maklik 
raaksien  nie  en  as  jy  haar  wel  raaksien,  asof  jy  nie  regtig  kan  onthou  hoe  sy 
presies  lyk  nie. 

Joos  was  stralend.  Hy  het  die  onbetrokke  en  afgetrokke  meisie  vorentoe 
gestoot  en  trots  aan  sy  ouers  voorgestel.  Sy  het  skaars  iets  gesê  — die 
reguit  ingekeepte  lippies  het  net  die  noodsaaklikste  woorde  geprewel  en 
verder  het  sy  doodstil  gesit  en  almal  met  haar  oë  gevolg  — as  hulle  nie  vir 
haar  kyk  nie. 

Op  'n  dag  moes  Amy  vra:  "Wat  sien  jy  in  haar,  Josie?" 

"Mom,  sy  het  my  nodig.  Ek  is  baie  lief  vir  haar.  Sy  het  nog  net  swaar  gekry 
in  haar  lewe.  Ek  wil  haar  wys  hoeveel  vreugde  daar  in  die  wêreld  is." 
Marthie  het  inderdaad  'n  klaaglike  geskiedenis  gehad.  Dit  was  soos  'n 
gevallestudie  in  'n  sosiologiese  ondersoek  — egskeiding,  drankmisbruik, 
mishandeling  en  'n  kind  wat  tussen  die  kinderhuis  en  verskillende  pleeg- 
ouers  nou  en  dan  'n  kort  tydjie  by  een  van  die  ontwrigte  ouers  deurbring. 
Amy  het  gevoel  Joos  besef  nie  wat  hy  homself  op  die  hals  haal  nie,  maar 

Joos  was  vol  selfvertroue  — sy  liefde  en  sorgsaamheid  sou  van  Marthie  'n 
nuwe  mens  maak,  sv  mens.  Vir  hom  was  die  saak  eenvoudig  — as  jy  seku- 
riteit  en  liefde  het,  sal  dit  met  jou  goed  gaan.  Op  sy  reguit  ongekompli- 
seerde  manier  het  hy  vir  Marthie  gedoen  wat  hy  geglo  het  vir  haar  gedoen 
behoort  te  word. 

Van  die  begin  af  het  dit  met  die  huwelik  nie  goed  gegaan  nie,  maar  Joos 
was  vasbeslote  om  'n  sukses  daarvan  te  maak.  Hy  het  Marthie  se  eienaar- 
dighede  nie  as  eienaardighede  raakgesien  nie.  Hy  het  haar  sonder  voorbe- 
houd  vergewe  as  sy  oor  onbenullige  dinge  leuens  vertel.  Dit  was  dan  mos  in 
elk  geval  nie  belangrik  nie.  Hy  het  goedig  met  haar  geraas  omdat  sy  soms 
vir  dae  byna  niks  wou  eet  nie  en  dan  skielik  op  'n  dag  soveel  lekkernye 
verorber  dat  sy  naar  word.  En  hy  het  bly  glo,  selfs  na  jare,  dat  die  dag  nog 
sou  kom  dat  Marthie  sélf  sag  en  warm  en  toegeneë  in  sy  arms  sou  kom  in- 
kruip. 

Hy  kon  nie  verstaan  dat  sy  nie  swanger  raak  nie,  want  hy  wou  baie  graag 
kinders  hê,  maar  uiteindelik  was  dit  tog  maar  'n  bedekte  seën.  In  elk  geval 
kan  'n  mens  jou  nie  voorstel  dat  'n  vruggie  in  daardie  koue  gespanne  en  on- 
herbergsame  lyfie  'n  tuiste  sou  kon  vind  nie. 

Marthie  het  altyd  sleg  geslaap.  Soms  kon  sy  glad  nie  slaap  nie.  Na  'n  paar 
jaar  het  dit  een  keer  so  erg  geword  dat  Joos  haar  gedwing  het  om  dokter 
toe  te  gaan  (mooipraat  en  soebat  het  geen  uitwerking  op  haar  gehad  nie). 
So  beland  sy  toe  in  die  hospitaal  vir  'n  ruskuur.  Die  dokter  het  mooi  ver- 
duidelik: 

"Jy  moet  net  rus.  Jy  is  nie  siek  nie,  net  oorvermoeid.  In  hierdie  kliniek  sal 
hulle  mooi  na  jou  kyk  en  sorg  dat  jy  genoeg  slaap." 

Oënskynlik  het  dit  aanvanklik  beter  gegaan  met  haar,  totdat  die  suster 
agtergekom  het  sy  drink  nie  die  pille  wat  vir  haar  voorgeskryf  is  nie.  Sy  het 
die  pille  óf  weggegooi  óf  dit  op  enige  plek  in  die  kamer  weggesteek.  Die 
suster  het  met  Joos  gepraat  sodat  Joos  met  Marthie  kon  praat  sodat  Mar- 
thie  kon  saamwerk  anders  sou  die  behandeling  geen  nut  hê  nie.  Die  pratery 
het  nie  veel  gehelp  nie,  maar  die  suster  was  al  ervare.  Sy  het  bygestaan  en 
gekyk  dat  Marthie  elke  keer  die  pille  drink  en  die  kamer  is  elke  dag  op  'n 
onopsigtelike  manier  deurgesoek.  Joos  het  hom  gedaan  bekommer.  Ten 
einde  raad  is  hy  na  die  predikant.  Dié  onderneem  toe  om  ook  met  Marthie  te 
praat. 

Om  met  Marthie  te  praat  was  definitief  nie  maklik  nie.  Sy  het  oënskynlik 
geluister  na  wat  almal  sê,  maar  deur  óf  glad  nie  te  antwoord  nie  óf  oor  iets 
heel  anders  te  praat,  het  sy  haar  gespreksgenoot  die  meeste  van  die  tyd  gou 
tot  swye  gebring.  Een  oggend  kom  die  predikant  op  'n  yslike  ontwrigting  af 
by  die  kliniek.  Hy  kry  die  suster  van  die  afdeling  hewig  ontsteld  en  toe  hy  vra 
of  hy  vir  Marthie  kan  sien,  het  sy  sommer  oorgekook. 

"Hemel,  dominee,  wat  'n  onmoontlike  mens.  Sy  is  al  drie  weke  hier,  maar 
met  haar  maak  jy  nie  hond  haar-af  nie.  Ek  het  my  nog  nooit  so  misreken  met 
'n  pasiënt  nie.  Jy  kan  haar  ook  nie  nou  sien  nie  — sy  is  in  intensief." 

"Wat  het  gebeur?" 

"Kom  sit,  dominee.  Dokter  MacKenzie  het  gesê  hy  sal  hier  'n  draai  maak  as 
sy  stabiliseer.  Ons  moet  in  elk  geval  die  saak  bespreek.  Jy  sal  ook  maar  vir 
haar  man  en  sy  familie  moet  gaan  vertel  wat  gebeur  het.  Ek  weet  nie  of  hier- 
die  kliniek  die  plek  vir  haar  probleme  is  nie.  Ek  dink  regtig  sy  moet  in- 
tensiewe  sielkundige  behandeling  en  hulp  kry." 

Dit  blyk  toe  dat  Marthie  bykans  'n  week  se  slaappille  en  kalmeerpille  op- 
gegaar  het.  Sy  het  onder  die  wakende  oog  van  die  suster  telkens  die  pille  by 
haar  klere  laat  inval  en  toe  het  sy  die  hele  spul  op  een  slag  gedrink.  Gelukkig 
het  hulle  haar  betyds  gekry. 

'n  Paar  dae  later  het  sy  haarself  eenvoudig  ontslaan  uit  die  hospitaal  en  met 
'n  huurmotor  by  die  huis  aangekom. 

"Joos,  ek  het  my  les  geleer.  Ek  sal  nie  weer  so  iets  doen  nie,"  het  sy  berou- 
vol  gepleit  en  Joos  was  maar  te  bereid  om  haar  te  glo  en  die  hele  onge- 
lukkige  saak  te  vergeet. 

'n  Week  later  kom  hy  op  haar  af  waar  sy  pakke  koerant-  en  tydskrif- 
uitknipsels  sit  en  sorteer.  As  sy  nie  so  geskrik  het  nie,  sou  hy  niks  snaaks 
vermoed  het  nie.  Hy  het  in  der  waarheid  verlig  en  hoopvol  gedink  dat  sy 
minstens  in  iets  begin  belangstel. 

"Wat  maak  jy  bymekaar?"  vra  hy  toe. 

"Ag,  dis  sommer  niks,"  was  die  ontwykende  antwoord,  terwyl  sy  haastig 
probeer  om  die  papiere  in  hopies  bymekaar  te  skraap. 

Joos  kon  sy  oë  skaars  glo.  Die  uitknipsels  het  almal  oor  die  mees  bisarre 
sake  gehandel  — onnatuurlike  sterftes,  die  lewe  na  die  dood,  belydenisse 
van  "uit-die-dood-teruggekeerdes",  selfs  Satanisme. 

"Waaroor  maak  jy  sulke  goed  bymekaar?"  het  hy  verbysterd  gevra. 

"'n  Mens  moet  dink  oor  die  dood.  Die  dood  is  wonderlik." 

"Hoekom?  Wat  is  wonderlik  daaraan  om  dood  te  wees?" 

"Ag,  ek  weet  nie  presies  nie.  Maar  nogtans  ..."  Meer  kon  Joos  nie  uit  haar 
kry  nie.  Marthie  kón  'n  gesprek  laat  uitrafel  tot  niks. 

Een  aand  het  Joos  en  Marthie  by  Joos  se  broer-hulle  gaan  eet.  Die  hele 
familie  was  daar.  Almal  kon  sien  dat  iets  vir  Joos  pla.  Hy  was  bleek  en  afge- 
trokke  en  net  asof  hy  effens  oorbluf  was.  Later  die  aand  het  hy  met  sy  broer 
gepraat  terwyl  hulle  eenkant  gestaan  en  gesels  het:  "Man,  ons  het  amper 
die  kar  omgegooi  op  pad  hiernatoe." 

"Wat  het  gebeur?" 

"Ek  weet  nie  juis  nie.  Dit  was  net  hier  onder  op  die  draai.  Jy  weet,  daar 
waar  die  pad  so  opgebou  is.  Ek  het  amper  die  wal  daar  afgefoeter." 

"Dit  ís  'n  gevaarlike  plek.  Het  jy  dan  te  vinnig  gery?" 

Joos  het  half  verwonderd,  half  onbegrypend  na  die  glasie  in  sy  hand 
gestaar:  "Man,  ek  weet  nie  ...  dit ...  klink  seker  laf ...  maar  ek  dink  Marthie 
het  aan  die  stuurwiel  gepluk  ..." 

"Nee-a,  hoe  dan  so!  Het  julle  rusie  gemaak?" 

"Nee,  glad  nie.  Dit  was  totaal  onverwags  ...  uit  die  bloute  ...  ek  weet  nie 

wat  haar  kon  besiel  nie 
"Het  jy  haar  nie  gevra  nie?" 

"Ek  het.  Sy  ontken  dit.  Sy  sê  ek  verbeel  my  — sy  het  net  aan  my  geraak  en 
ek  het  glo  geskrik.  Nou  weet  ek  ook  nie  meer  nie,  want  dit  was  so  vinnig  en 
ek  het  regtig  vreeslik  geskrik.  Dis  of  ek  nou  nie  meer  seker  is  wat  eerste 
gebeur  het  nie,  maar  ek  kon  sweer  sy  het  aan  die  wiel  geruk." 

"Hemel,  ou  Joos  ..." 

"Moet  nou  maar  asseblief  niks  vir  Mom  en  Pa  sê  nie  — dit  sal  hulle  net  ont- 
stel.  Ek  sal  maar  weer  die  spul  probeer  uitpluis  as  ons  alleen  is." 

Maar  sonder  dat  iets  gesê  is,  het  Amy  tog  geweet  daar  is  fout.  Sy  het  Joos 
oor  die  jare  sien  verander.  Sy  het  begryp  dat  hy  nie  kon  begryp  waarom  sy 
goeie  gesindheid,  sy  toewyding  en  sy  liefde  Marthie  se  probleme  nie  kon 
oorkom  nie. 

Een  middag  laat  bel  Joos  van  die  kantoor  af. 

"Mom,  is  jy  móre  baie  besig?" 

"Nee,  Josie,  hoekom  vra  jy?" 

"Kom  eet  saam  met  my?  Asseblief  ...  móremiddag  by  die  'Pink  Oyster'?" 
"Dit  sal  lekker  wees.  Wie  gaan  nog?" 

"Net  ons  twee.  Mom,  ek  wil  met  jou  praat.  Ek  moet  met  jou  praat.  Oor  'n 
baie  groot  probleem." 

Amy  wou  eers  vra  waaroor  dit  gaan,  maar  toe  bedink  sy  haar.  Sy  wou  al 
soveel  keer  te  kenne  gee  dat  sy  Joos  se  omstandighede  begryp  en  hom  wil 
help,  maar  sy  het  intuïtief  aangevoel  dat  sy  liewer  nie  moet  inmeng  nie.  Sy 
het  maar  gehoop  dat  hy  sou  weet  sy  verstaan  en  dat  hy  sou  besef  sy  is  altyd 
beskikbaar. 

"Sekerlik,  Josie.  Ek  sal  daar  wees.  So  eenuur?" 

"Ja,  asseblief." 

Die  volgende  oggend  vroeg  — dit  was  nog  skaars  lig  — was  daar  'n  drin- 
gende  klop  aan  die  deur.  Jan  het  gaan  oopmaak.  Dit  was  Joos  se  buurman. 
"Oom,  julle  moet  gou  kom." 

"Wat?  Waarheen?  Wat  is  fout?" 

"Daar  is  moeilikheid  by  Joos-hulle.  Marthie  het  ons  netnou  kom  roep." 
"Het  hy  seergekry?  Is  hy  siek?" 

"Oom,  ek  weet  ook  nie  presies  wat  aangaan  nie.  Ons  het  dadelik  die  dokter 
gebel.  Hy  is  seker  nou  al  daar.  Kom  kyk  liewer  self  ...  ek  weet  nie  wat 
gebeur  het  nie  ...  ek  weet  ook  nie  wat  Joos  se  toestand  nou  is  nie  ..." 
Die  toneel  in  Joos  se  huis  sou  Amy  nooit  weer  vergeet  nie.  Marthie  het  in  'n 
verbleikte  kamerjas  op  'n  kombuisstoel  gesit  — sonder  emosie,  totaal  uit- 
drukkingloos.  Nie  haar  gesig  of  haar  liggaam  het  iets  te  kenne  gegee  nie.  Sy 
was  net  daar.  Die  dokter,  'n  ou  bekende  en  huisvriend  van  die  hele  familie, 
was  by  haar.  Hy  was  diep  ontsteld. 

"Jan,  man,  ek  is  verskriklik  jammer." 

"Wat  het  gebeur?  Wat  gaan  aan?"  het  Jan  vervaard  gevra.  Amy  het  gevoel 
asof  iets  besig  is  om  buite  beheer  te  raak.  'n  Ramp  kan  tog  nie  so  onaan- 

gekondig  plaasvind  nie? 

"Waar  is  Joos?"  het  sy  in  'n  harde  stem  gevra. 

"Amy,"  die  dokter  het  altwee  haar  hande  vasge7at."Joos  is  dood." 

Vir  Amy  het  die  wêreld  gaan  stilstaan.  Sy  kon  dit  nie  glo  nie.  Jan  se  smart- 
like  gesig,  die  dokter  se  medelydende  oë,  Marthie  se  stilheid,  'n  stilheid  nog 
groter  as  gewoonlik,  die  hele  situasie,  was  onwerklik.  Sy  het  haar  hande 
losgeruk  en  kamer  toe  gehardloop. 

Joos  het  in  die  bed  gelê,  in  sy  nagklere  en  mooi  toegemaak.  Dit  het  regtig 
net  gelyk  asof  hy  slaap:  sy  gesig  was  rustig  en  sy  hande  het  op  die 
komberse  gelê.  Amy  het  nadergestorm  en  eers  aan  sy  hande  en  toe  aan  sy 
gesig  gevat.  Hy  was  yskoud. 

Joos,  Amy  se  jongste  seun,  'n  sterk  gesonde  jongman  van  28  jaar,  was 
dood. 

"Ons  gaan  vanmiddag  saam  eet.  Hy  het  gister  gesê  hy  wil  met  my  praat. 
Jan  ...  Jan  ...  dit  kan  mos  nie  wees  nie  ...  wat  gaan  nou  aan?" 

Ná  Joos  se  dood  het  Amy  se  lewe  onherroeplik  verander.  Sy  was  dwalend. 
Sy  kon  eenvoudig  nie  glo  en  aanvaar  dat  Joos  dood  is  nie.  Van  die  dae 
rondom  die  begrafnis  kon  sy  skaars  iets  onthou.  En  'n  honderdkeer  op  'n 
dag  het  sy  vir  Jan  gevra: 

"Wat  wou  Joos  vir  my  sê?  Waaroor  wou  hy  met  my  praat?  Ek  is  seker  dit 
was  baie  belangrik  ...  dit  is  baie  belangrik  dat  ons  dit  moet  weet  ...  dink  jy 
nie  so  nie?" 

Jan  het  getroos,  geredeneer  en  gerasionaliseer,  maar  Amy  kon  nie  tot  rus 
kom  nie. 

"Hy  is  nou  dood,  Amy.  Dit  maak  nie  meer  saak  nie." 

"Dit  maaK  juis  saak.  Hy  sou  mos  nie  doodgaan  nie,  hy  sou  met  my  kom 
praat.  As  ek  net  langer  oor  die  foon  met  hom  gepraat  het.  As  ek  hom  net 
gevra  het  waaroor  dit  gaan.  Hoekom  het  ek  hom  nie  gevra  nie?  As  hy  met 
my  gepraat  het,  sou  ek  iets  kon  doen.  Ek  moes  hom  tog  kon  help.  Dan  sou 
hy  nie  sommer  so  doodgegaan  het  nie." 

"Amy,  dis  nie  waar  nie.  Jy  het  self  gehoor  die  dokter  sê  dit  was  sy  hart.  Hy 
is  in  sy  slaap  dood  en  dit  is  die  sagste  manier  om  te  sterf.  Dit  is  'n  koning  se 
dood." 

"Ja,  maar  wat  het  gebeur  en  waaroor  wou  hy  met  my  praat?" 

"Die  doodsertifikaat  gee  die  oorsaak  van  die  dood  as  hartversaking.  Dit 
maak  mos  nie  regtig  saak  of  dit  'n  koronêr  of  'n  hartkramp  of  wat  ook  al  was 
nie.  Daar  is  nou  niks  meer  aan  te  doen  nie.  Jy  straf  jouself  net  met  al  jou 
vrae.  Niemand  sou  iets  vir  hom  kon  doen  nie  en  jy  sou  ook  nie  vir  hom  iets 
kon  doen  as  hy  met  jou  gepraat  het  nie." 

"Joos  se  hart  het  niks  makeer  nie,"  het  Amy  dan  bitsig  geantwoord.  "Jy 
weet  so  goed  soos  ek  hy  was  fiks  en  blakend  gesond." 

"'n  Mens  is  gesond  tot  jy  'n  hartaanval  kry  — dán  is  jy  óf  dood  óf  siek.  En  as 
jy  nie  na  jouself  begin  kyk  nie,  is  jy  die  volgende  een  wat  siek  word.  Jy  slaap 
nie  genoeg  nie,  jy  eet  nie  genoeg  nie,  jy  gaan  ten  gronde." 

Op  sy  mees  liefdevolle  en  simpatieke  manier  het  Jan  sy  arm  om  haar  gesit: 
"Amy,  vir  Joos  is  alles  verby,  hy  sal  nooit  weer  swaarkry  nie.  Maar  ek  en  jy 
en  die  ander  kinders  leef  nog.  Ons  het  mekaar  en  ons  moet  aangaan." 
Maar  Amy  kon  haar  deur  goedbedoelde  gemeenplasighede  nie  laat  troos 
nie.  Sy  was  dwalend.  Die  hele  dag  en  die  hele  nag  het  haar  gedagtes  om 
Joos  gedraai  — om  die  ontydigheid  van  sy  uitvaart  en  om  die  afspraak  wat 
hy  nie  kon  nakom  nie.  Jan  kon  die  aftakeling  haas  nie  aanskou  nie.  Hy  het 
die  dominee  herhaaldelik  gevra  om  met  Amy  te  praat,  maar  alles  het  haar 
net  vir  'n  klein  rukkie  gekalmeer  en  dan  het  sy  weer  op  dieselfde  manier 
voortgegaan. 

Uiteindelik  het  hy  die  dokter  ingeroep  en  so  het  Amy  in  dieselfde  kliniek 
beland  waar  Marthie  vroeër  was.  Die  noodgedwonge  rus  het  haar  wel  goed 
gedoen,  maar  van  'n  blywende  gemoedsrus  was  daar  nie  sprake  nie. 

In  hierdie  dae  het  haar  gedagtes  in  wyer  sirkels  begin  draai.  Sy  het 
allerhande  dinge  begin  onthou  — sy  het  uiteenlopende  gebeurtenisse  en 
feite  bymekaar  gesit  en  vreemde  konklusies  getrek. 

Jan  het  later  gekapituleer  en  besluit  dat  hy  haar  nie  dag  en  nag  kan  oppas 
nie.  As  hy  gaan  slaap,  het  sy  deur  die  huis  begin  dwaal.  Dan  sit  sy  in  die 
sitkamer  en  kyk  na  die  patrone  wat  die  straatlig  in  die  voue  van  die  gordyne 
maak.  Dan  werskaf  sy  in  die  kombuis  — vee  af,  vryf  blink  en  pak  reg.  Dan 
sit  sy  in  die  eetkamer  en  vryf  eindeloos  die  kleed  oor  die  tafel  glad.  Meestal 
het  sy  in  die  sitkamer  gesit  onder  die  star  oë  van  die  skildery,  maar  sonder 
om  iets  in  die  weelderige  vertrek  waarvoor  sy  altyd  so  lief  was,  raak  te  sien. 
En  altyd  het  sy  bly  dink  en  dink  en  dink.  Sy  het  net  binne  in  haarself  geleef 
— alles  daar  buite  was  toevallighede. 

Een  móre  wag  sy  Jan  in  die  kombuis  in. 

"Jan,  ons  moet  Joos  laat  opgrawe." 

"Amy!" 

"Ja,  Jan,  dis  ons  plig.  Ons  kon  nie  keer  dat  hy  daarin  gekom  het  nie,  maar 
ons  kan  uitvind  wat  gebeur  het.  Ons  moet  dit  regmaak." 

"Maar  Amy,  hy  kan  mos  niks  meer  vertel  nie.  Hy  is  mos  dood  — dááraan 
kan  ons  niks  verander  nie." 

"Jan,"  en  Amy  het  vertroulik  en  geheimsinnig  oorgeleun  na  sy  kant  toe. 
"Joos  is  vermoor." 

"Amy!" 

"Kan  jy  niks  anders  sê  nie?  Amy!  Amy!  Ek  het  dit  mooi  uitgepluis.  Joos  is 
vergiftig.  Hy  het  doodgegaan  en  die  dokter  het  gedink  dit  was  sy  hart.  Ons 
moet  nou  'n  ondersoek  laat  doen  en  dan  sal  ons  bewys  dat  Marthie  Joos 
doodgemaak  het." 

"Amy!  Besef  jy  wat  jy  sê?  Hoekom  sou  Marthie  Joos  wou  dood  hê?  Hy  was 
dan  haar  man."  En  'n  oomblik  later.  "Opgrawe!  Hoe  kan  'n  mens  iemand 
laat  opgrawe!  Dis  heeltemal  ondenkbaar." 

Amy  het  haar  egter  nie  van  stryk  laat  bring  nie.  Sy  is  eerste  na  hulle  pro- 
kureur  toe. 

"Jerry,  wat  moet  'n  mens  doen  as  jy  'n  graf  wil  laat  oopmaak?" 

Jerry  was  sprakeloos.  Hy  kon  glad  nie  dadelik  onthou  hoe  daar  te  werk 
gegaan  moet  word  nie.  Hy  het  gewonder  of  Amy  verantwoordelik  was  vir 
wat  sy  sê  en  doen  en  het  besluit  om  baie  taktvol  op  te  tree. 

"Wel,  Amy,  dis  'n  ongewone  saak,"  het  hy  sag  en  simpatiek  gesê,  soos  wat 
'n  mens  praat  met  iemand  wat  hulp  nodig  het.  "Ek  is  nie  seker  hoe  'n  mens 
te  werk  gaan  nie.  Maar  so  iets  word  eintlik  nooit  gedoen  nie  — of  liewer  dit 
word  byna  nooit  gedoen  nie.  Dis  slegs  in  uiters  uitsonderlike  gevalle  nodig 
om  so  'n  drastiese  ding  te  doen." 

"Wel,  ek  wil  dit  nou  laat  doen.  Jy  moet  maar  asseblief  vir  my  uitvind  wat 
gedoen  moet  word.  Ek  neem  aan  'n  mens  moet  iewers  toestemming  kry." 
"Maar  waarom  wil  jy  so  iets  laat  doen?" 

"Ek  moet  dit  laat  doen,  Jerry.  Die  geheim  van  Joos  se  dood  is  in  daardie 
graf." 

"Hoe  gaan  dit  nou  met  julle?  Dis  al  twee  maande  wat  Josie  weg  is.  Ons  dink 
so  baie  aan  julle  — dit  was  so  'n  geweldige  skok." 

"Moenie  nou  oor  ander  dinge  praat  nie.  Dit  gaan  nie  om  ons  nie.  Dit  gaan 
om  Joos  en  ek  wil  hê  Joos  moet  opgegrawe  word." 

"Ek  sal  vir  jou  navraag  moet  doen.  Ek  neem  aan  daar  bestaan  een  of  ander 
regulasie  of  ordonnansie  van  die  provinsie  of  die  munisipaliteit  wat  sulke 
dinge  reël.  Ek  sal  by  die  polisie  en  die  superintendent  van  die  begraafplaas 
probeer  uitvind." 

"Jy  moet  net  asseblief  gou  maak,  Jerry." 

Van  die  prokureur  af  is  Amy  na  'n  vreemde  dokter. 

"Kan  ek  help,  mevrou?" 

"Ja.  Dokter,  as  jy  uitgeroep  word  na  'n  geva!  en  die  persoon  is  reeds  dood 
as  jy  daar  aankom,  kan  jy  maklik  vasstei,  kan  jy  hoegenaamo  vasstel 
waaraan  dié  mens  dood  is?"  Amy  het  haar  vraag  mooi  uitgedink. 

"E  ...  e ...  wel  ...  ja  ...  u sê  ...  u bedoel  as  iemand  reeds  oorlede  is?" 
"Ja." 

"Om  heeltemal  seker  te  wees  wat  die  oorsaak  van  die  dood  is,  sal  daar  'n 
nadoodse  ondersoek  gedoen  moet  word." 

"Dit  begryp  ek  wel  ...  maar  wat  sal  jy  op  die  doodsertifikaat  skryf  as  iemand 
sommer  net  dood  is?  Hoe  weet  jy  wat  om  op  daardie  doodsertifikaat  te 
skryf?" 

"Dit  hang  af  van  die  persoon  se  mediese  geskiedenis.  Indien  daar  'n  geskie- 
denis  van  hartprobleme  is  byvoorbeeld,  sou  'n  mens  kon  aanneem  dat  die 
persoon  aan  'n  koronêre  trombose  gesterf  het.  Maar  'n  geskiedenis  van  hoë 
bloeddruk,  veral  by  'n  bejaarde  mens,  sou  'n  mens  ook  aan  'n  brein- 
bloeding,  'n  beroerte,  kon  laat  dink.  Maar  dit  is  baie  moeilik.  'n  Versigtige 
en  verstandige  dokter  sal  beslis  'n  nadoodse  ondersoek  laat  doen." 

"Sou  jy  dus  onmiddellik  'n  post  mortem  laat  doen?'' 

"Wel,  as  ek  eerlik  moet  wees  ...  seker  nie  vanselfsprekend  nie.  Dit  hang  af 
of  ek  die  pasiënt  of  die  omstandighede  ken  of  nie.  Dit  sou  seker  darem  die 

beste  wees  ...  anders  kan  'n  mens  werklik  nie  sonder  twyfel  die  oorsaak  van 
die  dood  aandui  nie.” 

"En  as  daar  nie  'n  ondersoek  gedoen  is  nie,  word  die  oorsaak  van  die  dood 
aangegee  as  hartversaking?" 

"Ek  sal  meer  besonderhede  oor  die  geval  moet  hê  om  oor  so  iets  'n 
uitspraak  te  kan  maak." 

"Maar  is  dit  nie  wat  gebeur  nie  — dat  hartversaking  op  die  doodsertifikaat 
geskryf  word  as  geen  ander  oorsaak  duidelik  is  nie?" 

"Ja,  dit  sou  waarskynlik  kon  gebeur." 

"En  dokter,  bestaan  daar  'n  soort  gif  wat  iemand  kan  laat  sterf  sodat  dit  lyk 
asof  hy  aan  sy  hart  dood  is?" 

"Hemel,  mevrou,  maar  jy  vra  snaakse  goed."  Die  dokter  was  besig  om  baie 
ongemaklik  te  raak.  Dit  was  nie  net  dat  hy  nie  presies  antwoorde  kon  gee 
nie,  maar  vir  al  wat  hy  kon  weet  was  die  vrou  besig  om  'n  moord  te  beplan 
en  was  sy  besig  om  op  'n  indirekte  manier  van  hom  'n  medepligtige  te 
maak. 

"Van  gif  weet  ek  baie  min.  Gewoonlik  sal  vergiftiging  oor  'n  tydperk  sekere 
simptome  vertoon." 

"Ek  praat  van  een  massiewe  dosis  gif." 

"Mevrou,  ek  weet  nie.  Party  soorte  gif  laat  die  slagoffer  stuiptrekkings  kry 
. . . ander  veroorsaak  hewige  inwendige  bloeding  . . . 'n  oordosis  verdowings- 
middels  of  slaappille  is  ook  'n  vorm  van  vergiftiging  ...  maar  u sal  my  meer 
besonderhede  moet  gee,  en  dan  kan  ek  vir  u gaan  naslaan  ...". 

Teen  dié  tyd  was  die  dokter  al  baie  bekommerd  oor  die  vrou  voor  hom.  Haar 
oë  was  onrustig,  sy  het  op  die  punt  van  die  stoel  gesit  asof  sy  baie  haastig 
was  en  haar  stem  wou-wou  net  deurslaan.  Desnieteenstaande  het  sy  haar 
vrae  sonder  huiwering  gestel  en  hom  kwalik  kans  gegee  om  na  te  dink.  Hy 
het  die  gevoel  gekry  dat  hy  nie  in  beheer  van  die  situasie  is  nie,  en  dis  iets 
wat  'n  dokter  nie  behoort  oor  te  kom  nie. 

"Nog  net  dit,  dokter.  Hoe  lank  bly  gif  in  'n  mens  — 'n  mens  wat  reeds  dood 
is?  Kan  die  gif  na  die  dood  opgespoor  word  en  vir  hoe  lank  sal  dit  nog 
opgespoor  Kan  word?" 

Die  dokter  het  besluit  hy  moet  maar  antwoord.  Hy  moes  die  vrou  aan  die 
gang  hou  sodat  hy  tyd  kon  kry  om  te  dink  wat  hom  te  doen  staan. 

"Wel,  mevrou,  verskillende  soorte  gif  sal  verskillende  reaksies  vertoon.  Ar- 
seen  is  byvoorbeeld  'n  gíTsoort  wat  in  die  hare  en  gebeente  neergele  word 
en  dan  kan  dit  selfs  ná  ontbinding  van  'n  liggaam  nog  gevind  word  in  die 
oorblyfsels  van  die  hare  en  bene.  Maar  dan  moes  die  vergiftiging  oor  'n  lang 
tydperk  plaasgevind  het.  As  iemand  aan  'n  oordosis  pille  gesterf  het,  sal 
daar  miskien  selfs  van  die  pille  self  in  die  oorblyfsels  van  die  liggaam  gevind 
kan  word  ...  maar  ek  moet  erken  ek  weet  nie  hoe  lank  sulke  pille  behoue  sal 
bly  nie.  Daar  is  baie  moontlikhede.  Wil  u nie  maar  vir  my  sê  waarom  u dié 
dinge  vra  nie?" 

"Maar  as  iemand  aan  'n  oordosis  pille  dood  is  ...  of  aan  gif  ...  dan  gaan  sy 

hart  staan?  Ek  meen,  'n  mens  kan  sê  . . . jy  sal  sê,  as  dokter  sal  jy  sê  dis  hart- 
versaking?" 

"Wel,  ja  — as  'n  mens  gesterf  het,  het  sy  hart  in  elk  geval  gaan  staan." 
Voordat  die  dokter  iets  verder  kon  sê,  is  Amy  met  'n  vinnige  "Dankie"  by 
die  deur  uit.  Die  dokter  wou  haar  nog  agternasit,  maar  toe  hy  in  die 
wagkamer  kom,  was  sy  reeds  buite. 

"Dokter,  moet  ek  die  volgende  pasiënt  instuur?"  het  die  ontvangsdame 
gevra. 

"Nee,  wag,  nee  ...  die  vrou  wat  nou  net  hier  uit  is  ..."  en  dit  dring  tot  hom 
deur  dat  hy  nie  weet  wat  haar  naam  of  van  is  nie.  Hy  het  skoon  vergeet  om 
enige  roetine-inligting  te  vra. 

"Wie  is  die  dame  wat  nou  net  hier  uit  is?" 

"Ek  ken  haar  glad  nie,  dokter.  Sy  was  nog  nooit  hier  by  ons  nie.  Sy  wou 
ook  nie  'n  kaart  invul  nie.  Sy  het  gesê  sy  wil  eers  met  u praat.  Sy  wou  som- 
mer  vooruit  betaal  toe  ek  met  die  kaart  kom.  Maar  ek  het  mos  die  kaart  en 
leë  lêer  vir  u daar  neergesit.  Het  u dit  nie  ingevul  nie?" 

"Nee,  ek  het  nie  ...  daar  was  nie  tyd  nie  ...  sy  het  my  nie  tyd  gegee  om  iets 
te  vra  nie  ..." 

Amy  is  haastig  huis  toe.  Sy  moes  nou  net  wag  dat  Jerry  uitvind  wat  gedoen 
moet  word. 

En  Amy  het  gewag,  sy  het  net  gewag.  Sy  het  tee  gemaak  en  dit  nie  gedrink 
nie.  Sy  het  die  krane  oopgedraai  om  die  tuin  nat  te  spuit,  en  dan  weer  daar- 
van  vergeet  sodat  die  water  in  die  straat  afgestroom  het.  Sy  het  allerhande 
dinge  begin,  halfpad  gelos  en  net  so  weer  vergeet.  Want  sy  het  net  gewag. 
Later  die  dag  bel  Jan  van  die  konstruksieterrein  af. 

"Waar  was  jy?  Ek  het  die  hele  oggend  na  jou  gesoek?" 

"Ek  was  by  Jerry.  Hy  sal  vir  ons  uitvind  wat  ons  moet  doen  om  vir  Josie  te 
laat  opgrawe." 

"Aggenee  ...  ek  het  so  gehoop  jy  bedoel  dit  nie." 

"Natuurlik  het  ek  dit  bedoel.  Ek  was  nog  nooit  so  ernstig  in  my  lewe  nie.  Ek 
sal  nooit  rus  vir  my  siel  kry  as  ek  dit  nie  doen  nie.  Joos  is  vergiftig  en  ons 
moet  dit  regstel." 

"Amy,  ek  kom  huis  toe.  Wag  net  daar  vir  my.  Ons  moet  hierdie  saak  kalm 
bespreek." 

Amy  het  volstrek  geweier  om  van  haar  voorneme  af  te  sien.  Jan  het  die  pro- 
kureur  laat  kom,  hy  het  die  dominee  laat  kom.  Almal  het  gepraat,  gerede- 
neer,  verduidelik,  maar  Amy  was  vasbeslote.  Hoe  meer  inligting  oor  die  pro- 
sedure  bekend  geword  het,  hoe  onmoontliker  het  die  hele  onderneming  vir 
Jan  gelyk  en  hoe  onwilliger  het  hy  geword  om  Amy  haar  sin  te  gee. 
"Jerry  het  die  hele  prosedure  nou  vir  my  verduidelik.  Amy,  dis  'n  aardige 
besigheid.  Die  polisie  moet  daar  by  wees  — 'n  mens  moet  eers  toestem- 
ming  by  die  administrateur  kry.  Dan  moet  die  polisie  by  wees  as  daar  ge- 
mene  spel  vermoed  word.  Die  departement  van  gesondheid  is  ook  betrok- 
ke,  die  begrafnisondernemer,  die  begraafplaassuperintendent  ...  dis  'n  ein- 

delose  omslagtigheid." 

"Jan,  kán  dit  gedoen  word?  As  daar  'n  wet  of  'n  bepaling  of  ordonnansie  of 
wat  ook  al  bestaan  oor  sulke  dinge,  dan  kán  dit  mos  gedoen  word,  dan  ís  dit 
mos  moontlik,  nie  waar  nie?" 

"Ja,  dit  is  moontlik,  maar  waarom?  Wat  is  die  nut  daarvan?" 

"Onthou  jy  hoe  Marthie  amper  vir  Joos  'n  ongeluk  laat  maak  het?  Het  jy 
haar  al  'n  traan  sien  stort?  Is  dit  vir  jou  logies  dat  'n  jong  man,  'n  fiks  en  sterk 
en  gesonde  jong  man,  onverklaarbaar  en  sonder  rede  sommer  doodgaan?" 
"Maar,  Amy,  die  feit  bly,  Joos  is  regtig  dood.  Opgrawe  kan  hom  mos  nie 
terugbring  nie." 

"Ek  wíl  weet  wat  gebeur  het.  Hy  wou  met  my  praat,  Jan.  Kan  jy  dit  nie  ver- 
staan  niei  Hy  het  met  my  'n  afspraak  gemaak  — hy  wou  my  iets  vertel.  En 
nou  moet  ek  uitvind  wat  gebeur  het." 

"Maar  Joos  kan  nie  meer  praat  nie.  Hy  kan  niks  sê  nie  — buitendien  weet 
ek  nie  of  'n  mens  self  weet  hoe  jy  doodgaan  nie  — ek  weet  nie  eers  of  jy 
wéét  jy  gaan  dood  nie." 

"Bel  vir  Jerry,  Jan.  Hy  het  alles  nou  mos  uitgevind.  Hy  moet  ons  help  om 
die  aansoeke  reg  op  te  stel.  Ons  moenie  foute  maak  nie,  dit  sal  net  meer  tyd 
laat  verbygaan." 

"Amy,  dink  weer.  Die  liggaam  sal  ondersoek  moet  word.  Enigeen  kan  dit 
nie  doen  nie.  As  jy  vermoed  dat  daar  iets  onnatuurliks  aan  die  dood  was,  sal 
daar  eindelose  ondersoeke  gedoen  moet  word  om  vas  te  stel  of  jy  reg  is.  En 
sê  nou  jy  is  verkeerd?  Dit  sal  slegs  deur  'n  staatspatoloog  aangetoon  kan 
word  indien  daar  wél  fout  was.  En  Amy,  as  jy  eerlik  is,  moet  jy  erken  ons  het 
nie  bewyse  nie.  Ons  sal  nie  toestemming  kry  om  die  opgrawing  te  doen  op 
grond  van  vae  vermoedens  nie." 

"Wil  jy  my  aanvoeling  in  twyfel  trek,  Jan?  Glo  jy  my  nie  as  ek  vir  jou  sê  dat 
my  kind  nie  vanself  doodgegaan  het  nie?" 

"Ek  wil  net  hê  jy  moet  besef  wat  die  probleme  is,  my  vroutjie.  Het  jy  al 
daaroor  gedink  wat  die  implikasies  vir  die  dokter  is.  Jerry  sê  dat  as  'n  dokter 
'n  doodsertifikaat  teken  en  daar  word  agterna  bewys  dat  hy  'n  fout  gemaak 
het,  so  'n  dokter  in  groot  moeilikheid  kan  kom.  En  Karel  is  'n  ou  vriend.  Hy 
is  'n  ervare  dokter.  Hy  sou  beslis  agtergekom  het  as  daar  iets  onnatuurliks 
aan  Joos  se  dood  was.  Kan  jy  dit  in  jou  hart  vind  om  Karel  van  nalatigheid  te 
beskuldig?" 

"Dit  gaan  nie  om  Karel  nie,  dit  gaan  om  Joos!  Karel  moes  geweet  het  Joos 
kan  nie  sommerso  doodgegaan  het  nie.  Hy  moes  'n  nadoodse  ondersoek 
laat  doen  het.  En  hy  kén  vir  Marthie." 

"Daar  was  nie  werklik  omstandighede  of  grondige  redes  vir  Karel  om  te  ver- 
moed  dat  alles  nie  pluis  is  nie.  Marthie  is  nou  wel  senuweeagtig  van  geaard- 
heid,  maar  sy  is  tog  onskadelik." 

"Dink  jy  so?  Ek  twyfel.  Karel  was  die  een  wat  haar  destyds  behandel  het  — 
hy  wéét  sy  is  onstabiel." 

"Onstabiliteit  laat  'n  mens  nie  noodwendig  moord  pleeg  nie!" 

"Maar  Karel  moes  oor  die  moontlikheid  gedink  het.  Joos  kon  mos  nie  van 
niks  sterf  nie." 

"As  ons  'n  opgrawing  laat  doen,  gaan  dit  in  elk  geval  'n  slegte  refleksie 
werp  op  Karel.  Daar  sal  'n  ondersoek  van  die  mediese  raad  kom  en  die 
wêreld  se  onaangenaamheid." 

"Ek  is  nie  bang  vir  onaangenaamheid  nie." 

"Maar  Amy,  ek  dink  dit  is  nie  reg  nie!  Dit  voel  vir  my  na  heiligskending.  Dit 
is  verkeerd  om  met  die  dooies  te  lol.  'n  Mens  moet  die  dood  aanvaar.  Ons 
gaan  tog  almal  eendag  dood.  Dit  is  'n  verkeerde  ding  hierdie." 

Die  dominee  het  weer  kom  mooipraat. 

"Waarom  wil  jy  dit  laat  doen,  Amy?" 

"Dominee,  dit  moet  gedoen  word.  Hoe  anders  sal  ons  weet  hoe  Josie  dood 
is?" 

"Maar  jy  moet  mooi  daaroor  dink  — niks  kan  hom  terugbring  nie.  Vir  hom  is 
al  die  swaar  van  hierdie  lewe  verby.  Hy  is  by  sy  bestemming." 

"Maar  ek  móét  weet,  ek  wíl  weet  wat  gebeur  het." 

"Besef  jy  dat  jy  in  elk  geval  dalk  nie  sal  weet  nie.  Amy,  ek  wil  hê  jy  moet 
jouself  goed  ondersoek  en  gaan  dink  waarom  jy  so  sterk  voel  oor  die  saak. 
Wat  is  jou  werklike  motiewe?  En  jy  moet  onthou,  die  onomstootlike  feit  is 
dat  Joos  dood  is  — daaraan  kan  geen  mens  iets  doen  nie." 

"Nee,  dominee,  daar  is  eintlik  nie  veel  vir  my  om  oor  te  dink  nie  — ek  weet 
net  ek  moet  dit  doen.  Wie  anders  sal  vir  'n  kind  opkom  as  sy  ma  dit  nie  doen 
nie.  En  hy  het  my  nodig  gehad,  hy  wou  nog  met  my  praat." 

"Sy  hou  die  hele  tyd  so  aan,  dominee,"  het  Jan  moedeloos  tussenin  ge- 
praat.  "Ek  praat  en  praat  en  dit  help  niks.  En  weet  u,  die  begraafplaasmense 
maak  die  graf  net  oop  tot  by  die  kis.  Die  begrafnisondernemer  en  'n  fami- 
lielid  moet  self  die  kis  oopmaak.  Amy,  dít  sal  jý  nie  doen  nie  — ék  sal  moet. 
Hemel,  mens,  kan  jy  jou  voorstel  ...  die  man  is  al  meer  as  twee  maande 
begrawe  ..." 

Amy  het  geweier  om  te  luister.  Sy  wou  glad  nie  verder  oor  die  saak  rede- 
neer  nie  en  sy  het  haar  ore  letterlik  gesluit  vir  alles  wat  sy  nie  wil  hoor  nie.  Sy 
het  net  in  die  huis  rondgedwaal  en  gewag  dat  Jerry  die  dokumente  bring. 
Soms  het  sy  'n  bietjie  geslaap,  maar  al  waaroor  sy  gepraat  het,  was  die  op- 
grawing.  Uiteindelik  het  die  prokureur  die  briewe  opgestel  en  een  middag 
laat  het  hy  dit  by  hulle  kom  afgee  om  geteken  te  word. 

Toe  Jan  die  volgende  oggend  vroeg  wakker  word,  sien  hy  dat  Amy  glad  nie 
kom  slaap  het  nie.  Hy  het  haar  in  die  sitkamer  gekry  — in  die  middel  van  die 
vertrek  op  haar  knieë  op  die  mat. 

Verskrik  het  hy  nader  gegaan.  Maar  toe  Amy  omkyk,  was  haar  gesig  rustig, 
so  rustig  soos  Jan  haar  nog  nooit  gesien  het  nie. 

"Help  my  op,  Jan.  My  bene  is  skoon  lam." 

"Vader,  Amy,  hoe  lank  staan  jy  al  hier  op  jou  knieë?"  het  Jan  besorg  gevra 
terwyl  hy  haar  aan  yskoue  hande  optrek. 

"Ek  weet  nie,  maar  moenie  jou  bekommer  nie  — jy  hoef  jou  nooit  weer  oor 

my  te  bekommer  nie." 

Terwyl  Jan  haar  bene  en  knieë  vryf  om  die  bloedsirkulasie  te  herstel,  sê 
Amy: 

"Jan,  jy  moet  sommer  nou-nou  die  dominee  gaan  bel." 

Jan  was  dadelik  weer  op  sy  hoede:  "Ag,  my  hart,  dis  nog  so  vroeg.  Hy  was 
al  so  baie  hier  — ons  gee  die  man  ook  nie  rus  nie." 

"Nee,  Jan,  hierna  sal  ek  hom  nie  weer  pla  nie.  Maar  ek  wil  hê  hy  moet  weet 
wat  met  my  gebeur  het." 

"Wat  het  met  jou  gebeur?" 

"Ek  sal  dit  vir  julle  altwee  saam  vertel." 

"En  Jan,  jy  hoef  nie  daardie  briewe  vir  Jerry  terug  te  gee  nie." 

Amy  het  gebad,  haar  netjies  aangetrek  en  die  dominee  op  die  sitkamerbank 
gaan  inwag. 

En  sy  het  vertel  ... 

"Ek  het  gisteraand  hier  in  die  huis  geloop  — jy  weet  mos  ek  het  die  laaste 
tyd  nie  meer  so  baie  geslaap  nie.  Ek  het  nie  so  baie  slaap  nodig  nie,  ek  word 
ook  nie  eintlik  moeg  nie. 

"Dit  moes  al  laat  gewees  het  — miskien  was  dit  vroeg  vanmóre,  dit  maak 
nie  juis  saak  nie  — toe  kom  ek  hier  in  die  sitkamer  in.  Ek  wou  'n  bietjie  hier 
kom  sit. 

"En  weet  jy,  net  toe  ek  hier  by  die  trappies  kom,  toe  sien  ek  hom.  Hy  het  net 
hier  gestaan,  dominee  — in  hierdie  hoek.  Maar  hy  was  groter  as  'n  mens  — 
sy  kop  was  so  hoog  — ek  kon  sien  hoe  val  die  straatlig  deur  die  venster  op 
sy  kleed,  maar  sy  kop  was  daar  bo  in  die  skaduwee. 

"Ek  kon  hom  so  goed  sien  — hy  het  so  'n  growwe  rokkerige  ding  aangehad, 
so  'n  kleed  van  dik  geweefde  materiaal.  En  'n  gevlegte  gordel  — die  gordel 
was  so  om  sy  lyf  geknoop.  Die  rok  was  korterig,  dit  het  net  in  die  middel  van 
sy  kuite  gehang  en  ek  kon  sy  voete  sien.  Hy  het  sulke  plat  sandale 
aangehad.  Haai,  hy  het  sulke  skewerige  tone  — dat  sy  tone  nou  só  moet 
lyk!  Die  gordel  was  lank,  dit  het  afgehang  tot  so  by  sy  toontjies,  weet  jy. 
"En  sy  hare  het  op  sy  skouers  gehang  — sagte  donker  hare  ... 

"En  toe  weet  ek  — toe  wéét  ek  dis  Jesus.  En  ek  was  so  bly.  Ek  kan  nie  vir 
jou  vertel  hoe  bly  ek  was  nie,  ek  was  so  verskriklik  bly.  Ek  het  sommer 
geweet  hy  het  geweet  ek  het  hom  nodig. 

"Ek  val  toe  op  my  knieë,  hier,  net  hier  op  die  mat  en  ek  praat  met  hom.  Ek 
sê  vir  hom,  Jesus,  sê  ek,  wil  jy  nie  asseblief  my  Josie  terugbring  nie. 
Asseblief,  asseblief,  ek  smeek  jou,  bring  my  kind  terug.  Jy  kan  dit  doen,  ek 
weet  jy  kan  dit  doen  — en  ek  is  so  lief  vir  hom. 

"En  ek  huil,  ek  het  gehuil  soos  ek  nog  nooit  in  my  lewe  gehuil  het  nie. 
"Hy  het  niks  gesê  nie  — maar  ek  het  geweet  hy  is  nie  kwaad  vir  my  nie,  ek 
kon  voel  hy  kyk  na  my  en  hy  verstaan  my.  En  al  het  ek  gehuil,  was  ek  nog 
bly.  Ek  was  so  bly  dat  ek  met  hom  kon  praat,  want  hy  verstaan  my  — ek  het 
geweet  hy  sal  nie  steuring  vat  as  ek  vir  hom  vra  nie. 

"En  ek  sê  toe  vir  hom:  Jesus,  asseblief,  ek  weet  jy  is  die  Here  se  kind,  bring 

asseblief  my  kind  terug . Ek  belowe  as  jy  my  Josie  terugbring,  sal  ek  dit  vir  al 
die  mense  vertel.  Ek  belowe  ek  sal  oor  die  hele  wêreld  reis  en  ek  sal  vir  al  die 
mense  vertel  van  jou.  Ek  sal  vir  almal  vertel  dat  jy  regtig  God  se  kind  is,  dat 
jy  die  regte  Here  se  seun  is  en  dat  jy  alles,  alles  kan  doen. 

"Ek  sal  vir  al  die  mense  in  ons  land  en  vir  al  die  mense  in  die  wêreld  vertel 
dat  jy  almagtig  is  en  dat  jy  my  Josie  vir  my  teruggegee  het.  Ek  sal  nooit 
ophou  om  van  jou  te  vertel  tot  die  dag  wat  ek  doodgaan  nie  ...  ek  belowe 
dit,  ek  belowe  dit  ... 

"En  weet  julle,  toe  tel  hy  sy  een  hand  op,  so  of  hy  wou  sê:  wag,  wag,  wag 
nou  eers  ... 

"Ek  het  geweet  hy  gaan  my  antwoord  en  ek  het  net  so  doodstil  gesit  en 
gewag  ... 

"En  toe  het  Hy  sy  kop  stadig  heen  en  weer  geskud  ..." 


Casper  de  Vries 
Wes-Transvaal 


'n  Warrelwind  wat  bruin  die  stof  opwaai 
en  'n  wit  mielieblaar  tot  in  die  bloute  draai; 
kies  dan  koers  oor  geel  polle  gras, 
en  loop  homself  teen  groen  bloekoms  vas. 

Chris  Pelser* 

Pynstillers  help  nie  vir  weemoed  nie 


ek  sal  ophou  whisky  en  poeiers  drink 
pynstillers  help  nie  vir  weemoed  nie 
ek  sal  saans  vergeet  van  jou  sjoebroekie 
en  bruin  oë  wanneer  die  voëls  huis  toe  kom 
ek  ken  nie  meer  jou  lyfskrif  nie 
aans  word  jou  briewe  oker  in  my  laai 

was  jy  vanaand  hier  my  ding 

sou  ons  trosse  druiwe  ryp  kon  sing 

maar  vanaand  moet  ek  jou  uit  my  lyf  uit  skryf 

en  die  geheim  van  jou  borste  ontbloot 

eergister  se  blomme  verlep  reeds  langs  jou  bed 

want  pynstillers  help  nie  vir  weemoed  nie 


*Uit  die  bundel  Afro-ditto  wat  in  Augustus  by  Human  & Rousseau  verskyn 

Nou  kom  die  vae  stil  dae 

(vir  Ma  ná  die  dood  van  J) 


nou  kom  die  vae  stil  dae 
wasig  en  ver  van  bekendes 
wat  tee  skink,  en  sop;  soos  op 
ouvrystaatse  doopsondae 

dink  jy  hom  nog  in  Bethulie  terug? 

daardie  wintersnag  op  Ouma  se  kooi 

toe  hy  met  sy  eerste  skree,  en  rooi, 

uit  jou  beur  soos  'n  boom  wat  plantplek  soek 

:wou  jy  hom  liewer  vir  die  lente  bêre? 

— diep  en  lyflik  geborge  in  veiliger  grond 
vóór  die  vroeggebore  aanslag  van  die  kluite 

nou  kom  die  vae  stil  dae 
vol  eenderse  gedagtes  wat  afreis 
na  vergeelde  grafte;  by  die  uitdeelslag 
bly  Dood  die  laaste  gemene  deler 

hoe  dink  jy  aan  jou  dooies? 

die  konsentrasiekampkerkhof  is  verskuif 

portrette  haal  nie  asem  nie  (ook  al  geel: 

Oupa  met  die  motte  in  sy  baard, 

Ouma  met  die  kanker,  ooms  en  tantes 
gekiskleed  vir  vervloë  troudae) 
blou  briewe  in  albums  word  bruin 
soos  die  geparste  angelier 
uit  'n  verlate,  verbode  tuin 

nou  kom  die  vae  stil  dae 

wasig  maar  verlangs  bekend 

soos  die  kis-gekledenes;  oplaas 

sal  die  stamboom  voor  die  wurm  swig 

S.V.  Petersen 
Heenreis 


Dis  'n  heenreis  op  'n  passasierskip,  en  jy  is  alweer  soos  vir  die  soveelste  kere 
tevore,  alleen:  net  nie  eensaam  nie,  want  jou  gedagtes  bly  jou  algaande 
voortdurend  vir  geselskap  en  kameraadskap  by. 

Gedagtes  is  gesellige  reisgenote,  want  hulle  laat  jou  vry  as  jy  die  slag  nie 
met  hulle  opgeskeep  wil  wees  nie. 

As  jy  wel  wil  gesels,  sal  hulle  aandagtig  na  jou  luister,  en  selfs  'n  antwoord 
wil  waag  op  vrae  wat  glo  maar  altyd  onbeantwoord  sal  bly. 

Sowat  'n  halfuur  of  so  vantevore  is  daar  volgens  skeepsregulasies  gewaar- 
sku:  "Your  attention,  please.  All  persons  on  board,  not  travelling  with  this 
ship,  must  kindly  go  ashore  immediately,  as  we  will  be  sailing  for  Port 
Elizabeth  shortly.  This  is  a final  warning." 

Daar  is  'n  geroesemoes  van  mense,  afskeidnemers  wat  óf  aan  boord  bly,  óf 
terug  aan  wal  gaan. 

Jy  wikkel  jou  los  uit  die  massa,  kry  koers  na  boontoe,  na  die  Brug-dek,  nog 
bokant  die  Boot-dek.  Daar  is  families  in  jou  pad  met  grootmense,  klein- 
goed,  grotetjies  en  tot  die  kleinstetjies  daarby,  maar  jy  elmboog  jou  'n  oopte 
deur  die  klomp  tot  bo  op  die  oopdek. 

Dis  'n  Duits-georiënteerde  vaartuig,  nie  'n  vragboot  waaraan  mens  in  hierdie 
waters  gewend  geraak  het  nie,  maar  eksklusief  'n  passasierskip,  ses- 
verdieping  hoog,  en  gebou  met  tipiese  Germaanse  puntenerigheid;  g'n 
ruimte  wat  verlore  mag  gaan  nie.  Alles  is  sindelik  en  korrek,  gedissiplineerd 
en  funksioneel.  o 

Agter  jou  rug  wag  Tafelbaai  en  die  oopte  van  die  see.  Direk  voor,  lê  die  stad 
wat  jy  nou-nou  gaan  verlaat.  Daaragter  staan  Tafelberg,  'n  eeue-oue  reus 
van  die  ewigheid. 

Wit  wolhaarwolke  rol  oor  die  rand,  rol  en  rol,  tot  'n  sekere  laagte,  en  ver- 
dwyn  dan  in  die  niet  oor  die  stad. 

Daar  links  is  Duiwelspiek,  en  hoog  teen  die  hang  staan  trots  en  uitdagend 
teen  die  Denne,  die  geboue,  die  kampus,  van  die  Universiteit  Kaapstad, 
Alma  Mater  van  so  'n  rykdom  aan  talent  van  dosent  en  student.  Jare  al. 
Daar  is  Kloofnek,  en  hoog  regs,  Leeukop.  Winters  as  die  Noordwes  waai, 
sit  Leeukop  witkappie  op. 

En  Donderdae  in  die  Kaap  is  daar,  Slams  gesê,  duiwels  in  die  wind. 

"Dis  kwaai  Augus,"  sê  hulle  elke  jaar,  "en  as  die  wind  met  die  reën  katte- 
maai,  is  daar  toorkuns  in  die  land." 

Jy  kyk,  en  jy  kyk  weer,  en  jy  verbeel  jou  al,  dis  weer  Visser  wat  praat.  Hoor 
jy  hom  dan  nie  in  die  wind  nie? 

''Daar  is 

maar  net  een 
Kaapstad 
so  pragtig  geleë 

"Daar  waar 

Tafelberg  staan 
met  een  voet 
in  die  see  ..." 

Jy's  in  jou  verbeelding  terug  weer  in  die  stad  in  Matriek,  1931,  en  waar  is 
Heneke  nou? 

Maar  jy  kan  droom  soos  jy  wil  op  die  oopdek,  die  Brug-dek:  onder  jou  is  die 
skip  wat  vaar,  geleidelik  uit  Tafelbaai. 

Daar  is  musiek  op  die  skip  vir  die  heenvaart,  'n  begeleiding  vir  vaarwel,  maar 
dis  ingeblik:  die  melodie.  Soos  canned  fruit,  en  nie  vars  van  die  boom  af  nie. 
'n  Bandopname  is  goed,  maar  dis  bêre-goed,  en  mens  moet  verlief  neem, 
want  dis  nie  meer  die  dae  van  die  veertigs  en  die  vyftigs  nie.  Almai  hou  tog  so 
van  kits-koffie,  kits-besoek,  kits-kits  kleingoed,  en  kits-musiek. 

Jy  kan  jou  maar  verbeel,  maar  die  Patria  kom  nie  weer  nie.  Daardie  dae  was 
daar  die  skeepsorkes.  Viool  en  bas  en  saksofoon. 

Elke  hawe  in  die  wêreld  is  verlaat  met  'n  melodie  wat  jou  hart  laat  roer  het, 
en  jou  oë  kon  laat  traan  ... 

"Red  sails  in  the  sunset 
way  out  on  the  sea  ..." 

En  jy  verlang  verniet  na  daardie  dae  se  dae,  dis  nou  se  dae;  en  1984. 

Daar  hoor  jy  nou  'n  ander  lied,  en  dis  "Sarie  Marais"  en  jy  luister  aandagtig, 
en  danig  patrioties. 

Die  skip  trek  weg,  al  verder  weg  en  jy  hoor  nou  "Hou  jou  roksak  toe!" 
Ineens  'n  Suid-Afrikaanse  skip,  wat  tot  netnou  nog  met  Sarie,  'n  Takhaar- 
nooi  was  van  Transvaal  se  groen  doringboom;  ineens  van  gedaante  ver- 
ander  soos  'n  veranderlike  vrou. 

Oswald  het  ook  die  ander  dag  gesê:  "'n  Skip  is  'n  wonderlike  ding." 
"Soos  'n  donkie?" 

Nee-wat,  'n  skip  is  bra  soos  'n  mens.  Vroulik  en  vrolik  soms,  maar  soms 
weer  glad  uit  die  koers  uit. 

Hierdie  skip  was  byvoorbeeld  eers  Duits,  ein  schones  lustiges  Fraúlein  toe 
sy  die  Noordelike  waters  bevaar  het  vanaf  Hamburg  na  Stockholm, 
Góteborg  en  die  fjords  van  Noorweë;  sy  was  'n  Engelse  lady  na 
Southhampton,  'n  deftige  senhora  na  Lissabon,  Slams  gesê  'n  Motjie  Had- 
jirah  om  die  Kaap.  Ja,  en  toe?  Transvalers  met  Sarie  Marais,  en  daar  vaar 
sy:  patrioties  Suid-Afrikaans. 

Jy  loop  nou  die  tyd  vooruit,  maar  in  die  droomwêreld  van  die  kuns  gaan  dit 
maar  so:  dis  eintlik  'n  heen-en-weer  soos  die  lewe.  Dis  'n  vandag  hier,  en 

móre  daar  en  onverwags  word  al  jou  móre's  weer  vandag,  en  vandag  word 
gister  of  eergisteraand. 

Skip  is  nog  maar  in  Kaapstad  se  waters,  en  jy  loop  nou  al  die  tyd  vooruit,  en 
jy  kuier  ook  in  jou  droom,  dalk  onnodig,  maar  agteruit. 

Nou  terug  op  die  skip,  weg  met  die  meditasie-konsentrasie  van  die  oopdek, 
die  bo-dek,  die  boonste,  die  Brug-dek,  en  af  na  die  A-dek  en  kajuit  nommer 
377. 

Daar  wag  hy,  jou  kajuitmaat,  stable  companion  vir  die  reis.  Daar  lê  hy  op  sy 
pens,  draai  om  toe  jy  inkom,  op  sy  rug.  Hy's  kaalvoet,  en  jy  groet:  "Ek  ruik 
voete!" 

"Ek's  Oswald,"  lag  hy  met  die  koerantneersit,  die  opspring  en  die  bladskud. 
"Wat  lees  jy?" 

"Dennis  the  menace." 

"Van  hom  hou  ek  ook." 

Jy  bemerk  dadelik,  julle  sal  goed  klaarkom.  Julle  skyn  (soos  oorle'  Ou  Sam 
sou  gesê  het)  "op  'n  level"  te  wees. 

Ou  Sam,  mens  wil  nie  graag  sê,  'oorlede'  Sam  nie,  want  mens  wil  nie  sê  jy 
mis  hom  nie;  jy  wil  graag  sê,  mens  onthou  hom. 

"Ossie,  ek  weet  nie  van  jou  af  nie,  maar  ek  ga'  eers  'n  paar  stukkies  klere 
uitpak,  dan  kan  jy  maar  solank  gaan  bad,  stortbad  ten  minste,  daar's  g'n 
bad  hier  nie.  Duitse  suinigheid  natuurlik,  dis  glo  ruimte-besparend.  Ek  stort 
agterna." 

"Suits  me,"  sê  hy  met  sy  winkbroue  opgelig.  Sal  hom  later  vra,  hy's  seker 
van  Pacaltsdorp,  of  Groot  Brak.  Daardie  mense  praat  graag  Engels,  hulle 
sê:  it's  important. 

"Netnou  etenstyd,  né?" 

"Not  to  worry,  ek  't  klaar  ons  tafel  bespreek."  En  hy  lag;  dan  sal  dit  Groot 
Brak  wees,  daar  lag  hulle  so,  en  hulle  Íag,  en  hulle  kraai  van  die  lag.  Dink 
mos  nou  aan  Rosy-Anne. 

"Baie  dankie.  Spaar  my  die  moeite." 

"First  sitting." 

Ons  is  op  'n  level,  ja-nee.  Nie  altemit  nie. 

Die  reis  begin  mooi. 

Jy  begin  uitpak  in  die  kajuit,  bemerk  ineens  dat  jy  weer  ten  spyte  van  al  die 
vorige  ervaring,  te  veel  kleregoed  saam  gekarwei  het.  Keer  op  keer  te  veel 
dasse.  Vier,  waarvoor?  Pakke  klere  vier,  hoekom?  Watse  metafisiese  orde 
gaan  gebonde  aan  die  syfer  vier? 

Jy  neurie  uit  Sekel  en  Simbaal:  "Vier  mure  teen  die  Suidewind,  — 

my  swartoog  vrou, 
my  blondhaar  kind." 

Mens  wonder:  het  Watermeyer  gedink  aan  die  vier  windstreke,  Noord, 
Suid,  Oos,  Wes  — of  die  vier  heilige  Evangelies?  Mens  weet  nie,  dalk  het  hy 
self  ook  nie  geweet  nie:  digters  is  maar  so,  hulle  weet  self  nie  hoe  die  Muse 
hulle  delegeer  nie,  en  geheim  bly  geheim  van  hier  af  tot  die  geheim  van  die 

dood.  Daar's  Celliers  nou  byvoorbeeld:  "Wat  die  dood  my  vertrou  het, 

ek  bewaar  dit  as  goud; 

en  geen  grein 

sal  ek  verlore  laat  gaan." 

Dis  uit  ''Die  Vlakte"  wat  jy  ginds  op  skool  geleer  het,  en  ]y  onthou  dit  tot 
vandag  se  dag  nog;  omdat  die  digter,  as  hy  dig,  dig  vir  die  nageslag. 
Stem  saam  met  Merwe. 

Terug  nou  na  die  uitpak  in  kajuit  nommer  377:  uitpak  en  ophang  in  die 
hangkas,  uitpak  en  wegvou  in  die  laaikas. 

Gelukkig  genoeg  onderklere,  want  mens  kan  vir  jou  sweet  in  die  tropiese 
wêreld  wat  voorlê.  Skoene,  seker  voldoende,  maar  o,  magistraat!  dis  on- 
paar.  Jislaaik!  Onnosel,  sal  seker  ook  maar  onnosel  bly.  En,  what's  this? 
Glad  g'n  sakdoeke  nie,  hoe  nou? 

Skielik  word  jy  onderbreek  van  agter  die  deur  van  die  stortbad.  'n  Luide 
lustige  lied,  met  tussen  hakies  sy  eie  kommentaar.  Hy  sing  mooi,  en  hy  sing 
lekker: 

"I  wish  I was  single  again 
(Ou  Klong!) 

I wish  I was  single  again 
(Take  it  easy!) 

When  I was  single 
(jou  ramkat!) 
my  pockets  did  jingle 
(Ou  Bees!) 

I wish  I was  single  aghen! 

(Djê-mit!)" 


Jy  hoor  hoe  fluit  hy  nog  die  deuntjie,  lustig  oor  en  oor:  "aghen,  en  aghen, 
en  aghen  ..." 

Jy  pak  maar  almaar-deur  uitpak.  Skeergoed  is  reg.  Baaibroek  is  daar.  Hand- 
doek  was  natuurlik  nie  nodig  nie.  Oorbodig  plek  ingeneem,  maar  net  vir 
geval.  Die  waslap  was  darem  seker  'n  moet,  want  soos  Klaas  Danster  gesê 
het:  "'n  Mins  wiet  nout!"  Koekie  seep  is  ook  darem  in  orde,  want  'n  mens 
weet  nooit.  Maar  nou  is  die  deoderant  tesame  met  die  waslap  en  die  koekie 
seep  funksioneel,  maar  'n  ligte  reënjas  het  jy  vergeet,  en  die  wind  en  weer  in 
Mauritius  kan  verraderlik  wees.  Moenie  praat,  as  'n  skielike  tornado  bedui- 
weld  opstandig  raak  nie. 

Toe  maar.  Die  ergste  gebeur  nooit,  en  sê  maar:  maak  nie  saak  nie. 
"Makie-sjakie,"  het  Adolf  Kennel  op  Ladismith  altyd  Saterdae  met  die 
verbyloop  verkondig,  as  hy,  lekker  gefire  by  Van  Merch  op  die  hoek,  ge- 
meen  het  hy  moet  die  hele  Klein-Karoo-dorp  op  sy  wysheid  trakteer. 

Klaar  uitgepak  en  weer  gepak  en  opgehang  en  weggepak,  en  Vriend  kom 
glimmend  en  glimlaggend  en  vrolik,  fluit-fluit  die  kajuit  binne. 

"Lekker  ge-snower,"  sê  hy,  en  beduie  bedagsaam,  "Your  turn  next." 

As  jy  naderhand  die  stortbad  buk-buk  betrek,  hang  daar  nog,  soos  oorle' 
ouma  sou  gesê  het,  so  'n  "olie-kolonie"  in  die  lug. 

Binnekort  was  ons  reg  vir  die  aandete.  Hy  het  nog  self-admirerend  voor  die 
lang  vollengte  spieël  van  die  kajuit  gaan  staan,  die  winkbroue  opgelig,  oor 
sy  bril  gekyk,  en  selftevrede  vir  homself  gesê:  "Lekker  geslat",  die  das,  rooi 
das,  weer  reggetrek:  "Lekker  fies!" 

"Lekker  fies,  ja-nee.  Maar  wee'  jy,  oulap  se  rooi  maak  mooi." 

Dis  dan  toe  boontoe  na  die  Promenade-dek,  waar  die  eetsaal  vol  is  met  aan- 
sittendes,  almal  passasiers:  reisigers  en  toeriste,  die  lot,  bymekaar  en  deur- 
mekaar.  Elke  tafel  wit  damask  gekleed,  blink  wit  servet,  blink  silwer  tafel- 
gerei. 

Wynkelnerinnetjie  kom  nader,  mooi  aanvallige  meisietjie  (soos  jy  later  sou 
uitvind  oorspronklik  van  Rhodesië,  nou  Zimbabwe,  en  Salisbury  of  Harare) 
en  jy  bestel:  "Semi-sweet  Cape  Wine,  please;  Riesling,  small." 

Sy  neig  haar  tot  my  tafelgesel.  Hy  vra:  "Water  only,  please.  Teetotal,  me." 
"With  ice?" 

"Please,  with  ice,  hey?" 

Die  Tisch-stewardess  kom  by.  Vriendelike  blou-oog  Fraúlein  direk  uit  Stutt- 
gart,  Baden-Wúrttenberg,  en  jy  beduie  op  die  spyskaart:  "Chef's  Sugges- 
tion,  please." 

Kort  proses. 

Toe  sy  die  maat  nader,  sê  hy:  "And  me  too,  please." 

"Warte  mal,"  vra  ek.  "Nicht  vergessen,  auch  hors-d'oeuvre  dazu.  Bitte." 
Sy  kyk  nog,  toe  vra  hy:  "Me  too." 

Verstandige  mens.  Propvol  common-sense.  Weinig  woorde  beteken  alles, 
dan  het  jy  niks  te  bekla  nie,  niks  te  beantwoord  nie.  Jy  praat  maar  met 
gebaar  en  weinig  woorde.  So  praat  reisigers  met  mekaar;  toeriste  babbel 
almaardeur.  Toeriste  kyk,  en  kyk  weer;  reisigers  sien,  en  hersien,  raak 
verlore  in  'n  situasie.  Toeriste  skep  self  situasies. 

Na  die  aandsitting  op  die  skip,  en  trouens  op  enige  soortgelyke  skip,  kom 
die  kabaret.  Main  lounge,  gewoonlik,  met  orkes,  semi-verhoog  en  dans- 
vloer  daarby. 

Daar  is  meisiemense,  deel  van  die  skip  gewoonlik,  gehuur  vir  vermaak. 
Hulle  is  slank  van  bou,  grasieus  in  hul  beweging,  fyn  van  vorm  en  lyn.  Eina- 
eina  gewoonlik  gekleed,  en  paraat  elke  oomblik  vir  die  dans. 

Op  hierdie  skip  het  'n  outjie  kom  ghitaar  slaan,  en  met  minder-gepoetste 
gebaar,  en  amper-nie-welvoeglike  nou-nie-wel-liederlike  woorde  'n  lied  van 
verlange  verkondig  vir  land,  volk  en  taal. 

Baie  toeriste  het  luidkeels  gejuig  en  geskree  van  voldoening.  Reisigers  soos 
Madeleine  het  beleefd  geswyg,  maar  'n  Engelse  lady  het  besluit:  "Enter- 
taining  himself,  isn't  he?" 

Venynige  Madeleine  het  later  gesê:  "Should  have  paid  him.  Just  to  keep  off 
the  ship." 


Ander  reisiger,  'n  welversorgde  weduvrou,  het  darem  grootmoedig,  fluis- 
terend  laat  hoor:  "Takes  all  sorts  to  make  a world,  not  so?" 

Volgende  item  op  die  program  is,  die  orkes  sal  speel,  die  toeriste  kan  dans. 
Reisigers  ook. 

Dan  word  geskoffel  en  gedans.  Passasiers  kom  litte  losmaak,  party  tot 
kaalvoet,  party  sonder  baadjie  met  'n  hemp  wat  bolstaan,  en  uithang  soos 
manelpunte  wat  waai.  Hulle  wiggel  en  waggel,  hulle  jol  die  hele  vloer  vol, 
ruk  en  rol,  ruk  en  rol,  wiggel-waggel,  en  elkeen  hou  sy  lyfie  tortelduifie  tot 
goorvannag  al  en  dagdeur,  ruk  en  rol  hulle,  ruk  en  rol. 

Daar's  'n  getokkel  aan  die  klawers,  die  wittes,  die  swartes,  die  klavier  wil 
rebelleer,  no  use!  Die  bas  doem-doem,  die  klarinet  skree,  die  saksofoon 
rebelleer  ook  en  murmureer  verniet;  die  orkes  sit  op  loop,  ruk  hand-uit,  en 
dreun,  dreun,  dreun  die  heelnag  deur  ... 

Naderhand,  terug  in  die  kajuit,  dwing  julle  opnuut  om  te  slaap.  Kry  dit  reg. 
Maar  ineens  snork  jou  maat  hom  orent,  "Sea-sick,"  kla  hy  en  koes  kots- 
kots  na  die  W.C. 

Jy  kry  hom  jammer  en  jy  vra  nog,  "What's  matter?" 

"Matter?"  vra  hy,  "Blerrie  ship,  blerrie  sea." 

"Blerrie  sea?"  lag  jy,  "Blerrie  you;  not  blerrie  me!" 

En  dit  was  toe  die  eerste  aand.  Ter  see. 

Suna  de  Beer 
Beswaar  aangeteken 


Hy  was  baie  skaam  die  Vrydag  toe  hy  haar  vir  die  eerste  keer  gesien  het.  Hy 
was  kwaad  vir  sy  ma,  en  tog  nie  rêrig  nie,  want  hy  het  geweet  dit  is  nie  haar 
skuld  nie.  Nie  heeltemal  nie. 

Die  skoolskoene  wat  hy  aangehad  het,  was  nommer  8.  Sy  ma  het  gesê  hulle 
moet  hou  tot  matriek  en  sy  voete  gaan  nog  baie  groei.  Hy  het  van  sy 
musiekles  afgekom,  ingedagte.  Sy  het  voor  hom  oor  die  straat  gestap,  toe 
'n  pierewaaier  haar  voete  onder  haar  kom  uitry  met  sy  blink  resiesfiets.  Hy 
het  vorentoe  gehardloop  om  haar  te  help  en  oor  sy  eie  voete  geval.  Oor  sy 
nommer  agt  skoene.  Twee  nommers  te  groot. 

Hulle  het  albei  hinke-pinke  van  die  sypaadjie  opgestaan.  Daarna  het  hulle 
mekaar  dikwels  gesien  en  eers  in  matriek  vriende  geword.  Toe  word  hulle 
albei  eerstejaars,  en  deesdae  sit  sy  nie  eers  meer  langs  hom  in  die  klas  nie. 
Sy  is  nou  vriende  met  Willem.  Soos  al  die  ander  meisies.  Hy  sou  graag  vir 
Willem  wou  afskryf  as  'n  snob  en  beterweterig,  maar  hy  weet  dit  is  nie  waar 
nie. 

Hy  het  lank  oor  haar  gedink,  en  een  ding  weet  hy  nou,  hy  wil  haar  terugkry. 
Gisteraand  het  hy  in  die  CNA  op  'n  sleutelhouertjie  gelees,  "If  you  love 
something  — set  it  free.  If  it  belongs  to  you  it  will  come  back  to  you". 
Hieroor  het  hy  baie  gedink  — hy  wonder  of  dit  waar  is.  Hy  is  bang  dit  ís 
waar  — en  sy  kom  dalk  nie  terug  nie.  Hy  wonder  soms  waarin  hy  glo:  le- 
mand  daarbo  wat  dinge  vooraf  besluit  en  dit  op  mense  afgooi  — of  gebeur 
dinge  sommer  maar  net?  Hy  dink  aan  oupa  Zak,  hý  het  altyd  gesê  die  lewe  is 
wat  mens  self  daarvan  maak  — daarom  wou  hy  nie  vir  Ma  help  toe  die  geld 
opgeraak  het  nie.  Hy  het  pront-uit  gesê  dit  is  alles  haar  eie  skuld.  Sy  het  dit 
alles  oor  haarself  gebring.  Soms  het  hy  ook  so  gevoel,  maar  hy  was  te 
skaam  om  dit  te  sê.  En  hy  was  lief  vir  haar  en  jammer.  Sy  was  altyd  goed  vir 
hom,  soos  'n  ma  moet  wees,  maar  vandat  hy  groot  is  en  al  die  geld  by  oupa 
Zak  geërf  het,  loop  dinge  nie  meer  so  mooi  tussen  hulle  nie.  Hy  hou  ook  nie 
van  oom  Dick  nie.  Hy  verstaan  nie  mooi  hoe  sy  ma  met  hom  kan  vry  nie.  Hy 
is  amper  so  half  glibberig.  As  hy  meer  soos  oupa  Zak  was,  sou  hy  sommer 
so  gesê  het  — reguit  vir  sy  ma.  Hy  wonder  wat  sou  oupa  Zak  gesê  het  as  hy 
nog  gelewe  het.  Hy  dink  hy  sou  sê  ou  Dick  is  downright  common. 

Hy  wonder  of  sy  ma  opgelet  het  Alet  kom  nie  meer  saam  met  hom  huis  toe 
nie.  Sy  het  nog  niks  gesê  nie.  Wat  sou  Ma  antwoord  as  hy  haar  moes  vra 
oor  die  lewe  — wat  dink  sy  van  liefde  — of  weet  sy  nie  van  die  liefde  nie? 
As  hy  kon  kies,  sou  hy  vir  Alet  gaan  haal  het.  Haar  sommer  reguit  gevra  het 
wat  se  nonsens  is  dit  nou  weer  met  haar?  Het  sy  dan  nie  geknik  toe  hy  haar 
gevra  het  om  sy  meisie  te  wees  nie.  Het  sy  dan  nou  van  alles  vergeet?  Sy 
ma  het  eenkeer  gesê  Alet  is  'n  snob,  maar  hy  weet  dit  is  nie  waar  nie.  Sy  is 

net  ordentlik.  Maar  nou  met  Willem,  as  sy  hom  skaars  groet? 

Hy  wens  oupa  Zak  het  nog  gelewe.  Hy  sou  tog  die  regte  raad  hê.  En  tog 
weet  hy  wat  oupa  Zak  sou  sê  — sorg  vir  jouself  kêrel.  Oupa  Zak  het  hom 
altyd  kêrel  genoem,  soms  sê  oom  Dick  ook  so,  dan  stoot  'n  woede  wat  hy 
nie  ken  nie  in  hom  op.  Hy  wys  dit  nie. 

Hy  weet  oupa  Zak  sou  sê  hy  moet  vir  haar  baklei,  haar  terug  kry,  haar  so 
liefhê  dat  sy  van  niks  anders  weet  nie.  Maar  hoe  doen  'n  man  dit?  As  jy  self 
nog  nie  die  lewe  verstaan  nie?  As  jy  nie  weet  hoe  baklei  mens  vir  liefde  nie. 
Tog  nie  met  jou  vuiste  nie,  dit  sou  nie  liefde  wees  nie.  Die  gedagte  haak  by 
hom  vas  — miskien  moet  hy  met  iemand  baklei.  Al  die  dinge  wat  opkrop 
vandat  sy  pa  weg  is.  Daar  is  net  een  ou  wat  hy  wil  slaan  — dis  oom  Dick. 
Dit  sal  nie  vir  Alet  terugkry  nie.  Maar  hy  sal  beter  voel.  En  sy  ma? 

Toe  hy  by  die  huis  instap,  sit  oom  Dick  met  'n  bier  voor  die  TV  en  sy  ma  be- 
dien  hom  met  grondboontjies  en  kook  aandete.  "Middag,  kêrel,"  groet 
oom  Dick  gemaak  vriendelik.  Hy  groet  nie  terug  nie.  Hy  kyk  na  sy  ma.  Sy 
lyk  soos  'n  opgedolliede  pop.  Verspot.  Tienuur  se  kant  kom  sy  ma  en  oom 
Dick  in  sy  kamerdeur  staan.  Sy  ma  praat  eerste.  Hy  kan  sien  sy  het  te  veel 
gehad  om  te  drink.  Oom  Dick  ook.  "Boet,  Ma  verwag  'n  baba  van  oom 
Dick."  Hy  sien  swart.  Die  woede  wat  die  afgelope  tyd  in  hom  opstoot,  bars 
in  sy  kop.  Voor  hy  homself  kom  kry,  waai  sy  vuiste  woes  in  Oom  Dick  se 
rigting.  Sy  ma  gil.  Oom  Dick  keer.  Hy  slaan. 

Kort  na  middernag  vat  hy  sy  fiets  en  ry  die  leë  strate  in.  Tot  voor  Alet  se 
huis.  Hy  staan  daar  vir  'n  rukkie  en  toe  sien  sy  hom  deur  haar  venster.  Hulle 
voordeur  gaan  oop  en  sy  kom  staan  op  die  gras.  Hy  sien  haar  pa  se  figuur  in 
die  voordeur.  Haar  stem  kom  stadig  na  hom  toe  aan.  "Wil  jy  nie  inkom  nie? 
My  ma  maak  koffie."  Hy  sit  sy  fiets  neer  en  stap  agter  hulle  aan. 

In  die  kombuis  roep  Alet  se  ma  hard  uit  toe  sy  hom  sien.  "Wat  het  gebeur 
— jou  klere  is  vol  bloed!"  Nadat  sy  bedaar  het,  maak  sy  hom  sit  en  gee 
warm  tee  en  'n  pilletjie.  Alet  maak  sy  gesig  en  sy  hande  skoon.  Hy  wens 
dit  kan  altyd  so  bly  — hy  voel  so  veilig  hier  by  hulle. 

"Wil  jy  graag  hier  slaap?"  vra  Alet  se  pa,  hy  knik  net.  Sy  fiets  is  nog  in  die 
straat. 

"Ek  gaan  net  gou  my  fiets  haal".  Alet  stap  agter  hom  aan.  Hy  draai  om  na 
haar  toe.  Sy  oë  vraend,  totdat  hy  die  woorde  uitspuug.  Dit  is  mos  'n  aand 
van  dinge  uitvind  en  dinge  regstel.  "Willem?"  Is  al  wat  hy  kan  uitkry. 

Sy  bly  lank  stil.  Dan  kom  die  antwoord  pynlik.  "Ek  wou  nie  meer  saam  met 
jou  kom  nie.  Dit  was  oom  Dick  — hy  het  met  my  gelol." 

Die  woorde  hang  stil  om  hulle. 

As  hy  dit  geweet  het,  sou  hy  nog  harder  geslaan  het. 

Daniel  Hugo 
Planetarium 


I 

bedags  koek  die  sterre  soos  bye  saam 
op  die  blom  van  die  son 
en  versamel  daar  korrels  van  sy  lig 

snags  sirkel  hulle  al  flikkerend  om 

die  maanblommaan 

om  haar  met  die  stuifmeel  te  bevrug 

en  verruklik  een  maal  'n  maand  laat 
val  sy  haar  lig  soos  donsige  saad 


II 

in  my  agterplaas  hang  die  suiderkruis 

— die  vlieër  van  'n  kind  — 

wat  teen  middernag  styg  tot  bo  my  huis 

aan  hom  is  my  hart  gebind 

en  ek  voel  verskrik 

hoe  ruk  die  kosmiese  wind 


III 

middernag  maak  ek  'n  vers: 
"die  maan  is  onder 
ook  die  sewester  ..." 

waarom  begin  ek  wonder 
hier  was  iets  gewees? 
natuurlik:  Sappho  se  gees 


IV 

swart  swerm  vlieërs  ons  lugruim  elke  etmaal  in 
om  hulle  teen  sy  koepel  te  kom  plak 
wanneer  ons  dan  die  oë  boontoe  lig,  begin 


die  bloeddorstige  ogies  skitter  aan  die  dak  — 

steeds  is  dit  'n  vreesaanjaende  ding 

want  kyk:  dis  vampiere  wat  op  ons  son  toesak 

die  nag  is  'n  donker  wind  wat  om  ons  vloei 
waarin  diepasemend  soos  swemmers 
ons  op  gedroomde  vinvlerke  roei 

dagbreek  word  ons  op  die  glinsterstand  gespoel 

waar  ons  gapend  soos  visse 

lomp  en  ontuis  in  die  kwartslig  voel 

VI 

"die  hemele  vertel  die  eer  van  God 
en  die  werk  van  sy  hande  word 
deur  die  groot  uitspansel  verkondig" 

nagte  lank  het  hy  aan  reëls  geskaaf 
om  hom  te  bekwaam  as  God  se  astrograaf 
want  hy  wou  dat  sy  woorde  só  ver  kon  dig 

nou  weet  hy  die  opgaaf  was  te  ruim: 
hy  is  beperk  tot  die  planetarium 
van  'n  lig  allitererende  gedig 

Petro  Struwig 
Honderd  ooggetuies 


'n  Pou  fladder  'n  entjie  weg  van  die  motor  af,  skreeu  met  sy  hartseer  stem 
en  begin  homself  dan  tydsaam  en  versigtig  ontvou.  Oog  vir  oog,  in  al  sy 
purper  prag.  Paul  bly  'n  oomblik  doodstil  sit,  onwillig  om  die  sieraad  te 
steur. 

'n  Stuk  of  nege  langhaarbrakke  het  hom  egter  gewaar  en  kom  op  hom  afge- 
storm  sodat  hy  genoodsaak  is  om  uit  te  klim.  Die  kombuisdeur  swaai  oop  en 
'n  skellende  vroutjie  kom  uitgeskuifel,  woel  met  die  tuinhekkie  en  beduie 
dat  hy  moet  naderkom.  Die  bome  het  grootgeword,  merk  hy  ingedagte  op. 
Dis  genadiglik  stil  en  rustig  binne  toe  die  sifdeur  agter  hulle  toeklap,  net 
twee  van  die  langhaarbrakke  is  blykbaar  huisbrakke. 

Eers  wanneer  die  vroutjie  weer  'n  skudsel  stronke  by  die  swart  Dovertjie  in- 
geskiet  het,  draai  sy  om  na  Paul,  haar  oë  nuuskierig,  vraend.  Paul  begin  vin- 
nig,  gejaagd  verduidelik.  Skielik  self  nie  seker  wat  hy  eintlik  hier  kom  soek 
nie. 

"Familie  van  my  het  jare  terug  in  die  huis  gebly  en  ek  het  dikwels  vakansies 
hier  gekuier.  Ek  het  gewonder  of  u sou  omgee  as  ek  bietjie  hier  rondstap  ... 
'n  bietjie  kinderherinneringe  herleef,  u weet?" 

'n  Staanhorlosie  slaan  êrens  in  die  skemer  voorhuis  en  hy  ril  effens.  Die 
vroutjie  begin  tydsaam  koppies  uitvee  en  regsit  en  hy  merk  dat  die  dik  wit 
koppies  plek-plek  gekraak  is. 

"U  hoef  werklik  nie  moeite  te  doen  nie  ..."  probeer  hy  keer,  maar  sy  gaan 
ongestoord  voort  met  die  koffie-ritueel  en  skuif  'n  koppie  voor  hom  in.  Hy 
sluk  vinnig  om  die  sterk  swart  brousel  in  te  kry  en  maak  dadelik  verskoning 
toe  sy  haar  koppie  neersit.  Hy  sug  verlig  toe  die  sifdeur  agter  hom  toeklap. 
Met  'n  groot  gesukkel  glip  hy  deur  die  tuinhekkie  sonder  die  honde  en  begin 
agter  om  die  huis  met  die  voetpad  aanstap.  Die  voetpad  is  feitlik  heeltemal 
íoegegroei  en  vol  lelike  ernsieslote,  lyk  glad  nie  of  dit  meer  gebruik  word 
nie. 

Hy  stap  vinnig  tussen  die  ruie,  hoë  bome  deur,  skielik  haastig  om  af  te  han- 
del  waarvoor  hy  gekom  het.  Waarvoor  hy  drie-en-twintig  jaar  al  wag  ... 
Hy  gaan  effens  uit-asem  staan  toe  die  ou  huis  in  sig  kom,  sv  hande  geklem 
om  die  geroeste  tuinhekkie.  Half  onseker  begin  hy  nader  stap  aan  die  ver- 
valle  ou  huis.  Die  kombuisdeur  is  toegespyker  met  'n  stuk  balk,  hy  pluk  drif- 
tig  daaraan,  ruk  aan  die  hortjies  voor  die  vensters  en  stap  dan  óm  die  huis. 
Het  hier  dan  niks  oorgebly  nie?  Hy  stap  verby  die  wasklip  en  watervoor  na 
die  stoomketel  toe  en  half  onbewustelik  koers  sy  voete  in  die  rigting  van  die 
poel. 

Dit  voel  byna  weer  soos  die  eerste  keer  toe  hy  met  die  voetpad  afgeloop  het 
na  die  poel  toe.  Dit  was  'n  Sondagmiddag  en  al  die  huismense  het  gerus,  hy 

het  lusteloos  en  verveeld  rondgedwaal  en  toevallig  op  die  voetpad  afgekom. 
Dit  was  baie  ruig  aan  weerskante  van  die  voetpad  en  hy  het  effens  skrik- 
kerig  gevoel.  Skielik  het  die  bome  effens  oopgemaak  en  voor  hom  het  die 
koel,  donker  poel  gelê.  'n  Vrou  het  eenkant  in  die  son  gesit.  Sy  was  besig 
om  haar  lang  bruin  hare  met  egalige  hale  droog  te  borsel  en  alhoewel  sy 
baie  mooi  was,  kon  hy  sien  dat  sy  ouerig  was,  in  haar  laat  dertigs  miskien. 
Hy  het  onseker  bly  rondstaan  en  sy  het  met  'n  effense  handgebaar  beduie 
dat  hy  moet  sit.  Hulle  het  nie  veel  gesels  nie,  of  altans,  sy  het  nie,  hy  het  uit 
pure  senuweeagtigheid  oor  alles  gesels  waaraan  hy  kon  dink.  Tóg, 
geleidelik  meer  op  sy  gemak  begin  voel  onder  haar  stil  rustige  blik.  Teen 
skemer  het  sy  opgestaan  en  sonder  om  'n  woord  te  sê,  die  ruigtes  ingestap. 
Hy  het  verbaas  bly  sit,  hy  wou  nog  vra  wie  sy  is,  wat  haar  naam  is.  Die  bure 
se  plase  is  almal  so  ver  ...  dis  net  mal  Lenie  wat  in  die  ou  huis  hier  bo  bly! 
Hy  het  oor  die  vrou  bly  tob,  en  tog  kon  hy  nie  sover  kom  om  tanta  Jans- 
hulle  uit  te  vra  oor  haar  nie.  Hy  het  vinnig  na  ete  die  volgende  middag  ver- 
skoning  gemaak  en  met  die  voetpad  afgestap,  nuuskierig  om  te  sien  of  sy 
weer  daar  sou  wees.  Sy  het  weer  op  die  oorhangrots  bokant  die  poel  gesit, 
die  blink  bruin  hare  vooroorgegooi  sodat  dit  oor  haar  knieë  teen  haar  kuite 
afhang. 

Sy  het  die  hare  met  'n  swaai-beweging  agteroor  geskiet  toe  sy  hom  hoor. 
Langs  haar  slape  was  die  fyn  haartjies  nog  wasemrig  en  klam  ...  sy  was 
onbeskryflik  mooi  ...  haar  nek  se  buiging  so  sierlik  soos  dié  van  'n  pou. 

Hy  het  weer  gegaan  die  volgende  middag  en  die  dag  daarna,  en  steeds  nie 
veel  meer  van  haar  te  wete  gekom  nie.  Toe,  een  middag,  het  sy  net  nie  op- 
gedaag  nie.  Hy  het  lank  gewag,  dit  was  later  byna  skemer.  Hy  het  gefrus- 
treerd  op  en  af  langs  die  poel  gestap,  later  op  die  rots  gaan  sit.  Êrens  in  die 
ruigtes  het  'n  pou  geroep,  en  meteens  was  haar  spieëlbeeld  voor  hom  in  die 
poel.  Hy  het  sy  asem  vinnig  ingeruk  — sy  was  naak.  Hy  was  tegelyk  te  bang 
om  óm  te  draai,  en  tog  ook  nie  in  staat  om  sy  oë  van  die  beeldskone  omge- 
keerde  beeld  af  te  hou  nie. 

Hy  het  gevoel  hoe  sy  asem  in  sy  keel  begin  hyg.  Sy  oë  het  oor  die  effense 
hangborste  gegly,  die  ronde  skouers  ...  hy  was  te  bang  om  te  roer,  bang  dat 
dit  dalk  werklikheid  mag  wees,  bang  dat  hy  dalk  net  droom.  Hy  het  sy  kop 
in  sy  hande  laat  sak  en  gekreun  ...  hy  is  net  sewentien!  Daar  was  'n  geritsel 
in  die  ruigte  agter  hom  en  toe  hy  omswaai  was  sy  reeds  weg.  Hy  het  ver- 
dwaas  na  haar  geroep,  maar  sy  was  weg.  Dit  was  net  die  skemer  en  die 
pou,  wat  sy  purperoë  stadig,  een  vir  een  oopsprei,  en  pronk  ...  en  pronk. 
Hy  het  koorsagtig  begin  soek  na  spore,  na  klere,  maar  daar  was  niks!  Hy  het 
stadig  omgedraai  en  begin  terugstap  na  die  huis  met  'n  vreemde  onwerklike 
gevoel  in  hom. 

Die  volgende  dag  het  hy  nie  poel  toe  gegaan  nie,  hy  laat  nie  speletjies  met 
hom  speel  nie!  Die  dag  daarna  wou  hy  weer  wegbly  van  die  poel  af.  Maar 
toe  hy  na  middagete  die  swaar  kamerdeur  van  die  ou  plaashuis  agter  hom 
toetrek,  het  hy  lank  voor  die  spieël  gaan  staan  met  sy  jong  seunslyf.  Hy  heí 

egter  nie  sy  eie  beeld  gesien  nie,  maar  die  omgekeerde  weerkaatsing  van  die 
vrou  ... 

Hy  het  vinnig  aangetrek  en  effens  uit-asem  met  die  voetpad  afgedraf  na  die 
poel  toe.  Tussen  die  bome  was  dit  koel  en  klam  en  reeds  skemer.  Effens  uit- 
asem  het  hy  by  die  poel  aangekom.  Sy  was  nie  daar  nie.  Hy  het  op  die  oor- 
hangrots  gaan  sit  en  sy  skoene  begin  losknoop.  Met  onverklaarbare  seker- 
heid  het  hy  geweet  dat  sy  sal  kom  sodra  die  pou  geroep  het.  Hy  was  dus 
voorbereid  op  haar  koms  en  tog  kon  hy  net  staar  toe  sy  skielik  voor  hom 
verskyn. 

Hy  het  elke  detail  van  die  spieëllyf  ingedrink.  Kortasem  gehoop  dat  sy  net 
nie  weer  moes  verdwyn  nie  ...  maar  ook  nie  by  magte  om  óm  te  draai  nie. 
Tog  het  hy  van  verligting  gesug  toe  sy  skielik  omswaai  en  met  'n  geritsel  in 
die  tonnels  van  die  bos  verdwyn.  Hy  kon  nie  slaap  die  aand  nie.  Hy  het  nou 
geweet  dat  hy  nie  meer  kan  wegbly  van  die  poel  af  nie.  Hy  het  natgesweet 
en  moeg  wakker  geskrik  die  volgende  móre,  die  lakens  in  'n  wanordelike 
bondel  om  hom  gewoel. 

Teen  skemer  daardie  aand  het  hy  gereed  gemaak  om  af  poel  toe  te  gaan. 
Tydsaam  het  hy  deur  die  soel  skemerte  gestap.  By  die  poel  het  hy  sy  skoene 
begin  losknoop,  sy  kouse  uitgetrek  en  toe  sy  hemp  begin  losknoop.  Hy  het 
die  koel  skemerte  van  die  poel  ingestap  en  gevoel  hoe  sy  lyf  gewigloos  in  die 
water  word,  sy  asem  vinnig,  hortend  in  sy  keel. 

Daardie  aand  het  hy  ophou  bestaan  ... 

Dikwels  is  hy  in  die  oggende  ook  na  die  poel  toe.  Hy  het  geswem  en  op  die 
klippe  gelê  om  droog  te  bak,  soms  aan  die  slaap  geraak.  Tog  het  hy  altyd 
geweet  die  pou  sal  nie  roep  voor  die  skemer  nie  kom  nie.  Sy  dae  het  'n  deur- 
mekaar  ordeloosheid  geword  van  droom  en  werklikhede,  geskei  deur  die 
purperoë  van  die  pou. 

Die  laaste  móre  het  hy  vroeër  as  wat  nodig  was,  opgestaan,  hy  móes  haar 
gaan  groet  voor  hy  stasie  toe  gaan!  Hy  moet  vir  haar  sê  dat  hy  weer  sal 
kom,  dat  hy  haar  sal  kom  haal,  vir  haar  sal  skryf  ... 

Hy  het  deur  die  skemer  bos  gedraf  tot  by  die  oopte  van  die  poel.  Die  poel 
was  stil  en  donker,  sy  was  nie  daar  nie.  Hy  het  onseker  rondgestaan,  toe 
baie  stadig  met  die  voetpad  begin  opstap  na  mal  Lenie  se  huis  tussen  die 
reusebome.  Die  werklikheid  was  so  fel  en  wáár  hier  in  die  songreep  weg  van 
die  bome  af.  Hy  het  hard  aan  die  kombuisdeur  geklop.  'n  Spul  honde  het 
vreeslik  begin  blaf  en  toe  het  die  bo-deur  oopgeswaai. 

Sy  het  met  groot  wilde  oë  na  hom  gestaar.  Wie's  daar?  het  sy  met  'n  swaar 
sleepstem  gevra,  haar  lippe  onwillig  om  die  trae  gang  van  die  dik  tong  te 
volg.  Haar  hare  het  onnet  en  toiingrig  oor  haar  skouers  gehang.  Hy  het  bly 
staar  na  die  vrou  ...  selfs  lank  nadat  die  deur  weer  toe  geklap  het  en  die 
honde  reeds  bedaar  het. 

Hy  het  skielik  koud  gekry,  omgespring  en  terug  genael  na  die  huis  toe.  Eers 
op  die  trein,  ure  later,  het  hy  effens  bedaar  en  'n  verduideliking  probeer 
soek  vir  wat  gebeur  het.  In  die  alledaagsheid  van  elke  dag  se  skool  en  sport 

het  hy  probeer  vergeet.  Tot  die  dag  toe  die  brief  van  tanta  Jans  gekom  het. 
Tussen  die  gewone  nuus  oor  die  oes  en  die  baie  tweelinglammers  het  sy  ge- 
skryf: 

''Ja,  en  reken,  toe  het  ou  mal  Lenie  sowaar  'n  kind,  'n  meisiekind  nogal, 
nugter  weet  hóe  of  ..." 

Hy  het  die  brief  versigtig  op  die  lessenaar  laat  sak,  sy  hande  skielik  bewerig. 
Mal  Lenie.  'n  Kind!  Mal  kind? 

Hy  is  nie  atletiek  toe  die  middag  nie,  hy  het  agter  die  pawiljoene  gaan  sit  en 
orde  probeer  kry  in  sy  gemoed.  Ek  kan  haar  gaan  haal,  ek  kan  êrens  werk 
kry  en  vir  haar  sorg,  het  hy  oor  en  oor  vir  homself  gesê.  Maar  hy  kon  glad 
nie  onthou  hoe  sy  gelyk  het  nie,  ook  die  gebeure  was  vaag  en  deurmekaar. 
Net  wat  die  laaste  oggend  gebeur  het,  was  vars  en  helder  in  sy  geheue.  Die 
vrou  se  wilde  hare,  geswelde  lippe  en  die  oë! 

Hy  het  die  gebeure  logies  probeer  uitredeneer,  maar  dié  keer  kon  hy  dit  nie 
net  afmaak  as  die  verbeeldingsvlugte  van  'n  tienderjarige  seun  nie  ...  want 
die  brief  het  gekom.  Hy  het  geweet  dat  hy  nooit  weer  terug  sal  kan  gaan 
nie.  Dat  hy  eenvoudig  moet  vergeet  wat  gebeur  het.  Dat  hy  klaar  eksamen 
moet  skryf  en  dan  in  die  stad  moet  gaan  werk. 

Hy  is  nooit  weer  terug  plaas  toe  nie.  'n  Paar  maande  later  is  sy  oom  skielik 
dood  en  het  sy  tante  dorp  toe  getrek.  Hy  het  intussen  werk  gekry  in  die  stad 
en  goeie  vordering  gemaak.  Mettertyd  het  hy  'n  uitgesoekte  vriendekring 
opgebou,  'n  luukse  woonstel  gehuur  en  oënskynlik  'n  goeie  lewe  gehad. 
Net  een  keer  het  hy  weer  'n  vrou  aangeraak.  Dit  was  tydens  'n  Kers-onthaal 
by  een  van  die  base  se  huise.  Hy  het  te  veel  gedrink  ...  dit  was  iemand  se 
vrou.  Terwyl  hulle  gedans  het,  het  hy  vir  'n  oomblik  die  swembad  in  die 
skemer  tuin  gesien.  "Kom  ons  gaan  swem,"  het  hy  die  vrou  gedaag.  Sy  het 
opgekyk  na  hom,  gelag  en  toegelaat  dat  hy  haar  die  donker  tuin  intrek.  By 
die  swembad  het  sy  voor  hom  bly  staan,  hy  het  stadig  die  dun  bandjies  van 
haar  rok  oor  die  bleek  skouers  laat  gly.  Sy  het  doodstil  bly  staan,  gewag.  Hy 
het  na  haar  gestaar,  sy  asem  het  vinnig  oor  sy  droë  lippe  gekom  ...  hy  kon 
voel  hoe  die  hele  tuin  om  hom  begin  duisel.  Hy  moet  wegkom!  Hy  het  die 
vrou  voor  hom  weggestamp  en  die  donker  tuin  ingevlug. 

Laat  die  nag  het  hy  nog  rondgerol,  hy  het  geweet  dat  hy  nooit  weer  'n  ander 
vrou  sal  aanraak  nie.  Toe  hy  eindelik  aan  die  slaap  raak,  het  die  droom  vir 
die  eerste  maal  gekom;  Hy  en  die  vrou  was  alleen  by  die  skemer  poel  ... 
skielik  was  sy  net  weg  en  daar  het  'n  verblindende  lig  op  hom  geskyn,  met 
honderde  oë  wat  na  hom  staar.  Hy  het  probeer  wegkom,  maar  die  lig  en  die 
oë  was  oral.  Hy  het  die  oë  deurgekyk,  gesoek  vir  'n  oog  wat  liefhet,  'n  oog 
wat  lag,  'n  oog  wat  verstaan,  maar  al  die  oë  het  leeg  en  sonder  begrip  na 
hom  gestaar. 

Hy  het  dikwels  agterna  weer  dieselfde  droom  gehad.  Maar  soos  die  jare  ver- 
by  gegaan  het,  het  hy  die  vrou  uit  sy  gedagtes  verban.  Sy  lewe  het  ordelik 
en  gelykmatig  verloop,  miskien  selfs  gelukkig. 

Gister  het  'n  prokureur  geskakel,  tanta  Jans  se  prokureur.  Sy  is  oorlede  en 

hy  het  haar  ou  besittinkies  geërf.  Die  prokureur  was  baie  bedagsaam,  besef 
dat  Paul  baie  besig  is,  maar  hy  sal  tog  maar  moet  kom  teken  om  die  saak  af 
te  handel.  Paul  het  lank  nadat  die  prokureur  afgelui  het,  nog  met  die  foon  in 
sy  hande  bly  sit.  Hy  sou  moes  teruggaan!  Nou  na  al  die  jare!  Hy  het  kortaf 
aan  sy  sekretaresse  verduidelik  dat  hy  moet  uitgaan  en  toe  vinnig  huis  toe 
gery. 

Hy  het  in  die  kamer  in  'n  leunstoel  gaan  sit  en  sy  gedagtes  het  die  loop 
geneem.  Hy  hoef  glad  nie  die  plaas  te  besoek  nie,  niemand  sal  eers  wget  dat 
hy  die  dorp  besoek  het  nie.  Hy  kan  bloot  die  prosedure  afhandel  en  die  pro- 
kureur  vra  om  te  reël  dat  die  goedjies  verkwansel  word.  Dan  onthou  hy  haar 
weer  soos  hy  haar  die  eerste  keer  gesien  het.  Wat  'n  wonderlike  vrou  was  sy 
nie!  Miskien  moet  hy  met  die  prokureur  reël  dat  'n  bedrag  geld  aan  haar  ge- 
skenk  word,  sy  hoef  nie  te  weet  van  wie  dit  kom  nie.  Ongevraagd  kom  die 
herinneringe  een  na  die  ander  op  met  verstommende  duidelikheid.  Hy  ont- 
hou  die  kruie-geur  van  haar  hare,  die  sagte  oë  en  die  koel  skemer  aande 
van  daardie  lang  somervakansie  wat  sy  hele  lewe  verander  het.  Die  vader 
weet,  hy  het  haar  liefgehad! 

Tog  sal  alles  anders  wees  vandag,  hy  is  'n  volwasse  man.  Miskien  kan  hy 
selfs  iets  vir  haar,  hulle  doen,  'n  inrigting  miskien.  Daar  kan  selfs  'n  logiese 
verklaring  wees  vir  wat  daardie  oggend  gebeur  het  ...  al  die  leë,  sinnelose 
jare  wat  vermors  is. 

Hy  weet  skielik  met  sekerheid  dat  hy  haar  móet  gaan  opsoek,  al  is  dit  dan 
ook  net  ter  wille  van  wat  een  somervakansie  was!  Anders  as  toe  hy  'n  tiener 
was,  bring  die  besluit  nou  berusting  by  hom;  hy  sal  dinge  uitsorteer,  reg- 
maak  wat  hy  verbrou  het.  Miksien  sal  hy  dan  weer  orde  in  sy  eie  gemoed 
hê.  Daardie  nag  het  die  droom  weer  gekom.  Hy  het  lank  voor  dagbreek 
natgesweet  wakker  geskrik  en  begin  gereed  maak  om  te  vertrek. 

Noudat  hy  besluit  het  om  te  gaan,  was  daar  'n  vreemde  dringendheid  in 
hom  om  wég  te  kom.  Hy  het  heeldag  gery  en  slegs  stil  gehou  om  brandstof 
in  te  gooi  ... 

Hier  ís  hy  nou,  aan  die  einde  van  sy  pelgrimstog,  voor  'n  toegespykerde  huis 
...  hier  het  niks  oorgebly  nie!  Hy  gaan  sit  ingedagte  op  die  oorhangrots  en 
begin  tydsaam  sy  skoene  losknoop,  skrik  effens  toe  'n  pou  skielik  agter  hom 
in  die  ruigtes  roep.  Die  pou  kom  langsaam,  statig  uit  die  ruigte  gestap  en 
begin  stadig  die  purperoë  oopvou,  een  na  die  ander,  blink  en  sierlik.  Paul  bly 
lank  na  die  pou  staar,  draai  dan  stadig  terug  na  die  stroom,  dis  byna  soos 
jare  gelede. 

Dan,  meteens,  is  die  spieëlbeeld  van  die  vrou  voor  hom  in  die  swart  koue 
van  die  poel.  Hy  voel  hoe  dit  koud  word  in  hom,  hoe  sy  asem  ruk  oor  sy 
droë  lippe!  Sy  oë  gly  oor  die  vertroudheid  van  haar  liggaam,  oor  elke  deel- 
tjie,  soos  lankal,  toe  hy  'n  kind  was.  Maar  ook  anders,  met  eerbied  nou,  met 
volwassenheid,  met  al  die  verlange  wat  opgesluit  lê  in  drie-en-twintig  jaar  se 
wag,  se  wroeging! 

Dan,  langs  haar  in  die  water,  is  skielik  ook  die  beeld  van  'n  kind.  Dis  'n 

dogterkind  van  ongeveer  twee,  drie  jaar.  Sy  oë  beweeg  onbeskaamd  oor 
die  volmaakte  kindlyf. 

"Jy  het  nie  weer  gekom  nie."  Haar  stem  is  sag,  sonder  die  beskuldiging  wat 
hy  daarin  verwag. 

"Ek  is  nou  hier." 

"Jy  is." 

Hy  laat  sak  sy  kop  tussen  sy  hande  om  weg  te  kom  van  die  onderstebo  lywe 
in  die  water.  Hoe  kon  hy  vergeet  hoe  onbeskryflik  mooi  sy  is?  Hoe  kon  hy 
weet  dat  die  kind  so  volmaak  sou  wees,  so  normaal,  wéét  dat  alles  so 
gewóon  sal  wees! 

Daar  is  'n  geritsel  agter  hom  en  toe  hy  omswaai  is  hulle  reeds  weg!  Hy  spring 
op,  hy  is  beslis  nie  meer  die  verbeeldingryke  seun  van  drie-en-twintig 
jaar  gelede  nie,  vanaand  gaan  hulle  hierdie  ding  regmaak!  Hy  draf  met  sy 
sagte  stadsvoete  die  ruigte  in,  steek  vas,  kies  dan  weer  koers  in  'n  ander 
rigting.  In  die  skemerte  is  hy  nou  glad  nie  meer  seker  waar  die  voetpad  is 
nie.  Hy  voel  hoe  sy  asem  koorsagtig  in  sy  keel  jaag.  Sy  móét  van  'n  kortpad 
weet! 

Hy  bars  deur  die  ruigte  in  die  rigting  van  die  poel,  hy  moet  eers  weer  sy 
skoene  kry.  Dan  draf  hy  vinnig  met  die  voetpad  na  Lenie  se  huis.  Minute 
later  ruk  hy  driftig  aan  die  toegespykerde  deure.  Dis  tog  onmoontlik,  hier  is 
niemand  nie!  Hier  is  geen  teken  van  mense  nie!  Hy  voel  hoe  sy  hande  liggies 
bewe  terwyl  hy  sy  skoene  aantrek. 

Ek  is  gek,  dink  hy,  totaal  waansinnig,  hier  het  in  jare  niemand  gebly  nie,  kyk 
hoe  vergroei  is  die  hele  plek!  Hy  sukkel  met  die  geroeste  ketting  van  die 
tuinhekkie  en  stap  dan  vinnig  terug  na  die  plaashuis  toe.  Hy  moet  hier 
wegkom! 

Die  ou  vroutjie  staan  voor  die  huis  en  wag  vir  hom. 

"Meneer  gekry  wat  meneer  gesoek  het?" 

"Ja,  dankie,  ek  het  maar  net  bietjie  rondgestap  ...  al  die  ou  speelplekke  ..." 
"Meneer  wil  seker  eers  kerkhof  toe,  jou  oom-hulle  het  so  'n  mooi  steen?" 
"Ja,  natuurlik,  en  dan  sal  ek  maar  moet  gaan." 

Hy  swaai  vinnig  om  en  stap  in  die  rigting  van  die  kerkhof  en  die  sipresse.  Dis 
feitlik  donker  toe  die  hekkie  agter  hom  toeklap.  Hy  sien  dadelik  die  dubbel- 
graf  van  tanta  Jans-hulle  en  merk  toe  ook  die  bruin  hopies  langsaan. 
"Ja,"  praat  die  vroutjie  skielik  langs  hom,  "ons  wou  eintlik  nog  vir  die  kind 
ook  'n  steen  laat  opsit,  maar  alles  is  so  duur  deesdae,  mens  kan  nie  eens 
meer  vir  jou  naaste  verniet  'n  steen  laat  opsit  nie."  Sy  haal  haar  skouers  ver- 
skonend  op. 

"Die  kind?"  vra  hy  stadig,  sy  keel  skielik  dik. 

"Ja,  ek  dink  hulle  het  haar  mal  Lenie  genoem,  was  glo  glad  nie  'n  onaardige 
vroutjie  nie.  Reken,  sy  en  die  dogterkind  het  jare  gelede  altwee  in  die  poel 
hierbo  verdrink.  Was  so  tragies."  Hy  trek  sy  asem  stadig  in. 

'n  Entjie  verder  weg  op  die  donker  werf  skreeu  'n  pou  uit  sy  slaapplek. 

Herman  Vorster 
Politieke  kaperjolle 


Karakters: 

1.  Voorsitter:  geesdriftig. 

2.  Mnr.  Wildenboer:  traak-my-nieagtig. 

3.  Adv.  Cloete  van  der  Colff:  windmakerig,  selfversekerd. 

4.  Dr.  Hendrik  Albertus:  beleefd-hardkoppig. 

5.  Mev.  Koekie  van  der  Poel:  aantreklik,  sprankelend. 

Toneel: 

Die  Voorsitter  sit  aan  die  regterkant  van  die  ander  vier  persone,  met  Mnr. 
Wildenboer  aan  sy  verste  linkerkant  met  die  ander  in  bogenoemde  volgorde 
regs  van  Wildenboer. 

Terwyl  die  verskillende  persone  aan  di^  woord  is,  luister  die  ander  min  of 
meer  aandagtig  met  gepaste,  afwisselende  gesigsuitdrukkings  en  gebare 
van  verveling,  verontwaardiging,  verbasing,  ens. 

Nadat  dit  bekend  word  dat  Mev.  Van  der  Poel  'n  weduwee,  en  dr.  Albertus 
'n  ryk  wewenaar  is,  gee  hulle  blyke  van  wedersydse  belangstelling  in 
mekaar. 

Voorsitter:  Geagte  dames  en  here,  land-  en  volksgenote,  ek  heet  u baie 
hartlik  welkom  by  hierdie  unieke  geleentheid  waar  ons  die  vier  kandidate 
van  vier  nuwe  partye  wat  aan  die  volgende  verkiesing  gaan  deelneem  hier 
sáám  op  die  verhoog  het  om  te  luister  na  hulle  verskillende  politieke  oor- 
tuigings,  en  veral  na  hulle  beloftes  vóór  die  verkiesing.  Laat  ek  dit  tog  net 
baie  duidelik  aan  u stel  dat  nie  een  van  hulle  of  hulle  Partye,  en  niks  wat 
hulle  doen  of  sê  enige  doelbewuste  betrekking  het  op,  of  enige  heenwysing 
bevat  na  enige  lewende  of  oorlede,  huidige  of  gewese  persoon  of  Party  nie. 
So  het  ek  dan  nou  die  eer  om  aan  u voor  te  stel,  van  links  na  regs,  hoewel 
dit  nie  noodwendig  enige  aanduiding  is  van  die  kandidate  se  politieke  oor- 
tuigings  nie,  eerstens  (wys  na  die  eerste  kandidaat)'.  Meneer  ... 

Eerste  kandidaat:  Wildenboer  — Ignatius  Wildenboer. 

Voorsitter:  Welkom,  Mnr.  Wildenboer!  Vertel  asseblief  'n  bietjie  vir  ons  wat 
u eintlik  doen  of  gedoen  het  voordat  u u nou  in  die  politiek  begewe  het. 
Wildenboer:  Ek  boer  met  wild. 

Voorsitter:  Dan  het  u seker  baie  plase  in  die  Bosveld? 

Wildenboer:  Nee,  dit  is  reeds  waarom  ek  tot  die  politiek  toegetree  het:  Ek 
het  te  min  plase  in  die  Bosveld  en  te  veel  bosveld  op  my  plaas. 

Voorsitter:  U tree  dus  as't  ware  af  as  boer  om  tot  die  politiek  toe  te  tree? 
Wildenboer:  Dis  reg,  ek  tree  af  om  toe  te  tree,  terwyl  ek  vanaand  hier  op- 
tree. 

Voorsitter:  Ons  kan  dus  maar  sê  u maak  vanaand  u eerste  buiging  op  die 
politieke  verhoog.  Voel  u senuweeagtig? 

WHdenboer:  Nie  so  senuweeagtig  soos  toe  ek  my  laaste  buiging  in  die 
skoolhoof  se  kantoor  gemaak  het  nie.  Maar,  buig  of  bars,  ek  druk  deur. 
Voorsitter:  U is  nie  bang  u beland  in  die  politieke  woestyn,  soos  hulle  soms 
sê  nie? 

Wildenboer:  Dit  kan  nie  erger  wees  as  die  droogte  in  die  Bosveld  nie. 
Voorsitter:  Sal  u nou  asseblief  vir  ons  sê  aan  watter  Party  u behoort? 
Wildenboer:  Ja,  ek  kan  u maar  sê.  As  ek  verkiesing  wil  veg,  sal  ek  dit  nie 
langer  geheim  kan  hou  nie.  Ek  is  die  stigter,  voorsitter,  sekretaris- 
organiseerder-tesourier  én  kandidaat  van  die  Verenigde  Suid-Afrikaanse 
Nasionale  Ramkatparty! 

Voorsitter:  Wat  is  die  beleid  van  u Party? 

Wildenboer:  Die  wat? 

Voorsitter:  Die  beleid  van  u Party.  M.a.w.  waarvoor  staan  u Party?  Waar- 
voor  beywer  u u?  Stel  dit  net  kortliks,  asseblief. 

Wildenboer:  0,  dis  maklik,  want  my  Party  se  beleid  is  ook  maar  kort.  Dit 
kom  daarop  neer  dat  ek  my  daarvoor  beywer  om  vir  die  Party  te  staan,  en 
die  Party  beywer  hom  daarvoor  om  by  my  te  staan.  Wat  dit  betref  is  ons 
verenig  onder  die  leuse:  "Ons  staan  bymekaar,  al  gaan  dit  hóé  swaar!" 
Voorsitter:  Baie  dankie,  Mnr.  Wildenboer.  Ons  laat  u nou  daar  en  gaan  na 
die  volgende  kandidaat. 

Wildenboer:  A,  nee  a,  julle  kan  my  nie  nou  sommer  daar  laat  nie,  julle  moet 
nog  eers  vir  my  stem! 

Voorsitter:  Ons  laat  u net  voorlopig  daar.  Ek  gesels  weer  later  met  u.  U 
moet  nog  vir  ons  vertel  van  u verkiesingsbeloftes  voor  ek  met  u klaar  is. 
Wildenboer:  Dit  gee  my  tyd  om  solank  daaraan  te  dink. 

Voorsitter:  (Neem  'n  paar  slukkies  water)  Hier  langs  Mnr.  Wildenboer  het 
ons  dan  die  volgende  kandidaat  (wys  na  die  tweede  persoon).  Welkom  ook 
aan  u,  Mnr.  Cloete  van  der  Colff,  nie  waar  nie? 

Tweede  kandidaat:  Net  gedeeltelik  waar.  Die  volle  waarheid  sou  wees:  ad- 
vokaat  Cloete  van  der  Colff. 

Voorsitter:  Ekskuus,  adv.  Cloete  van  der  Colff.  U is  dus  'n  regsgeleerde? 
V.d.  Colff:  U is  reg,  ek  is  'n  geleerde,  maar  ek  is  eintlik  'n  linksgeleerde. 
Voorsitter:  'n  Linksgeleerde?  Ek  het  nog  nie  van  so  iets  gehoor  nie. 

V.d.  Colff:  Ek  neem  u nie  kwalik  nie.  Soos  Shakespeare  of  Salomo  gesê 
het:  daar  is  meer  dinge  onder  die  son  as  waarvan  u,  en  soms  ook  ek,  al 
gehoor  het. 

Voorsitter:  Verduidelik  dan,  asseblief. 

V.d.  Colff:  Wel,  u sien,  ek  is  van  my  geboorte  af  links.  Toe  ek  nog  gedrink 
het,  het  ek  geleer  om  die  bottel  met  my  linkerhand  vas  te  hou  — ek  bedoel 
nou  my  melkbottel.  En  dit  het  'n  gewoonte  geword  wat  hulle  my  nooit  weer 
kon  afleer  nie  — ek  bedoel  nou  nie  die  gewoonte  om  melk  uit  'n  bottel  te 
drink  nie,  dit  het  ek  lankal  afgeleer,  maar  die  gewoonte  om  dinge  met  my 

linkerhand  vas  te  hou  — die  het  ek  nooit  weer  afgeleer  nie. 

Voorsitter:  Dit  maak  nie  saak  wat  dit  is  nie? 

V.d.  Cotff:  Dit  maak  nie  saak  wat  dit  is  nie:  kasteroliebottel,  koeldrank- 
bottel,  en  watter  soort  bottels  ek  ook  op  die  pad  teëkom.  Later  toe  ek 
leer  loop  het,  het  ek  weer  myself  geleer  om  altyd  die  linkervoet  as  die  beste 
voet  voor  te  sit.  In  die  skool  het  die  juffrou  regtig  haar  bes  probeer  om  my 
regs  te  leer  skryf,  maar  op  die  ou  end  het  ék  háár  geleer  om  links  te  skryf. 
So  het  ek  my  hele  lewe  deur  links  gehou,  soos  die  padtekens  ook  sê,  tot 
binne  in  die  politiek. 

Voorsitter:  Van  politiek  gepraat:  wat  is  u politiek? 

V.d.  Colff:  Ja,  kom  ons  praat  politiek,  want  my  politiek  is  net  soos  ek:  iets 
waarvan  ek  nie  moeg  word  om  oor  te  praat  nie. 

Voorsitter:  Aan  watter  politieke  Party  behoort  u? 

V.d.  Cofff:  Ek  is  die  kandidaat  van  die  Suid-Afrikaanse  Verenigde  Nasionale 
Voorslagparty. 

Voorsitter:  Is  u ook  die  stigter  van  u Party? 

V.d.  Colff:  Nee,  die  stigter  is  dood  net  voordat  die  party  ook  amper  gedood 
het.  Toe  het  ék  as  leier  oorgeneem  en  daarin  geslaag  om  weer  nuwe  lewe  in 
die  Party  te  blaas,  maar  aan  die  stigter  kon  ek  niks  doen  nie  — hy  is  nog 
dood. 

Voorsitter:  Nou,  hierdie  Suid-Afrikaanse  Verenigde  Nasionale  Voorslag- 
party,  wat  is  eintlik  sy  beleid?  Kort  en  kragtig,  asseblief. 

V.d.  Colff:  Kort  en  kragtig  is  ons  beleid:  hou  links!  Breedvoeriger  gestel,  bly 
dit  nog  altyd:  hou  links!  maar  met  die  toevoeging  daarby:  swaai  regs  as  jy 
nie  links  kan  verbykom  nie! 

Voorsitter:  Maar  dan  huldig  u mos,  om  op  te  som,  soos  dit  vir  my  lyk:  'n 
swaaiende  beleid. 

V.d.  Colff:  En  wat  is  daarmee  verkeerd?  Ek  weet  van  baie  goeie  dinge  wat 
swaai.  Hoekom  kan  my  beleid  dan  nie  ook  swaai  nie? 

Voorsitter:  Bestaan  die  gevaar  dan  nie  dat,  as  u beleid  so  heen  en  weer 
swaai,  u ondersteuners  naderhand  nie  sal  weet  waar  hulle  staan  nie? 

V.d.  Colff:  Wel,  hulle  weet  ten  minste  hulle  moenie  in  die  pad  staan  niel. 
Voorsitter:  Goed,  ons  laat  u voorlopig  links  en  heet  die  volgende  kandidaat 
welkom.  (Drink  weer  'n  paar  slukkies  water).  Hy  is  (wys  na  die  derde  kan- 
didaat)'.  Dr.  Hendrik  Albertus.  Goeienaand  dokter,  en  wat  het  u vir  ons  te 
sê? 

Dr.  Albertus:  Goeienaand,  en  dankie  vir  die  voorreg  om  hier  op  te  tree. 
Eerstens,  wil  ek  maar  net  met  nadruk  sê:  die  stigter  van  die  S.A.V.N.V.P. 
van  wie  se  dood  ons  hier  verneem  het,  was  nie  my  pasiënt  nie.  Ten  tweede 
wil  ek  u aandag  daarop  vestig  dat,  ten  spyte  van  die  nuwe  lewe  wat  adv. 
Van  der  Colff  sê  hy  in  sy  Party  ingeblaas  gekry  het,  sý  Party  myns  insiens 
nog  steeds  so  kranklik  is  dat,  as  dit  'n  perd  was,  ek  hom  dadelik  sou  laat 
doodskiet.  Ten  derde  wil  ek  ook  sê  dat  die  V.S.N.R.P.  van  Mnr.  Wilden- 
boer  na  my  beste  wete  ook  so  'n  ernstige  politieke  hiperkondria  onder  lede 

het  dat,  sover  my  mediese  kennis  strek,  daar  geen  medikament  bestaan  wat 
hom  en  Mnr.  Wildenboer  veel  langer  aan  die  gang  kan  hou  nie.  Vierdens  ... 
Voorsitter:  Ek  is  jammer  om  u in  die  rede  te  val,  maar  u wei  nou  te  lank  uit 
oor  die  ander  Partye.  Vertel  vir  ons  meer  van  u eie  Party  sodat  ... 

Dr.  Albertus:  Dit  spyt  my  ook  om  u in  die  rede  te  val,  mnr.  die  Voorsitter, 
maar  ek  kan  nie  oor  my  Party  praat  as  ek  nie  eers  die  gebreke  van  die  ander 
Partye  aangedui  het  nie.  Want,  u sien,  my  Party  is  'n  samestelling  van  die 
goeie  uit  al  die  ander  Partye  na  die  weglating  van  die  foute  van  al  die  ander 
Partye.  My  ondersteuners  is  nou  die  tevrede  vroeëre  ontevredenes  van  al 
die  ander  Partye,  en  ... 

Voorsitter:  Nee,  ek  is  jammer,  maar  ek  móét  u weer  in  die  rede  val.  U mag 
nie  hier  daardie  soort  politiek  praat  nie.  Vertel  ons  net  van  ú Party. 

Dr.  Albertus:  Goed,  ek  lê  my  daarby  neer.  Waar  was  ek  nou  weer?  Eerstens 
het  ek  gepraat  oor  die  stigter  van  die  S.A.V.N.V.P.  wat  toe  dood  is,  en  ek 
herhaal:  hy  was  regtig  nie  my  pasiënt  nie.  Tweedens  het  ek  gepraat  oor  die 
perd  wat  ek  sou  laat  doodskiet.  Derdens  ...  o ja,  derdens  het  ek  dit  net 
genoem  dat  mnr.  Wildenboer  en  sy  Party  ook  al  met  die  een  voet  in  die  graf 
staan,  en  vierdens  — daar  het  u my  mos  in  die  rede  geval. 

Voorsitter:  Gaan  nou  aan,  asseblief  dokter,  sonder  om  nou  weer  alles  te 
herhaal! 

Dr.  Albertus:  Ek  belowe  om  aan  te  gaan.  Nou  ja,  soos  ek  alreeds  gesê  het, 
my  Party  is  'n  samesmelting  van  alle  ontevrede  faksies  uit  al  die  ander  Par- 
tye  — ontevrede  faksies  wat  nou  tevrede  tot  rus  gekom  het,  let  wel:  nie  ter 
ruste  gelê  is  soos  die  stigter  van  die  S.A.V.N.V.P.  nie,  maar  tot  rus  gekom 
het  onder  die  vlerke  en  vleuels  van  my  nuwe  Party  ... 

Voorsitter:  Dr.  Albertus,  u herhaal  te  veel!  Kom  asseblief  nou  tot  'n  punt! 
Dr.  Albertus:  Maar  hoe  kan  ek,  met  alle  respek,  mnr.  die  Voorsitter,  vooruit- 
vorder  as  u my  so  baie  in  die  rede  val?  Ek  kon  nou  al  by  punt  nege  gewees 
het,  maar  u hinder  my  so,  ek  is  nou  nog  maar  by  punt  ...  laat  ek  dink: 
eerstens  was  die  stigter,  tweedens  was  die  perd,  derdens  was  Wildenboer 
...  by  punt  vier.  Vierdens  dan  wou  ek  sê:  ontevredenes  wat  tevrede  tot  rus 
gekom  het  onder  die  wieke,  vleuels  en  vlerke  van  my  nuwe  Party,  naamlik: 
die  Gesuiwerde  Herenigde  Nasionaal-Verenigde  Saamgestelde  Ramkat- 
Voorslag  Party,  in  kort  as  u dit  so  verkies:  G.H.N.V.S.R.V.P. 

Voorsitter:  Dokter,  dit  is  nou  soos  hulle  sê:  'n  hele  mondvol.  Ek  hoop  nie  u 
gee  om  om  dit  weer  te  herhaal  nie.  Ek  twyfel  of  die  kiesers  dit  so  maklik  sal 
onthou. 

Dr.  Albertus:  (Neem  eers  'n  paar  slukkies  water.  Die  papiertjie  wat  hy  by 
hom  gehad  het  en  waarvan  hy  die  naam  van  sy  Party  en  die  afkortings  daar- 
van  afgelees  het,  va!  van  die  tafe!  af  sonder  dat  hy  dit  sien.)  Solank  die 
kiesers  my  maar  net  onthou.  Dít  is  die  belangrikste  ding  op  stemdag.  Ek  gee 
egter  nie  om  om  dit  te  herhaal  ter  wille  van  dié  wat  nie  so  goed  kan  onthou 
nie.  Dis  die  Versuiwerde  ...,  nee  wag  'n  bietjie.  Die  Hersuiwerde 
Geverenigde  Ram  . . . Nee,  ook  nie.  Dis  die  Ver-,  nee  die  Her-,  nee  die  Ge- . . . 

Wat  kom  tog  nou  eerste?  Waar  is  my  papier?  My  papier  is  weg.  Die  naam 
staan  daarop. 

Voorsitter:  Probeer  die  afkortings  wat  u genoem  het.  Miskien  sal  dit  u help. 
Dr.  Albertus:  Die  afkortings?  Dit  staan  ook  op  die  papier.  Wag,  laat  ek  dink: 
A,  B,  C,  D,  E,  F ... 

Voorsitter:  U kan  tog  nie  nou  die  hele  alfabet  wil  opsê  nie! 

Dr.  Albertus:  Die  afkortings  is  onder  die  letters  van  die  alfabet. 

Voorsitter:  Terwyl  dr.  Albertus  sy  papier  soek  en  die  naam  van  sy  Party  in 
herinnering  probeer  roep,  stel  ek  die  vierde  en  laaste  kandidaat  aan  u voor. 
Aan  die  pragtige,  vriendelike  en  aanvallige  dame  sê  ons  natuurlik  ook  baie 
hartlik  welkom  hier  by  ons  op  die  verhoog.  Sê  net  vir  ons,  u is  ... 

Vierde  kandidaat  (met  'n  HefHke  glimlag):  Ja,  ek  is. 

Voorsitter  (effens  verleë):  Sê  vir  ons  wie  u is,  asseblief. 

Vierde  kandidaat:  Ek  is  mev.  Koekie  van  der  Poel,  'n  afhanklike  weduwee, 
maar  ek  is  kandidaat  van  die  Onafhanklike  Party. 

Voorsitter:  Wat  bedoel  u as  u sê  u is  'n  afhanklike  weduwee? 

Mev.  v.d.  Poe!  (skertsend):  Wel,  ek  is  van  een  of  ander  nog  onbekende 
wewenaar  afhanklik  vir  my  toekomstige  geluk,  en  van  die  onafhanklikes  vir 
stemme. 

Voorsitter:  U stel  uself  dus  verkiesbaar  as  afhanklik  van  die  Onafhanklikes? 
Mev.  v.d.  Poel:  Ek  stel  myself  verkiesbaar  as  dié  kandidaat  onder  al  die  kan- 
didate! 

Voorsitter:  U het  dus  geen  verband  met  enige  ander  Party  hoegenaamd  nie? 
Mev.  v.d.  Poel:  Nee,  die  enigste  verband  wat  ek  het,  is  'n  groot  verband  op 
'n  klein  huisie. 

Voorsitter:  Wil  u iets  verder  daaroor  sê? 

Mev.  v.d.  Poel:  Ek  wou  nie  eintlik  nie,  want  dit  het  te  doen  met  my  privaat- 
sake,  maar  om  enige  misverstand  te  voorkom,  kan  ek  miskien  daaraan 
byvoeg  dat  "klein  huisie"  in  die  geval  as  twee  aparte  woorde  geskryf  en 
uitgespreek  moet  word. 

Voorsitter:  Dit  mag  dalk  baie  persoonlik  klink,  maar  u weet,  die  kiesers  stel 
wel  ook  in  die  kandidate  se  persoonlike  sake  belang,  veral  as  die  kandidaat 
so  aanvallig  voorkom  soos  u.  Ek  gaan  dit  dus  waag  om  vir  u te  vra  of  u weer 
sal  trou  as  u die  kans  kry? 

Mev.  v.d.  Poek  Die  probleem  is  nie  om  die  kans  te  kry  nie,  maar  om  die 
regte  man  te  kry  — 'n  ryk  wewenaar! 

Adv.  v.d.  Colff:  Mnr.  die  Voorsitter,  ek  wil  net  vir  Koekie  vra:  moet  dit 
noodwendig  'n  wewenaar  wees? 

Mev.  v.d.  Poeh  Ja,  dit  móét! 

Mnr.  Wildenboer:  Mnr.  die  Voorsitter,  ek  mag  dalk  ook  nog  vroeër  of  later 
'n  wewenaar  word.  Ek  wil  dus  net  vir  mev.  van  der  wat-se-naam  vra:  moet 
dit  noodwendig  'n  ryk  wewenaar  wees? 

Mev.  v.d.  Poel:  Ja,  dit  móét!  En,  ek  is  nie  mev.  van  der  wat-se-naam  nie.  Ek 
is  mev.  Koekie  van  der  Poel. 

Dr.  Albertus  (terwyl  hy  hom  direk  tot  Koekie  wend);  Ek  is  'n  ryk  wewenaar, 
mev.  Koekie  van  der  Poel,  en  ek  onthou  ióú  naam,  al  het  ek  nou  my  eie,  of 
liewer,  die  van  my  Party  vergeet! 

Mev.  v.d.  Poel:  Onthou  jy  ook  die  groot  verband  op  die  klein  huisie? 

Dr.  Albertus:  Ja,  en  ek  dink  ek  onthou  nou  ook  weer  die  naam  van  my  Par- 
ty:  die  Gesuiwerde  Saamgesmelte  Ramkat  ...  Nee  wag,  gee  my  nog  'n 
kans.  As  ek  net  my  papier  kan  kry. 

Voorsitter:  Ons  het  nou  baie  ver  afgedv\/aal  van  wat  ons  eintlik  wou 
bespreek.  Laat  ons  terugkeer  tot  die  sake  waarvoor  ons  hier  bymekaar  is. 
Kom  ons  luister  nou  na  die  verskillende  kandidate  se  verkiesingsbeloftes. 
Mnr.  Wildenboer,  sien  u,  ek  is  weer  terug  by  u?  Wat  belowe  u aan  die 
kiesers? 

Wildenboer:  Ek  het  goed  daaroor  gedink.  As  ek  aan  bewind  kom,  belowe  ek 
'n  stukkie  grond  aan  elkeen  wat  'n  stukkie  grond  wil  hê. 

Voorsitter:  Die  kiesers  sal  wil  weet:  wat  se  grond? 

Wildenboer:  Ek  het  ook  daaraan  gedink.  Enige  soort  grond.  Swartgrond, 
rooigrond,  leemgrond,  kleigrond.  Noem  maar  op. 

Voorsitter:  Het  u die  grond  om  so  uit  te  deel? 

Wildenboer:  Nee,  maar  ek  het  ook  nog  nie  die  stemme  nie. 

Voorsitter:  Wel,  wel,  die  kiesers  moet  maar  self  besluit  wat  hulle  van  dié 
belofte  dink.  Dr.  Albertus,  het  u ook  iets  te  belowe? 

Dr.  Albertus:  Ek  belowe  u,  ek  sukkel  my  gedaan  om  weer  by  my  Party  se 
naam  uit  te  kom.  Ek  moet  bely  ek  het  nou  al  alle  woorde  probeer  met  be-, 
ge-,  her-,  er-  en  ont-,  ver-;  met  suiwer,  gesuiwer  en  onsuiwer;  gestig, 
herstig  en  ontstig,  maar  dit  help  my  niks.  As  ek  net  my  papier  kan  kry.  Alles 
staan  volledig  daar. 

Voorsitter:  In  elk  geval,  soos  u vroeër  gesê  het:  solank  die  kiesers  ú maar 
net  onthou  ... 

Mev.  v.d.  Poel:  Ja,  en  solank  hý  mý  maar  net  onthou,  en  die  verband  ... 
Dr.  Albertus:  Die  verband  sal  ek  oorneem  ...  op  sekere  voorwaardes. 

Mev.  v.d.  Poel:  En  dit  is? 

Dr.  Albertus:  As  ek  jou  saam  met  die  verband  kan  oorneem,  en  ... 
Voorsitter:  Orde!  Orde!  Julle  twee  ruk  nou  hande  uit! 

V.d.  Colff:  Hulle  ruk  nie  hande  uit  nie,  hulle  hou  hande  vas  — kvk  net  daar! 
voorsltter:  Orde!  Orde!  Los  asseblief  mekaar  se  hande  ...  (die  twee  los 
hande  en  dr.  Albertus  sit  sy  hand  vertroulik  op  haar  been)  en  haar  been  ook, 
asseblief.  Dames  en  here,  land-  en  volksgenote,  ek  vra  om  verskoning  vir 
die  kort  onderbreking  van  die  gesprek  oor  Partysake  weens  omstandighede 
buite  my  beheer.  Dr.  Albertus,  wat  belowe  u nog? 

Dr.  Albertus:  Hoekom  moet  ek  dan  alleen  so  baie  belowe?  Ek  belowe  nog 
dat  ek  nou  dadelik  my  Partysekretaris  sal  bel  oor  die  naam  van  my  Party.  En 
verder  beloof  ek  niks  meer  nie. 

Voorsitter:  Wát  beloof  u aan  die  kiesers  as  hulle  vir  u stem,  afgesien  van  die 
Party  se  naam  — iets  tasbaars  ... 

Dr.  Albertus:  lets  tasbaars?  (Hy  /ê  weer  sy  hand  op  Koekie  se  beenj 
Mev.  v.d.  Poel:  Los  eers  my  been  ...  tot  later.  Die  kiesers  sien  jou.  Hulle  wil 
ook  iets  tasbaars  hê  voordat  hulle  vir  jou  gaan  stem. 

Dr.  A/bertus:  Net  nie  jóú  been  nie. 

Voorsitter  (raak  nou  ongedu/digj:  Orde!  Dr.  Albertus,  die  kiesers  wag. 

Dr.  A/bertus:  Goed,  as  ek  aan  bewind  kom,  belowe  ek  dan  maar  'n  boorgat 
— dis  mos  ook  iets  tasbaars  — op  elke  stukkie  grond  wat  die  vorige  kan- 
didaat  beloof  het  as  hy  aan  bewind  kom,  mits  die  stukkie  grond  groot 
genoeg  is  vir  'n  tasbare  boorgat. 

Voorsitter  (kyk  op  sy  horlosiej:  Dit  word  laat,  ons  moet  haas  klaarmaak. 
Mev.  Van  der  Poel,  wat  is  u verkiesingsbelofte? 

Mev.  v.d.  Poe/:  As  ek  aan  bewind  kom,  belowe  ek  ...  (sy  kyk  ver/iefderig  na 
dr.  Albertus)  met  dr.  Albertus  se  hulp,  'n  windpomp  op  elke  boorgat  wat  hy 
belowe  het  as  hy  aan  bewTnd  kom,  op  die  stul<kie  grond  wat  mnr.  Wííden- 
boer  belowe  het  as  hy  aan  bewind  kom. 

Voorsitter:  Adv.  Van  der  Colff,  nou  wag  ons  nog  net  op  u verkiesingsbelof- 
te  voor  ons  verdaag. 

(Intussen  bring  iemand  'n  stukkie  papier  na  Dr.  Albertus  met  die  naam  van 
sy  Party  daarop.  Hy  wys  dit  vir  mev.  Van  der  Poe!  en  huHe  twee  sit  nou 
onderlanas  ernstig  en  gese/s  met  koppe  naby  mekaar.j 
V.d.  Colff:  Mnr.  díe  Voorsitter,  in  cííé  lig  van  al  die  wilde  Peloftes  wathíer 
gemaak  is,  het  ek  nou  geen  ander  keuse  as  om  te  sê:  as  ek  aan  bewind  kom, 
belowe  ek  die  nodige  wind  vir  elke  windpomp  wat  Mev.  Van  der  Poel 
belowe  het  as  sy  aan  bewind  kom,  op  die  boorgat  wat  dr.  Albertus  belowe 
het  as  hy  aan  bewind  kom,  op  die  stukkie  grond  wat  mnr.  Wildenboer 
belowe  het  as  hy  aan  bewind  kom. 

Mev.  v.d.  Poek  Van  vandag  af  staan  jy  bekend  as  Adv.  "Winty"  van  der 
Colff! 

Voorsitter:  Orde!  Orde!  Ons  is  nou  klaar,  en  ... 

Dr.  Albertus:  Ekskuus,  mnr.  die  Voorsitter,  maar  ek  is  nog  nie  klaar  nie.  le- 
mand  in  die  gehoor  wat  blykbaar  baie  in  my  en  my  Party  belangstel,  soos 
wat  ek  kon  verwag,  en  die  naam  onthou  het,  het  dit  op  'n  stukkie  papier  hier 
na  my  toe  gestuur.  Dit  was  naamlik,  en  u kan  dit  gerus  neerskryf:  die 
Gesuiwerde  Herenigde  Nasionaal-Verenigde  Saamgestelde  Ramkat- 
Voorslagparty. 

Voorsitter  (wat  ook  die  naam  neergeskryf  hetj:  Net  ter  v^le  van 
duidelikheid,  dr.  Albertus,  die  volgende  vraag:  U het  so  pas  gesê  die  naam 
was  die  Gesuiwerde  Herenigde  Nasionaal-Verenigde  Saamgesmelte 
Ramkat-Voorslagparty.  Gaan  u die  naam  van  u Party  verander?  Dit  sal  seker 
'n  goeie  idee  wees,  want  dit  is  'n  bietjie  lank  om  te  onthou. 

Dr.  A/bertus:  Ja  ek,  ons,  het  besluit  om  die  naam  te  verander.  U sien,  en  die 
kiesers  moet  tog  ook  daarvan  kennis  neem,  ek  en  die  mooie  Koekie  hier  ... 
(hy  /é  sy  hand  Hefderik  op  haar  skouerj  ...  ek  bedoel  ek  en  mev.  Van  der 
Poel,  het  so  pas  besluit  om  saam  te  smelt,  of  liewer,  om  ons  Partye  te  laat 

saamsmelt  ... 

Mev.  v.d.  Poeh  En  wat  van  ons  self? 

Dr.  A/bertus:  Ja,  ons  ook,  natuurlik  figuurlik  gesproke,  later.  Die  Party  kom 
eerste. 

Mev.  v.d.  Poel:  Luister,  as  ek  tweede  in  jou  lewe  kom,  skeur  ek  dadelik 
weer  af! 

Dr.  A/bertus:  Toe  maar,  hartjie  ... 

Voorsitter:  Orde! 

Dr.  Albertus:  Toe  maar,  Koekie  ...  Mev.  Van  der  Poel,  jý  kom  van  vandag  af 
eerste  in  my  lewe.  Die  Partye  smelt  net  eersie  saam.  Dis  al. 

Mev.  v.d.  Co/ff:  Hoekom  kan  ons  nie  eerste  ... 

Voorsitter:  Orde:  Dokter,  wat  nou  van  die  naam  van  die  nuwe  Party?  Dit 
word  seker  nou  net  die  Onafhanklike  Party  ...? 

Dr.  Albertus:  Nee,  dit  word  net  — skryf  neer  asseblief:  die  Onafhanklike 
Gesuiwerde  Herenigde  Nasionaal-Verenigde  Saamgesmelte  Ramkat-Voor- 
slagparty  — net  die  woord  ''Onafhanklike''  kom  voor  die  ou  naam.  In  kort 
heet  dit  dan  die  O.G.H.N.V.S.R.V.P.  Maklik  om  te  onthou. 

Peter  Snyders 
Moedertaal 


Kind,  as  djy  wil  regte  Afrikaans  praat 
doenit! 

Dis  waarom  mamma  jou  laat  opleer  het; 

kritisaais  skrywers 

wat  soes  mamma  praat,  skryf, 

maar  moenie  verwag 
mamma  moet  nou  change  nie. 


Skryf  jou  gedig 


Skryf  jou  gedig, 

skryf  die  reine  soorte, 

hou  jou  op  die  agtergrond; 

skets  mooi  beelde  met  sagte  woorde 

niemand  moet  weet  jy's  innig  gewond. 

Skryf  jou  gedig, 

skryf  hom  suiwer, 

kla,  maar  beweer 

jy's  nie  'n  pryssoekerskrywer, 

lag  terwyl  jy  sag  protesteer. 

Skryf  jou  gedig 
duidelik  en  raak, 
niemand  moet  voel 
dis  van  hom  wat  jy  praat. 

Skryf  jou  gedig, 
skryf  poësie-dé-gaaf, 

gebruik  slegs  pretensies  wat  bekroon  sal  word 
hoogmoedig,  gehalterd  en  beskaafd  ... 

En  wat  jy  ook  al  begaan  — 
blý  spontaan. 

Jan  de  Bruyn 


Skuim  om  die  kiel 
skuim  op  die  strand 
die  see  vreet  skepe 
vreet  sand 

Jou  gesig  word  vaag 
'n  enkele  lyn 
'n  kiel  in  die  deining 
in  dae 

die  tyd  vreet  skepe 
vreet  ons 

Ek  vaar  in  jou 
my  blinde  skip 
stook  jou  vure 
beman  jou  blinde  wiel 
maar  die  see  en  die  tyd 
vreet  skepe 
vreet  ons 


Neels  Jackson 
Twee  Haikoes 


Brandwag  stokalleen 
voor  die  venster  kry  die  kers 
'n  koue  rilling. 

Wolke  drentel  soos 
ongeïnteresseerde 
skougangers  verby. 

Jade  Lee 
selfdood 


reis  Mandrax 
enkelkaartjie  na  rus  — 
eie  eksodus 

swakkelingsekskursie 
buite  begrip  se  lig 
op  die  fynsny  ewewig 
tussen  waar-is-jy-hemel, 
ek-weet-jy-wag-hel 

na  waar  nag  alleenbesit  vier 
en  jy  aanbesterf  arriveer 
êrens 

anderkant  die  brein 

se  blokkade  dink  en  droom 

verby  die  twyfelsoom 

se  terugkeer 

na  die  domein 

van  die  onverstaanbare, 

verminkte, 

hier  — 

vrekduur 

inteendeel,  twee  en  twintig  winters 
plus  die  rente 
op  die  tyd  wat  jy  neem 
om  te  sterf 

lan  Raper 

Aspekte  van  self-dekonstruksie  in  "Groot  ode"^* 


Waar  dié  gedig  telkens  deur  kritici  gesien  is  as  "ernstige"  teks  oor  die  mens 
en  sy  lewe  op  aarde,  vraagstukke  oor  die  Syn,  metafisiese  en  religieuse  be- 
sinning,  selfs  outobiografiese  en  filosofiese  besinning,  is  daar  ten  minste 
twee  aspekte  wat  teenstrydig  skyn  te  wees  met  dié  "betogende"  siening^. 
Ten  eerste  is  daar  die  spel  met  klank,  die  speelse  herhaling  en  terugspeling 
van  taalklanke.  Waar  klankmiddele  in  die  konvensionele  ode  voorkom,  is 
hulle  gewoonlik  juis  "konvensioneel",  d.w.s.  die  rymskema,  alliterasies, 
assonansies  e.d.  ondersteun  die  segging;  is  hulle  in  elk  geval  nie  "afleiers" 
nie.  Die  tweede  onverwagte,  ongewone  en  "teenstrydige"  aspek  is  die  lees- 
tekengebruik  en  wat  daarmee  gepaard  gaan;  wat,  soos  in  "Kermisspieël", 
illustreer  dat  dié  middele  die  segging  kan  verwring,  verander  en 
"misvorm"^. 

Hierdie  twee  aspekte  wek  die  vermoede  dat  daar  met  die  "vorm"  gespeel 
word,  ongeveer  soos  abstrakte  beeldhouwerke  of  abstrakte  skilderye  wat 
die  medium  self  ontgin;  wat  in  die  kuns  van  bv.  'n  Moore,  Bacon  of  Cage 
self-kommentariërend  word^. 

Die  gedig,  wat  oënskynlik  met  'n  stelling  begin,  'n  vergelykende  stelligheid: 
"Veel  liefliker  is  dit",  stel  die  kern  van  die  vergelyking  úit.  Die  inversie  "Veel 
liefliker"  voor  die  voorlopige  subjek  "dit"  lewer  'n  spondee  en  'n  omkering 
van  konsontantklanke:  /f-l-l-f/,  sodat  die  twee  vokaalklanke  die  reël  se 
klankfokus  word:  "Veel  l/efliker  is  dit"  — en  die  oorblywende  sillabes  word 
klemloser,  waar  "dit"  in  dié  sin  andersins  sou  neig  om  ook  sterk  klem  te 
ontvang.  Die  strofe  sien,  geskandeer,  ongeveer  só  daaruit: 

Veel  l/efliker  is  dit 

om  in  die  dood  se  skeor  in 

— nuusk/erige  en  ontdekker  — 

Qierig  na  n/ks  meer, 

hand  aan  die  wand  te  slo/p 

— self  hand  word  in  'n  handskoen  — 
as  om  in  h/erdie  brandende 

stad  rond  te  waar 

Woorddele  en  woorde  word  ook  deur  klánkooreenkoms  gekoppel.  Promi- 
nent  is  die  klank  in  "hand",  wat  begin  as  (bloot)  posisie-aanduiding  in 


*Die  redaksie  plaas  graag  hierdie  artikel  by  geleentheid  van  die  tagtigste  herdenking  van 
N.P.  van  Wyk  Louw  se  geboortejaar. 

''hand  aan  die  wand",  voortgesit  word  in  "self  hand  word  in  'n  handskoen" 
en  afsluit  in  die  minder  lieflike  toestand  "om  in  hierdie  brandende  stad  rond 
te  waar"^  "Brandend"  is  ook  "brandend"  van  begeerte:  teenoor  die  eerste 
toestand  van  "gierig  na  niks  meer"  word  gestel  dié  wat  "selfs  liefde  gaan 
eis",  in  'n  proses  wat  sonder  end  voortgaan,  in  'n  hel  van  begeerte  en 
chemiese  behoefte. 

Die  paradoksale  is  dat  die  ideaal  van  "veel  liefliker"  wees  bereik  kan  word 
deur  "nuuskierige  en  ontdekker"  (enkeling)  te  wees,  asóók  "gierig  na  niks 
meer".  Die  /i/  wat  beklemtoon  word,  en  "nuuskierig"  en  "gierig"  (vergelyk 
Nederlandse  nieuwsgierig")  aan  mekaar  koppel,  bring  die  "ontdekkende"  na 
vore  as  'n  toestand  wat  totaal  bevredig,  selfs  — of  slégs  — as  daar  "in  die 
dood  se  skeur  in"  verken  word. 

"Ontdekker"  beteken  dus  ook  letterlik  "oopmaker",  naas  bv.  "uitvinder", 
"pionier",  "avonturier",  ens.  By  dié  betekenis  sluit  die  geslotenhede  van 
o.a.  die  ys,  grot,  ens.  aan. 

'n  Mens  kan,  n.a.v.  dié  "reis"  wat  "liefliker"  is,  bv.  dink  aan  "my  pad  is  self 
die  ding  wat  trek"  in  "Die  swart  luiperd",  of  Opperman  se  "Digter",  waar 
die  uiteindelike  nié  "skip"  nie,  maar  die  reis  is. 

Verder  word  "nuuskierige"  en  "gierige"  voorafgegaan  deur  "liefliker".  Tog 
is  dié  "kier"  juis  die  dóód  se  skeur  waarin  daar  van  buite  inbeweeg  word 
(vergelyk  die  voor-  en  postsetsels  "in").  Dit  kan  dus  'n  soort  doodsbegeerte 
wees. 

Veel  later  in  die  gedig  word  "lieflik"  wel  (r  118,  119)  in  verband  gebring  met 
dinge  binne  'n  groV,  vir  eers  staan  daar  egter  "dood". 

Die  eerste  strofe  kom  daarop  neer  dat  om  in  die  dood  se  skeur  in  te  sluip 
veel  liefliker  is  as  om  in  die  brandende  stad  rond  te  waar.  Die  feit  dat  die 
dood  nie  veel  in  die  res  van  die  gedig  ter  sprake  kom  nie,  ook  nie  baie 
magtig  voorkom  nie,  bevestig  dié  "ad  hoc"-doodsbeeld. 

Die  inset  is  'n  protes:  teen  "hiérdie  brandende  stad"  waarin  die  spreker  self 
is;  (ook)  self  "rondwaar".  Die  "ons"  wat  nie  weet  van  die  feit  of  die  om- 
vang  van  die  lê/ligging  in  "Gods  hand"  nie,  is  moontlik  dié  rondwarendes, 
met  inbegrip  van  die  spreker:  álle  "aard-gebonde"  mense.  Die  inversie  van 
"veel  liefliker  is  dit"  wat  soveel  klem  plaas  op  "veel"  is  'n  retoriese  middel, 
wars  van  die  spreektaal,  wat  gebruik  word  om  die  spreker  se  afkeer  van  sy 
omstandighede  uit  te  druk. 

Dan  is  "gierig  na  niks  meer"  'n  toestand  wat  dui  op  hoeveel  beter  dit  is  om 
"nuuskierig"  as  (soos  vroeër)  "gierig"  te  wees.  Die  klankooreenkoms  ver- 
bind  nié  twee  positiewe  toestande  of  houdings  nie:  dié  wat  "gierig"  is,  gaan 
"selfs  liefde"  eis  — ons  let  weer  op  die  /i/-klank  wat  dié  begrippe  snoer. 
Die  tweede  strofe  begin  met  'n  "eggo"  van  die  sterk-gestelde  misnoeë  met 
die  "brandende  stad",  en  voer  die  negatiewe  aktivering  van  "brandende" 
deur  na  "ómbrand".  Dié  werkwoord  stel  mét  "rondwaar"  die  "statiese" 
toestand  waaruit  dit  lieflik  is  om  te  beweeg,  al  is  dit  by  wyse  van  sluip  (of 
desnóóds  op  dié  wyse,  al  ís  dit  by  die  dood  se  skeur  in).  Dit  gaan  om  'n 

teenstelling  tussen  handel  en  ondergaan.  Ook  die  Bybelse  "brandende 
stad"  (wat  ook  in  "Ballade  van  die  Bose"  voorkom)  word  gesuggereer:  stad 
van  sonde.  Die  mense  is  self  "sondig"  en  is  nie  eers  "menslik"  nie.  Hulle  is 
bloot  "tonne  mensvleis",  wat  in  'n  voortdurende  proses  vasgevang  bly 
(rondwaar  en  ómbrand);  hulle  gaan  wéér  graan  en  kool  koop,  die  sonde 
voed.  Dis  egter  lewensmiddele,  soos  "die  longe  se  vereistes",  waarsonder 
die  dood  onvermydelik  is. 

Boonop  sê  die  mense  dat  hulle  liefhet;  dat  hulle  "selfs  liefde  gaan  eis".  So 
begin  die  taaltema  eksplisiet:  hulle  hét  nie  lief  nie,  éis  nie  liefde  nie,  maar  sê 
dat  dit  gedoen  (gaan)  word. 

Terugwerkend  word  bogenoemde  voorbeelde  van  klankmiddelgebruik  óók 
gebruik  as  "stelwyses".  Die  taalvorm  is  nie  slegs  konvensioneel  nie:  ar- 
bitrêre  klankooreenkomste  e.d.  word  funksioneel  om  'n  "stemtoon"  te  laat 
býklink,  en  wel  om  te  ironiseer. 

Soos  die  eerste  strofe  in  twee  dele  uiteenval  rondom  die  komma,  wat  deur 
die  halfrym  "meer/waar"  benadruk  word,  gebeur  dit  ook  in  strofe  twee. 
Strofe  een  se  sintaktiese  (gemarkeerde)  breuk  en  "sinswending"  val  nié 
presies  saam  nie:  die  vergelyking  word  eers  met  "as"  in  reël  7 voortgesit.  In 
strofe  twee  versplinter  die  sinsbou  — wat  nog  alles  een  sin  is  — eintlik  by 
"sê"  (kyk  vorige  paragraaf).  Na  "sê"  kom  daar  geen  aanhalingstekens  voor 
nie,  ofskoon  dit  later  by  "Nee!"  (r  19)  soos  op  ander  plekke  in  die  gedig  wél 
voorkom.  Slegs  by  "Nee!"  word  dit  wat  gesê  word,  op  dié  (aangehaalde) 
wyse  aangedui.  Deurdat  die  woorde  na  "sê"  nié  aangehaal  word  nie,  word 
die  spreker(s)  en  die  aanhaler(s)  nie  volkome  van  mekaar  onderskei  nie.  Die 
woorde  "met  watter  reg"  sit  die  "gebroke"  sinsbou  voort,  tot  in  "Sonder 
end.  Gaan  dit  voort".  Dit  hamer  die  prosesmatige  in. 

Dán  kom  'n  "vraag"-uitroep  (wat  op  'n  uitroepteken  uitloop)  met  'n 
monstering  van  leestekens  daarin  ingebed.  Daarteenoor,  ná  die  blyke  van 
driftigheid,  dié  inderdaad  retoriese  vraag,  kom  dié  woorde  byna  as  rym- 
koeplet:  "Afsydigheid  die  is  groot/  en  is  antwoord",  wat  weer  'n  patroon 
daarstel  vir  ander  "uitsprake"  of  nugter  bevindings,  waaronder  die  slotreël: 
"ander  name  die  sluimer  nog".  Maar  dis  tog  alles  woorde  van  die  een  wat 
sy  misnoeë  te  kenne  gee  met  die  gedeelde  "brandende  stad":  dis  sý 
waardes.  Die  ander  leefwyse,  merk  ons,  kry  geen  kans  om  sy  saak  te  stel 
nie.  Die  verwysings  na  "liefde"  daarbinne  is  neerhalend,  want  die  "sê"  en 
"eis"  is  vir  die  spreker  onnatuurlik,  in  so  'n  mate  dat  dit  'n  ster  kan  laat  neer- 
donder. 

Strofe  3 se  "betoog"  word  onderbreek  deur  enkele  klank-  en  ander  middele 
wat  die  stemtoon  "verander".  Vir  die  eerste  keer  kry  ons  'n  direkte  verwy- 
sing  na  'n  spreker:  die  kollektiewe  "ons"  — en  dis  klaarblyklik  dié  wat  in  die 
"brandende  stad"  rondwaar.  Die  "hand"  van  strofe  1 keer  terug  as  "Gods 
hand",  nie  "God  se  hand"  nie,  maar  "Gods":  'n  "retoriese"  of  preekvorm. 
Die  betekenisse  "in  watter  mate"  en  "met  watter  pyn"  (vir  ons  én  vir  God) 

word  verruim  deur  die  enjambement:  deurdat  "lê"  prominent  aan  die  begin 
van  die  reël  voorkom,  is  die  betekenis  van  die  twee  reëls 

"Ons  weet  nie  hoe  seer  ons 
lê  in  Gods  hand  nie" 

óók:  ons  weet  nie  hoe  seer  ons  lê  /s  nie.  Die  patroon:  sinseenheid  wat  saam- 
val  met  die  reëleenheid,  word  onderbreek  met  dié  effek.  Verder  is  /ê  'n 
"eggo"  van  "sê"  — hulle  "sê"  en  ons  "lê",  en  ons  "weet"  nie,  wat  terug- 
keer  in  die  ingekeepte  strofe  4: 

"Ons  weet  nie  ons  weet  nie 
hoe  ver  die  liefde  lê  nie 
die  wat  sê  die  weet  nie 
die  wat  weet  die  sê  nie" 


Hier  is  dit  die  liefde  se  "lê"  (ligging)  wat  ons  nie  weet  nie  — dié  wat  sê  (dat 
hulle  liefhet,  selfs  liefde  gaan  eis!)  weet  nié.  En  dié  wat  weet  se  antwoord 
is  juis  afsydigheid,  swye. 

Sou  'n  mens  moet  kies  watter  van  die  betekenisse  van  "hoe  seer  ons/lê" 
die  stérkste  geaktiveer  word,  is  dit  m.i.  die  betekenis  "óns  pyn  van  lê".  Die 
"rots"  weet  naamlik  nie  "sy  lê  of  sy  skuins-lê"  nie;  en  die  aarde  (weet)  ook 
nie  "van  pyn  of  van  seer"  nie.  Dié  "ons"  is  dus  parallel  met  die  rots  en  die 
aarde:  onwetend  van  die  posisie;  dié  wat  liefde  gaan  eis,  wat  die  proses 
voortsit  ("wéér  graan  en  kool  gaan  koop"),  is  vasgevang  in  die  elementale 
verloop  van  die  wêreld:  en  die  pyn  kry  geen  antwoord  nie.  Dis  pyn  van 
soort-getrou  wees,  soort-gebonde  en  vás. 

Die  tipografiese  spel  (set)  van  "skuins-/lê"  dra  by  tot  die  goël  met  moont- 
likhede,  en  "swaar"  en  "seer"  herhaal  die  halfrym-uitgange  van  strofe  1, 
"meer"  en  "waar",  met  "waar"  weer  as  eerste  woord  van  die  volgende 
strofe.  "Swaar"  en  "seer"  kulmineer  in  "pyn"  — en  die  "ons"  van  reël  27 
bring  die  mens,  die  aarde  en  die  rots  finaal  byeen.  "Skuins-"  dui  ook  op  'n 
"emosionele"  toestand  en  beteken  dan  ongeveer  "ver-keerd". 

Maar  "ons  pyn  kry  nie  antwoord"  onderskei  juis  tussen  die  mens  se  lê  in 
Gods  hand  en  die  lê  van  die  rots  en  die  aarde,  wat  sónder  pyn  is.  Die  mens 
se  begeerte  of  behoefte  om  antwoord  te  "wil  hê"  is  self  futiel,  want  woorde 
"het  einde"  en  "ís  dus  geen  end  nie".  In  ons  terme,  menslik  en 
"afgeskerm",  sou  die  antwoord  betekenisloos  wees,  self  'n  eggo  van  mens- 
like  pyn,  niks  meer  nie.  Geen  ster  gáán  skielik  neerdonder  met  "Nee!"  nie. 
Geen  finaliteit  kan  verkry  word  nie:  "ons  pyn  kry  nie  antwoord",  wat  ook 
beteken  dat  die  proses  voortduur,  telkens  met  nuwe  voorstellings,  pogings 
tot  oplossing  of  antwoord.  Die  slotwoorde  oor  "onrus"  en  "ander  name" 
wat  "sluimer"  as  daar  in  die  nag  ingeroep  word,  uitgeskreeu  word  na  iets 
ánders  as  wat  die  mens  is,  word  weer  eens  in  die  vooruitsig  gestel.  Intussen 
word  íets  bereik,  hoewel  nie  "antwoord"  nie. 

Die  ingekeepte  strofe  (4)  kom  kinderlik  en  speels  voor,  'n  koggelstem  — 
maar  is  met  sy  volryme  die  eerste  "konvensionele"  klank  in  die  ode.  Dié 
rymryke  kwatryn  is  aan  die  ander  kant  leestekenloos,  in  skerp  teenstelling 
met  die  laaste  gedeelte  van  strofe  3 en  die  voorlaaste  gedeelte  (r  15  — 19) 
van  strofe  2.  Dié  kwatryn  is  nié  slegs  'n  ironiese  samevatting  van  of 
kommentaar  op  die  "ernstige"  segging  van  strofes  2 en  3 nie,  maar  ook  'n 
inkantasie  van  groter  erns  as  dié  strofes  met  hulle  verwikkelde  klank-  en 
ander  middelegebruik  (enjambement,  woordetimologie,  tipografie,  halfrym, 
leestekens). 

Gedurig  word  kommentaar  gelewer,  "kermisspieëlbeelde"  word  opgetower 
van  "ander  name",  ander  gesigte  — ander  beelde  van  die  mens  se  lot  in  die 
"brandende  stad",  met  'n  afsydige,  ondeurgrondelike  God,  wat  slegs  "by 
benadering"  bestaan:  in  wóórde,  soos  van  'n  preek,  'n  aanhaling  of  oor- 
lewering,  en  in  ander  tekens.  Ten  minste  één  gedaante  van  dié  "god"  is 
"wegwerplik":  "God"  is  o.a.  die  "liefde"  wat  die  "tonne  mensvleis"  gaan 
eis.  Die  tydsvorm  van  "gaan  eis"  is  belangrik:  die  mense  "gaan"  (beweging 
én  onvermydelike  roetine-optrede)  "wéér  graan  en  kool"  koop,  maar  hulle 
sê  dat  hulle  liefhet,  en  gaan  selfs  liefde  eis.  Die  dubbelpunt  na  "sê"  (r  15) 
het  die  funksie  om  die  (verwagte)  betekenis  te  verander  van 

“wat  sê  dat  hulle  liefhet,  en  wat  selfs  liefde  gaan  eis" 


tot 


"wat  sê  dat  hulle  liefhet  en  sê  dat  hulte  selfs  liefde  gaan  eis". 

Die  liefde  self  ontbreek;  dis  maar  'n  bewering,  'n  voorneme,  'n  bravade- 
gebaar;  'n  vermetelheid  van  dié  sonder  die  reg  daartoe  (volgens  die  spreker) 
— en  óók  deel  van  die  oneindige  proses®. 

In  strofe  5 is  daar  'n  "vertragende"  klankloop  wat  opval.  Die  /l/-klanke  dra 
reeds  daartoe  by,  maar  ook  al  die  duratiewe  konsonante,  veral  in 
kombinasiepare.  Ook  is  daar  'n  konsentrasie  van  lang  vokale  wat  aansluit  by 
"skeur,  niks  meer,  sluip,  rond  te  waar"  van  strofe  1.  Die  vroulike  uitgange 
en  die  baie  gemarkeerde  reëleindes  en  breuke  binne  'n  reël  speel  ook  'n  rol. 
Die  enigste  enjambement  (r  3)  lig  "illusie"  uit  sy  posisie  in  die  frase,  en  be- 
klemtoon  sowel  "illusie"  as  "van  Wese".  Die  belysting  en  presisering  en  die 
stel  van  alternatiewe  ironiseer  en  relativeer  die  spreker  se  drif,  sy  eie  insig  of 
versugting,  en  demonstreer  hoedat  "woorde  faal".  Die  woordspel  wat  ver- 
vat  is  in  die  laaste  reël  belig  weer  eens  die  voort-durende  kommentaar  van 
die  spreker  op  sy  eie  pogings  tot  "antwoord"  en  optrede:  "speel,  ja,  met 
God  self  vry". 

Dit  is  opmerklik  dat  "self"  naas  "selfs"  nog  'n  taalmiddel  word  om  die 
woordrykheid  van  die  vergeefse  "prediking"  aan  te  dui.  Dit  gaan  om  Wese, 
Syn,  "aard"  en  essensie,  en  selfs  daarvan  is  ons  "afgeskerm",  "hoor"  ons 

maar:  ons  moet  gló  wat  ons  verneem  — en  waar  eintlik  rond  tussen  illu- 
sionêre  werklikheid  aan  die  een  kant  en  ontoereikende  middele  (tekens, 
taal)  aan  die  ander  kant  om  dit  uit  te  sê. 

Strofe  6 sit  die  ''stelling''  voort  wat  ons  gekry  het  aan  die  einde  van  strofe  5, 
en  behou  en  ontwikkel  dié  "paradoksale  stelligheid".  By  "suiwer  is  nie- 
mand,  of  alles"  (mense  en  dinge)  word  gevoeg: 


"vaar  in  'n  skip,  'n  bepaalde, 
en  gaan  tog  nie  self  bepaal  word." 

Die  woord  "sluier"  pas  semanties  by  "maagde"  (wat  met  God  vry  speel, 
d.w.s.  dalk  nonne)  en  sluit  klankmatig  aan  by  "suiwer",  "sluimer"  en  die 
dáármee  gepaardgaande  assosiasies. 

"Kén"  en  "beken",  met  die  Bybels-seksuele  betekenis  toegevoeg  (d.m.v. 
die  klem  sowel  as  die  aanloop  oor  "maagde"  en  "biologiese  liste")  laat  die 
"sluier"  en  "die  verwagting",  die  bruid  en  die  swangerskap,  na  vore  bring. 
Soos  die  woord  en  woorddeel  "hand"  in  die  eerste  strofe  herhaal  word, 
"tonne"  in  strofe  twee,  "lê"  en  "antwoord/woorde"  in  strofe  drie,  "weet" 
en  "sê"  in  strofe  vier,  "suiwer"  in  strofe  vyf,  so  word  daar  in  strofe  ses  met 
"kén/beken",  'skip",  "bepaalde/bepaal"  'n  retories-Detogende  toon 
verkry.  Die  laaste  twee  reëls  in  die  strofe  kry  d.m.v.  die  enjambement  'n 
parallelle  bou,  sodat  die  skyn  van  stelligheid  weer  daar  is:  "Geen  kraan  kan 
die  bitterheid  hys,  en  / geen  skip  voer  dit  weg  nie." 

Waar  strofes  drie  en  vier  die  "ons"  benadruk,  veral  as  subjek  van  die  nega- 
tiewe  werkwoorde,  word  in  strofes  ses,  sewe  en  agt  weer  die  negatiewe 
(onvermoë,  onkunde,  ens)  op  "ons"  toegepas,  na  die  strofes  tussenin  wat 
eerder  d.m.v.  die  derde-persoon  gespreek  het.  Die  veelvuldige  negatiewe 
konstruksies  lei  tot  'n  sterk  gevoel  van  vergeefsheid,  van  beheer-word  deur 
magte  bokant  en  buite  die  "verwarde"  mens  — en  tewens  tot  sy  "anders" 
wil  wees. 

Die  woordherhalings  i.p.v.  deiktiese  gebruik  in  strofe  ses  ontwikkel  in  strofe 
sewe  tot  'n  progressie:  "van  vaste  stede  — nie  van  skepe:  / van  vaste  skepe 
dan  — nog  nie  van  water;  / en  dan  van  water  water  om  te  drywe,  / en  toe 
van  duik-in-water".  Dit  val  ook  op  hoeveel  van  die  woorde  dieselfde 
(trogeïese)  vorm  het,  naas  en  by  die  klankooreenkoms:  "vaste,  stede, 
skepe,  water  drywe"  in  dié  strofe,  en  in  die  voriges  "aarde,  woorde,  einde, 
liefde,  linne,  suiwer,  alles,  maagde,  (suiwer),  liste,  sluier".  Die  kumulatiewe 
effek  van  hierdie  woorde  is  m.i.  om  hulle  prominente,  beklemtoonde  ge- 
bruik  o.a.  'n  summasie  te  laat  kry  in  die  slotreël  "ander  name  die  sluimer 
nog".  Baie  van  die  reëls  is  daarby  vallend,  met  vroulike  uitgange,  wat  die 
konvensionele  bevestigende,  besingende  en  besliste  ode-toon  teengaan.  In 
strofe  7 is  ál  die  reëls  vroulik  van  uitgang,  soms  d.m.v.  manipulasie  (r  4 'heg 
nog',  r 7 'te  leun  en',  r 9 'mens-wees');  andersins  deur  vroulike  woord- 
uitgange,  wat  býna  'n  rymeffek  meebring:  vgl.  "vereistes,  asimptoties. 

matesis''.  Hier  word  die  perspektiwiese  teenstelling  ons/hulle  as  lynregte 
verskil  gestel:  tussen  aanvaarding  (rondwaar)  en  ánders,  asimptoties-wil- 
lewe. 

In  'n  mate  bring  strofe  7 dié  wil  tot  anders-wees  in  verband  met  die  "eis" 
om  liefde,  teenoor  dié  wat  "gierig  na  niks  meer"  sou  wees,  die  afsydiges. 
Dié  wat  die  onrus  toon,  word  dan  self  as  "absurd"  voorgestel,  of  binne  'n 
uiters  bepalende  ironiese  toestand.  Die  gebruik  van  "mos"  en  die 
klemtekens,  die  teenstelling  "ons/ménse",  onderstreep  dié  belaglikheid, 
die  ambivalensie:  selfs  die  "lieflike"  avontuursin,  drang  tot  verkenning  e.d. 
word  sodoende  as  "rondwaar"  voorgestel. 

Strofe  8 voer  die  gebruik  in  van  die  aanhalingstekens  wat  begrippe,  for- 
muleerwyses  en  nié  die  "erns"  nie,  aandui:  "erns"  en  "werklikheid"  oftewel 
"verskriklikheid"  is  op  die  duur  begrippe  waarmee  (hoewel  "ernstig") 
gespeel  word.  Woordherhaling  word  -verandering.  Die  woorde  self  wat 
elkeen  sy  saak  noem  ("erns"  en  "spel"  sonder  leestekens)  kom  dan  wéér 
voor:  mét  "verskriklikheid",  binne  aanhalingstekens.  Dié  sake  is  gebalsem, 
"ín  in  later  geleerde  woorde",  waar  die  "in  in"-patroon  waarop  reeds  gewys 
is  en  wat  die  beweging  van  die  "vrydenkers"  begelei  het  tot  dusver,  nou  ge- 
bruik  word  vir  die  dooleffek  van  verwarring  deur  skerms  voor  die  werklik- 
heid.  In  strofe  23  gebeur  dit  weer,  in  die  reël  "leër,  leër  hom  al  laer  in",  waar 
juis  die  "bepaaldes"  ter  sprake  is  wat  hulle  nie  laat  "ken"  nie  en  slegs  wíl: 
dat  alles  aan  sy  (massa-)  aard  gelyk  word.  "Geleerde  woorde",  met 
duidelike  dubbelsinnigheid,  sluit  klankmatig  aan  by  "gekeerde  lewe",  én  by 
die  inleër  van  strofe  23.  Dit  is  natuurlik  ook  vokalies  verbind  met  "gierig  na 
niks  meer"  en  "rond  te  waar"  van  strofe  1 . Dan  verbaas  dit  'n  mens  nie  dat 
strofe  8 afsluit  met  die  "bedrukte"  siening  of  stélling  nie: 

"Afgeskerm  deur  mica-digte  brille 
durf  ons  soms  die  heelal  sien  flakker 
'n  oomblik.  Meer  nie." 

Hierin  is  "meer"  in  negatiewe  sin  ook  opvallend. 

Van  strofe  8 word  daar  gespring  na  strofe  15  wat  die  stemtoon  en  die 
"betoog"  betref.  Tussenin  is  wel  'n  belangrike  verwikkeling  waarneembaar: 
die  "ek"  tree  toe,  met  'n  persoonlike  betrokkenheid,  wat  in  strofe  15  en 
daarná  voorkom,  en  die  stem  van  die  "oorverteller"  word.  Dis  asof  die  aan- 
bieder,  wat  vroeër  in  die  koor  namens  die  "ons"  aan  die  woord  was,  hom 
nou  afsonder,  die  gesamentlike  toestand  toepas  op  sy  eie  toestand,  hóm 
vergelyk  met  die  massa  — en  met  die  individuele  lid  van  die  massa,  wie  se 
leefwyse  "tipies"  is. 

Sowel  reël-  as  strofebou  is  in  strofe  9—14  opvallend  anders  as  in  die 
voriges  en  in  dié  wat  onmiddellik  daarná  kom.  Dié  ses  strofes  het  iets  ge- 
meen  met  die  inkeepstrofe  (strofe  4),  vanweë  die  baie  eenvoudiger  en 
"kaler"  sinsvorme  en  die  sterk  rym  wat  kruis-  en  omarmende  patroon  ver- 
toon. 

Ná  die  "brandende"  stad  se  tonele,  wat  nié  almai  werklik  beskrewe  tonele 
was  nie,  maar  die  énigste  verwysing  na  "iets  voorhande",  is  die  grottoneel 
wérklik  toneel:  die  "ek”  praat  beskrywend.  Soos  in  die  "brandende 
stad"-passasie  is  daar  'n  "hierdie"-plekaanduiding,  en  'n  vergelyking  met 
"soos"  word  ingespan.  Hier  is  werklik  (simbolies)  vlermuise,  terwyl  "die 
dood  se  skeur",  "die  skip",  "hyskraan",  ens.  veel  duideliker  béélding  was. 
Nogtans  kom  die  vlermuisgedeelte  goed  te  pas  in  sy  konteks.  Die  geïmpli- 
seerde  wemeling  van  die  "tonne  mensvleis"  word  herwek  deur  die  roerende 
plaat  vlermuise  wat  soos  vye  aan  'n  tak  hang,  roer  en  begin  "uitdye"  — 'n 
ontbindingsproses  soortgelyk  aan  die  verskillende  "vertrek"-beelde,  en  wat 
vormlik  ondersteun  word  deur  die  prominente  vroulike  uitgange.  Selfs  in  die 
"klipkamer",  wat  te  vergelyk  val  met  "die  dood  se  skeur"  waar  daar  inge- 
sluip  word  met  'n  "hand  aan  die  wand",  word  alles  gewigloos  ("niks  hou 
gewig")  en  val  alles  uiteen,  wég  van  die  spreker.  Die  liefde  self  val  weg,  met 
die  ironiese  parentese  "die  heilige  liefde  word  deeglik  gewreek".  As  gevólg 
hiervan  word  die  spreker  "'n  oog/'n  enkele  oog":  "middeleeus/puur  in- 
tellek".  Dié  soort  taalontginning,  soos  by  "yslae,  onder  ander",  is  een  van 
die  deurslaggewendste  ironiese  merkers  in  die  stylprofiel  van  die  gedig.  Dit 
werk  soos  die  sewentiende-eeuse  metafisiese  digters  se  "conceits":  meta- 
fore  met  letterlik  saak-staat-vergelyking. 

Die  vlermuisgedeelte  is  dus  veel-seggend:  dit  gee  iéts  fatalisties  (die  besef 
van  ironie)  te  kenne,  en  demonstreer  die  pyn  of  bitterheid  van  dié  met 
onrus,  wat  ánders  wil  wees,  nie  wíl  heg  aan  die  longe  se  vereistes  nie,  maar 
geen  beëindiging  of  bevrediging  kry  nie;  self  rondwaar.  Die  spanning  tussen 
"eis"  en  "vereistes"  val  op;  ook  t.o.v.  "ander  ys"  wat  "die  aandag  eis". 
Daarom  gaan  dit  in  strofe  15  oor  die  verpligting  om  die  "gekeerde  lewe"  te 
leef:  die  onaanraakbaarheid/afsydigheid  is  'n  afsondering  wat  nie  die 
gevolg  is  van  (net)  die  wil  daartoe  nie,  maar  van  "sonde"  of  iets  ver  in  die 
verlede  wat  die  gevolg  is  van  sonde;  "die  eerste  dam  wat  voor  mense  gebou 
is".  Dié  verwysing  het  polivalensie:  die  eerste  dam,  wat  gebou  is  voor  daar 
mense  was,  en  die  eerste  dam  wat  as  versperring  voor  mense  gebou  is,  by 
eerste  sonde:  Sondvloed;  en  die  idee  van  'n  "gekeerde  lewe",  wat  geleef 
moet  word  "omdat  hy  myne  is".  Die  nonchalante  bevinding  is:  "Miskien  dis 
dieselfde",  wat  ook  lakoniek  met  die  taalstruktuur  omgaan  by  wyse  van  in- 
versie.  Dis  'n  fatalistiese  skouer-ophaal.  Die  spreker  (implisiet:  ménse)  is  vir 
die  Skepper  onaanraakbaar,  reeds  van  die  "skeiding  van  die  waters"  af,  en 
sy  aarde  is  ballingskap  wég  van  die  paradys.  Dié  uitspraak  word  wranger  en 
speelser  deur  die  assonans  van  die  frase  "afgesonder  in  sonde". 

Strofe  16  bring  die  spreker,  wat  nou  ten  volle  individueel  aan  die  woord  is, 
tot  byroep  van  getuienis  — maar  dis  'n  retoriese  gebaar,  'n  goël  rnet 
gerugte,  oorvertelling  en  bewering  — met  taaleenhede,  dus,  en  nié  met  die 
"erns"  of  "verskriklikheid"  self  nie.  Woordspelenderwys  word  "onder 
ander"  na  ystydperke  verwys.  Die  retoriese  afstandsrol  van  die  spreker 
word  deur  die  dubbelpunt  beklemtoon,  en  ook  deur  die  herhaling  van 

"gehoor''  in  die  volgende  reël  (r  100)  — waar  dit  verwys  na  vreugde,  drif- 
tigheid,  heerlikheid,  die  núwe. 

Hierdie  strofe  (17)  sit  die  beginreël  van  strofe  5 voort:  "Laat  daar  wit  oor 
gevou  word".  Dié  ys  is  heerlik,  'n  nuwe  vreugde  — wat  werklik  wit-maak. 
Alles  word  helder  wit:  (let  op  die  herhaling  van  die  woord)  en  slegs  die  óóg 
is  geel,  aansluitende  by  "enkele  oog"  in  strofe  14.  Maar:  die  omvattende 
wit  is  helder,  en  het  ook  die  krag  om  "'n  man"  te  laat  verdwaal,  in  kringe  te 
laat  loop:  dus  te  laat  rondwaar;  en  in  "linkerkringe",  saam  met  die 
(sosialistiese,  sinistere)  massa?  Die  eindvergelyking  is  tussen  die  konyntjies 
en  die  "hooghartige"  swart  robbe,  wat  meer  vaartbelyn  is  en  veel  weer- 
baarder;  sterker,  selfversekerd.  Eintlik  word  selfs  hiér  'n  vergeefsheid  te 
kenne  gegee,  want  dit  is  nié  die  soort  vergelyking  wat  bv.  'n  leeu  en  'n  lam 
teenoor  mekaar  stel  nie.  Robbe  is  ook  maar  weerloos  (voor  die  méns)  en  in 
die  méns  se  element  (op  vaste  grond  of  ys)  lomp.  Die  wit-swart-vergelyking 
lewer  slegs  'n  oënskynlike  of  'n  blote  graadverskil.  Van  die  "nuwe  vreugde" 
kom  daar  min  tereg:  die  hele  strofe  is  eintlik  'n  weerlegging  daarvan;  weer 
'n  brandende  stad-situasie  wat  van  medeskepsel  én  Skepper  afsondering 
bring,  nou  ook  vanweë  "kleurverskil". 

Strofe  18  het  as  inset  een  van  die  mees  ironiese  sinne  in  die  hele  gedig: 
"Maar  dit  is  óns  ys".  Dit  verwys  terug  na  die  ys  wat  die  mens  láát  swaai  ('n 
"gekeerde  lewe"  kry)  en  wat  nivelleer.  Wat  "verder"  gehóór  is,  is  dat  ys  die 
mens  se  "bestendige  engelbewaarder"  is,  waar  "bestendig"  in  dié  konteks 
'n  negatiewe  toestand  is.  Al  die  groot  stede  van  "hierdie  (huidige)  aandag" 
lê  begrawe  onder  die  ys  — dit  het  reeds  herhaaldelik  gebeur,  so  is  óók 
gehoor  — en  die  groot  beskawingstede  is  bloot  "náwater,  opdrifsel, 
moraine,  kliphoop"  — dus  onbeduidend,  weerloos  — "van  wrok  en  van 
retirerende  ys".  Al  dié  dinge  is  wat  die  "ek"  verder  "gehoor"  het,  ook  dat 
Christus  "ná-water"  is  van  God  oor  die  aarde.  Die  slotsom  is  dat  dié  ys 
"streng"  en  "lieflik"  is,  en  selfs  "lieflik"  word  verdag  in  dié  konteks:  hoewel 
die  "groot  stede"  verband  hou  met  die  "brandende"  stad,  is  dié  soort  ver- 
nietigende  strengheid  nié  slegs  gerig  op  bóse  stede  nie.  Christus  het 
"gistraand  kom  sterf":  ons  geskiedenis  word  verkort,  onbelangriker  ge- 
maak;  en  "kom  sterf"  is  geweldig  ironies  in  die  lig  van  die  Christelike  op- 
vatting  dat  Christus  die  Ewige  Léwe  gebring  het  deur  te  sterf.  Die  frase 
"kom  sterf"  opponeer  "gaan"-frases  (bv.  "selfs  liefde  gaan  eis",  "wéér 
graan  en  kool  gaan  koop")  vroeër  in  die  gedig.  Ook  teenoor  die  "nuwe 
vreugde"  is  dié  frase,  "kom  sterf  het",  allermins  aanduiding  van  'n  "blye 
boodskap":  die  mees  anderwêreldse  word  aard-  en  doodgebonde.  Die  "af- 
sydigheid"  wat  deur  dié  "streng"  ys  afgedwing  word,  is  'n  vergetelheid, 
mét  "gierig  na  niks  meer"  en  "self  hand  word  in  'n  handskoen"  býna  'n 
doodsbegeerte. 

Naas  die  "vallende"  sleutelwoorde  en  die  vallend-vroulik-uitgaande  reëls,  is 
die  segging  van  strofes  ook  dikwels  "vallend",  in  die  sin  dat  waar  daar 
begin  word  met  passie  of  vreugde,  met  "lieflikheid",  die  strofes  afloop  op 

fatalisme,  verbittering  of  'n  besef  van  geken  wees  sonder  om  self  te  ken;  dié 
ironie  wat  setel  in  verblind  en  verward  wees  omdat  jy  nie  by  die  tekens  kan 
verbykom  nie,  dit  nie  dúrf  doen  langer  as  'n  oomblik  nie. 

Strofe  19  begin  met  'n  "algemene"  stelling  oor  "lieflikheid",  wat  die  woord 
"lieflike"  drie  keer  herhaal,  dit  pertinent  met  die  "nuwe"  assosieer,  en  met 
die  bedrieglike  duursaamheids-  of  bestendigheidsverwysing: 

"En  lieflike  dinge  bly  lieflik, 

sou  in  die  nuwe  grot  weer  lieflik  wees." 


Ten  spyte  van  verwysing  na  "wisente  en  pyl  en  spies",  die  simbole  van 
eerste  kuns,  word  met  nóg  'n  "en"  gesê  dat  ons  iéts  gaan  hou  van  "vuur" 
— slegs  iéts  van  die  begrip,  nie  die  saak  self  nie,  en  dit  gaan  "die  god  van 
die  ysspelonke"  wees. 

"Vuur"  slaan  hier  op  beskawing  sowél  as  op  verhitting  in  die  koue  grot,  en 
die  "vuur"  ís  "die  god  van  die  ysspelonke",  sodat  selfs  "óns  ys"  'n 
dreigende  versmoring  en  vernietiging  word.  Die  hergebruik  van  "positiewe" 
woorde  beklemtoon  die  uitsigloosheid  van  die  menslike  toestand,  met  alles 
wat  hy  op  prys  stel,  op  hom  afgedwing  en  gerelativeer.  Dis  'n  geweldige 
handomkeer,  soos  ook  in  strofe  20  voorkom  waar  "die  Liefde"  as  vroulik  ('n 
vroulike  attribuut  van  God)  voorgestel  word.  Die  "nuwe"  spelonke,  wat  die 
idee  van  'n  "nuwe  grot"  en  tewens  van  die  "nuwe  vreugde"  verder  voer,  is 
ook  maar  "beerkamers".  Op  dié  terloopse  wyse  word  die  beer-wand- 
tekening  gebruik  om  die  mens,  én  die  god  wat  hy  "bewaar",  te  verdierlik; 
dis  nogmaals  nie  'n  vleiende  dierlike  vergelyking  nie,  want  dis  ook  die  mens 
wat  "permanent  oorwinter". 

Dié  vroulike  Liefde  is  "die  ewige":  daar  word  nie  gevra  hoedanig  Sy  self 
gaan  wees  nie,  maar  wat  Haar  téken  ("hiëroglief")  sal  wees,  of  dit  'n  afbeel- 
ding  of  'n  afgeleide  teken  (simbool,  skrifteken)  sal  wees. 

Maar  die  "iets"  wat  gehou  gaan  word,  sluit  by  implikasie  dalk  nie  "ons 
denke"  in  nie;  nie  dit  wat  "gegee  (gegun)  was"  van  heiligheid,  die  wete 
daarvan,  van  heiliges  soos  Fransiskus  en  Simon  Stiletes  nie. 

Hierdie  lys  vrae  ontlok  'n  volgende  vasberadenheid,  die  kredo  van  die  aris- 
tokraties-intellektuele  spreker(s).  Maar  dié  "óns:  die  Gees"  is  ook  die 
"Warende  rondom  ons  aarde"  — en  dit  gee  in  die  lig  van  strofe  1 'n  situasie 
aan  die  hand  wat  nié  wenslik  (of,  vir  die  "ons",  moontlik)  is  nie.  (Daar  is  wel 
progressie:  "rondwaar"  en  "Warende"  spieël  mekaar  oor  'n  kloof  tussen 
liggaamlikheid  en  geestelikheid.)  Die  dubbelsinnigheid  van  "ons  aarde" 
word  terugwerkend  gemarkeer  deur  die  slotreël  van  strofe  23:  "wíl  dat  alles 
aan  sy  aard  gelyk  word".  Dié  wat  met  stelligheid  verklaar  "ons  sal  nóóit 
toegesneeu  word",  is  rondom  hulle  aarde,  as  mense,  gebonde  aan  die 
biologiese  liste,  die  "longe  se  vereistes";  ook  maar  rondwarendes.  Ons 
weet  al:  selfs  denke  (die  intellek)  is  listig  (r  152),  en  sterwe  self  is  bloot  'n 
sisteem,  dus  óók  die  "veel  liefliker"  sluip  "in  die  dood  se  skeur  in". 

In  onmiddellike  reaksie  op  die  stelligheid  van  "ons  sal  nóóit  toegesneeu 
word”,  kom  in  strofe  23  'n  téénstelling,  weer  'n  "maar"-konstruksie,  wat 
die  "ander/anders"-patroon  weer  kaleidoskopies  te  pas  bring.  Ys  "onder 
ander"  kom  "eis"  die  aandag:  die  homofoniese  is  soos  dié  by  "rondwaar/ 
waar",  "hoe  seer"  en  dergelike  gevalle  áfleidend:  dit  gee  die  paradoksale  en 
die  illusionêre  te  kenne,  hier  waar  die  "skakels  van  die  dink"  lós  is,  in  dié 
"aandag",  vgl.  strofe  18. 

Hier  is  vergetelheid,  afwesigheid  van  lig  en  die  vernietigende  "insluip"  aan 
die  orde,  waar  "ken"  onmoontlik  is.  Ons  merk  hoe  opvallend  die  "in  ... 
in"-konstruksie  is,  ook  die  spel  met  "aard"  wat  verder  gevoer  word:  die 
aarde,  die  geaardheid  — en  die  aardgebondenheid  wat  op  altwee  dui. 

Dié  skrikwekkende,  vernietigende  ysbeskrywing  word  verder  "ironies"  om- 
dat  dit  gevolg  word  deur  die  nugter  alleenstaande  reël  "Tot  sóver,  dan,  van 
ys".  Dis  nogmaals  (stilisties)  'n  soort  preek-sin,  soos  die  geval  was  met 
"Gods  hand"  en  ander  gedeeltes,  maar  daarby  'n  retoriese  "plasing",  'n 
gebaar  van  beheer  oor  die  onbeheerbare  — en  alles  wat  "gehoor"  is,  kom  in 
die  perspektief  tereg  van  die  kommentaarmaker  wat  met  aanhaling,  oor- 
vertelling,  stemgestalte  (soos  hier),  ens.  verskillende  sienswyses 
demonstreer. 

Strofe  25  sit  die  teenstelling  "essensie/skyn"  voort: 


"Sterwe-self  is  eintlik  net  'n  sisteem; 
dus:  skynbaar  'n  handeling, 
maar  áls  nog  sisteem." 

Dis  woorde  wat  teen  mekaar  afgespeel  word,  wat  herhaal  en  "verbuig" 
word  in  'n  argument  sonder  einde  — "ander  name  die  sluimer  nog".  Sulke 
woorde  soos  "weet",  "sien",  "bedink",  "denke"  word  bevraagteken  en 
uitgeruil  — en  die  bevinding  is  van  'n  veranderlikheid,  'n  "eindelose 
maling",  of  'n  listigheid.  Die  progressie  van  strofe  7 en  van  die  verskillende 
soorte  ys  word  hier  met  abstraksies  en  menslike  vermoëns  gelyk  gestel,  en 
die  onmag  blyk  weer:  om  verder  as  menslike  aard,  vereistes  en  bedinksels 
of  sisteme  te  kom.  Vive  la  differance? 

Strofes  26  en  27  is  weer  inkeepkwatryne,  met  volrym  in  die  patroon  abba, 
maar  met  meer  "erns"  as  in  die  vorige  inkeepstrofe  (strofe  4),  in  aansluiting 
by  die  gedeelte  wat  bestaan  uit  strofes  9 tot  14.  "Bitter"  en  "pyn"  se  klanke 
word  weer  verneem,  nou  aanhoudend,  asook  die  "wit/witter"-motief.  By 
"pyn"  sluit  "myne"  en  "Syne"  aan  — wat  binnekort  oorgaan  in  "Syn".  Die 
spieël-perspektief  word  ingevoeg  met  "Glasgesig":  kyker  "in  ewige 
spieëls"  is  die  méns  ook,  wie  se  "woord  faal".  "Witter"  se  betekenis  van 
"suiwerder"  of  "skoner"  stel  die  mens  weer  minderwaardig  teenoor  een 
wat  nie  self-gerig  is  nie,  nie  oor  "eie  daad"  bitter  is  nie,  maar  oor  die  mens 
— een  wie  se  pyn  "sluitend"  om  die  smarte  van  die  mens  kan  vou,  wat  pyn 
het  wat  groter  is  as  die  menslike  pyn. 

Die  rymverloop  oor  "bitter-witter-sit-besit”  is  uiters  funksioneel:  dit  gaan 
oor  rol-spel,  'n  houding,  pose  of  gebaar.  Dis  dié  soort  gebaar,  trouens,  wat 
aan  die  einde  van  strofe  28  heel  sinies  beskryf  word: 

"al  die  baie,  jong,  gebore  gode 

soek  oorspronklike  en  eie  ondergange." 

Die  hele  strofe  28  is  'n  grootse  gebaar,  'n  poëtiese  vernaamheid,  eggo  van 
die  neerdonder  van  een  van  die  "koue  sterre",  'n  relativering  en  aanduiding 
van  voorspelbaarheid.  Ná  die  unieke  merkers:  "ooit",  "waar  is  'n  smart 
soos  myne",  "een  ken  ...  pyn",  "ál  ons  pyn",  bulk  dit  "iewers"  oor  die 
aarde,  gebeur  iets  wat  afgedeklameer  word,  sonoor,  met  slegs  "jong" 
uitgelig  as  neerhalende  aanduiding  — deur  die  leestekens,  wat  nié  elders  in 
die  strofe  op  verwagte  plekke  voorkom  nie.  Hierdie  "bulk"  is  nie  goddelik 
nie,  maar  beestelik,  aards  — nie  "bo"  die  aarde  nie,  maar  "oor"  hom,  so 
luid,  so  weergalmend  — en  in  hierdie  stadium  word  ook  gesê:  "omdat  die 
aarde  so  is".  Dit  is  die  "antwoord"  op  die  mens  se  patetiese  "roep-roep", 
dié  bulk  van  pyn  en  bitterheid. 

In  hierdie  strofe  is  die  ironiese  kern  van  die  hele  gedig,  tematies  én  vormlik, 
ten  duidelikste  te  vind.  Dit  is  "doelbewus"  oordrewe,  onsintakties  — en  'n 
verskriklike  aantyging  teen  die  "etter  en  ontbinding"  wat  die  aardse  bestaan 
kenmerk,  dié  "rondwaar",  die  "eindelose  maling",  die  "bont  prosessie". 
Die  strofe  begin  trogeïes,  bombasties  met  die  allitererende  /b/-klanke  in 
"bulk  en  bulk",  sonoor  met  die  geronde  /oe/-klanke  wat  deur  die  alliterasie 
beklemtoon  word,  gevolg  deur  die  gerekte  /a:/  in  "aarde",  'n  woord  wat 
trouens  met  sy  swaar  /d/-uitgang  die  talm  op  klank  voortsit  — maar  dis 
semanties  ook  "verhewe  materiaal".  Ons  vergelyk  o.a.  die  bul  in  Opperman 
se  "By  die  dood  van  Roy  Campbell"  wat  "wolke  donder  losbulk  uit  die  fir- 
mament".  "Ál  ons  pyn"  in  strofe  27  word  "aarde",  "al  die  berge"  — en 
byna  voorspelbaar  kom  die  woord  "basuine"  voor.  Selfs  vóór  die  hoogte- 
punt  van  melodrama  tree  die  versoepeling  en  ironisering  egter  in:  terwyl  die 
semantiese  voortdonder  met 

"straalgolwe  uit  basuine  en  van  die  pyn 

spoel  die  Himalajas  en  die  Pamirs  onder 

Herakles  word  etter  en  ontbinding", 

terwyl  die  name  van  die  grootste  bergreekse  en  die  grootste  godehelde 
binne  die  volronde  assonans-  en  alliterasiedreuning  voorkom,  gebeur  iets 
ánders  met  die  sinsklanke  en  die  reëleenhede.  Volgens  'n  streng  skandering 
sou  die  tweede  reël  óók  vallend  wees,  maar  in  die  ritme  kom  daar  'n  sesuur 
na  "komme",  ook  omdat  "al"  se  sinsklem  sterk  is  (ná  die  presedent  van  "ál 
ons  pyn"  met  die  klem  gemarkeer).  In  "tussen"  word  die  twee  sillabes  al- 
twee  dalings  vergeleke  met  die  res  van  die  reël.  Die  ritme  is  soos  volg: 

vúl  die  kómme//tussen  ál  die  bérge. 

'n  Verskynsel  kom  voor  waar  die  klankmiddele  nié  die  semantiese  lading  van 
die  uiting  onderstreep  nie,  maar  dit  teengaan;  op  dié  manier  ironiseer.  Waar 
ses  uit  die  sewe  reëluitgange  in  die  strofe  vroulik  is,  is  "aarde",  "berge", 
"ontbinding"  en  "gode"  sodanig  dat  stemhebbende  konsonante  in  die  "uit- 
gangposisie"  voorkom.  In  "onder"  en  "ondergange"  word  hiervan  afge- 
sien.  Die  versoepeling  — die  al  mínder  metriese  klankgebruik  — neem  toe 
hoe  nader  die  strofe  aan  sy  einde  kom,  en  dié  einde  vind  plaas  in  "onder- 
gange",  wat  met  die  hortendgemarkeerde  "baie,  jong,  gebore  gode"  en 
"etter  en  ontbinding"  kombineer. 

'n  Gedig  soos  "Suiwer  wiskunde"  toon  dieselfde  soort  effek,  met  'n  span- 
ning  tussen  die  beskrywing  van  stolling  en  die  voortgang  van  reël  en  strofe 
(hoewel  sinne  self  afgekap  word). 

Strofe  29  is  kwistig  gesaai  met  retoriese  middele  en  bring  oënskynlik  veel 
geloof;  eindig  selfs  op  'n  wyse  wat  na  positiewe  "strengheid"  en  waarheid 
lyk. 

Reeds  die  inset  laat  egter  twee  keer  kyk:  "'n  god  wat  nie  pyn  het",  waar  die 
kleinletter  regverdigbaar  is  — hoewel  nie  grammatikaal  nie  — omdat  dit  ver- 
warring  vermy  met  "'n  God".  Die  tweede  "nie"  word  weggelaat,  met  die 
antiklimaktiese  "of  Grieks"  dubbelsinnig.  Die  Griekse  gode  is  in  die  meeste 
gevalle  kleinserig,  jaloers  en  kibbelend;  en  "Grieks"  kan  beteken: 
"verkeerd".  Die  komma  versterk  die  antiklimaks. 

Strofe  29  gee  aandag  aan  die  eienskappe  van  die  "jong,  gebore  gode"  van 
die  vorige  strofe.  So  'n  "god"  wat  nie  pyn  het  nie,  is  "wegwerplik  of 
Grieks".  Daar  word  voortborduur  op  die  idee  van  "pyn"  — en  die  klánk 
daarvan  — nadat  die  vorige  strofe  geheel  en  al  gewy  was  aan  die  drama- 
tiese  blyke  daarvan,  die  histrioniese  klaagdade. 

Hierdie  strofe  is  "maksimaal  retories"  ter  wille  van  die  heftigs  moontlike  stel 
van  'n  standpunt.  Die  "skakels  van  die  dink"  is  nié  los  nie,  maar  die  wete 
dat  die  "woord  faal"  is  sterk.  Die  mens  (spreker)  se  vermoë  om  oor  gode  te 
beskik,  hulle  te  verwerp  en  te  "dink",  sluit  aan  by  die  soek  van  "oorspronk- 
like  en  eie  ondergange"  van  strofe  28.  Die  spieël-verwysing  van 
"Glasgesig"  word  nou  uitgebou  in  die  reëls 

"ewige  watervlak  sonder  rimpel 
selfvoldaan  in  eie  beskouing 
kyker,  verliefde,  in  ewige  spieëls" 


Hier  is  die  weglaat  van  leestekens  ironiserend,  word  daar  op  meer  "speelse" 
wyse  terugverwys  na  die  slotreël  van  strofe  23:  "wíl  dat  alles  aan  sy  aard 
gelyk  word".  Dáár  was  dit  "ys"  wat  hom  "al  laer  inleër",  toe  het  ons  die 
"bitter  hart"  gekry  wat  as  "Glasgesig"  aangespreek  word:  nou  is  dit  die 
"god"  wat  nie  pyn  het  nie  — en  die  spreker  wie  se  woord  faal.  Die  spreker 
sal  trots  optree,  want  hy  het  pyn  (en  namens  die  pyn  van  ander)  met  "trots" 
'n  sonderlinge  woordkeuse:  dit  gaan  oor  "Syn",  maar  menings,  standpunte 


62 


en  houdings  neem  in  groot  mate  die  plek  in  van  "objektiewe"  of  wérklike 
bestaan.  Die  burgerjuffrou,  met  wit-goue  kroon  ("of  wit  papier")  uit 
skoonheidswedstryde,  self  'n  heel  selfbewonderende,  kunsmatige  figuur, 
het  meer  Syn  as  die  narcistiese  god  wat  ongepla  net  van  homself  weet  (sy 
éwige  spieëls). 

Die  klankspel  oor  "pyn",  "Syn",  "Syne"  doen  weer  "afbreuk"  aan  stellig- 
heid  — veral  wanneer  "toelaat-van  dink"  as  Vlam  beskryf  word,  met 
"Syne"  as  "Syn  of  Gloed".  Dis  nie  dínk  wat  Vlam  is  nie,  maar  "toelaat-van 
dink".  Die  woorde  word  oorweldigend;  die  oënskynlik  direkte  vergelyking 
tussen  Vlam  (skyn,  kortstondige  vertoon  van  hitte)  en  Gloed  (die  blywende 
hitte  self)  word  teengewerk.  Albei  is  kortstondig,  net  relatief  verskillend  (die 
heelal  is  "flakkering")  en  alles  kaatsing  of  teken  sonder  substansie  of  eie 
"vorm".  Die  frase  "Syn  of  Gloed"  kán  presiserend  wees,  maar  "Synde" 
word  teenoor  "toelaat-van  dink"  gestel  — nie  soos  in  die  volgende  strofe  by 
"Sy  woorde"  nie. 

Heelparty  (speelse)  klankelemente  (die  Syn-Synde-naklank,  die  an- 
tiklimakse  "wegwerplik",  "of  Grieks",  "eie  beskouing",  "skoonheids- 
wedstryde")  opponeer  die  stelligheid,  die  uitroeptekens,  klanktekens  en 
retoriese  middele  wat  daarsonder  op  stelligheid  sou  gedui  het.  Die  "burger- 
juffrou"  is  'n  interessante  figuur  vanweë  die  aanbieding.  Dié  woord  sluit  aan 
by  "skoonheidswedstryde"  — waar  dit  klaarblyklik,  veral  in  die  meervoud, 
nie  gaan  om  skoonheid  nie.  Die  lengte  van  die  woorde  suggereer  sélf  die 
vertonerigheid.  Sy  dra  'n  "wit-goue  kroon/of  wit  papier",  wat  enersyds 
wéér  die  waarde  van  "wit"  bevraagteken,  dit  nou  koppel  aan  "papier". 
Andersyds  hang  "wit  papier"  sonder  definisie:  daar  staan  immers  nié  "met 
wit-goue  of  wit  papierkroon"  nie.  Ook  die  reëlskeiding  laat  "wit  papier"  iets 
van  die  substansie  of  aard  van  die  juffrou  sélf  sê.  Sy  is  "uit 
skoonheidswedstryde",  met  die  voorsetsel  "uit"  nogal  onverwags.  Sy  is 
self  produk,  so  word  hier  te  kenne  gegee,  van  meermalige  wedywering  om 
skoonheid  (om  as  die  skoonste  beskóú  te  word). 

In  strofe  30  duur  die  bemoeienis  met  die  godheid  voort:  die  God  wat  onge- 
merk  binnegetree  het  nadat  daar  lank  geen  spesifieke  godsnaam  gebruik  is 
nie.  In  strofe  20  was  daar  sprake  van  die  (vroulike)  Liefde;  in  strofe  22  van 
die  (meervoudige)  Gees;  in  strofe  26  slegs  voornaamwoorde  (manlik)  om 
die  godsfiguur  aan  te  dui.  Strofe  30  bring  "Dié  Aangesig".  Dis  'n  verwysing 
na  die  God  van  die  Ou  Testament,  terwyl  ons  in  strofes  26  en  27  veral  die  in- 
druk  het  van  'n  Christusverwysing,  met  "pyn"  wat  "sluitend  om  jou  smarte 
vou"  en  van  wie  gesê  word:  "een  ken  jou  pyn:  jy  weet  nie  eers  van 
Syne:/Hy't  ál  ons  pyn  se  aandag  moes  besit". 

Een  van  die  interessantse  vrae  oor  die  gedig  is  juis  watter  funksie  die  voor- 
stellings  van  ons  godsbegrippe  het:  bv.  in  die  eerste  reël  van  strofe  30: 
"Dié"  i.p.v.  die  verwagte  en  bekende  "sy  Aangesig".  Voorheen  wás  die 
voornaamwoord  wel  genoegsaam  om  spesifiek  na  een  God  te  verwys:  dié 
van  die  Christengelowiges,  waar  die  hoofletters  finaal  tussen  "'n  god"  en 

"God”  onderskei.  "Dié  Aangesig"  is  meer  "verwyderd"  (minder  "per- 
soonlik")  as  "sy  Aangesig",  en  die  verwydering,  semanties  én  faties,  word 
in  die  taalvorm  verder  gevoer  d.m.v.  (a)  die  enjambement  "voor  Dié 
Aangesig/aanbid  nie",  en  (b)  die  feit  dat  dié  gebod  (Ex.  20:3:  "Jy  mag  geen 
ander  gode  voor  my  aangesig  hê  nie")  "voortgesit"  word,  en  wel  op  só  'n 
wyse  dat  taalkwalifikasies  die  "besige"  wysgerige  mens  help  aandui:  "óf: 
láát  aanbid-word,  nie".  Ten  minste  die  koppelteken  en  die  komma  is  "be- 
moeisiek";  soos  in  die  vorige  strofe  "toelaat-van-dink"  (vroeër  nog: 
"sterwe-self")  en  later,  in  strofe  31:  "aan  geweet-word",  waar  die  taalspel 
wat  so  opvallend  was,  nét-net  terugkeer  na  die  normale  gebruikspatroon 
toe,  soos  die  geval  is  met  die  koppelteken  in  ont-lede  woorde,  bv.  "uit- 
breek". 

Die  heftigheid  van  strofe  29  ("dié  het  meer  Syn  as  dít")  word  versterk  in 
strofe  30:  "Dít,  dít,  ten  minste  wéét  ons  — bly  ons  weet".  En  tog,  waar  dit 
so  heftig  gestel  word,  is  ons  wéte  juis  die  minste.  Ons  sien  (en  beskryf)  God 
as  "'n  vinger,  hand,  of  handgebaar,/of  hand-om-keer"  — en  meet  aan  die 
werktuig,  die  daad,  en  die  nonchalante  of  a-logiese  "gevolge"  van  God  se 
werksaamheid.  Waar  ons  (die  spreker)  met  wóórde  beskryf,  is  Sy  woorde 
skeppend,  self  handelingstuie: 


“Sy  woorde  laat  super-novae  uitbars,  blink, 
blink  en  straal  deur  ringe  en  lig-ure". 


Dit  is  baie  ver  verwyder  van  die  sfeer  van  die  "burgerjuffrou":  dit  betree  'n 
magistrale  Skeppingsvlak.  Die  oënskynlike  kontras  tussen  mens  en  God, 
aarde  en  hemel,  is  op  sy  sterkste.  Dit  is  egter  bloot  'n  oënskynlikheid,  want 
"die  blink  die  word  deur  óns  gesien";  is  "anders  nooit  en  nooit  as  blink 
geweet  nie".  "Sien"  en  "weet"  is  aan  die  orde:  wat  ons  beperk,  is  die 
tékens  waarvan  ons  afhanklik  is,  dog  deur  middel  waarvan  ons  ons  enigste 
(momentele)  blik  op  die  werklikheid  (durf)  kry.  "Human  kind  cannot  bear 
too  much  reality",  aldus  Eliot,  maar  die  mens  word  ook  nie  veel  werklikheid 
tóégelaat  nie.  Dis  verder  'n  moontlikheid  dat  die  bestáán  van  "die  blink" 
afhang  van  ons  sién  daarvan,  van  óns  weet,  as  mense. 

Strofe  30  begin  met  'n  ten  minste:  dat  ons^een  gode  voor  Dié  Aangesig 
durf  aanbid  nie.  Maar  dis  sélf  "teken",  nie  die  Skepper  self  nie:  self  'n 
voorkoms,  'n  wete  van  ons,  dié  blink.  "Mag"  aanbid  word  "durf"  aanbid: 
Dié  Aangesig  is  jaloers,  soek  die  oorspronklike  bestaan,  d.w.s.  om  alleen 
aanbid  te  word.  En  dit  is  die  "ten  mínste"  wat  ons  weet,  die  basiese,  die 
aksioma.  Nié  dat  die  Skepper  self  genadig  of  almagtig  is  nie,  maar  dat  sy 
"teken"  heerssugtig  is,  die  mens  belet  om  ander  gode  te  aanbid.  Dié 
"Aangesig"  is  verder  'n  vinger,  hand,  of  handgebaar,/of  hand-om-keer"; 
alles  teken  — vanaf  die  magistrale  skeppingsvinger  in  die  werk  van  'n 
Michelangelo  na  die  skielike  totale  omstelling,  of  omskepping. 
Woordklanke  is  hier  eintlik  ondergeskik  aan  die  retoriese  klanksegmente. 

sodat  ons  die  "hand''-herhaling  en  die  "ring"-,  "vinger"-,  "blink"-para- 
digma  sien  bydra  tot  die  liturgiese  effek,  die  "sing-song"-agtige  "afwente- 
ling"  na  die  swakste  uitgang.  Die  gedeelte  moet  in  die  lig  gesien  word  van 
"die  dink"  van  'n  god  (strofe  29):  "Al  kón  ek  hom  dínk,/al  bestaan  hy!" 
Maar  in  strofe  31  word  dié  "wisselvallige"  beeld  ook  enigsins  op  die  God, 
Dié  Aangesig,  geprojekteer.  Daar  is  al  (strofe  20)  heel  luiters  en  terloops  na 
dié  enkelgod  as  vróú  verwys:  "Sy:  die  ewige".  In  strofe  20  het  dit  gegaan 
oor  watter  teken  vir  die  God  gevind  gaan  word:  in  strofe  30  is  "Sy"  woorde 
magtig,  skeppend.  Wat  ons  "ten  minste"  weet  is  die  verbod  oo  die  aanbid 
van  (ander)  gode  voor  Dié  Aangesig,  maar  die  "weet"  is  van  ons  "sien"  af- 
hanklik,  in  die  geval  van  die  "blink"  — en  dus  van  die  Aangesig? 

Die  ritme  van  dié  strofe  is  afgemete:  Ons  dúrf  géén  góde  voor  Dié  Aángesig 
aanbíd  nie;  of  láát  aanbid-wórd,  nie.  "Aangesig",  "aanbid", 
"aanbid-word"  word  soos  "hand",  "handgebaar",  "hand-om-keer" 
telkens  verstel,  verken,  ontgin,  soos  in  ander  gedigte  in  Tristia  woorde  "ver- 
voeg"  of  "verbuig"  word  ter  wille  van  'n  presisering  wat  terselfdertyd 
betekenis  uitbrei  en  laat  "ontspring".  So  word  woorde  ook  herhaal  ("bulk 
en  bulk  dit",  "nooit  en  nooit"),  verkry  hulle  'n  inkantasie-effek,  'n  hef- 
tigheid  wat  weerlê  word  deur  sulke  plotselinge  grepe  soos  "of  hand-om- 
keer".  Dieselfde  soort  "verstellende  progressie"  is  ook  in  strofe  7 effektief: 

"Ons  hou  van  vaste  stede  — nie  van  skepe: 
van  vaste  skepe  dan  — nog  nie  van  water; 
en  dan  van  water  water  om  te  drywe, 
en  toe  van  duik-in-water  ..." 


Strofe  31  se  inset  sluit  aan  by  die  reël  "Sy  woorde  laat  super-novae  uitbars, 
blink"  in  die  vorige  strofe.  Dié  "beweging"  word  voortgesit  met  die  allite- 
rasie,  in  "blink"  (4  keer  herhaal),  wat  op  "bars"  en  "uit-breek"  oorgeplaas 
word  waar  die  vroeëre  "uitbars"  aan  'n  vulkaniese  betekenis  die  voorkeur 
gegee  het.  Dis  nodig  om  by  hierdie  beskrywing  te  onthou  watter  "rolle"  die 
inbeweeg  (bv.  insluip  in  die  dood  se  skeur  in)  en  die  uitbeweeg  (bv.  van  die 
vlermuise)  reeds  gespeel  het. 

Hier  kan  selfs  "uit  liefde"  uitgebreek  word,  met  die  dubbelsinnigheid: 
omrede  liefde,  óf  uit  die  liefde  uit.  Dis  van  God.  Let  op  die  belangrike 
"dan",  argumentshalwe  in  die  eerste  reël,  net  soos  dit  eers  as  "onskuldige" 
woord  in  strofe  7 voorkom  en  dan  'n  spel  met  tyd  en  tydswoorde  ontketen. 
Die  voorkoms  van,  of  die  toon  van  betoog  — orakelagtig  en  retories,  predi- 
kants  — relativeer  gedurig  op  dié  wyse:  dis  'n  aanneemlike  verklaring  daar- 
voor  dat  in  dié  gedig  wat  dit  oor  groot  metafisiese  waarhede  het,  daar  sulke 
onverwagte  elemente  is. 

In  die  tweede  reël  van  strofe  31  word  gesê  dat  God  "sonder  steur  aan  weet 
of  aan  geweet-word"  is,  dat  dit  "Syne"  is,  soos  "Sy  woorde"  in  die  vorige 

strofe  gevolge  van  geweldige  omvang  gehad  het.  Dit  is  nié  die  Skepper  nie, 
maar  Syne,  dit  van  Hom,  wat  genoem  word,  Sy  handeling,  Sy  blink  sig- 
baarheid.  Teenoor  die  vertolking  van  wat  God  en  die  mens  is,  word  hier 
stellings  gemaak,  of  teenoor  mekaar  opgeweeg;  gaan  dit  oor  ''eksterne'' 
eienskappe:  tekens,  afbeeldings,  en  náme.  Nie  teologiese  ponering  nie, 
maar  op  die  wyse  van  die  kuns:  die  beeld,  die  beeltnis.  Ons  kan  ook  die 
manier  van  stel  hierop  toepas  wat  Frost  in  sy  gedig  "Mending  WaN" 
gebruik:  "He  is  all  pine  and  I am  apple  orchard".  "Ons  s'n  is  dit:  bestáán" 
— teenoor  "uit-breek"  en  "bars"  — ons  wat  van  "vaste  stede"  (staanplek) 
hou.  Teenoor  wat  lieflik  blý,  en  dit  wat  ons  blý  weet,  is  dit  ons  s'n  om  te  bly 
bestáán  (hoe  klein  ook),  "met:  juistheid;  bietjie  trots;  en  heelwat  liefde", 
waar  Syne  selfs  "uit  liefde"  is.  "Juistheid"  sluit  aan  by  "matesis";  "bietjie 
trots"  by  "met  'n  trots  nek"  sy  rustige  almag  aankyk.  Niemand  "tref  dit 
móói  met  die  heelal"  nie,  wat  terugspeel  op  ons  "durf"  om  die  heelal  slegs 
"'n  oomblik"  te  sien  flakker.  Ons  het  "eindeloos  vergiffenis  vir  áls"  — en 
ons  moet  "leer  ironies  lewe",  en  "binne  ironie  nog  liefde  hou",  waar  die 
beperkte  (gekeerde)  in-wees  en  in-beweeg  van  ons  bestaanswyse  weer 
geaktiveer  word.  Dié  "ironie"  is  die  wete  van  beperkte  kennis  van  iets  soos 
bestaan,  die  "lê  in  Gods  Hand",  soos  die  aarde  sy  lê  of  sy  skuins-lê,  "on- 
ingelig"  oor  die  werklike  toedrag,  die  blote  "rondwaar"  in  die  brandende 
stad. 

Vanaf  strofe  32  teken  die  gedig  'n  afloop.  Eintlik  het  die  slotreëls  van  strofe 
31  reeds  die  toon  gevestig: 

"Niemand  tref  dit  móói  met  die  heelal  nie; 

eintlik  moet  ons  leer  ironies  lewe: 

én:  binne  ironie  nog  liefde  hou." 


Die  vallende  kadans  is  onmiskenbaar.  Strofe  32  se  uitgange  is  sonder  uit- 
sondering  vroulik  of  vallend,  met  'n  effense  versterking  in  die  laaste  twee 
reëls.  Stringe  dalings  kom  voor  rondom  die  geïsoleerde  heffings,  wat  die 
tempo  laat  toeneem  maar  die  reëls  veel  minder  heftig  maak  as  dié  van  bv. 
strofes  28  tot  31.  Die  gemarkeerde  pouses  is  min,  en  die  heftighede,  die 
beklemtoonde  "-ja!-"  en  "séker"  in  reël  6,  beklemtoon  "iets  minders".  Die 
woord  "séker"  opponeer  in  der  waarheid  vroeëre  stellings  soos  "lieflike 
dinge  bly  lieflik"  en  "dít,  ten  minste,  wéét  ons  — bly  ons  weet".  Daar  is  'n 
element  van  dubbelsinnigheid  in  die  gebruik  van  "séker"  (teenoor  die  nor- 
maler  "sekerlik"),  en  ons  word  voorgestel  as  "séker  hoeders  van  die  eerste 
weet  oor  'gode'".  Die  "eerste  weet"  is  ambivalent:  dit  pas  in  'n  blote  reeks 
sowél  as  in  'n  rangorde,  en  "gode"  in  aanhalingstekens  beklemtoon  die  feit 
dat  slegs  'n  begrip,  'n  náám,  behoed  word  — en  'n  naam  wat  self  reeds 
"bedenklik"  is,  in  die  lig  van  wat  reeds  van  "gode"  gesê  is.  Daar  word 
deurgaans  slegs  indirek  na  God  verwys:  die  naaste  by  "Gods  hand"  en  by 
"ná-water  van  God  oor  die  aarde".  Die  eerste  geval  is  predikantse  "aanha- 

ling''  binne  'n  voortgesette  woordspeling;  die  tweede  is  "áflopend",  verwys 
weer  na  'n  teken  of  gevolg  van  God.  Die  "maagde"  speel  wel  (strofe  5) 
"met  God  self  vry",  waar  spel,  illusie,  bedekking,  onsuiwerheid  veelvuldig 
aan  die  orde  is.  Soos  aangetoon,  is  "Gees",  "Synde",  "Wese", 
"Christus",  "die  Liefde",  "Dié  Aangesig"  telkens  religieuse  benáderings 
eerder  as  wesentlikhede.  Lynreg  teenoor  'n  stelling  soos  "die  Waarheid  is 
enkeld  en  oud"  is  hierdie  proliferasie;  dit  sluit  aan  by  dié  gedeelte  van 
"Beeld  van  'n  jeug:  Duif  en  perd": 

"omdat  die  aarde  en  elke  aardgebeurtenis 
en  die  son  self,  en  tot  die  verste  ster, 
tesame  net  een  groot  vertelsel  is 

oor  Hom  en  ons,  en  deur  Hom  self  vertel  — 
vol  beeld,  prefigurasie,  voorbereiding 
op  een  voleindigende  slot." 

In  strofe  32  is  die  meerlettergrepige  woorde  dominant:  "wenteltrappe", 
"kartelings",  "beitelaars",  "wentelaars",  "piramides".  Ons  lewe  is  nie 
slegs  "gekeer"  nie,  maar  "afgekeer".  As  'n  mens  met  reg  die  gedig  in 
"panele"  móét  indeel,  is  dit  m.i.  die  groep  strofes  vanaf  strofe  32  wat  die 
laaste  paneel,  'n  "verstillende",  uitmaak.  Die  toonaard  is  weeïg,  býna 
elegies. 

By  die  besef  dat  ons  "eintlik"  moet  leer  ironies  lewe,  en  daarbinne  nog 
liefde  hou,  "keer"  ons  "af"  — dis  'n  gevólg  wat  deur  die  "En 
hiermee"-inset  aangedui  word.  Die  gevolg  van  die  besef  is  naamlik  dat  ons 
terug  keer  na  ander  jare,  priestermagiërs  word  wat  "ons  volste  wete" 
bewaar,  in  'n  "gemaskerde"  toestand  (kyk  die  "afgeskermde"  dúrf  kyk  in 
strofe  8). 

Van  die  "vallende"  klankrykheid  van  strofe  32  "spring"  die  ^edig  na  'n  vol- 
gende  ingekeepte  reeks:  strofes  33  tot  35.  Hier  is  die  klankrykheid  metries 
en  deur  werklike  eindrym  gekenmerk,  met  geweldige  nadruk  op  "stiller"  en 
"stil".  Verskeie  temas  wat  reeds  voorgekom  het,  keer  nou  terug. 

Die  terugkeer  in  die  geskiedenis  na  die  tyd  van  druïdes  en  piramides  gaan 
'n  groter  tydsprong  vooraf:  na  die  "adamiese  verleentheid"  van  die  eerste 
mens  se  eerste  sonde,  in  aansluiting  by  strofe  15  se  verwysing  na  "die 
eerste  dam  wat  voor  mense  gebou  is",  die  éérste  "gekeerde"  lewe  — wat 
nou  'n  algemene  menslike  "besit"  is.  Die  "ek"  het  met  die  "ons"  uitruilbaar 
geword.  Die  spreker  identifiseer  hom  met  "hierdie  brandende  stad"  se 
"ombrandendes"  wat  liefde  gaan  eis,  ironies  moet  leer  lewe  en  binne  ironie 
nog  liefde  hou  met  beperkte  vermoë,  en  tekengebondenheid.  Dle  verlange 
sal  verydel  word  dat  die  aarde  sal  word  soos  die  mens  dit  wil  hê:  "bang"  en 
"verlang"  is  spel  van  die  hart,  versterk  mekaar  fonies  én  semanties.  In  die 
eerste  inkeepstrofe  was  die  "probleem"  die  liefde  se  "ligging"  — met  dié 
wat  "weet"  maar  nie  "sê"  nie,  wat  dus  stil,  afsydig  bly.  Die  tweede  in- 

keepdeel  spreek  die  "bitter  hart"  reeds  aan,  en  wys  op  die  onkunde  oor 
ander  pyn,  gelyktydig  met  die  beheptheid  met  eie  pyn.  Maar  die  laaste  in- 
keeppassasie  maak  die  stilte  "goed".  'n  Woordspeling  onderskei  tussen 
twee  soorte  stilte  — en  "elke  stilte  is  al  goed"  — naamlik  ten  eerste  "om  nie 
te  lúister  nie",  wat  beteken  dat  die  stilte  gewíl  word  deur  'n  weiering  om  te 
luister;  en  ten  tweede  "onbeluister  soet".  Die  negativering  wat  prominent 
in  die  gedig  voorkom,  dra  in  dié  geval  die  stelling  dat  die  aarde  nié 
matematies  kenbaar,  patroon-matig  en  ingeleër  in  eie  aard  sal  wees  nie, 
maar  verwikkeld,  "afsydig",  veeldimensioneel.  Wat  ons  as  groot  tydperke 
en  prestasies  beskou,  is  episodes,  stadiums  en  tekens  wat  nie  wése  is  nie, 
maar  slegs  "in  verhouding  staan"  tot  die  sáák  wat  ontwykend  is  vir  ons  ken- 
nis.  Of:  daar  ís  geen  saak  nie! 

Die  paradoksale  "op/osbaar  in  sinteses"  belig  die  wóórdmatigheid  van  so  'n 
stelling  soos  "adamiese  verleentheid"  waar  "Adam"  veradjektief  word.  Dié 
soort  merkers  hou  die  taalvorm  op  die  voorgrond,  soos  natuurlik  ook  die 
spél  met  "luister".  Lg.  woord  se  betekenis  is  werkwoordelik  "gehoor  gee", 
en  naamwoordelik  "glorie". 

In  strofe  36  word  wéér  'n  proses  beskryf:  "Die  wit  skip  loop  die  water  in", 
wat  afgemete  'n  "beginreël"  is,  'n  poësiereël,  wat  nie  opgevolg  word  deur 
"afgetas"  nie.  Daar  staan  "betas",  wat  'n  "liggaamlike"  betekenis  daaraan 
toevoeg.  Die  "honderde  oë"  staan  in  die  plek  van  "skynwerpers".  Die  in- 
beweeg  primeer: 

"uit  uit  die  rinkelende  hawe  uit, 
ín  teen  die  wind  in  wat 
losser  as  vlae 
of  die  grys  kruiser 
stralende  jaer  is 
bokant  die  water" 

Die  sin  word  nie  afgesluit  nie:  beweging  is  álles  teenoor  die  statiese,  die 
rondwaar.  Die  "rinkelende"  hawe  is  nog  steeds  "vaste  hawe"  (vaste 
stede).  Daar  is  natuurlik  'n  parallelle  siening  tussen  die  wit  skip  en  die  insluip 
in  die  grot  aan  die  begin  van  die  gedig,  dus  ook  tussen  die  "rinkelende 
hawe"  en  die  "brandende  stad".  (Ook  die  Tristia-sketsboek  dui  daarop  dat 
die  inset-  en  slotpassasies  in  'n  vroeë  stadium  "saamgedink"  is.)  Die 
"betastende"  oë  — "honderde"  in  aansluiting  by  "tien-duisende"  — word 
verlaat  en  die  wind  word  aangedurf. 

Die  hoofkenmerk  van  die  wind  is  "losheid",  wat  baie  belangrik  is  in  dié 
gedig  waar  vlermuise  "los"  raak,  novae  uitbars,  die  "skakels  van  die  dink" 
los  word,  en  die  "gevaar"  iets  soos  "sintese"  is,  om  in  die  "eie  aard" 
vasgevang  te  bly. 

Dié  "los"  strofe,  met  ook  sy  reëls  "los"  (kort,  "afsonderlik")  soos  dié  van 
die  vlermuisgedeelte,  word  opgevolg  deur  "betoog",  en  'n  "neerhalende" 
siening  van  die  mens  as  'n  "walg"  wat  die  teken  haat,  sku  of  negeer.  Dié 

''eksistensialis''  wat  die  teken  haat,  word  taalmatig  "beskrýf"  tussen  die 
twee  beeldende  strofes.  Dié  strofe  is  self  taamlik  "tekenloos",  of  beeldloos, 
hoewel  die  "teken"  as  objek  van  "emosie"  behandel  word.  Eintlik  word  die 
drie  werkwoorde  ook  "vallend"  aangebied:  "haat"  of  "sku,  negeer"  neem 
áf  in  gevoelsintensiteit  tot  blote  verontagsaming,  ná  die  intense  weersin  en 
die  (vaste)  vrees.  Die  wind  wat  "losser  as  vlae/of  die  grys  kruiser"  was,  was 
"'n  gevaar"  vir  die  vaste  wit  skip,  'n  "stralende  jaer"  bokant  die  water,  snel 
en  los.  "Haat",  "sku"  of  "negeer"  is  paradoksaal  ook  'n  stýgende  reeks: 
om  te  ignoreer,  is  om  totaal  te  vernietig.  Die  gróótste  "gevaar"  is  bv.  dié 
van  toegesneeu  word;  paradoksaal  moet  die  dood,  vernietiging  deur  storm- 
weer,  ens.  aangedurf  word. 

Asof  'n  sin  voortgesit  word,  hervat  die  slotstrofe  sonder  'n  hoofletter  die  be- 
skrywing,  met  'n  voël  wat  "in  die  nag"  inroep.  Die  "penetreerproses"  word 
op  dié  manier  verder  gevoer,  die  drif  om  ánders  te  wees,  'n  onrus  om 
"heiligheid  en  volledigheid"  te  verkry,  dié  onbereikbare  eienskappe  wat 
slegs  "a-simptoties"  benader  kan  word  en  waarvoor  daar  ander  name  be- 
staan  wat  nog  "sluimer". 

Dis  oënskynlik  die  strekking  (by  benadering)  van  die  slotstrofe.  In  meer 
"natuurlike  spreektaal"  sal  die  strofe  waarskynlik  ongeveer  soos  volg  lui: 


"'n  l/oël  roep  in  die  nag  in: 

nie  nagtegaal  nie,  maar  onrus; 

skreeu  uit  om  ánders  te  wees  as  wat  hy  is  — 

heilig  en  volledig  — 

ander  name  sluimer  nog." 

"Uitskreeu"  is  egter  'n  selfstandige  naamwoord,  sodat  die  sin  soos  volg 
verloop:  'n  Voël  roep  in  die  nag:  (nie  nagtegaal  maar  1:  onrus,  2:  uitskreeu 
na  ánders  as  hy  is);  — (heiligheid  en  volledigheid)  — ander  name  die  sluimer 
nog. 

Dit  waarna  "ander  name"  in  die  slotreël  verwys,  word  uiteraard  deur  die 
taalmiddele  bepaal.  Die  kommapunt,  wat  andersins  vreemd  sou  voorkom 
voor  'n  aandagstreep,  is  onontbeerlik.  Dit  deel  die  strofe  in  twee  "hoof- 
sinne": 

( 1 ) 'n  voë/  roep  in  die  nag  in: 
die  voël  is  nie  nagtegaal  nie: 
die  voël  is  onrus,  (een  naam) 
die  voël  is  uitskreeu,  (tweede  naam) 
die  uitskreeu  is  na  iets  anders  as  wat 
die  voël  tans  is  (kan  wees)  (óf:  die  nagtegaal  is/kan  wees) 
dié  "gewilde  toestand"  is  van  heiligheid  en  volledigheid. 


(2)  ander  name  (vir  die  voël  nadat  hy  ánders  sou  word  vanweë  onrus  en 
uitskreeu)  sluimer  nog. 

Daar  bly  natuurlik  sekere  probleme.  Ten  eerste,  die  kleinletter  "v”  waarmee 
"voël"  begin.  Die  presedent  hiervoor  was  in  strofe  29,  waar  die  onderskeid 
tussen  "'n  god"  en  "God"  belangriker  was  as  die  konvensie  van  'n  hoof- 
letter  na  "'n"  aan  die  begin  van  'n  sin.  Dis  'n  óórverkleining,  aangesien  die 
hoofletter  oorwegend  bloot  konvensioneel  is  en  in  Afrikaans  sy  simboliese 
funksie  tans  in  'n  uiters  beperkte  getal  gevalle  verrig.  Daar  word  dus  dood- 
seker  gemaak  dat  die  voël  nie  simboolwaarde  kry  nie  — en  tog  is  dit  — of 
júis  daarom  — 'n  problematiese,  raardoende  voël.  (Streng  gesproke  lei  "'n 
voël"  nie  'n  nuwe  sin  in  nie;  sit  dit  die  sin  uit  strofe  38  voort,  maar  r 206  — 
207,  r 34  — 35  skep  presedente.)  Onder  die  faktore  wat  hiervoor  verant- 
woordelik  is,  is  die  sinsbou  self:  t.o.v.  die  kursiefgedrukte  hy  wat  kan  ver- 
wys  na  "voël"  (onrusvoël)  of  "nagtegaal"  — en  t.o.v.  "heiligheid  en 
volledigheid".  Die  naamwoordelike  gebruik  van  die  woorde  doen  vormlik 
vreemd  aan,  want  'n  mens  sou  verwag,  ná  "uitskreeu  na  anders  as  hy  is", 
dat  "heilig  en  volledig"  voorkom.  "Hoe  is  hy?"  en  "Hoe  is  hy  ánders?" 
veréis  eintlik  "heilig"  en  "volledig",  die  adjektiefvorme,  as  antwoord.  Wat 
nou  gebeur,  is  dat  gesê  word  die  (onrus-)  voël  se  respektiewelike  naam  is 
"uitskreeu  daarna  om  iets  te  wees  (hê)  wat  hy  nie  is  (het)  nie,  naamlik 
heiligheid  en  volledigheid".  Die  nagtegaal  besing  waarskynlik  vrede, 
skoonheid,  e.d.;  dié  voël  wil  onrus,  avontuur,  gevaar  (die  onbekende  in: 
soos  vroeër  "die  dood  se  skeur  in"). 

In  die  Tristia-sketsboek  lyk  die  strofe  soos  volg: 


"'n  voël  roep  in  die  nag: 
nie  nagtegaal  maar  onrus 
uitskreeu  na  iets  andes  as  hy  is:(;) 
heiligheid  en  volledigheid  — 
ander  name  die  sluimer  nog  — 

Enkele  moontlikhede  is  oorweeg  en  toe  verwerp,  nl.  in  reël  1 "sing"  i.p.v. 
"roep";  in  reël  2 'n  komma  na  "nagtegaal";  dan  die  beginreël  van  'n  vol- 
gende  strofe:  "Die  uur  tik  sonder  mededoë".  Dié  moontlikheid  is  egter  nié 
opgevolg  nie  en  dis  geskrap. 

Die  verskille  tussen  die  finale  teks  en  die  sketsboek-teks  is  in  die  volgende 
gevalle  van  belang: 

r 1:  die  byvoeg  van  die  postsetsel  "in"  maak  dit  onwaarskynliker  dat 
"roep"  'n  objek  kan  hê,  bv.  dat  "voël"  en  "nagtegaal"  nie  albei  sub- 
jekte  is  nie; 

r 2:  die  dubbelpunt  aan  die  einde  van  die  reël,  wat  "onrus"  en  "uitskreeu 
..."  koppel,  eg.  laat  "presiseer"  of  "verduidelik"; 
r 3:  die  moontlikheid  dat  ook  dié  reël  met  'n  dubbelpunt  eindig,  laat 
"heiligheid  en  volledigheid"  stééds  nie  duidelik  aan  die  huidige  toe- 
stand  of  die  gewilde  "ander"  toestand  die  finale  voorkeur  gee  nie, 
hoewel  "iets  anders"  in  'n  mate  die  naamwoordvorme  "heiligóe/c/  en 
volledig/re/c/  motiveer. 

Die  oënskynlik  stellige  toon  van  die  slot,  soos  van  die  inset,  blyk  dus  júis 
oënskynlik  te  wees:  gerelativeer,  vertroebel  en  teëgewerk  deur  die  taal- 
vorme,  veral  die  foniese  spel  maar  daarby  ook  leestekens,  woordvorme  en 
ander  middele.  Die  ironiese  staan  wel  in  diens  van  die  erns;  daarom  die 
erns,  die  bewoënheid  van  strofes  316—38,  veral  36  en  38. 

In  aansluiting  by  die  speelse  herhaling  van  taalklanke  tree  die  leesteken- 
gebruik  ook  dikwels  op  onverwagte  wyse  op.  Verskillende  effekte  word 
hierdeur  bereik,  bv.  die  beklemtoning  van  ironie,  die  ondermyning  van 
“saaklike"  besinning  ter  wille  van  taal-demonstrasie  van  die  mens  se 
beperkte  kenvermoë  en  die  ontoereikendheid  van  "antwoord".  In  die  lig 
van  "weë"  as  "paaie"  én  "pyn"  ("Voorspel  1950”)  word  die  polivalente 
moontlikhede  van  die  gedig-teks  benut  om  afstand  te  gee  tussen  spreker  en 
aanbod,  om  aanvanklike,  gevestigde  veronderstellinge  te  ondermyn.  Soos 
dit  andersins  met  die  taalvormlike  gebeur^  so  gebeur  dit  ook  in  die  geval 
van  die  klankverskynsels  en  leestekengebruik.  Waar  hoor  en  sien  vergaan. 

1 . 'n  Verwerkte  hoofstuk  uit  die  proefskrif  Die  bydrae  van  stHistiese  benaderings  tot  teks- 
analise,  met  toetsing  aan  "Groot  ode"  van  N.P.  van  Wyk  Louw.  D.Litt  et  Phil  (RAU 
1982). 

2.  Die  doel  is  hier  nie  polemies  nie.  Die  leser  kan  gerus  kyk  na  bekende  "populêre"  literêre 
geskiedenisse,  tydskrifartikels,  resensies  e.d.  Dwaallesings  word  "naamlik"  elders  in 
die  proefskrif  gepak. 

3.  "Groot  ode"  het  geen  teëteks  of  "pre-teks"  soos  die  geval  is  met  "Kunsklas"/"Kermis- 
spieël"  nie.  Die  klank-  en  leestekengebruik  is  waarskynlik  mísgelees  t.w.v.  verskillende 
"betogende"  vertolkings. 

4.  Daar  kan  gevra  word  of  "Groot  ode"  'n  (verdere)  ironisering  (of  in  elk  geval:  ont- 
ginning)  is  van  "Ode",  wat  in  Standpunte  verskyn  het.  Die  twee  tekste,  asook 
Sketsboek-vaúante,  word  elders  in  die  proefskrif  vergelyk. 

5.  Foneties  is  "hand"  en  "brandende"  natuurlik  nie  vir  100%  met  mekaar  in  verband  te 
bring  nie,  veral  vanweë  die  opposisie  stemloos/stemhebbend.  Die  /a/  -t-  /n/  -i-  alveolêre 
eksplosief  en  die  "behoud"  van  die  klem  op  "bran-"  regverdig  verbandlegging  egter. 
Die  draagwydte  van  herhaling  en  terugspeling  moet  nog  "teoreties"  nagevors  word. 

6.  Dis  juis  een  van  die  ironiese  effekte  van  die  gedig  dat  "toestand"  en  "proses" 
uitruilbaar  gemaak  word:  die  statiese  word  as  dinamies  voorgestel,  én  andersom. 

7.  In  'n  vorige  hoofstuk  ondersoek. 

Cecile  Cilliers 

Plagiaat  — 'n  ander  blikhoek 


''Plagiaat''  is  'n  hoogs  emotiewe  woord  wat  hewige  reaksie  aan  kunste- 
naars  (=  skrywers),  literêre  kritici  en  selfs  die  algemene  publiek  ontlok. 
Lesers  wat  in  hulle  alledaagse  benadering  tot  die  letterkunde  min,  of  selfs 
géén  kritiese  neigings  openbaar  nie,  reageer  meteens  en  feitlik  sonder  uit- 
sondering  met  afkeer  op  enige  vermelding  van  plagiaat.  Tog  het  plagiaat  (in 
al  sy  onderskeie  vorme)  ook  sy  apologete,  en  is  daar  in  die  letterkunde  (in 
die  Affikaanse  in  ieder  geval)  nog  geensins  uitsluitsel  gegee  oor  die  ware 
aard  van  hierdie  verskynsel  en  presies  hoe  dit  beoordeel  moet  word  nie. 
Die  begrip  self  kan,  so  lyk  dit,  redelik  maklik  omskryf  word:  "Die  oorneem 
van  gedagtes,  argumente,  ens.  uit  'n  ander  skrywer  se  werk  en  dit  as  jou  eie 
laat  deurgaan;  letterdiefstal"^'  "Literary  theft.  Plagiarism  is  taking  or  closely 
imitating  the  language  and  thoughts  of  another  author  and  representing 
them  as  one's  own";^  "De  daad  of  handelwijze  van  het  zich  toeëigenen  of 
ontleenen,  en  laten  drukken  als  van  zich  zelf  afkomstig,  van  de  denkbeelden 
of  de  uitdrukking  van  die  denkbeelden  van  iemand  anders;  letterdieverij,  let- 
terroof."^  Word  die  plaaiaat  egter  deel  van  'n  literêre  handboek  of  van  'n 
krítiese  omskrywing,  word  dit  blykbaar  moeiliker  om  te  definieer.  C.  Hugh 
Holman  skryf:  "Although  the  basic  concept  of  plagiarism  is  clear  — that  is, 
that  it  is  the  use  of  material  originated  by  others  as  one's  own  — the  actual 
practice  involves  many  shades  and  gradations.  It  is  difficult  to  prove  the 
borrowing  of  an  idea  and  easy  to  demonstrate  the  stealing  of  a passage." 
(1977:  393) 

Jan  Grootaers  beweer:  "Plagiaat  bestaat  gewoonlijk  (my  kursivering  — 
C.C.)  wanneer  de  schuldige  andermans  werk  voor  eigen  werk  laat  doorgaan 
en  zich  tooit  met  de  veren  die  hem  niet  toebehoren"  (1954:  7).  Dié  frase  van 
dr.  Grootaers,  "tooit  met  de  veren",  is  self  nie  oorspronklik  nie.  Robert 
Greene  [Farewell  to  FoHy  (1591)),  tydgenoot  en  mededinger  van  Shake- 
speare,  het  na  Ig.  verwys  (vanweë  sý  literêre  "stelery")  as  "a  jackdaw 
dressed  out  in  our  feathers". 

Roger  Fowler  noem  plagiaat,  parodie  en  pastiche  in  dieselfde  asem,  met 
slegs  dié  voorbehoud:  "Unlike  plagiarism,  pastiche  (of  this  kind)  is  not  in- 
tended  to  deceive"  (1973:  139).  En  A.P.  Grové  kwalifiseer  sy  definisie 
("letterdiefstal")  met:  "Nie  altyd  maklik  om  hieroor  te  oordeel  nie",  en 
"(v)andaq  word  taamlik  algemeen  besef  dat  oorspronklikheid  'n  relatiewe 
begrip  is"  (1965:  74).  Deur  verder  te  beweer  dat  plagiaat  "in  alle  eeue" 
voorkom,  vra  Grové  dat  ons  ook  na  die  geskiedenis  van  plagiaat  moet  kyk. 
In  'n  baie  onderhoudende  hoofstuk  oor  plagiaat  in  sy  boek  Literary  Ethics 
skryf  H.M.  Paull  soos  volg:  "The  history  of  plagiarism  is  indeed  the  history 
of  literature.  It  was  prevalent  among  Greek  authors  ...  The  practice  was. 

however,  considered  dishonourable''  (1928:  103). 

S.J.  Pretorius  stem  niesaam  nie.  In  'n  Standpunte-axWke\  "Navolging  en  in- 
vloed  in  die  literatuur",  verwys  hy  na  "die  Middeleeuer  se  idee  van  'n  in- 
teressante  kunswerk"  en  lê  dan  dié  woorde  in  sy  mond:  "Stel  jou  voor:  iets 
uit  jou  verbeelding  optower  terwyl  die  wêreld  vol  is  van  nobele  dade  en 
navolgenswaardige  voorbeelde,  vreemde  ervarings  ensovoort  wat  nog  glad 
nie  so  goed  moontlik  vertel  is  nie!  Waarom  dinge  uit  jou  duim  suig  as  daar 
oral  om  jou  rykdomme  uitgestrooi  lê?"  (87:9) 

Daar  is  egter  'n  ander  aspek,  behalwe  dié  van  die  geskiedenis,  wat  by  die 
studie  van  plagiaat  ter  sprake  gebring  moet  word.  Holman  bring  dié  aspek 
na  vore  wanneer  hy  skryf:  "Hence,  as  a legal  term,  plagiarism  has  very 
sharp  limits  and  is  considered  to  be  a clearly  demonstrable  use  of  material 
plainly  taken  from  another  without  credit"  (p.  393).  'n  Strafbare  oortreding, 
diefstal  van  die  geskrewe  woord,  kom  nou  ter  sprake.  "Wie  met  dieven  te 
maken  heeft,  zal  vroeg  of  laat  eigenaars  ontmoeten"  (Grootaers,  p 31). 
Die  ontwikkeling  van  die  wet  op  outeursreg  en  die  beskerming  wat  dit  aan 
die  skrywer  bied,  het  uit  die  aard  van  die  saak  kort  op  die  hakke  gevolg  van 
die  ontwikkeling  van  die  verskillende  vorme  van  reproduksie:  die  drukkuns, 
fotografie,  fotokopiëring  en  oorklanking.  Moulton  skryf:  "When  poetry  is 
fixed  by  writing,  connection  becomes  possible  between  particular  poems 
and  particular  poets.  Individual  authorship  has  come  in"  (1915:  40). 
Outeursreg  is  die  term  wat  gewoonlik  gebruik  word  om  die  regte  te  omskryf 
wat  deur  die  wet  op  outeursreg  (of  kopiereg)  aan  skeppers  van  literêre, 
dramatiese,  musikale  en  ander  werk  gegee  word  om  hulle  teen  die  onge- 
magtigde  reproduksie  van  hulle  werk  te  beskerm.^ 

Die  wet  bestaan  in  die  meeste  beskaafde  lande,  en  die  Bern-konvensie, 
waarvan  Suid-Afrika  ook  lid  is,  bepaal  die  internasionale  outeursregver- 
houdings  van  die  verskillende  ledelande.  Die  kern  van  die  Bern-konvensie  is 
die  onderneming  deur  elkeen  van  die  lidstate  dat  hulle  outomaties  be- 
skerming  sal  bied  aan  enige  werk  wat  eerste  in  enige  ander  land  (wat  lid  van 
die  konvensie  is)  gepubliseer  word,  sowel  as  aan  enige  skrywer  van  enige 
ongepubliseerde  werk,  as  die  skrywer  'n  burger  van  sodanige  lidstaat  is. 
Elke  lid  van  die  konvensie  moet  dus  aan  skrywers  wat  burgers  van  lidstate 
is,  dieselfde  regte  waarborg  as  aan  sy  eie  skrywers. 

In  Suid-Afrika  word  die  wet  op  kopiereg  steeds  uitgebrei  om  nuwe  produkte 
van  die  skeppende  gees  in  te  sluit,  en  die  oorspronklike  wet  van  1916,  wat 
'n  oorname  was  van  die  Britse  Wet  op  Outeursreg  van  1911,  is  in  1965  uit- 
gebrei  om  rolprente,  klankopnames,  radio-  en  televisie-uitsendings  in  te 
sluit,  en  die  jongste  twee  wette  (Wet  op  Outeursreg  Nr.  98  van  1978  en 
Wysigingswet  op  Outeursreg  Nr.  56  van  1980)  verleen  nog  groter  beskerm- 
ing  aan  die  intellektuele  besit  van  die  skeppende  individu.  Outeursreg  het 
geen  formaliteite  nodig  om  in  werking  te  tree  nie  (solank  die  skeppende  per- 
soon  ook  'n  "gekwalifiseerde"  persoon  is);  dit  bestaan  so  lank  'n  skrywer 
leef  en,  met  etlike  wetlike  kwalifikasies,  vir  vyftig  jaar  na  sy  dood. 

Alhoewel  die  wet  'n  sekere  beskerming  aan  die  skrywer  bied,  is  die  let- 
terkundiges  nie  altyd  tevrede  met  die  toepassing  daarvan  nie.  En  dit  is  inder- 
daad  so  dat  die  term  "letterkundige  werk",  wat  die  wet  betref,  nie  op  styl  of 
letterkundige  afwerking  betrekking  het  nie  (die  kenmerkende  "literêre  waar- 
des"),  maar  net  op  'n  geskrif  as  sodanig,  los  van  die  vraag  of  dit  literêre 
waarde  het  of  nie  — "ongeag  letterkundige  gehalte".  Owen  Dean  skrywe 
inderdaad:  "The  term  'literary  work'  is  something  of  a misnomer,  and  a des- 
cription  such  as  'written  works'  would  probably  convey  a more  accurate  im- 
pression.  What  is  in  fact  meant  by  'literary  works'  in  the  Copyright  Act  is 
any  combination  of  letters  and/or  numerals  which  embodies  the  results  of  a 
measure  of  intellectual  effort  or  skiH"  (Owen  Dean  1979:  9).  Daar  is  ook 
geen  kopiereg  op  idees  nie.  Daar  is  slegs  sprake  van  'n  oortreding  as  daar 
"gekopiëer"  word.  "Copyright  therefore  prevents  the  copying  of  a work  or 
even  part  of  a work,  but  does  not  prevent  the  creation  of  an  identical  work 
without  copying"  (Dean  1979:  16). 

Nogtans  kan  'n  idee  of  tema  nie  sonder  meer  deur  iemand  anders  oorge- 
neem  word  nie,  veral  as  daardie  idee  of  tema  die  kern  van  die  oorspronklike 
werk  vorm.  Stellig  een  van  die  moeilikste  besluite  wat  deur  die  hof  geneem 
moet  word,  is  of  die  werk  van  die  verweerder  'n  bedrieglike  vervalsing  is 
(d.w.s.  of  plagiaat  gepleeg  is,  m.a.w.  of  daar  voorgegee  is  dat  dit  die 
skrywer  se  eie  vinding  is)  en  of  hy  slegs  'n  ander  skrywer  se  idee  in  'n  nuwe 
vorm  gegiet  het,  d.w.s.  sonder  om  voor  te  gee  dat  dit  sy  eie  vinding  is. 
Tereg  skryf  Kelsey  Stuart:  "Copyright  is  a branch  of  our  law  which  is  not 
devoid  of  complication."^ 

In  'n  poging  om  tot  groter  helderheid  te  kom  oor  dié  netelige  saak,  haal 
Grootaers  sekere  "reëls"  aan  uit  die  Saturday  Review  (April  1884),  en  wel 
met  dié  verontskuldiging:  "...  het  zijn  klaarblijkelijk  regels  van  zedelijke  aard 
waarin  de  moraliserende  strekking  van  het  angelsaksische  temperament  tot 
uiting  komt.  Zij  sluiten  geenszins  een  beoordeling  uit  die  van  aestetische 
normen  uitgaat,  waarmee  zij  intiem  samengaan"  (p.  30).  Die  Saturday 
Review  probeer  gebruiksvoorskrifte  gee  vir  drie  tipes  situasies,  wat  weer- 
spieël  word  in  die  volgende  drie  "reëls"  (vry  vertaal): 

1 . 'n  Groot  kunstenaar  mag  edelstene  uit  klassieke  tye  en  uit  die  Middel- 
eeue  oorneem  en  in  'n  nuwe  vorm  bewerk. 

2.  Alle  outeurs  besit  'n  gelyke  reg  op  stof  wat  tot  die  gemeenskaplike 
besit  van  die  mens  behoort. 

3.  Dit  word  veronderstel  dat  'n  skrywer  die  reg  het  om  'n  idee  te  ontleen 
as  hy  telkens  die  ontlening  openhartig  erken. 

Reël  drie  stel  dit  baie  duidelik:  'n  erkende  oorname  van  'n  idee  is  nie  plagiaat 
nie  (met  die  onuitgesproke  veronderstelling:  'n  onerkende  is  dit  wel).  Die 
onus  word  dus  in  hoë  mate  op  die  skrywer  geplaas  om  plagiaat  te  vermy, 
iets  wat  Paull  ook  doen  met  sy  beroep  op  digters  om  'n  sensitiewer  literêre 
gewete  te  ontwikkel  (Paull  1928:  130).  Ek  meen  egter  dat  'n  digter  se 
eerlikheid  geen  rol  het  in  die  literêre  studie  nie,  en  dat  daar  in  die  saak  van 

plagiaat  baie  duidelik  onderskei  moet  word  tussen  wat  "literatuur”  is  (en  die 
beoordeling  daarvan)  en  die  juridiese  oordeel  van  beplande  oneerlikheid,  of 
soos  Fowler  dit  stel:  "the  intention  to  deceive".  Die  digter  mag  immers  alles 
as  bron  gebruik,  daar  kan  geen  perk  aan  sy  stof  geplaas  word  nie.  En 
"alles"  sluit  die  werk  van  ander  beslis  nie  uit  nie.  (Wat  die  aankweek  van  'n 
sensitiewe  literêre  gewcte  betref,  dit  is  ten  beste  'n  baie  relatiewe  saak). 
Na  my  mening  is  plagiaat  wel  'n  literêre  begrip,  omdat  dit  met  die  "letter"  te 
doen  het,  maar  dit  kan  geen  literêre  oordeel \Nees  nie,  d.w.s.  'n  literêre  werk 
kan  nie  veroordeel  word  net  omdat  plagiaat  gepleeg  is  nie.  As  daar  van 
bruikleen  sprake  is,  is  daar  meer  op  die  spel  as  net  plagiaat,  en  daar  moet  in 
dié  saak  baie  fyn  gekyk  word.  Tereg  skryf  Grootaers  dat  die  onderskeid 
tussen  plagiaat  en  ontlening  (daardie  aanvaarbare  term  vir  letter-(leen)-roof) 
baie  fyn  genuanseerd  is,  en  dat  hierdie  saak  tog  nie  met  "de  zware  trap  van 
de  gendarm"  benader  moet  word  nie.  Plagiaat  kan  blykbaar  goedgepraat 
word  deur  die  term  "ontlening"  te  gebruik,  en  inderdaad  (met  uitsonderings 
in  sekere  periodes)  is  die  gebruik  van  ander  se  werk  deur  die  verloop  van  die 
letterkundige  geskiedenis  nie  net  gekondoneer  nie,  maar  ook  goedgékeur. 
Nogtans  word  ontlening  nie  altyd  sonder  argwaan  bejeën  nie,  ook  omdat 
daar  in  die  kritiek  so  swaar  op  oorspronklikheid  geleun  word. 

Dit  is  inderdaad  baie  maklik  om  'n  kunswerk  minderwaardig  te  laat  lyk  deur 
(onnodiglik)  die  etiket  "ontlening",  "naskrywery",  "beïnvloeding"  e.s.m. 
om  die  nek  daarvan  te  hang.  Die  verantwoorde  oorname  van  die  werk  van 
ander  kan  nie  sonder  grondige  strukturele  ondersoek  as  "plagiaat"  (of  sy 
afgewaterde  eweknie:  "ontlening")  bestempel  word  nie,  en  wel  op  grond 
van  die  transformering  daarvan.  Stof  wat  op  die  een  of  ander  manier 
verwerk  is,  kan  nie  plagiaat  wees  nie.  Groot  skrywers  deur  die  eeue  heen 
het  van  ander  se  werk  gebruik  gemaak  — met  die  nodige  óm-skepping 
daarvan.  Shakespeare  bv.  kan  stellig  as  'n  opperste  "letterdief"  beskryf 
word,  maar  terwyl  Kenneth  Muir  Shakespeare  se  bronne  naspeur  en  verge- 
lykend  langs  sy  dramas  lê,  skryf  hy:  "It  is  ultimately  by  means  of  the  poetry 
that  Shakespeare  completely  transforms  the  sordid  story  (Cinthio's  original 
story)  into  a universal  tragedy  of  love"  (1977:  196).  Ons  kry  dus  te  doen  met 
die  wonderbaarlike  omvormingsvermoë,  die  "giet  in  'n  nuwe  vorm"  wat 
ook  die  Saturday  Review  as  reël  het,  die  ontginning  van  die  skrywer  se  bron 
tot  'n  nuwe  kunswerk. 

Thomas  Mann  het  openlik  erken  dat  hy  "parodie"  bedryf,  parodie  volgens 
die  definisie  van  Fowler,  d.w.s.  skeppende  werk  met  gebruik  van  die  werk 
van  ander  skrywers.  In  Mann  se  The  Genesis  ofa  A/ove/  (uit  die  Duits  vertaal 
deur  Richard  en  Clara  Winston)  beskryf  hy  die  totstandkoming  van  sy 
grootse  roman  Dr  Faustus.  Daarin  beweer  hy:  "I  discovered  in  myself,  or, 
rather,  rediscovered  as  a long  familiar  element  in  myself,  a mental  alacrity 
for  appropriating  what  I felt  to  be  my  own,  what  belonged  to  me,  that  is  to 
say,  to  the  'subject'"  (p.  40).  En  verder:  "An  idea  as  such  will  never  possess 
much  personal  and  proprietarv  value  in  the  eyes  of  an  artist.  The  thing  that 

matters  is  the  way  it  functions  within  the  framework  of  his  creation”  (p.  41). 
Mann  baseer  Dr  Faustus  op  die  werklikheid,  hy  skep  karakters  wat  haarfyn 
op  lewende  kennisse  lyk,  en  hy  is  ook  glad  nie  skaam  om  ander  se  werk  vir 
homself  en  sy  fiktiewe  wêreld  toe  te  eien  nie.  Die  feit  dat  hy  besig  is  om  te 
skep,  is  vir  hom  genoeg  verskoning.  Hy  skryf:  "In  matters  of  style  I really  no 
longer  admit  anything  but  parody”  (1961:  47).  En  verder:  'These  ideas  too, 

I had  encountered  in  Adorno's  manuscript,  with  a feeling  of  their  strange 
familiarity.  As  for  the  serenity  with  which  I put  my  version  of  them  into  the 
mouth  of  my  stammerer,  I have  only  this  to  say:  after  prolonged  activity  of 
the  mind  it  frequently  happens  that  things  which  we  once  upon  a time 
threw  upon  the  waters  return  to  us  recast  by  another's  hand  and  put  into 
different  relationships  but  still  reminding  us  of  what  was  once  our  own”  (p. 
40/41). 

Op  hierdie  wyse  gebruik  Mann  Schónberg  se  twaalftoon-musiekstelsel  as 
sy  karakter  Adrian  Leverkuhn  se  eie  skepping.  Schónberg  het  daarteen 
kapsie  gemaak  en  daarop  aangedring  dat  die  roman  'n  voetnoot  of  naskrif 
moet  insluit  wat  op  sy  (Schónberg  se)  intellektuele  besittersreg  wys. 
Alhoewel  Mann  dit  gedoen  het,  het  by  baie  sterk  gevoel  dat  Schónberg 
onredelik  was:  "not  so  much  because  such  an  explanation  knocks  a small 
rounded  breach  into  the  rounded,  integral  world  of  my  novel,  as  because 
within  the  sphere  of  the  book,  within  this  world  of  a pact  with  the  devil  and 
of  black  magic,  the  idea  of  the  twelvetone  technique  assumes  a colouration 
and  a character  which  it  does  not  possess  in  its  own  right  and  which  — is 
this  not  so?  — in  a sense  make  it  really  my  property,  or,  rather,  the  property 
of  the  book”  (p.  33).  Volgens  dié  redenasie  van  Mann  is  die  enigste  vraag 
wat  gevra  mág  word,  ook  die  enigste  vraag  wat  gevra  móét  word:  hoe  voeg 
die  "ontleende”  stof  in  die  nuwe  werk? 

In  ons  eie  letterkunde  het  N.P.  van  Wyk  Louw  en  D.J.  Opperman  hierdie 
"omskeppende”  werkwyse  ten  top  gevoer.  Vgl.  bv.  slegs  die  Eusebius-  en 
Duecento-gedigte  in  Tristia  en  feitlik  die  hele  Komas  uit  'n  bamboesstokvsn 
Opperman.  En  die  kritici  het  hierdie  werke  heeltemal  tereg  as  waardevol 
uitgewys,  met  erkenning  van  die  benutte  bron.  (Vgl.  P.G.  du  Plessis  se 
bespreking  van  die  Eusebius-gedigte  in  Verwysing  in  die  literatuur,  en  A.P. 
Grové  se  bespreking  van  Komas  uit  'n  bamboesstok  in  sy  Blokboek  Nr.  34.) 
Waar  lê  dan  die  verskil  tussen  plagiaat  en  ontlening,  tussen  die  literêr  on- 
toelaatbare  en  die  literêr  toelaatbare?  Twee  aanhalings  uit  Maskerade  der 
Muze  lyk  my  hier  besonder  toepaslik:  "Het  besluit  heeft  algemene  geldings- 
kracht  behouden:  het  overnemen  in  een  kunstwerk  is  géén  plagiaat  telkens 
als  het  overgenomene  de  oorspronkelijke  zin  niet  verdrongen  heeft  maar  tot 
noodzakelijk  bestanddeel  wordt  verwerkt.®  Noodzakelljke  verwerking  be- 
tekent  dus  ook  dat  het  te  verwerken  materiaal  nog  niet  in  volkomen  vorm 
bestaat"  (p.  25).^  En  verder:  "Daar  zal  het  dus  ten  slotte  op  aankomen:  na 
te  gaan  of  het  ontleende  bestanddeel  al  dan  niet  ondergeschikt  is  gebleven 
aan  de  opzet,  die  op  zichzelf  van  de  waarachtige  oorspronkelijkheid  van  de 

schrijver  moet  getuigen.  Wanneer  een  'bouwsteen'  uit  een  vreemde  werk 
aangebracht  wordt  zonder  door  innerlijke  noodzaak  te  zijn  aangewend  en 
ingevoegd  en  dus  vreemd  werk  blijft,  moet  van  plagiaat  gesproken  wordt." 
(p.  29/30).  Grootaers  pleit  vir  'n  strenger  kyk  na  die  "Hoe"  by  ontlening.  By 
alle  kyk  na  aspekte  van  die  literatuur,  bly  dié  saak  van  kardinale  belang:  hoe 
voeg  die  verskillende  dele  van  die  kunswerk,  en  in  watter  mate  is  die  "bou- 
stene"  (ontleen  al  dan  nie)  in  die  finale  kunswerk  geïntegreer? 

Word  daar  fyn  na  Grootaers  se  (m.i.  geldige)  benadering  gekyk,  moet  aan- 
vaar  word  dat  'n  literêre  werk  wat  in  sy  geheel  oorgeneem  word,  en  wat 
suksesvol  voeg,  d.w.s.  geen  teken  van  "vreemde  werk"  toon  nie,  'n  ge- 
slaagde  kunswerk  is.  Moet  dit  ook  geld  vir  die  literêre  werk  wat  vertaal  is,  en 
wat  suksesvol  voeg,  maar  waarvan  die  vertaling  onerken  gebly  het?  Na  my 
mening  wel,  en  daarom  kan  plagiaat,  d.w.s.  onerkende  oorname,  geen 
literêre  waarde-oordeel  wees  nie. 

Natuurlik  kan  die  digter  se  literêre  gewete  nie  heeltemal  buite  rekening 
gelaat  word  nie;  dit  kan  immers  nie  as  "niks"  beskryf  word  nie.  En  die  digter 
wat  goeie,  vertaalde  (maar  onerkende)  werk  lewer,  moet  in  gedagte  hou  dat 
hy  dalk  nie  as  oorspronklike  skepper  van  die  kunswerk  erken  sal  word  nie, 
maar  as  daar  bloot  stap-vir-stap  geredeneer  word,  word  daar  onvermydelik 
tot  op  hierdie  stelling  gevorder:  die  skrywer  is  geregtig  om  enige  bron  te  ge- 
bruik,  ook  die  werk  van  ander,  en  slegs  die  voltooide  werk  kan  bepaal  of  dit 
kunswerk  geword  het  al  dan  nie.  Alle  ander  oorwegings  is  (literêr  gesproke) 
sekondêr. 

Wat  nou  van  die  "geval  D.P.M.  Botes"?  (soos  Pretorius  (1970)  daarna  ver- 
wys).  Kortliks  het  hierdie  "plagiaatgeskiedenis"  só  verloop:  Botes  se 
debuutbundel  Watis  'ngewoneman  hetin  1965verskyn  en  isgoed  deurdie 
kritici  ontvang.  F.I.J.  van  Rensburg  maak  melding  van  "'n  nuwe  fynheid 
van  geluid"  en  'n  "nuwe  musiek"  (1966)  en  Rob  Antonissen  het  die  bundel 
bestempel  as  "(d)ie  belangrikste  gebundelde  poësie  van  1965"  (1966:  209). 
Hy  stem  met  Van  Rensburg  saam  dat  -dit  onder  die  invloed  van  Breyten- 
bach  (en  Ingrid  Jonker)  staan;  tog  eindig  hy  sy  bespreking  deur  te  verwys 
na  Botes  se  "reeds  ontwikkelde,  selfstandige  digterskap".  Klein  grys  tele- 
gramme  van  die  wêreld  het  in  1967  verskyn.  Daar  was  etlike  goeie  resen- 
sies,  maar  dit  het  nie  soveel  aandag  van  die  kritici  ontvang  as  die  digter  se 
eerste  bundel  nie,  moontlik  omdat  die  idioom  so  "modern"  was.  F.I.J.  van 
Rensburg  sluit  inderdaad  sy  resensie  in  Die  Volksblad  (5/9/68)  af  deur  te  sê: 
"Wie  wil  agterhaal  waarom  dit  in  moderne  poësie  gaan,  kan  met  gerustheid 
hierdie  bundel  opneem".  Koos  Meij  skryf  met  waardering  oor  Botes  se 
beeldgebruik,  (Die  Vaderland,  1/12/67)  en  Elsa  Joubert  (Sarie  Marais, 
28/2/68)  verwys  na  die  "ritme  van  die  taal". 

Amper  twee  jaar  later,  in  Standpunte  Nr.  83  (Junie  1969),  verskyn  daar  'n 
artikel  deur  R.  Schutte:  "Moderne  Sweedse  poësie  in  Afrikaans",  waarin  sy 
daaroD  wys  dat  twee  van  die  gedigte  in  dié  Botes-bundel  uit  die  Sweeds 
vertaal  is,  sonder  dat  Botes  enige  erkenning  daarvoor  gegee  het.  Sy  skryf 

o.m.:  “Flagrante  oorskrywery  soos  hierdie  dwing  'n  mens  om  'n  vraagteken 
te  plaas  oor  D.P.M.  Botes  se  'digterskap'!"  (p.  12).  Interessant  genoeg  het 
Botes  (in  medewerking  met  Leopold  Peeters)  in  dieselfde  jaar  as  die  versky- 
ning  van  Klein  grys  telegramme  van  die  wêreld  'n  artikel  die  lig  laat  sien  met 
die  titel  "Invloed  in  die  literatuur"  (1967).  Schutte  haal  taamlik  snedig  uit  die 
Botes/Peeters-artikel  aan.  En  dis  goed  te  begrype  — die  ironie  is  voor-die- 
hand-liggend.  Tog  is  hulle  artikel  nie  sonder  waarde  nie.  Ek  haal  slegs  een 
sin  aan:  "Die  kritikus  se  taak  moet  dan  hier  wees  om  nie  slegs  die  ooreen- 
komste  in  die  juiste  perspektief  te  stel  nie,  maar  veral  die  eie  struktuur  van 
elke  nuwe  kunswerk  blootte  lê"  (p.  39).  In  die  volgende  uitgawe  van  Stand- 
punte,  Nr.  84,  Augustus  1969,  neem  Botes  "afskeid  van  die  poësie".  (Dit 
was  'n  relatief  kort  afskeid:  Psalms  van  David  verskyn  in  1973.)  Hy  erken  dat 
hy  die  twee  gedigte  gelees  het  (let  wel,  nie  vertaal  het  nie)  en  maak  ten 
slotte  die  stelling  dat  "outeurskap  niks  met  literêre  waarde  te  doen  het  nie" 
(p.  62).  Botes  se  "regverdiging"  (as  mens  dit  so  kan  noem)  het  hom  nog 
meer  veroordeling  op  die  hals  gehaal.  T.T.  Cloete  skryf:  "Botes  se  reaksie 
het  die  vertroue  in  sy  werk  nie  herstel  nie.  Dit  is  jammer;  want  as  'n  mens 
sonder  twyfel  sou  weet  watter  gedigte  Botes  se  selfstandige  werk  is,  sou  dit 
waarde  gehad  het  vir  die  poësie  van  Sestig"  (1980:  188).  Hierdie  stelling  is 
nie  totaal  waardeloos  nie:  dit  vra  natuurlik  meer  van  iemand  om  'n 
oorspronklike  werk  te  skryf  as  om  dit  te  vertaal,  maar  in  die  lig  van  die  rede- 
nering  tot  dusver  is  dit  ongeldig.  Of  Botes  se  bron  erken  is  of  nie,  die  bydrae 
tot  die  poësie  van  Sestig  was  klaar  gemaak.  Cloete  vervolg  (tereg):  “Psalms 
van  Dawid  (verkeerd  gespel  — C.C.)  wat  daarna  verskyn  het,  is  baie  swak- 
ker  werk  as  die  vorige  bundels",  'n  oordeel  waarin  die  meeste  kritici  gedeel 
het. 

Die  geval  Botes  (d.w.s.  direkte  vertaling  sonder  erkenning)  is  nie  sonder 
voorbeeld  in  die  Afrikaanse  letterkunde  nie.  F.V.  Lategan  het  in  1956  in  sy 
(gepubliseerde)  proefskrif,  Die  kortverhaal  en  sy  ontwikkeling  in  Afrikaans, 
(1956:  121  — 130)  gewys  op  die  groot  ooreenkoms  tussen  Sangiro  (A.A. 
Pienaar)  se  Uit  oerwoud  en  vlakte  (1921)  en  Fritz  Bronsart  von  Schellen- 
dorff  se  Afrikanische  Tierwelt !:  Novellen  und  ErzaNungen  (1912).  Terwyl 
Lategan  op  werklik  merkwaardige  ooreenkomste  wys,  gebruik  hy  nooit  die 
woord  "plagiaat"  nie,  beklemtoon  hy  inderdaad  Sangiro  se  "hegter 
eenheid",  "sterker  dramatiese  aanvoeling"  en  "verligtende  humor".  Hy 
beweer  weliswaar:  "...  dit  staan  vir  my  vas  dat  hy  (Sangiro)  bewus  of 
onbewus  deur  die  voorbeeld  van  Von  Schellendorff  se  werk  tot  die  skrywe 
van  dierverhale  as  uitingsmiddel  van  sy  romantiese  lewensgevoel  gekom 
het  en  dat  hy  in  sy  eie  werk  sterk  deur  die  stylaard  van  Von  Schellendorff  se 
dierverhaal  beïnvloed  is"  (p.  128).  Maar  Lategan  kom  tot  hierdie  gevolg- 
trekking  nadat  hy  die  twee  werke  vergelykend  naas  mekaar  gelê  het  en 
Sangiro  se  werk  as  Hterêre  kunswerk  opgeweeg  het.  (En  geslagte  skoolkin- 
ders  aan  wie  Uit  oerwoud  en  vlakte  oor  dekades  voorgeskryf  was,  onder- 
skryf  sy  gunstige  oordeel).  Met  "die  geval  Sangiro"  as  voorbeeld,  lyk  dit  my 

asof  daar  in  die  beoordeling  van  "die  geval  Botes"  twee  verskillende 
blikhoeke  met  mekaar  verwar  word.  Plagiaat  is  wel  'n  literêre  begrip,  en  as 
sodanig  deel  van  die  toerusting  van  die  literêre  kritikus,  maar  soos  reeds 
gesê,  kan  plagiaat  geen  literêre  waarde-oordeel  wees  nie.  Die  uitwys  van 
plagiaat  is  nie  'n  estetiese  oordeel  nie,  maar  'n  etiese  (of  'n  juridiese).  As  dit 
om  swak  werk  gaan,  d.w.s.  ontlening  wat  nie  voeg  nie,  maar  wýs, 
struktureel  wys,  kan  plagiaat  wel  'n  oordeel  wees,  maar  nie  op  die  primêre 
vlak  nie.  Die  swak  werk  is  nie  swak  omdat  dit  plagiaat  is  nie,  maar  omdat  dit 
swak  voeg. 

Plagiaat  kan  slegs  'n  sekondêre  oordeel  wees.  Was  die  twee  (vertaalde) 
Botes-gedigte  goed  of  sleg?  Geen  poging  is  deur  Schutte  aangewend  om 
dit  vas  te  stel  nie.  Die  verdoemende  oordeel  plagiaat  is  van  buite  op  die 
gedigte  aangebring,  sonder  dat  die  primêre  waardebepaling  (te  wete:  voeg 
hierdie  verse?  is  al  die  komponente  van  die  gedigte  ten  volle  geïntegreer?) 
van  toepassing  gemaak  is.  "(H)oe  is  hy  noudat  hy  geskryf  is?"  (1967:  41) 
van  Van  Wyk  Louw,  verwysende  na  die  kunswerk  in  'n  ander  verband, 
maar  ook  op  soek  na  'n  suiwerder  benadering  in  ons  literêre  kritiek,  'n  bena- 
dering  waarin  die  kunswerk,  nie  sy  bron  of  sy  skepper  (of  die  slimmigheid 
van  die  kritikus)  nie,  maar  die  kunswerk  self  weer  toegelaat  word  om 
voorop  te  staan. 

Word  daar  krities  na  Botes  se  drie  digbundels  gekyk,  val  sekere  werkwyses 
wat  konstant  voorkom,  mens  op: 

1.  Herhaling  speel  deurgaans  'n  groot  rol  in  al  drie  die  bundels.  Daar  is 
bv.  die  herhaling  van  woorde  om  'n  idee  te  verstewig:  "jou  hand/my 
hand",  "my  lewe/jou  lewe",  "my  hart  my  bloed/jou  hart  jou  bloed" 
("lê  my  hand"  in  Wat  is  'n  gewone  man,  p.  16);  "sy  het  verander/ 
haar  trane  het  verander/  haar  oë  het  verander  waarin  daar  altyd  trane 
was"  ("my  vrou"  in  Kiein  grys  telegramme  van  die  wêreld,  p.  44); 
"gisteraand  is  iemand  keel  afgesny/  gisteraand  is  na  twee  mense 
gesoek/  gisteraand  sesuur  is  iemand  van  die  huis  af  weg/  jy  wat  ek 
gisteraand  verteer  het"  (in  Psalms  van  David,  p.  14). 

Hy  gebruik  ook  herhalings  van  frases  en  van  sekere  sinskonstruksies;  vgl. 
bv.  "in  die  toe  luike  .../  in  die  vergete  deur  .../  in  die  vriendelike  lig  ..." 
e.s.m.  tot  aan  die  einde  van  die  vers  ("in  alles  vergaan  die  dag"  in  Watis  'n 
gewone  man,  p.  30);  "en  om  te  bid/  dis  'n  voorreg  om  te  kan  bid/  maar 
watter  sin  is  daarin  om  te  bid"  ("klein  persoonlike  suite"  in  Kiein  grys 
telegramme  van  die  wêreld,  p.  25);  "wanneer  jy  glimlag/wanneer  die  lelie 
glimlag/  as  die  kind  glimlag  ..."  ("daar  is  die  geur  van  jasmyn  wat  glimlag" 
in  Psalms  van  David,  p.  16).  In  Kiein  grys  telegramme  van  die  wêreldya\  die 
veelvuldige  gebruik  van  die  "om  te"-konstruksie  op,  vgl.  bv.  "om  die  lewe 
te  ontdoen"  (p.  18),  "om  bedroef  te  wees",  waarvan  die  eerste  reël  lui:  "om 
koorsig  van  verdriet  te  wees"  (p.  32),  "dis  'n  voorreg  om  te  kan  slaap", 
("slaap  in  ruimte"),  p.  20.  Hierdie  konstruksie  kom  ook  in  die  ander  twee 
bundels  voor,  vgl.  bv.  "reis":  "om  toe-oog  jou  vinger  op  'n  kaart  te  druk 

..."  in  IVaf  is  'n  gewone  man  (p.  46)  en  "om  iets  buitengewoons  mooi  te 
skilder",  in  Psalms  van  David,  p.  72.  Dit  is  van  belang  om  daarop  te  let  dat 
beide  die  herhalingstegniek  ("hy  het  sy  pen  neergesit/  roerloos  op  die  tafel 
die  pen/  roerloos  op  die  tafel  die  skryfblok  die  pen/  hy  het  sy  pen 
neergesit",  ("lament"  in  Te/egramme,  p.  14)  en  die  "om  te"-konstruksie 
("om  die  lewe  te  ontdoen  van  alle  pyn",  Te/egramme,  p.  18)  in  die 
"gewraakte"  gedigte  voorkom. 

2.  In  sy  simpatieke  en  waarderende  resensie  van  Wat  is  'n  gewone  man 
maak  Antonissen  (1966:  209)  melding  van  Botes  se  "veelgeskakeerde 
segginsgvermoë",  en  met  "hans  arp"  en  "wandeling"  as  voorbeelde 
herken  hy  'n  kwaliteit  in  Botes  se  verse  wat  hy  as  "sensitivisties", 
"kuns  van  die  sensasie"  en  "'n  vorm  van  mistieke  ervaring"  beskryf. 
Hierdie  kenmerke  word  na  my  mening  in  al  Botes  se  poësie  terugge- 
vind  en  wel  in  sy  hantering  van  die  beeld,  die  vergelyking  en  die 
metafoor.  Vgl.  bv.  die  volgende:  "verdriet  jy  het  my  seergemaak/  ge- 
wond  soos  die  skulpe  van  baie  vroue"  ("meisie  voor  spieël"),  "vee 
wat  slaap/  soos  reiers"  ("wandeling"),  "duisend  jaar  lig/  is  ek  en  jy" 
("hans  arp")  in  Gewone  man;  "gotiese  letters  van  jou  speeksel", 
("bell"),  "en  die  misterieuse  reissak  doef  soos  'n  hart",  ("lament"), 
"hierdie  oomblik  wat  bloei  soos  'n  blom  in  'n  wond"  ("naamlose 
weer")  in  Te/egramme;  "in  die  skuiwende  graan  van  jou  skoonheid" 
(p.  40),  "die  blou  lak  van  jou  verhemelte"  (p.  13)  en  "sag  soos 
swere/is  die  smaak  van  jou  mond"  (p.  37)  in  Psa/ms  van  David. 

3.  In  al  drie  die  bundels  maak  Botes  gebruik  van  'n  vrye  vers.  Fanie 
Olivier  bewonder  die  "durf  waarmee  hy  die  vrye  vers  gebruik"  (1974), 
n.a.v.  Psa/ms  van  David,  en  F.I.J.  van  Rensburg  skryf  in  sy  resensie 
van  Te/egramme'.  "Die  afwesigheid  van  skemamomente  (metrum, 
isosillabie,  isostrofie,  ens.)  val  trouens  deurgaans  op.  Die  digter  wen 
baie  daarby,  maar  ontbeer  natuurlik  ook  weer  veel  daardeur.  Hy  ont- 
snap  aan  die  koddighede  waartoe  'n  vaste  rymskema  en  'n  skematies- 
geboude  vers  so  baie  digters  al  verlei  het,  maar  ontbeer  ook  die  verhe- 
wiginge  wat  daardie  selfde  dinge  aan  'n  goeie  vers  kan  verleen" 
(1968).  Hierdie  stelling  geld  vir  al  die  bundels,  en  Botes  se  gebruik  van 
die  vrye  vers  (en  die  sukses  daarvan)  val  veral  op  in  dié  gedigte  wat 
sentimentele  temas  het,  en  waar  'n  vaste  metrum  of  rymskema  maklik 
die  gedigte  in  stroperigheid  kon  laat  verval.  Sentimentele  temas  kom 
inderdaad  in  al  drie  die  bundels  voor,  vgl.  bv.  "hy  het  'n  boek  gelees" 
en  "Geskenk"  in  Wat  is  'n  gewone  man;  "lesende",  "kind"  en  "kom- 
posisie"  in  K/ein  grys  telegramme  van  die  wêre/den  "noudat  u dood  is 
..."  en  "dit  was  donker"  in  Psa/ms  van  David.  Dit  is  tekenend  van 
Botes  se  digterskap  dat  sekere  onderwerpe  (juis  dié  wat  aan  die  grens 
van  sentimentaliteit  lê,  en  wat  hy  van  weekheid  red  deur  die  durf  van 
sy  vrye  vers)  hulle  deur  Botes  se  oeuvre  herhaal. 

4.  Daar  is  'n  ander  element  in  Botes  se  werk  wat  opval:  dit  is  naamlik  in 


80 


hoë  mate  sélf-herhalend.  Vgl.  bv.  die  volgende  voorbeeld:  "of- 
ferande"  in  Gewone  man,  word  in  die  idee  en  gedeeltelik  in  die  beeld 
herhaal  in  "hier  is  my  liefde",  Psa/ms  van  David,  p.  29. 

(Interessant  genoeg,  herinner  "offerande"  baie  aan  Opperman  se  "Dank" 
in  Heilige  beeste.  Vgl.  Van  Rensburg  se  opmerkings  in  dié  verband.  (1966)) 
In  so  'n  mate  gebruik  Botes  hierdie  "herhalingstegniek"  (wat  natuurlik  aan- 
sluit  by  sy  gewone,  herhalende  manier  van  doen  met  die  woord  en  die  frase 
en  die  tema)  dat  daar  byna  gepraat  kan  word  van  "selfaanhaling".  ("Self- 
plagiarism  is  not  uncommon  among  writers,  and  is  often  unconscious", 
skryf  J.A.  Cuddon  (1979:  508).  Botes  se  digterlike  werkwyse  (ook  die  self- 
eggo)  kan  maklik  aanleiding  gee  tot  die  onbewuste  gebruik  van  die  werk 
van  ander.  Word  die  twee  vertaalde  gedigte  (en  nydig  het  Botes  beweer 
dat  daar  dalk  méér  mag  wees)®’  met  die  oog  op  Botes  se  digterlike  heb- 
belikhede  beskou,  voeg  hulle  naatloos  in  die  res  van  K/ein  grys  te/egramme 
van  die  wêre/d,  voeg  hulle  inderdaad  naatloos  in  sy  hele  oeuvre.  In  Neers/ag 
het  Elisabeth  Eybers  skeppend  vertaal  omdat  sy  by  José-Maria  de  Hérédia 
as  sonnetskrywer  noue  aansluiting  gevind  het.  Kon  Botes  nie  onbewus  hier- 
die  vertalings  as  sy  eie  aangebied  het  nie,  omdat  hulle  hom  as  bekend,  as  't 
ware  as  sy  eie,  voorgekom  het  nie?  Hy  het  immers  ook  vertalings  gedoen. 
Onder  die  "Vyf  gedigte"  wat  in  60  Tydsl<rif  vir  letterl<unde  verskyn  het 
(Febr.  1963),  is  daar  een  vertaling:  Robert  Desnos:  "Ontklee"  (p.  51).  Slegs 
een  van  die  "Vyf  gedigte":  "Huis  clos"  is  in  Wat  is  'n  gewone  man 
opgeneem.  Paull,  daardie  pleitbesorger  vir  die  literêre  gewete,  skryf:  "In- 
stances  of  unconscious  plagiarism  are  not  uncommon:  a critic  therefore, 
should  hesitate  before  accusing  an  author  of  borrowing  who  may  in  all  pro- 
bability  be  under  the  impression  that  he  is  original"  (1928:  125).  Feitlik  alle 
skrywers  is  ook  "leners".  "(T)he  writer  Kthe  artist)  stores  and  stocks  his 
mind  with  the  experience  and  creations  of  other  writers.  He  teaches  himself 
from  them  and  through  them  ..."  (Cuddon  p.  509).  Alle  skrywers  gebruik 
die  werk  van  ander,  sommige  skrywers  meer  as  hulle  medeskrywers.  Col- 
eridge  word  deur  kritici  as  "a  noted  plagiarist"  beskryf  (Cuddon,  p.  508); 
Muir  verwys  na  Coleridge  se  poësie  as  die  produk  van  sy  "multifarious  and 
probably  forgotten  reading"  (1977:  11).  So  sterk  het  D.L.  Clark  gevoel  oor 
die  aantygings  van  "oorskrywery"  by  Shelley  dat  hy  hom  soos  volg 
verdedig:  "Shelley  was  a great  reader,  and  he  had  an  unusually  keen  verbal 
sense  and  a very  retentive  memory;  what  has  actually  happened,  most  pro- 
bably,  is  that  the  poet  in  his  reading  of  the  authors  mentioned  above®  had 
unconsciously  absorbed  and  retained  the  skeleton  images,  but  in  the  cruci- 
ble  of  his  own  mind  the  original  images  have  suffered  a seachange  into 
something  richly  and  strangely  his  own".^® 

Botes  lees  baie  wyd,  en  in  baie  tale,  en  hy  besit  'n  besonder  goeie  geheue, 
veral  vir  die  poësie.  Dit  is  m.i.  verstaanbaar  dat  ander  se  werk  (ook 
ónbewus)  in  syne  sal  klink.  Daar  is  na  my  mening  'n  onregverdige,  nie- 
literêre  oordeel  oor  Botes  uitgespreek.  André  P.  Brink  het  in  sy  Rapport- 

resensie  van  Psa/ms  van  David  op  die  klank  van  ander  digters  in  Botes  se 
werk  gewys  (o.m.  Jonker  en  Breytenbach  en  Éluard).  Hy  het  ook  op  die 
gevaar  daarvan  gewys:  ''die  kardinale  deug  in  die  bundel  is  die  gekontro- 
leerde  proses  van  metamorfose  wat  uit  die  beste  verse  blyk.  Maar  selfs  dáár 
is  dit  swaar  om  by  die  déja  vu  verby  te  kom:  nie  in  woordelikse  eggo's  of 
naskrywery  nie,  maar  in  die  subtieler  en  ernstiger  gevaar  van  verslaafding 
aan  'n  reeds  bekende  trant  — en  dan  bekend  selfs  in  Botes  se  eie  werk" 
(1974). 

Wat  by  Botes  bykans  as  werkwyse  beskou  kan  word,  d.w.s.  'n  herhalende 
en  herhaalde  gebruik  van  eie  werk  (en  van  dié  van  ander),  moet  ook  as  'n 
digterlike  swakheid  gesien  word:  'n  sekere  gebrek  aan  selfdissipline  en  'n 
oënskynlike  onvermoë  tot  vernuwing. 

'n  Laaste  opmerking  (wat,  soos  plagiaat-beskuldiging,  buite  die  veld  van  die 
literêre  oordeel  vaD:  Cuddon  skryf:  'Plain  thieving  has  always  been  fairly 
rare,  probably  because  the  risks  of  detection  are  too  great"  (p.  509).  Sou  'n 
digter  wat  so  maklik  verse  skryf  soos  Botes  (Psa/ms  van  David  bestaan  uit 
sewe-en-vyftig  gedigte,  weliswaar  van  ongelyke  kwaliteit)  en  wat  verse  kan 
skryf  van  die  gehalte  van  "toe  ek  die  eerste  keer  jou  naakte  lyf  vasgehou 
het"  en  "so  deurdrenk  is  ek  van  jou"  en  "as  jy  weet  met  hoeveel  verdriet  ek 
na  jou  kom",  sou  só  'n  digter  dit  werklik  nodig  vind  om  met  bewustelike 
oorskrywery  sy  digterskap  te  onderskraag?  En  sou  hy  werklik  die  vermetele 
arrogansie  hê  om  een  van  die  reëls  van  een  van  die  vertaalde  gedigte  as  titel 
vir  sy  bundel  te  gebruik?  Dit  lyk  my  tog  in  die  lig  van  die  voorafgaande  sterk 
te  betwyfel.  En  in  dieselfde  lig,  verdien  Botes  se  digterlike  bydrae  moontlik 
'n  herwaardering. 

1.  H.AJ.,  F.F.  Odendal  (red.).  (Prof.  Odendal  venwys  na  leksikografie  as  "plagiaat  in 
alfabetiese  volgorde"). 

2.  Concise  Dictionary  of  Literary  Terms,  H Sftaw  (red.).  p.  209. 

3.  Woordenboek  der  Nededandsche  Taal,  Vol.  XII,  Deel  I,  Boekenoogen  en  Van  Lessen, 

p.  2182. 

4.  Inligting  oor  outeursreg  uit  die  volgende  bronne:  Stuart,  K.W.,  The  Newspaperman's 
Guide  to  the  Z.aw(1977),  pp.  153—165;  Dean,  O.H.,  "The  Copyright  Act,  1978,  and  the 
Creative  Person,"  ongepubliseerde  lesing,  Januarie,  1979;  Encydopaedia  Britannica, 
Vol.  VI,  pp.  479b  — 485;  Die  Wet  op  outeursreg  Nr.  98  van  1978  en  die  Wysigingswet 
op  Outeursreg  Nr.  56  van  1980. 

5.  In  'n  lesing  oor  kopiereg  gelewer  aan  die  joernaliste  van  Johannesburg  in  September 
1970,  en  beskikbaar  gestel  deur  die  Vereniging  van  Wetsgenootskappe  van  die 
Republiek  van  Suid-Afrika. 

6.  Dr.  Grootaers  haal  in  die  verband  vir  Friedrich  Gundolf  (sonder  bron)  aan:  "Umbildung, 
nicht  Ausdenken  von  Stoffen  ist  das  Wesen  der  Poësie." 

7.  Hierdie  stelling,  deur  Grootaers  self  gekursiveer,  lyk  my  baie  moontlik  die  oorspronklike 
gedagte  van  die  gedig  "Ars  Poetica"  uit  Tristia.  Chronologies  is  dit  moontlik: 
Maskerade  der  Muze  kom  uit  Van  Wyk  Louw  se  boekery. 

8.  In  die  onsmaaklike  polemiek  wat  in  die  koerante  gevoer  is,  is  baie  onnodige  en  kwet- 
sende  dinge  kwytgeraak,  vgl.  o.m.  "'Plagiaat'  digter  gee  'Psalms'  uit"  {Oggendblad, 
15/1/1973).  Tereg  beweer  A.P.  Grové  in  Die  Afrikaanse  literatuur  sedert  Sestig: 
"Origens  het  die  koerante,  op  enkele  uitsonderings  na,  met  hulle  sensasionele  en 

dikwels  oningeligte  beriggewing  in  verband  met  literêre  sake  meer  kwaad  as  goed  ge- 
doen"  (p.  17). 

9.  Keats,  Vergilius,  Euripides,  Shakespeare,  Rabelais,  Spenser,  Diodorus  en  Plinius  (!) 

10.  "What  was  Shelley's  indetDtedness  to  Keats?"  P.M.L.A.,  Vol.  LVI  Nr.  1,  Maart  1941, 
synde  'n  antwoord  op  J.L.  Lowes  (The  Road  to  Xanadu)  se  beweerde  ontdekking  van 
"an  extraordinary  instance  of  Shelley's  indebtedness  to  Keats",  wat  in  P.M.L.A.,  Maart 
1940  verskyn  het. 


BIBLIOGRAFIE 

Antonissen,  Rob.  Spitsberaad:  Kroniek  van  die  Afrikaanse  lettere,  1961  — 1965,  Nasou  Be- 
perk,  Kaapstad,  1966. 

Boekenoogen,  G.J.,  Van  Lessen,  J.H.  Woordenboek  der  Nederiandsche  Taal,  Vol.  XII,  Deel 
I,  Martinus  Nijhoff,  'S-Gravenhage,  A.W.  Sijthoff's  Uitgevers  — Maatschappij,  N.V., 
Leiden,  1931. 

Botes,  D.P.M.  Wat  is  ’n  gewone  man,  Afrikaanse  Pers-boekhandel,  Johannesburg,  1965. 
Klein  grys  telegramme  van  die  wêreld,  Afrikaanse  Persboekhandel,  Johannesburg, 
1967. 

Psalms  van  David,  Perskor-uitgewery,  Johannesburg,  1973. 

"Vyf  gedigte",  60  Tydskrif  vir  Letterkunde,  Jg.  1,  Nr.  1,  Febr.  1963. 

"Afskeid  aan  die  poësie",  Standpunte  Nr.  84,  Jg.  XXII,  Nr.  6,  Augustus  1969. 

Botes,  D.P.M.,  Peeters,  L.  "Invloed  in  die  literatuur",  Unisa  1967,  Jaarblad  van  die  Universiteit 
van  Suid-Afrika,  Vol.  XXI,  1967. 

Brink,  André  P.  "Botes  is  terug  by  die  digtende  digters",  Rapport,  7 April  1974. 

Clark,  D.L.  "What  was  Shelley's  indebtedness  to  Keats?",  PubHcations  of  the  Modern 
Language  Association  of  America,  Vol.  LVI,  Nr.  1,  Maart  1941. 

Cloete,  T.T.  (red.)  Die  Afrikaanse  Hteratuur  sedert  Sestig,  Nasou  Beperk,  Kaapstad  ens., 
Maart  1980. 

Cuddon,  J.A.  A Dictionary  of  Literary  Terms,  André  Deutsch,  1979. 

Dean,  O.H.  "The  Copyright  Act,  1978,  and  the  Creative  Person",  ongepubliseerde  lesing, 
Januarie,  1979. 

Du  Plessis,  P.G.  Die  verwysing  in  die  Hteratuur,  Nasionale  Boekhandel  Beperk,  Kaapstad 
ens.,  1968. 

Eybers,  Elisabeth.  Neerslag,  G.A.  van  Oorschot,  Amsterdam,  1958. 

Fowler,  Roger  (red.)  A Dictionary  of  Modern  Critica!  Terms,  Routledge  & Kegan  Paul,  Londen 
en  Boston,  1973. 

Grootaers,  Jan.  Maskerade  der  Muze:  Vervalsing,  namaak  en  letterdiefstal  in  eigen  en  vreem- 
de  letterkunde,  G.J.A.  Ruys  Uitgevers-Maatschappij,  N.V.,  Amsterdam,  1954. 

Grové,  A.P.  (red.)  Letterkundige  sakwoordeboek  vir  Afrikaans,^  Nasou  Bpk.,  Kaapstad  ens., 
1965. 

Komas  uit  'n  bamboesstok:  Blokboek  Nr.  34,  Academica,  Pretoria  ens.,  1979. 
"Inleiding  tot  die  literatuur  van  Sestig",  in  Cloete  T.T.  (red.):  Die  Afrikaanse  Hteratuur 
sedert  Sestig,  Nasou  Bpk.,  Kaapstad  ens.,  1980. 

Holman,  C.  Hugh.  A Handbook  to  Literature^:  Basedon  the  origina! by  William  FHnt  Thrall and 
Addison  Hibbard,  The  Odyssey  Press,  Indianapolis,  1977. 

Joubert,  Elsa.  "Klein  grys  telegramme  van  die  wêreld":  resensie  in  Sarie  Marais,  28  Febr.  1968. 
Lategan,  F.V.  Die  kortverhaa!  en  sy  ontwikkeling  in  Afrikaans,  Nasionale  Boekhandel  Bpk., 
Kaapstad  ens.,  1956. 

Louw,  N.P.  van  Wyk.  'n  Wêreld  deur  glas:  Benaderings  van  die  Hteratuur  U,^  Nasionale  Boek- 
handel  Bpk.,  Kaapstad  ens.,  1967. 

Tristia^,  Human  & Rousseau,  Kaapstad  ens.,  1963. 

Mann,  Thomas.  The  Genesis  of  a Novel,  Winston,  Richard  en  Clara  (vert.),  Secker  £t  War- 


83 


burg,  Londen,  1961. 

Meij,  Koos.  "Klein  grys  telegramme  van  die  wêreld"-.  resensie  in  Die  Vadedand,  1 Desember 
1967. 

Moulton,  R.G.  The  Modern  Study  of  Literature:  An  introduction  toliterary  theory  and interpre- 
tation^,  The  University  of  Chicago  Press,  Chicago,  lllinois,  1915. 

Muir,  Kenneth.  The  Sources  of  Shakespeare's  Piays,  Methuen  & Co.  Ltd.,  Londen,  1977. 
Odendal,  F.F.  (red.)  Verklarende  handwoordeboek  van  die  Afrikaanse  taai,  P.C.  Schoonees, 
C.J.  Swanepoel,  S.J.  duToit,  C.M.  Booysen  (medewerkers),  Perskor-uitgewery,  1979. 
Olivier,  Fanie.  "Botes  se  terugkeer",  Die  Huisgenoot,  24  Mei  1974. 

Opperman,  D.J.  Komas  uit  'n  bamboesstok,  Human  & Rousseau,  Kaapstad  ens.,  1979. 
Paull,  H.M.  Literary  Ethics:  A Study  in  the  Growth  ofthe  Literary  Conscience,  Thornton  But- 
terworth  Ltd.,  Londen,  1928. 

Pretorius,  S.J.  "Navolging  en  invloed  in  die  literatuur",  Standpunte  Nr.  87,  Jg.  XXIII,  Nr.  3, 
Februarie  1970. 

Schutte,  R.  "Moderne  Sweedse  poësie  in  Afrikaans,"  Standpunte  Nr.  83,  Jg.  XXII,  Nr.  5, 
Junie  1969. 

Shaw,  Harry.  Concise  Dictionary  of  Literary  Terms^,  McGraw-Hill  Book  Co.,  New  York,  1976. 
Stuart,  Kelsey  William.  The  Newspaperman's  Guide  to  the  Law^,  Butterworth  & Co.  (S.A.) 
(Pty)  Ltd.,  ens,  1977. 

Lectures  on  Defamation,  Contempt  of  Court,  Gambling,  Lotteries,  Sports  Pools  and 
Trade  Coupons,  Copyright,  as  deiivered  to  the  journaiists  of  Johannesburg  on  Aug.  25, 
Sept.  1,  Sept.  8 B Sept.  15,  1970.  Presented  with  the  compliments  of  the  Association 
of  Law  Societies  of  the  Republic  of  South  Africa. 

Van  Rensburg,  F.I.J.  "Bundel  verryk  dié  verse  in  Afrikaans",  Die  Volksblad,  5 Sept.  1968. 
"D.P.M.  Botes:  Watis  'n  gewone  man" : resensie  in  Tydskrif  vir  Geesteswetenskappe, 
Jg.  VI,  Nr.  1,  Maart  1966. 

Encyclopaedia  Britannica.  William  Benton  Publisher,  Chicago,  ens.,  1968. 

Wet  op  Outeursreg,  Nr.  98  van  1978. 

Wysigingswet  op  Outeursreg  Nr.  56  van  1980. 

(Synde  Wette  van  die  Repubiiek  van  Suid-Afrika  — Patente,  Modeiie  en  Outeursreg.) 


84 


Elsabe  Steenberg 

Is  kinderliteratuur  'n  selfstandige  literêre  genre? 


Standpunt  vandag 

Dit  gebeur  in  Amerika  dat  'n  skrywer  'n  toekenning  ontvang  vir  'n  kinder- 
boek  wat  hy  geskryf  het,  en  by  die  oorhandiging  daarvan  beklemtoon  hy  dit 
dat  hy  nie  spesifiek  vir  kinders  geskryf  het  nie.  Dis  sy  uitgewer  wat  bepaal 
het  dat  die  boek  vir  kinders  bedoel  is.  Moet  'n  mens  dit  glo?  Dit  lyk  nie 
moontlik  nie.  Die  skrywer  mag  ontken  dat  hy  vir  kinders  geskryf  het  omdat 
hy  skaam  is  dat  hy  dit  wel  gedoen  het,  maar  waar  is  dit  nie. 

Die  rede  waarom  so  'n  skaamte  'n  skrywer  kan  oorval,  is  omdat  hy  meen 
dat  kinderboeke  'n  subgenre  is  wat  geen  aansien  en  waarde  het  nie.  Dis  'n 
stiefkind  van  die  letterkunde  wat  by  die  agterdeur  ingesluip  het  en  waarvoor 
niemand  respek  het  nie.  Hy  ken  dieselfde  verleentheid  wat  Perrault  in  1695 
'n  klompie  sprokies  laat  neerskryf  het  asof  sy  seun  Pierre  hulle  gepleeg  het. 
Niemand  kan  die  skryf  vir  kinders  of  die  lees  van  kinderboeke  ernstig 
opneem  nie. 

Maar  kinders,  die  lesers  van  hierdie  boeke,  néém  dit  ernstig  op.  En  in  ons 
land  probeer  hedendaagse  kinderboekskrywers  nie  ontken  dat  hulle  vir 
kinders  skryf  nie.  Dis  bekend  dat  iemand  op  'n  keer  vir  Freda  Linde  gevra 
het  wanneer  sy  dan  met  literatuur  gaan  begin,  sy  het  tog  al  genoeg 
vooroefening  gehad,  en  sy  het  emfaties  geantwoord:  "Maar  ek  skryf 
literatuur!" 

Vroeër  het  skrvwers  in  Suid-Afrika  dit  meestal  ook  gesien  as  vinger- 
oefening  om  vir  kinders  te  skryf,  selfs  as  ontspanning  of  afleiding  tussen 
ernstiger  skryfwerk  deur.  Dit  geld  veral  Leipoldt  en  Langenhoven.  M.E.R. 
wou  reeds  spesifiek  vir  kinders  goeie  woordkuns  skep  en  in  Kinders  van  die 
Voortrek,  wat  as  Die  tweeling  trek  saam  dekades  later  weer  uitgegee  is,  het 
sy  dit  gedeeltelik  reggekry.  In  haar  versbundel  KarHen  en  Kandas  het  sy  dit 
in  alle  opsigte  reggekry.  Sy  het  dus  al  vermoed  of  geweet  dat  dit  wat  sy  vir 
kinders  skryf,  literatuur  kan  wees. 

Nie  net  skrywers  twyfel  aan  die  moontlikheid  om  kinderboeke  as  literatuur 
te  mag  beskou  nie  — dit  geld  ook  die  samestellers  van  literatuurstudies  in 
Suid-Afrika,  Amerika,  Engeland  en  Europa.  In  die  deurlugtige  studies  word 
meestal  geen  melding  eers  gemaak  van  kinderboeke  nie.  In  'n  uitsonderlike 
geval  (plaaslik)  word  'n  vinnige,  onvolledige  verwysing  daarna  gegee  — 
kennelik  gebaseer  op  inligting  wat  tweedehands  verkry  is  en  nie  op  die 
direkte  lees  van  tersaaklike  boeke  nie. 

Ook  die  RGN  ruim  geen  plek  in  vir  navorsing  oor  kinderboeke  nie.  Dié  lig- 
gaam  het  egter  wel  al  beurse  toegeken  aan  studente  wat  verhandelings  oor 
kinderliteratuur  by  my  aangepak  het. 

Daar  is  dus  vandag  drie  sienings  wat  kinderboeke  betref:  sommige  glo  glad 

nie  dat  dit  literatuur  is  nie,  ander  is  onseker,  en  'n  derde  groep  is  oortuig 
daarvan  dat  dit  inderdaad  'n  selfstandige  en  belangrike  genre  is. 

Die  wese  van  kinderiiteratuur 

Enige  literatuur  gee  uiting  aan  die  mens  se  drang  om  die  wêreld  te  beheers 
en  te  verken.  Deur  die  woord  wil  die  skrywer  vorm  gee  aan  'n  duisend  uit- 
eenlopende  menslike  belewenisse  wat  in  hul  rou  voorkoms  bra  chaoties  is. 
Hy  gebruik  die  woord  omdat  dit  die  medium  is  waardeur  hy  vir  homself 
klaarheid  kan  kry,  maar  ook  omdat  hy  ander  wat  dit  lees  daardeur  tot  dieper 
begrip  en  estetiese  waardering  (in  die  breedste  betekenis  van  die  woorde) 
wil  lei. 

Ander  wat  dit  lees,  dus  implisiete  lesers,  is  daarom  van  primêre  belang  wan- 
neer  die  skrywer  besluit  oor  die  gestalte  wat  sy  werk  gaan  aanneem.  Sulke 
implisiete  lesers  het  net  vae  omtrekke  — elk  het  rofweg  die  vorm  van  'n 
kind,  jeugdige  of  volwassene.  Maar  hoe  vaag  en  algemeen  ook,  bepaal  'n 
implisiete  leser  die  aard  van  die  uiteindelike  boek  reeds  in  sy  beplan- 
ningstadium:  dit  gaan  'n  kinder-,  jeug-  of  volwasseneboek  wees. 

Waarom  word  net  'n  volwasseneboek  dan  uitverkies  om  literatuur  te  kan 
wees  — net  omdat  die  volwassene  'n  sekere  intellektuele  peil  bereik  het  wat 
hy  vroeër  nie  as  kind  of  jeugdige  gehad  het  nie?  Is  dit  sinvol  om  vandag  nog 
Henry  James  se  oortuiging  te  onderskryf:  dat  literatuur  uitsluitlik  die  intellek 
aanspreek  en  daarom  net  vir  volwassenes  toeganklik  is?  Wat  van  Robert 
Louis  Stevenson  se  siening  wat  eweneens  uit  die  einde  van  die  negentiende 
eeu  dateer:  dat  'n  leser  moet  betrokke  raak  by  'n  boek,  hom  moet  kan  iden- 
tifiseer  met  een  of  meer  karakters;  dat  dit  die  triomf  van  kuns  is  as  'n  leser 
hom  as't  ware  verloor  in  'n  boek.  Henry  James  eis  afstand  tussen  verhaal  en 
leser  en  die  skep  van  'n  sterk  illusie  van  werklikheid;  Stevenson  verwelkom 
die  moontlikheid  van  fantasie. 

In  ons  tyd  wys  die  Amerikaner  Clifton  Fadiman  daarop  dat  die  kinderboek 
nie  op  soveel  terreine  kan  werk  soos  die  volwasseneboek  nie,  maar  dat  dié 
feit  nie  die  gehalte  aantas  nie.  Baie  kinderboeke  is  snert  — soos  ook  baie 
boeke  vir  volwassenes.  Albei  het  die  moontlikheid  om  prulwerke  te  wees  óf 
kwaliteit  te  hê.  'n  Volwasseneboek  het  meer  breedte  en  lengte,  disputeer 
Fadiman,  "but  are  we  so  sure  that  it  is  shallower?" 

'n  Belangrike  onderskeid  is  dat  die  volwassenewerk  met  'n  verskeidenheid 
wyses  van  fokalisasie  kan  eksperimenteer  terwyl  die  kinderboek  'n  kinder- 
karakter  in  die  fokus  moet  plaas,  of  'n  verteller  gebruik  wat  sonder  uitsonde- 
ring  daarop  ingestel  is  om  die  kind  se  wêreld  vir  hom  oop  te  maak.  Dit  kan 
as  begrensing  beskou  word,  maar  dit  kan  juis  opwindende  uitdagings  bied 
wat  diepte  kan  meebring  sodat  die  boek  literatuur  word. 

Die  kinderboek  het  dus  bestaansreg  as  literatuur,  dit  bestaan  lankal  as  litera- 
tuur.  As  motivering  vir  dié  standpunt  kan  die  volgende  genoem  word: 

* In  die  wêreldletterkunde  bestaan  kinderboeke  al  net  so  lank  soos  volwas- 
seneprosa  — tussen  300  en  500  jaar.  In  Afrikaans  is  daar  in  die  Eerste 

Taalbeweging  al  kinderboekies  gepubliseer,  soos  die  Eerste  Afrikaanse  Prin- 
tjies  boekie  ver  soet  kinders  van  C.P.  Hoogenhout  wat  in  1879  gepubliseer 
is.  In  Ons  Klyntji  verskyn  ook  stories  vir  kinders  en  jeugdiges.  Dis  swak  werk 
— maar  volwasseneverhale  en  -toneelstukke  was  ook  maar  power,  en  dit 
was  minstens  'n  begin.  Van  daar  af  die  twintigste  eeu  in  loop  kinder-  en 
volwasseneprosa  hand  aan  hand,  met  hier  en  daar  'n  juweel  wat 
gepubliseer  word  en  verder  prulwerke.  In  die  veertiger-  en  veral  vyftigerjare 
begin  meer  werke  van  gehalte  verskyn.  'n  Ruk  steek  volwasseneprosa  die 
kinderboek  verby,  maar  die  laaste  jare  word  op  albei  gebiede,  naas  swak 
boeke,  heelwat  van  kwaliteit  gepubliseer.  Die  kinderboek  het  dus,  net  soos 
dié  vir  volwassenes,  'n  bepaalde  tradisie. 

* Van  tyd  tot  tyd  verskyn  daar  in  enige  letterkunde  'n  boek  wat  deur  soveel 
lesers  van  uiteenlopende  belangstellings  deur  vele  jare  heen  as't  ware 
betree  word,  wat  dus  gehalte  het  en  lesers  voortdurend  aanspreek,  dat  dit 
klassiek  word.  Soos  Van  Bruggen  se  Ampie  vir  volwassenes  klassiek 
geword  het,  het  Patrys-hulle  van  E.B.  Grosskopf,  uitgegee  in  1926,  dit  vir 
kinders  geword.  Na  sestig  jaar  word  dié  boek  nog  gereeld  herdruk  en  met 
plesier  deur  kinders  gelees.  Op  internasionale  vlak  is  alle  volksprokies 
klassiek,  omdat  dit  die  kind  oor  kultuurgrense  heen  op  onderbewuste  wyse 
aanspreek. 

Daar  kan  nie  klassieke  werke  wees  as  daar  geen  literatuur  is  nie. 

* Soos  sekere  temas  hulle  eksklusief  leen  tot  gebruik  in' volwassenewerke, 
byvoorbeeld  seks  en  politieke  betrokkenheid,  vra  ander  om  spesifiek  in 
kinderboeke  gebruik  te  word.  'n  Mens  dink  aan  die  verhouding  tussen  kind 
en  ouer,  kind  en  maat  of  kind  en  dier.  Daar  is  die  groter-as-lewensgroot 
kinderbelewenis  van  vrese,  die  traumatiese  aanpassing  by  'n  nuwe  om- 
gewing,  ontstellende  skoolervarings.  Het  sulke  onderwerpe  minder  diepte 
as  enige  volwassenetemas?  Dit  hang  tog,  soos  by  volwassenewerke,  van 
hantering  af. 

* Fantasie  as  subgenre  word  veel  minder  in  volwassenewerke  aangewend 
as  in  kinderboeke.  Kind  en  fantasie  hoort  saam.  In  Afrikaans  bestaan  daar 
nie  fantasiewerke  van  gehalte  vir  volwassenes  nie,  terwyl  kinders  al  dekades 
bevoorreg  is  om  Llewe  Heksie  van  Verna  Vels  te  ken,  d.w.s.  'n  volle 
fantasieskepping,  en  die  fyn,  oortuigende  vermenging  van  fantasie  en 
realiteit  van  onder  meer  Katrientjie  van  Keerweder  van  Alba  Bouwer.  'n 
Ryker,  dieper  wêreld  as  dié  van  fantasie  kan  beswaarlik  deur  die  literatuur 
oopgemaak  word. 

* Sekere  simbole  kan  betekenisvoller  in  kinderliteratuur  gebruik  word  as  in 
volwasseneboeke,  omdat  dit  die  kinderleser  sterker  aanspreek  en  hom  die 
boek  met  intenser  estetiese  bevrediging  laat  beleef.  Dit  geld  simbole  soos  'n 
boom,  'n  grot,  donkerte  en  die  meer  omvattende  gestaltegewing  aan  'n 
stuk  ongerepte  wildernis. 

'n  Simbool  kan  met  emotiewe  krag  in  'n  stuk  woordkuns  gebruik  word, 
sodat  die  werk  ook  as  gevolg  daarvan  literatuur  word,  sonder  dat  so  'n  sim- 

bool  primêr  op  die  intellek  van  die  leser  aanspraak  maak.  Dit,  ten  minste, 
glo  elkeen  wat  nie  'n  slaafse  navolger  van  Henry  James  is  nie. 

* Geen  genre  kan  as  lewensvatbaar  beskou  word  as  dit  geen  moontlikheid 
van  groei,  verandering  en  aanpasbaarheid  besit  nie.  Kinderliteratuur  hét 
hierdie  moontlikheid.  Strominge  kom  dikwels  agter  volwasseneboeke  aan 
en  word  deur  die  modes  bepaal  wat  volwassenes  op  'n  bepaalde  tydstip 
onderskryf,  soos  godsdienstigheid  wat  in  die  sestiende  eeu  'n  vloed  boeke 
tot  gevolg  gehad  het.  Dis  nie  kinders  wat  die  boeke  wou  hê  nie,  so  min  as 
wat  hulle  vandag  Sestiger-tipe  boeke  met  min  storie  en  naamlose  karakters 
verlang.  Maar  gelukkig  is  daar  skrywers  wat  as  eks-kinders  'n  suiwer  aan- 
voeling  het  vir  'n  kind  se  wisselende  belangstellings  en  lewensbenadering. 
Hulle  skep  boeke  wat  steeds  aansluit  by  die  werklike  verandering,  swaai  en 
ontwikkeling  van  kindersienings. 

Die  feit  dat  daar  in  Amerika  en  ook  Europa  al  meer  handboeke  oor  kinder- 
literatuur  verskyn,  wys  dat  dit  'n  polsende  vertakking  van  die  letterkunde  is 
waarvan  die  eiesoortige  aard  en  ontwikkeling  nagevors  moet  word. 
Townsend,  bekend  vir  baie  artikels  en  boeke  wat  hy  oor  kTnderliteratuur  ge- 
skryf  het,  sê  nie  sonder  rede  nie:  "Children's  literature  has  wild  blood  in  it." 
Die  baie  suksesvolle  Nederlandse  kinderboekskrywer  Guus  Kuijer  vind  dit 
heerlik  dat  kinders  soveel  eerlikheid  van  'n  skrywer  eis;  niemand  kan  hom 
bluf  met  literêre  foefies  nie.  Daarom  sal  kinderliteratuur  nie  ten  gronde  gaan 
nie;  literêre  beskouings  en  geleerde  interpretasies  wat  met  die  suiwer 
gestaltegewing  van  'n  boek  geen  direkte  verband  meer  hou  nie,  sal  as 
sodanig  tot  niet  gaan  — maar  nie  die  boek  self  nie. 

Ten  slotte 

Om  volledig  en  gebalanseerd  te  kan  groei  en  ontwikkel,  het  'n  kind  Storie 
nodig.  Isaac  Singer,  Nobelpryswenner  en  oortuigde  kinderboekskrywer,  glo 
dat  dit  eerder  volwasseneliteratuur  is  wat  as  genre  bedreig  word,  en  dat  die 
herlewing  daarvan  juis  deur  kinderliteratuur  mag  kom.  Eendag  sal  'n  groot- 
mens  die  ontdekking  maak  dat  boeke  nie  eerstens  bedoel  is  om  geïnterpre- 
teer,  opgesom  of  na  verwys  te  word  nie,  nee  — "books  are  made  to  be 
read". 

Vanweë  sy  behoefte  aan  boeke  sal  die  kind  self  daarvoor  sorg  dat  sy 
literatuur  voortbestaan  en  vorentoe  van  krag  tot  krag  sal  gaan. 

Joan  Retief 
waterboom 


jy  het  die  bome  geplant 
die  dun  rooikoper  populiere 
heroute  het  jy  geplant  vir  die  herfs 
wulpse  wilgers  vir  die  wind 

maar  die  middelste  boom 
was  die  mooiste  boom 
'n  bittermooi  boom 
was  die  waterboom 
'n  bitterwaterboom 
was  die  middelste  boom 
'n  brandboom  'n  breekboom 
'n  bitterwaterbrandbreekboom 
het  jy  vir  jou  en  jou  oulaas  geplant 
vir  my 


en  dit  reën  en 


my  seile  hang  slap  in  die  reën  en  dit  reën 
en  the  animals  went  in  two  by  two  en 

my  dekke  kraak  toebaaitoe  baai-baai  toebaaitoe 
en  ek  gly  en  ek  gryp  na  die  maan 

maar  dis  saf  van  die  reën  en  dis  brak  en  dit  breek 
in  twee  toebaaitoe  stukke  en  dit  reën  en  dit  reën  en 

ek  hang  al  my  oë  aan  die  maste  op 
en  die  son  suig  die  sout  uit  die  kuipe 

en  die  meeu  vlieg  terug  met  die  waterboomtak 
en  my  beste  stuurman  staan  aan  Wal  en 

i talk  to  the  trees 


ek 

loop 

die  bome  staan 
soos  mense  langs  die  straat 

loop 

verby  water 
rooi  water 
dik  soos  bloed 
rooiblomboomwater 

loop  onder  pers  mense  op  houtbene  loop 

jakaranda  jakaranda 
wat  soek  jy  innie  kroo 
jakaranda  jakaranda 
wat  kan  jy  my  bloo 

loop 

verby  twee  blinde  bome 
ingehak  kyk-hulle  na  my  kyk-hulle  na  my 
kyk-  sy  loop  onder  pers  mense  op  houtbene  -kyk 

ek  bioo  jou  'n  bloedblom 
en  'n  pimpelpers  bas 
ek  bloo  jou  kisstewels 
virrie  dik  waterplas 

ek  loop  dwarsdeur  die  rooisee  met  droë  oë  loop  ek 

H.  Petersen 
Adamsappel 


Dan  sluk  hy  nog  steeds  op-en-af  aan  sy  woorde, 
kompatertjie  mansmens, 
die  strottehoof  glo  van  die  gesin, 
gekraakbeen  en  beskildig, 

noudat  sy  hom  weer  ge-appel-liefie  het,  ribbeenreëel. 

So  wil-en-gaan  hy  telkens  teen  die  bors  gestuit  word, 

telkens  penisieel  ontstem  word 

sodat  hy,  kompatertjie  kalfatertjie, 

fallies  afaties  bly  kla  oor  die  bandelose  knobbel  verlyding 

maar,  grondig  beadem,  kom-komhalertjie  bly  speel. 

En  sodat  sy  telkens  pynsend  aandadig  bevrug  word 
en  maklik  bevallig  die  pluspuntborsies  agrafies  aanbied 
aan  haar  grys  oogappeltjies,  as  kommepromis. 

Kyk,  die  kootjie  kind:  versweë  kirrend,  aldebbus-kompleks, 
die  depressiewe  nonna  se  plaasvervangende  penis. 

Sarina  Dónges 


U het  hierdie  dag  gegee 

hierdie  dag  was  'n  son-dag 

'n  halleluja-dag 

van  blou  gespinde  wolke. 

in  die  ooste 

was  die  lig 

'n  bloedrooi  OK-bal 

die  wind  het  Largo  gespeel 

op  blareklawers 

en  die  engele 

met  hul  Omo-wit  vlerke 

het  saamgesing 

mooier  as  die  Alabama 

of  die  Drakensbergse  seunskoor. 

toe  het  die  dag  hande  gevou 

en  die  aand  het  'n  gebed  geword 

en  bokant  'n  gevlegte  rietdakstal 

uitgelê  met  Aerolite 

het  'n  ster  goudglanse  uitgespoeg 

sodat  die  wêreld  kon  weet: 

daar  lê  die  Koning 

van  die  wêreld 

in  sy  blou  Elna-hempie 

in  'n  kimbie  toegevou 

met  'n  foppie  in  sy  mond. 

Ag  vrede  op  aarde. 

M.H.  Grobler 
Pinkster  van  die  rede 


niks  kinderliks  in  die  man  se  blik 
descartes  skreeu  op  die  pinkster  van  die  rede 
galmend  ver  die  wêreld  in 

gee  opdragte  aan  homopolitikus  ook  individualistiese 

kosmonoog  dink  hulle  is  om 

kreatuurlik  wetenskaplik  die  uittrommende 

hemele  metronomies  te  katagoriseer 

met  kosmiese  konsternasie 

die  onuitputlike  dinkdroom  van  God 

die  polsing  van  silwer  gans  spiraal  gewelf  van  ster  en  maan 

sorgsaam  in  data  te  liasseer  tot  firmament 

fyn  voor  God  ontplof  die  transparante 

taksonoom  bebliksemd  val  voor  biblioteek  van 

biblioteke  ook  voor  geraffineerde 

laboratoria  waar  immaculata  die  data 

bewaar  word  soos  in  ou  museums  vir  wie? 

hierdie  heilsgeskiedenis 

versterkte  elektroniese  doodsratels 

dooie  godsdroom  sal 

onse  Heer  soos  tinger  enorme  misverstande 

wegwys  ook  die  pinkster  van  die  rede 

kennis  gebal  in  klein  planeet 

uit  sy  hand  laat  val 

descartes  se  drie  drome  donker  soos 

some  van  Sy  glans 

beurend 

bly 

in 

binne  in  sy  hart  betrek. 


Engemí  Ferreira 
Nagmaal 


0 taramasalata 

waarisallamata 

hersenskimontginnen 

ghequetst  ben  ic  van  binnen 

van  uwer  ganscher  minnen  — 

van  vroeg  tot  laat  gedenk  ek  uw 

ghi  sijt  alleen  in  mijn  ghedachte 

ic  en  can  gherusten  dach  noch  nachte 

ek  maal  uw  in  mijn  fijsel  fijn 

met  brood  en  vis  en  drink  mijn  wijn 

sodat  uw  in  my  gis 

en  rys  soos  soet-suur-deeg 

tot  ek  uw  proe,  solanc  so  meer, 

waer  ic  mi  wend,  waer  ic  mi  keer. 


Origami 


Ek  het  van  lees  en  luister  sat  geword 
Ek  soek  nie  meer  na  guru's 
tussen  vismot  en  spinnekop 
in  stowwerige  blaaie  nie. 

Ek  het  ontdek  dat  my  kasteel 
— gevou  op  fondamente  van  karton  — 
die  drukpers  was,  wat  my  verdeel 
in  stofomslag  en  setwerk; 
netjies  geskans  in  torings  papier 
gedruk  en  gebind  met  afhanklikheid. 

Van  nou  af 

sal  ek  self  my  tipografie  beheer 
en  alle  regte  behou  op  kopié. 

Sondvloed 


Jy  het  van  my  'n  ark  gemaak 
— met  'n  eerste 
'n  tweede 

'n  derde  verdieping. 

En  van  al  wat  lewe 
het  jy  in  my  geberg: 

Jou  seuns  en  jou  dogters,  ja  jouself, 
die  voëls  en  die  vee  en  die  kruipende  diere 
en  al  die  voedsel  wat  geëet  kan  word. 

En  toe  het  dit  oor  my  kom  reën. 

In  die  37e  jaar  van  my  lewe 

op  die  31e  dag 

van  die  1e  maand 

het  die  hemel  oopgegaan  ... 

Na  vele  dae  het  ek  'n  duif  uit  my  uitgestuur, 
maar  die  duif  kon  geen  rusplek  vind  nie 
En  hy  het  na  my  teruggekeer 
met  in  sy  bek  'n  roos. 

Die  roos  het  oopgegaan 
en  ek  het  hom  geëet 
en  ek  het  teen  jou  — 
die  gebergte  van  Ararat,  gerus. 

Van  toe  af 

het  my  dae  nooit  meer  opgehou  nie. 

Dit  was  saaityd  en  oestyd 
en  somer  en  winter  — 

En  die  boog  van  my  heer 
het  ín  my  hart  kom  staan. 

Vir  die  psalmdigter  — met  fluite  en  solostem 
'n  psalm  van  engemi 


0 geliefde  van  die  woord 
hoe  mooi  is  u woorde,  u lied 
wat  u geskryf  het 
in  u boek  met  baie  liedere. 

My  oë  sing  daardeur 

en  my  hart  word  sag  van  vreugde, 

sag  soos  winterreën. 

Soos  misreën  teen  my  vensters 
en  vorm  daar  'n  voorhang  van  verlange. 

Ek  gaan  na  buite 

en  in  die  skadu  van  my  akkerboom 

lees  ek  u psalms  vir  myself 

en  vir  my  boom, 

terwyl  my  kinders  en  my  man 

hul  lendene  omgord  met  ahriman 

Ek  vryf  u woorde  soos  balsem  oor  my  wonde, 

oop  wonde  wat  nie  wil  genees  nie  en 

ek  hoor  u stem  wat  fluister, 

fluister  tussen  die  geritsel 

van  die  blare  in  die  wind, 

die  eensaam  wind  wat  deur  my  boom  waai 

en  waai  soos  golwe  van  die  see. 

Dan  word  dit  stil  in  my  en  vry 
as  die  balsem  van  u woorde  by  my 
na  binne  gaan  en  ek  verstaan 
dat  u vir  my  van  hulle  neergeskryf  het; 
selfs  toe  u my  nog  nooit  geken  het  nie 
en  nooit  sal  ken  in  hierdie  ewigheid 
'n  ewigheid  van  lag  en  skerts  en  baie 
dinge  sê  sonder  betekenis,  belewenis. 

Ek  sal  u woorde  teen  my  aan  dra 
soos  'n  skild, 

'n  skild  om  mee  die  vyand  te  verblind. 

En  as  ek  u hoor  lag,  dan  sal  ek  weet, 
dis  omdat  iemand  eenkeer  tog 
gehoor  het 
wat  u sê. 

Literêr-aktueel 


Commendatio  by  die  oorhandiging  van  die  Perskorprys  aan  Marié 
Blomerus  vir  haar  digbundel  /thaka  deur  dr.  Rialette  Wiehahn 
(Universiteit  van  Suid-Afrika): 

In  'n  onlangse  koerantonderhoud  sê  die  digter,  Marié  Blomerus,  vanjaar  se 
Perskorpryswenner:  "Twee  dinge  in  die  lewe  is  belangrik  — om  lief  te  hê  en 
om  te  reis."  Hierdie  woorde  is  as't  ware  'n  vingerwysing  na  die  twee  deur- 
lopende  grondmotiewe  in  haar  jongste  en  derde,  en  vanaand  ook 
bekroonde,  digbundel  Ithaka. 

Die  bundeltitel  suggereer  alreeds  die  reismotief.  Ithaka  is  een  van  die  kleiner 
Griekse  eilande,  wat  deur  die  Sestiger  Abraham  de  Vries  in  sy  Griekse  reis- 
joernaal  "die  wit  en  die  heilige  eilande"  genoem  word.  Dit  was  die  geliefde 
geboorteplek  en  koninkryk  van  die  mitologiese  held  Odusseus  waarheen  hy, 
na  'n  reis  van  tien  jaar  vol  avontuur  en  ontbering,  uiteindelik  uit  Troje 
teruggekeer  het.  Oor  Ithaka  verklaar  Byron,  na  sy  besoek  aan  die  eiland  in 
Augustus  1823:  "If  this  island  belonged  to  me,  I would  bury  all  my  books 
here  and  never  go  away."  "Ithaka"  is  ook  die  titel  van  'n  pragtige  gedig 
deur  een  van  die  grootste  moderne  Griekse  digters,  Kabafy  (1863—1933), 
waaruit  die  bundel  se  aangrypende  motto  kom: 


Have  Ithaka  always  in  your  mind. 

Your  arrival  there  is  what  you  are  destined  for. 


Marié  Blomerus  se  sterk  en  selfvernuwende  gedigte  in  Ithaka  vertoon  in 
meer  as  een  opsig  'n  spontane  verwantskap  met  die  verse  van  hierdie  erken- 
de  digter  van  Alexandrië.  Ook  háár  verse  is  wesentlik  onromanties  en  soms 
ironies,  met  'n  voorliefde  vir  die  Griekse  en  veral  die  Helleense  wêreld,  wat 
sy  op  natuurlike  en  verrykende  wyse  op  die  Afrikaanse  konteks  inent.  By 
albei  digters  is  menslike  eensaamheid  'n  terugkerende  motief  in  gedigte  wat 
skynbaar  nonchalant  opgebou  is,  maar  deurgaans  die  digter  as  artistieke 
vakman  openbaar. 

Marié  Blomerus  praat  nietemin  met  'n  eie  stem  waarin  ligte  speelsheid,  fyn 
sintuiglikheid,  warm  sensualiteit  en  erudisie  weerklink.  Luister  na  die  aan- 
vangsgedig,  "Die  veer",  wat  die  reismotief  bevestig: 

Boerneef, 

SGOS  die  dwalende  Jood 

was  ek  al  byna  overal 

sonder  om  'n  holte  te  vind  vir  die  voet 

Boerneef,  om  te  reis  maak  moeg: 

Hottentots-Holland,  gewone  Holland  en  Kareedou 
onversadig,  sonder  verposing 

tussen  al  die  appels  by  Grabouw 

die  dadelboorde  by  Elche  skemeraand  rookblou 

selfs  'n  dubbele  reënboog  by  Klein  Karas 

maar  net  nêrens 

hoe  ook  al,  nêrens  wou 

die  verdomde  berggans 

vir  my 

'n  veer  laat  val 

Landskappe  waardeur  daar  gewandel  word  of  wat  deur  die  herinnering, 
droom  of  verbeelding  opgeroep  word,  behoort  aan  haar  geliefde  geboorte- 
plek  Namibië  — "Ver.  Ver  land  van  amber  en  blou"  — met  sy  strakke  en 
sonderlinge  skoonheid.  As  teenbeeld  daarvan,  is  daar  ook  die  landskappe 
van  die  milde  Mediterreense  wêreld  — Griekeland,  maar  ook  Spanje,  Italië 
en  die  eilande  — wat  boeiende  boustof  aangaande  historiese  figure  en  ge- 
beurtenisse  oplewer.  "My  oë  bêre  beelde,"  skryf  sy  in  die  bekoorlike  gedig 
"Assisi",  'n  klein  credo  van  die  digterskap  wat  fris  en  verrassende  sienings 
in  hierdie  poësie  meebring. 

In  die  kleiner  groep  liefdesverse  lees  ons  van  'n  "ewigdurende  ...  eindelose 
reis"  met  "iiefde  sonder  weerklank"  as  bestendige  teenwoordigheid.  En 
tog,  ondanks  wat  die  digter  "welluidende  droefenis"  noem  oor  geskonde 
historiese  en  persoonlike  verhoudings,  is  dit  moontlik  om,  in  'n  gedig  soos 
"Dimensie",  seëvierend  voort  te  reis  in  die  verbeelde  "drie  karvele  soos 
geloof  en  hoop  en  goedheid". 

Marié  Blomerus  skryf  'n  soepele  vrye  vers  met  oorwoë  ritmiese  en  klank- 
matige  bindmiddels  en  verruklike  klank-  en  woordspel  wat  heeltemal  vry 
van  die  mode  en  navolging  bestaan.  Haar  poësie  sluit  ook  aan  by  die 
Afrikaanse  poësietradisie  deur,  via  Boerneef,  Marais  en  Eybers,  inter- 
tekstueel  daarby  betrokke  te  wees. 

Met  die  ryk  en  suiwer  verse  in  Ithaka  het  die  digter  Marié  Blomerus  wel 
deeglik  "'n  holte  vir  die  voet",  'n  tuiste  gevind.  Ithaka  verteenwoordig  'n 
tuiskoms  in  die  poësie  of,  soos  dit  in  die  weerbare  en  illusielose  slotgedig 
lui;  'n  "stil  inkeer  ...  tot  die  eensaamte  ...  (van)  die  genadelose  poësie". 


Erelidmaatskap  aan  Frans  Meyers 

Op  31  Oktober  1985  is  die  Sertifikaat  vir  Erelidmaatskap  van  die  Afrikaanse 
Skrywerskring  deur  mnr.  D.C.  Grobler,  Suid-Afrikaanse  Ambassadeur  in 
Brussel,  by  'n  funksie  in  die  Ambassade  aan  mnr.  Frans  Meyers  oorhandig. 
Mnr.  Meyers  (gebore  18  Mei  1916)  het  as  boekhandelaar  sedert  die  vyftiger- 
jare  hom  met  groot  geesdrif  beywer  vir  die  verspreiding  en  bekendstelling 
van  Afrikaanse  boeke  in  België.  Hy  het  as  verteenwoordiger  van  die  ver- 
naamste  Afrikaanstalige  uitgewers  opgetree  by  die  boekebeurse  te  Ant- 
werpen  — Brussel  — Amsterdam  asook  te  Frankfurt.  Hy  was  medestigter 

van  die  tydskrif  Vrienden  van  Zuid-Afrika  (sedert  1967  uitgewer  daarvan), 
waarin  hy  talle  pro-Suid-Afrikaanse  artikels,  asook  biografieë  van  Afri- 
kaanse  skrywers  geplaas  het  (hierin  is  hy  bygestaan  deur  mnr.  J.J.  Brits  van 
die  Afrikaanse  Skrywerskring). 

Tans  is  mnr.  Meyers  nog  voorsitter  van  die  vereniging  "Vrienden  van  Zuid- 
Afrika"  — 'n  funksie  wat  hy  al  sedert  1969  vervul.  Die  Afrikaanse  Skrywers- 
kring  eer  hom  as  troue  vriend  van  Suid-Afrika  en  die  Afrikaanse  let- 
terkunde. 

Nuwe  Afrikaanse  Boeke:  Januarie  — Maart  1986 


Opgestel  deur  die  Nasionale  Afrikaanse  Letterkundige  Museum  en  Navorsingsentrum,  Musiek 
en  Toneel  (NALN),  Privaatsak  X20543,  BLOEMFONTEIN  9300. 


Romans 

ADAMSON,  Wilma.  Luitenant  Sonja.  Treffer-Boekklub.  R6, 

BEUKES,  Dricky.  Die  son  sal  weer  skyn.  Treffer-Boekklub.  R6, 

BIERMAN,  Ettie.  Operasie202.  Eike-Boekklub.  R6, 

— 'n  Rooikop  vir  Ras.  Klub  Dagbreek.  R6, 

COETZER,  Trudie.  As  die  nuwe  dag  breek.  Daan  Retief.  R6, 

DE  KOCK,  Helene.  Balladevir'n  bruid.  H.  & R.  R11, 

DU  PISANIE,  Sarah.  Hard  soos  kameeldoringhout.  Treffer-Boekklub.  R6, 

— Katrientjie.  Van  der  Walt.  R6, 

GRIESSEL,  Nita.  Waaisand  in  die  wind.  President.  R7, 

— Die  wewenaar  van  Kapoet.  Van  der  Walt.  R6, 

JOUBERT,  Junita.  Trappe  na  nêrens.  Daan  Retief.  R7, 

LINGUA,  Susanna  M.  Reënboog  op  die  horison.  Van  der  Walt.  R6, 

MANS,  Villa.  Agter  gordyne  varf  glas..Treffer-Boekklub. 

MAREE,  Naomi.  Dal  van  die  dood.  Daan  Retief.  R7, 

MARTIN,  Wille.  Liefste  Meneer.  Van  der  Walt.  R6, 

— Maskerade.  Treffer-Boekklkub.  R6, 

MEIRING,  Stephanie.  Die  laggende  mandaryn.  President.  R6, 

MORGAN,  Annelize.  Pad  na  die  skavot.  Treffer-Boekklub.  R6, 

MURRAY,  Ena.  Drie  vroue-trilogie.  Waterkant.  R17, 

— Die  uurglas  loop  leeg.  Van  der  Walt.  R6, 

SCHUTTE,  Jan  [Hj.  Die  versekeraars.  Klub  707.  R6, 

STEYN,  Carl.  Sneeuman.  Klub  707.  R6, 

STEYN,  llse.  Afspraak  met  cupido.  Keurbiblioteek.  R6, 

STRYDOM,  M.  Kosbaar  is  die  herfs.  Treffer-Boekklub.  R6, 

VAN  DER  MERWE,  Christo.  Om  'n  brug  te  bou.  Van  der  Walt.  R7, 

— Tralies  van  glas.  Van  der  Walt.  R6, 

VAN  NIEUWENHUIZEN,  Jackie.  Winters  wat  verbygaan.  Van  der  Walt.  R6, 

VAN  SCHALKWYK,  Nickey.  Die  laaste  vlug.  Van  der  Walt.  R6, 

— Somer  van  die  bruinmeeu.  Van  der  Walt.  R6, 

VAN  WYK,  Schalkie.  Die  grondbaron.  Van  der  Walt.  R7, 

— Melodie  van  die  hart.  Treffer-Boekklub.  R6, 

WESSELS,  Mariki.  Wit  rose  vir  Adri.  President.  R6, 

Kortverhale,  essays,  briewe,  ens. 

BAKKES,  Margaret.  My  ouma  in  kaneel.  H.  & R.  R10,95 

DE  KLERK,  W.A.  As  die  reier  noord  vlieg:  kronieke  van  Onder-Drosterberg.  Perskor. 
LUBBE,  Aletta.  Die  fynste  silwer.  Daan  Retief.  R6,50 

SERFONTEIN,  Dot.  Galery  van  reënmakers.  H.  & R.  R13,95 

Poësie 

BLOMERUS,  Marié.  Ithaka.  Perskor. 

DE  LANGE,  Johann.  Snel  grys  fantoom.  H.  & R.  R14,95 

ESTERHUIZEN,  Louis.  Stilstuipe.  H.  & R.  R14,95 

HUGO,  Daniel.  Die  boek  Daniel.  H.  & R.  R14,95 

MARAIS,  Marie-Louise.  Blou  deining.  Perskor. 

PETERSEN,  S.V.  Laat  kom  dan  die  wind.  Perskor. 

ROOS,  Linda.  'n  Hokvol  dwase.  H.  £t  R.  R14,95 

Letterkundige  studies  en  kritieke 

BOSHOFF,  Johann  P.  Die  Turret  letterkundekursus:  Raka:  G.M.R.  1985: 
werkboek.  Turret  Correspondence  College. 

COLLEGE  OF  CAREERS.  Aantekeninge  oor  Senior  Verseboek.  College  of  Careers.  R3,50 
GIDS  by  die  literatuurstudie.  HAUM  Literêr. 

JOUBERT,  L.S.E.  Die  Turret  letterkundekursus:  studiegids  tot  Hoogtepunte  in  die 
Afrikaanse  verhaalkuns:  G.M.R.  1985:  studentewerkboek.  Turret  Corres- 
pondence  College. 


Kinder-  en  jeugverhale 

BADENHORST,  C.S.  Wat  geld  nie  kan  koop  nie.  Sagtebanduitgawe.  Perskor. 

DEETLEFS,  Rene.  Klarabella.  H.  & R.  R10,95 

DE  FERRIËRES,  J.C.  Kom  ons  vertel  stories.  Sagtebanduitgawe.  Evangelie 

uitgewers.  R6,65 

DEVILLIERS,  Frieda.  Die  kermiskomper.  Klipbok.  R9,95 

GROBBELAAR,  Pieter  W.  Wensfontein.  H.  £t  R.  R10,95 

HEESE,  Hester.  Avonture  in  Amper-Stamperland.  R10,95 

HICKEY,  W.A.  Kruit  en  klinkerkole.  Perskor. 

HOLM,  Eric  (Jr.)  Die  letterlekker.  Juventus. 

KRUGER,  Joan.  Vir  Meneer.  Perskor.  R6,50 

PIETERSE,  Rian.  Die  burgemeester  se  kat  en  ander  verhale.  MSCU. 

— Duimpelina  en  ander  verhale.  MSCU. 

ROOTMAN,  P.,  samest.  Op  die  drumpel:  'n  keur  uit  die  Alfrikaanse  jeuglektuur. 

Sagteband.  R6,25 

VAN  HEERDEN,  Marjorie.  Sirkus  toe  saam  met  'n  tier.  H.  & R.  R10,95 

Vertaalde  kinder-  en  Jeugverhale 

BAUM,  Louis.  Is  ons  al  amper  daar?  H.  & R.  R18,95 

CARLE,  Eric.  Die  parmantige  skilpadbesie.  H.  & R.  R18,95 

DYKE,  John.  Sybrand  die  sirkusmuis;  vertaal  deur  H.J.M.  Retief.  Daan  Retief.  R6,50 

ESNOUF,  Kay.  Gary  kry  'n  nuwe  vriend;  vertaal  deur  Awie  Bosman.  Daan  Retief.  R9,95 

HILL,  Douglas.  Slagvleuel  oor  Veynaa.  H.  £r  R.  R9,95 

JENNINGS,  Linda  M.  Krisjan  en  sy  dansende  varkie.  H.  & R.  R17,95 

KING-SMITH,  Dick.  Die  skaapvark;  vertaal  deur  Anna  Jonker.  Sagtebanduitgawe. 

H.&R.  R8,95 

KOM  ek  vertel  jou  'n  storie;  vertaal  deur  Hettie  Hauman.  H.  & R. 

LINDGREN,  Astrid.  Die  drakie  met  die  rooi  oë;  vertaal  deur  Nerina  Ferreira.  H.  & R.  R17,95 
MEIRING,  Jane.  Bergavontuur;  vertaal  deur  Dorothea  Krige.  Daan  Retief. 

MORAITES,  Demetre.  Waar  is  Vladimir?  vertaal  deur  H.J.M.  Retief.  Daan  Retief. 

Verseboeke  vir  kinders 

SAAYMAN,  Cecilia.  Botterblomme  langs  die  pad.  H.  & R.  R8,95 

Studies  oor  afsonderlike  skrywers 

SCHOEMAN,  Karel.  Die  wêreld  van  die  digter  (N.P.  van  Wyk  Louw).  H.  & R.  R39,95 

Taalkunde 

CONRADIE,  D.J.  Taalgeskiedenis.  Academica. 

ROUSSEAU,  M.M.D.  Klop  die  woord.  D1. 7:  Twaalfletterwoorde.  Perskor.  R7,95 

Heruitgawes 

BRINK,  André  P.:  Bagasie:  triptiek  vir  die  toneel.  Sagtebanduitgawe.  Tafelberg.  R10,50 

DE  VILLIERS,  M.,  e.a.  Nasionale  woordeboek.  6de  uitgawe.  Nasou. 

DU  PLESSIS,  Christine.  Móre  lê  nog  ver.  Grootdrukuitg.  Makro.  R16,00 

GOOSEN,  Jeanne.  Om  'n  mens  na  te  boots.  HAUM-literêr. 

HENNING,  Nan.  Die  ontembare  hart.  2de  uitg.  Van  der  Walt.  R8,50 

IMMELMAN,  Doc.  Blits.  2de  hersiene  uitgawe.  H.  £t  R. 

JOUBERT,  Elsa.  Bonga.  Sagtebanduitgawe.  Tafelberg.  R9,50 

KRUGER,  Cornelia.  Monica  ^e  moses.  2de  uitgawe.  Klub  Saffier. 

LOUW,  N.P.  van  Wyk.  Trekn  t.  7de  hers.  uitgawe.  Academica. 

MARTIN,  Wille.  Tamara.  2de  uitgawe.  Klub  Saffier. 

MARX,  Chris  L.  Opdrag  uit  die  dood.  2de  uitgawe.  Klub  707. 

MIKRO.  Ruiter  in  die  nag.  Sagtebanduitgawe.  Tafelberg.  R8,50 

— Toiings.  Sagtebanduitgawe.  Van  Schaik. 

MURRAY,  Ena.  Anderkant  die  horison.  2de  uitgawe.  Van  der  Walt.  R8,50 

NORTJE,  P.H.  Op  die  sonpad:  10  sketse.  Sagtebanduitgawe.  Tafelberg.  R7,50 

OPPERMAN,  D.J.,  samest.  My  Afrikaanse  verseboek:  'n  ruim  keuse  vir  meertalige 
leerlinge.  Sagtebanduitgawe.  Tafelberg. 

PAULA.  'n  Erfgenaam  vir  Skietkuil.  2de  uitgawe.  Van  der  Walt.  R8,50 

POLAND,  Marguerite.  Marcus  en  die  bokshandskoene;  vertaal  deur  Annari  van  der 

Merv;e.  Tafelberg.  R3,95 

SMIT,  Bartho.  Putsonderwater:  'n  toneelstuk  in  vierdele.  Sagtebanduitgawe.  R8,50 

STEENBERG,  Elsabe.  Rooi  kanarie  hoepelbeen.  Van  der  Walt.  R5,75 

VAN  DER  MESCHT,  Ella.  Middelwater  se  nuwe  dokter.  Grootdrukuitgawe.  Daan 
Retief. 

VAN  SCHALKWYK,  H.L.  Kaptein.  2de  uitgawe. 

VAN  WYK,  Schalkie.  Soídaat  kom  weer.  Sagtebanduitgawe.  Perskor. 

WARDER,  Marié.  Samaritaan  van  die  Sahara.  2de  uitgawe.  Klub  Dagbreek.  R6,50 

Voorgeskrewe  boeke  vir  Matriek 


Inhoud 

By  fakkellig 
(Karel  Schoeman) 

Laat  vrugte 

(C.M.  van  den  Heever) 

Roep  van  die  Naguiltjie  en  ander 
eenbedrywe  (Byeengebring  deur 
Gerhard  J.  Beukes) 

Germanicus 

(N.P.  van  Wyk  Louw) 


Peet  van  der  Merwe 
(Universiteit  van  die  Noorde) 

M.J.  Prins 

(Universiteit  van  Fort  Hare) 
J.L.  Coetser 

(Durbanse  Onderwyskollege) 


Jackie  Meyer 

(Onderwyskollege  vir  verdere 
opleiding:  Pretoria) 

Peet  van  der  Merwe 
By  fakkellig  (Karel  Schoeman) 


By  fakkellig  (1966)  van  Karel  Schoeman  speel  in  die  lerland  van  1797  en 
1798  af.  Die  land  was  in  beheer  van  'n  handjievol  Engelse  Protestante  en 
hulle  het  die  lerse  volk  met  strafwette,  wat  hulle  in  alle  opsigte  beperk  en 
belas  het,  onderdruk:  "Hulle  was  pagters  en  kleinboere,  hul  godsdiens 
onwettig,  hul  taal  en  kultuur  verag.  Die  kinders  kon  slegs  'n  gebroke  op- 
voeding  ontvang  van  rondswerwende  skoolmeesters  in  'hegskole',  en  die 
sielesorg  is  waargeneem  deur  voortvlugtige  priesters  wat  om  die  lewe  ge- 
bring  kon  word  indien  hulle  gevang  is"  (Schoeman  1966:  90).  Teen  hierdie 
oorheersing  kom  die  lerse  bevolking,  aangespoor  deur  die  Franse  Rewolu- 
sie  en  Napoleon  se  sukses,  in  1798  in  opstand.  Ofskoon  die  onderdrukking 
en  die  opstand  daarteen  besonder  sentraal  in  die  verhaal  staan,  handel  die 
verhaal  in  werklikheid  oor  die  jong  David  en  sy  reaksie  op  die  invloede  — die 
mense  en  gebeurtenisse  — van  sy  tyd.  Die  lerse  opstand  vorm  die 
agtergrond  waarteen  David  se  "menswording"  in  reliëf  geplaas  word. 

Na  sy  ouers  se  dood  en  Arthur,  sy  broer,  se  vertrek  Engeland  toe  op  soek  na 
'n  welgestelde  bruid,  word  David  in  die  sorg  van  sy  grootmoeder,  lady  Har- 
riet,  op  die  landgoed  Donore  agtergelaat.  Hier  word  hy  in  betreklike  af- 
sondering  groot.  Wanneer  Arthur  in  die  lente  van  1797  met  sy  bruid,  Alice, 
terugkeer,  is  David  — in  sy  vroeë  twintigs  — in  alle  opsigte  'n  sonderling:  hy 
rook  of  drink  nie,  hy  jag  nie,  die  jong  meisies  van  sy  gemeenskap  staan  hom 
nie  aan  nie  en  by  die  mans  se  gesprekke  vind  hy  geen  aanklank  nie.  Hy 
dwaal  veel  eerder  alleen  op  die  landgoed  rond  of  trek  hom  terug  in  die  af- 
sondering  van  die  biblioteek  as  om  aan  die  luidrugtige  bombastiese  ge- 
sprekke  van  die  mans  deel  te  neem  of  om  in  die  oppervlakkige  geselskap 
van  die  meisies  te  verkeer. 

Met  Alice  se  koms  verander  alles  vir  hom.  In  haar  entoesiasme  om  haar 
nuwe  "vaderland"  te  "leer  ken"  en  lief  te  kry,  neem  sy  David  op  sleeptou, 
eers  saam  na  die  bal  op  Killcummin,  later  op  haar  maatskaplike  uitstappies 
om  liefdadigheid  aan  die  verarmde  kleinboere  te  bewys.  In  die  proses  ont- 
moet  hulle  Liam  0 Néill  en  lê  ook  besoek  by  sy  "hegskooltjie"  af.  Alice  se 
swangerskap  maak  'n  einde  aan  die  uitstappies  en  David  is  weer  al  hoe  meer 
op  homself  aangewese. 

Wanneer  die  parlementslid,  sir  Thomas  Walshingham,  vermoor  word,  word 
Arthur  in  sy  plek  verkies  en  vertrek  hy  en  Alice  na  Dublin.  David  bly  weer 
alleen  op  Donore  agter. 

In  'n  poging  om  twee  lerse  vrouens  van  'n  afranseling  deur  die  ongewilde 
jagmeester,  0 Máille  te  red,  gaan  David  0 Máille  te  lyf  waarop  0 Máille  val 
en  sy  nek  breek.  Liam  0 Néill  help  David  deur  van  die  lyk  ontslae  te  raak. 

Vir  David  is  dit  die  skeidslyn  "wat  die  gang  van  dinge  skielik  verdeel  het  in  'n 
vóór  en  'n  ná"  (93).  Dit  is  ook  die  begin  van  sy  inisiasie  in  die  lerse  "ge- 
meenskap".  Onder  leiding  eers  van  Séamas  Bán,  later  van  Liam  en  ook 
vader  0 Floinn,  word  David  hoofsaaklik  op  Ard  na  Croise  onder  die  indruk 
gebring  van  die  onreg  wat  teenoor  die  lere  gepleeg  word. 

Met  die  aanbreek  van  die  lente  van  1798  spat  die  groep  uitmekaar  en  dan 
begin  die  opstand  van  die  lerse  bevolking. 

Liam  se  dood  en  vader  0 Floinn  spoor  David  aan  tot  die  daad  en  hy 
onderneem  om  wapens  en  ammunisie  vir  die  opstandelinge  te  bekom.  In  sy 
poging  om  die  wapens  af  te  lewer,  skiet  hy  'n  Engelse  soldaat  dood  en  word 
gevange  geneem. 

In  die  tronk  ontvang  hy  besoek  van  Alice  asook  van  die  seun  van  die  tronk- 
bewaarder  wat  hom  meedeel  dat  die  bevolking  hom  as  'n  held  beskou.  Die 
verhaal  eindig  waar  hy  wag  vir  die  dood,  vir  die  dag  om  te  breek. 


II 

In  die  verhaal  tref  ons  'n  redelik  konvensionele  verteller  aan.  Hy  yertel  die 
verhaal  in  die  derde  persoon  en  daarom  is  hy  in  beginsel  in  staat  om  al- 
wetend  en  alomteenwoordig  op  te  tree.  Van  die  vryhede  wat  hierdie  tipe 
verteller  kenmerk,  is  daar  dan  ook  duidelike  voorbeelde  aan  te  toon.  Die 
verhaal  begin  met  'n  beskrywing  van  die  verval  van  die  landgoed  wat 
nouliks  deur  iemand  gemerk  is:  "Geleidelik,  geleidelik  deur  die  jare  het  dit 
plaasgevind,  en  daar  was  skaars  iemand  wat  probeer  het  om  dit  te  keer. 
Wie  het  omgegee?  Nie  ou  lady  Harriet  nie  (...)  nog  minder  0 Ruairc,  die 
agent,  (...)  En  Arthur  self?  (...)  David  het  sy  gang  gegaan  en  hom  aan  land- 
goed  nog  huishouding  gesteur"  (p.  5).  Slegs  'n  verteller  wat  alwetend  is, 
kan  hierdie  waarnemings  maak  en  deurgee  aan  sy  leser.  Die  verteller  begelei 
David  so  te  sê  dwarsdeur  die  verhaal,  maar  wanneer  sir  Thomas  Wal- 
shingham  vermoor  word,  is  David  nie  teenwoordig  nie  en  word  dit  deur  die 
alomteenwoordige  verteller  beskryf: 

"Toe  een  aand  word  hy  vermoor,  in  die  koets  waarin  hy  en  lady  Catherine  op  weg  is  om 
by  die  Somervilles  van  Drishane  te  gaan  eet.  Tussen  die  digte  groen  van  die  bome  en 
die  heinings  langs  die  pad  knal  daar  'n  skoot.  Die  perde  steier  op  terwyl  die  koetsier 
hulle  tot  stilstand  ruk,  en  sir  Thomas  slaan  teen  sy  vrou  aan  met  bloed  wat  uit  sy  mond 
loop,  bloed  op  die  fyn  plooitjies  van  sy  hemp  en  die  lint  van  die  ridderorde  oor  sy  bors" 
(p.  61). 

Ten  spyte  van  die  "vryheid"  wat  hierdie  verteller  kan  geniet  en  waarvan  die 
twee  voorbeelde  hierbo  duidelike  blyke  gee,  verkies  hy  om  David  te  begelei, 
om  die  verhaal  vanuit  sý  gesigspunt  oor  te  dra.  Sodoende  beperk  hy  sy  eie 
beweging  en  daardeur  ook  sy  visie  op  die  gebeurtenisse. 

Die  beperkings  wat  hierdie  verteller  homself  oplê,  stem  in  'n  baie  groot  mate 
ooreen  met  dié  van  'n  ek-verteller.  Soos  die  ek-verteller  is  hy  beperk  ten  op- 
sigte  van  ruimte  en  tyd,  en  die  gemoedstoestajnde  en  gedagtes  van  ander 

karakters  is  vir  hom  eweneens  ontoeganklik.  In  dié  opsig  staan  hierdie 
vertellersperspektief  veel  nader  aan  wat  Henry  James  die  "central  intelli- 
gence"  genoem  het  — 'n  perspektief  wat  byvoorbeeld  in  Chris  Barnard  se 
Mahala  besonder  nougeset  en  effektief  volgehou  word  — met  dié  verskil 
dat  die  beperkings  in  By  fakkellig  "selfopgelê"  is  en  dat  die  verteller  nie  sy 
alomteenwoordigheid  en  alwetendheid  ten  volle  aflê  nie. 

Soos  in  die  meeste  verhale  wat  oor  langer  tydperke  afspeel,  tref  ons  in  hier- 
die  verhaal  ook  twee  wyses  van  oordrag  aan,  nl.  vertelling  en  dramatisering. 
Vertelling  word  veral  aangetref  aan  die  begin  van  'n  nuwe  hoofstuk  waar  'n 
brug  geslaan  moet  word  tussen  dit  wat  reeds  gebeur  het  en  die  verwik- 
kelinge  wat  gaan  volg.  So  ook  waar  tydperke  gedek  word  waarin  niks  wat 
vir  die  verhaal  van  belang  is,  gebeur  het  nie  en  die  leser  se  aandag  slegs 
daarop  gevestig  word  dat  daar  intussen  'n  paar  dae  verloop  het.  Gebeur- 
tenisse  wat  nie  in  direkte  verband  met  die  verhaal  van  die  hoofkarakter 
staan  nie,  maar  tog  indirek  op  hom  betrekking  het,  kan  ook  op  die  wyse 
behandel  word  — soos  byvoorbeeld  sir  Thomas  se  dood  wat  David  alleen  in 
die  opsig  raak  dat  dit  lady  Alice  later  uit  sy  lewe  neem. 

Daarteenoor  maak  die  verteller  van  dramatisering  gebruik  waar  hy  meer 
aandag  aan  sekere  handelinge,  gesprekke  én  gedagtes  wil  gee.  In  vertelling 
(teenoor  dramatisering)  kan  ook  aandag  daaraan  gegee  word,  maar  in 
dramatisering  spreek  die  handelinge,  gesprekke  en  gedagtes  vir  hulleself 
sonder  dat  die  verteller  dit  interpreterend  weergee  — soos  in  die  verhale  van 
C.M.  van  den  Heever  gebeur.  Ons  praat  dan  van  die  sprekende  daad.  'n 
Voorbeeld  hiervan  kry  ons  waar  David  sy  gaste  sonder  verskoning  skaat- 
sende  op  die  meer  agterlaat  toe  die  ou  lerse  vrou  op  Ard  na  Croise  op 
sterwe  lê.  So  is  sy  private  opstand  eweneens  'n  sprekende  daad  en  het  dit 
nie  kommentaar  van  die  verteller  nodig  nie.  Om  dieselfde  rede  word  die  ge- 
sprekke  direk  weergegee.  Ofskoon  David  se  gedagtes  en  gemoeds- 
toeslande  deur  die  verteller  oorgedra  word,  kry  ons  nie  die  idee  dat  die  ver- 
teller  besig  is  om  te  interpreteer  nie;  byvoorbeeld: 

"Die  gesellige  samesyn  van  die  afgelope  winter,  die  aande  saam  om  die  vuur  met  die 
deur  op  slot  en  die  wind  wat  buite  tier,  dit  is  aangeraak  nou  met  die  einde  van  Januarie. 
Hy  is  toegelaat  in  die  kring,  maar  opnuut  sien  hy  dat  hy  nie  ten  volle  deel  daarvan  is  nie, 
dat  daar  woorde  is  wat  hom  vreemd  bly,  verwysings  en  sinspelings  wat  hy  nie  verstaan 
nie,  gebeure  waarvan  hy  nie  weet  nie"  (p.  141). 


En: 


"Teësinnig  groet  David  en  volg  die  priester  na  buite  waar  die  aand  reeds  wasig  word. 
Hy  kon  gebly  het  in  plaas  van  oor  die  velde  te  moet  stap  langs  hierdie  lang,  hoekige  man 
met  sy  onverstoorbare  selfversekerdheid  en  die  effense  glimlag  om  sy  lippe  gegraveer. 
Wantroue  in  priesters  was  vir  hom  altyd  deel  van  sy  erfnis  gewees"  (p.  143). 

Omdat  hierdie  verteller  David  uitgesonder  het  en  die  verhaal  as  't  ware 

vanuit  sy  hoek  oordra,  spreek  dit  vanself  dat  hy  simpatiek  teenoor  David  in- 
gestel  sal  wees.  Hieruit  is  ook  sy  partydigheid  ten  opsigte  van  die  lerse 
bevolking  en  hulle  saak  te  verklaar.  Nêrens  kom  dit  so  duidelik  na  vore  as  in 
die  twee  Kersdienste  van  die  onderskeie  groepe  nie: 


“By  fakkellig  is  alle  dinge  vir  hom  verander,  en  die  wêreld  van  die  daglig  kan  hy  nie  meer 
terugvind  nie.  In  die  vlamlig  het  die  donker,  knielende  menigte  'n  waardigheid  verkry 
wat  hulle  omskep,  en  die  klank  van  al  hulle  stemme  besit  'n  onpersoonlike  skoonheid. 
Knielend  hef  hulle  hul  hoofde  op  rondom  die  altaar,  en  die  lig  vang  hier  'n  voorhoof, 
daar  'n  hand,  maar  die  mense  van  elke  dag  kan  hy  nie  herken  nie,  die  onderdanigheid, 
die  sluheid  en  geveinsdheid,  die  gedweeheid,  asof  hulle  vannag  vrygekoop  is  uit  hulle 
diensskap"  (p.  115). 

Vergelyk  hierteenoor  die  negatiewe  gesindheid  wat  hy  openbaarten  opsigte 
van  die  Kersdiens  van  die  Protestantse  gemeente: 


"Die  geskuifel  van  voete  klink  luid  op  van  die  plaveisel,  die  ou  koster  draf  vooruit  om 
die  mense  na  hul  banke  te  wys,  en  dan  klap  hy  die  deurtjie  agter  hulle  toe  om  hulle  af  te 
sonder,  elkeen  toegesluit  in  die  skemerduister  van  sy  eie  hoë  familiebank  met  voet- 
stofies  en  rooi  fluweelknielkussings.  Hulle  sit  daar  in  mantel  en  jas  gehul  in  strenge 
hiërargie,  die  bediendes  almal  na  behore  in  die  laer  banke  gerangskik  met  hul 
gesanqboeke.  In  die  familiehanke  soos  smal  selle  kan  elkeen  slaao  of  wakker  blv.  luister 
o,  verveeld  rondstaar  soos  hy  wil,  en  niemand  sal  weet  nie.  In  wit  koorhemp  bestyg 
dominee  Burnwood  die  preekstoel  waar  die  Bybel  rus  op  die  wydgestrekte  vlerke  van  'n 
arend,  en  wat  die  gemeente  doen  in  hul  afsondering  kan  hom  nie  skeel  nie"  (pp. 
116-117). 

Uiterlike  handeling  speel  'n  ondergeskikte  rol  in  hierdie  verhaal  en  waar  dit 
voorkom,  word  dit  nugter  gehou  en  so  bondig  as  moontlik  beskryf;  vergelyk 
byvoorbeeld  David  se  gestoei  met  0 Máille  (p.  84)  en  die  doodskiet  van  die 
soldaat  en  David  se  vlug  daarna  (pp.  203—206). 

Die  verteller  se  aard  en  optrede  is  met  oorleg  bepaal,  dit  is  nie  maar  'n  toe- 
valligheid  nie.  Hy  behou  — as  'n  sogenaamde  derdepersoonsverteller  — sy 
vryheid  ten  opsigte  van  tyd  en  ruimte,  terselfdertyd  beweeg  hy  so  na  aan 
David  dat  die  leser  die  gebeurtenisse  as  't  ware  deur  David  se  "oë"  sien  en 
ervaar.  Dit  alles  hou  verband  met  David  se  persoonlikheid,  met  sy  beson- 
dere  karaktertrekke  soos  dit  in  die  verhaal  openbaar  word. 


III 

As  sonderling  in  'n  gemeenskap  wat  op  uiterlikhede  (jag-  en  drinkpartye, 
bals  en  dinees)  'n  hoë  premie  plaas,  voel  David  homself  glad  nie  tuis  in  die 
geselskap  van  sy  standgenote  nie.  Met  die  koms  van  Alice  begin  dinge 
geleidelik  vir  hom  verander.  Sy  leer  hom  hoe  om  te  dans  en  sorg  dat  hy  saam 
na  die  bal  op  Killcummin  gaan.  Daarna  is  dit  sy  wat  hom  "dwing"  om  haar  te 
begelei  op  haar  maatskaplike  rondtes  na  die  behoeftige  boerebevolking.  In 
die  proses  is  hy  verplig  om  aandag  aan  die  Cunningham-dogters  te  gee  en 
om  met  die  bure  te  gesels.  Hy  kom  ook  deur  Alice  se  toedoen  in  aanraking 

met  die  lerse  bevolking  en  veral  met  Liam  0 Néill.  Onder  Alice  se  invloed 
verander  David  in  so  'n  mate  dat  "die  eensaamheid  en  stilte  van  die  leë  huis 
nie  meer  so  aantreklik  vir  hom  (is)  soos  vroeër  nie"  (p.  20). 

En  tog,  al  het  hy  uit  sy  dop  gekruip  en  al  maak  dit  op  hom  'n  blywende  in- 
druk,  bly  hy  die  enkeling,  die  buitestaander.  Op  die  bal  word  hy  nog  as 
"eienaardig"  en  "onsosiaal"  beskryf  (pp.  22  — 23)  en  te  midde  van  die 
mense  en  die  vrolikheid  en  ten  spyte  daarvan  dat  hy  dit  geniet,  durf  hy  nie 
nader  as  die  rand  daarvan  beweeg  nie:  "Na  sy  eensame  jeug  is  dit  alles 
vreemd  en  onbekend,  maar  tegelyk  trek  dit  hom  ook  aan,  al  moet  hy  aan  die 
buitewyke  van  hierdie  wêreld  bly  staan"  (p.  26).  En  al  raak  sy  "gevoel  van 
eensaamheid  en  uitgestotenheid  vergete"  (p.  30)  en  al  "is  hy  gelukkig,  op- 
geneem  in  die  sorgelose  kring"  (p.  31),  is  dit  net  Alice  met  wie  hy  oor  die 
weg  kom  en  vir  wie  hy  omgee.  Hy  raak  so  geheg  aan  haar  dat  hy  "geen 
troos  meer  vind  in  sy  eie  geselskap  nie  of  boeke"  en  hy  vergesel  haar  op 
haar  besoeke  aan  die  bevolking  "slegs  omdat  hy  by  háár  wil  wees"  (p.  39). 
Hy  is  ontsteld  wanneer  hy  agterkom  dat  sy  swanger  íSt  dis  soos  'n  deur  wat 
tussen  hulle  toeklap  (p.  41).  Hy  is  weer  alleen  en  "daar  is  vir  hom  geen 
plaasvervanger  vir  die  ure  van  hulle  vroeë  samesyn  nie"  (p.  41).  Daarby  is 
David  heeltemal  bewus  van  sy  buitestaanderskap:  "Is  dit  net  hý,  David,  wat 
geen  rus  ken  nie,  wat  nie  kan  wegsink  in  die  koesterende  vertroudheid  van 
hierdie  lewe  nie?"  (p.  51). 

Naas  sy  buitestaanderskap  vertoon  David  ook  besluitloos  ten  opsigte  van  sy 
toekoms  ten  spyte  van  sy  23  jaar.  Hy  wil  nie  by  die  leër  of  vloot  aansluit  nie, 
die  idee  van  'n  huwelik  met  'n  ryk  bruid  (soos  Arthur  gedoen  het)  vind  by 
hom  geen  byval  nie,  ook  nie  'n  betrekking  in  die  staatsdiens  nie.  Wanneer 
hy  van  Alice  afskeid  neem,  weet  hy  ten  minste  dat  hy  nie  belangstel  in  die 
bals,  dinees  en  jagpartye  van  die  Engelse  grondbesitters  nie.  "Ek  wil  dit  alles 
nie  hê  nie",  sê  hy  teenoor  haar.  "Ek  wil  doen  wat  ek  wil,  niks  anders  nie", 
en  hy  stel  iets  "groots"  in  die  vooruitsig  wat  "sal  vergoed  vir  al  die  traagheid 
en  niksdoen"  (pp.  75—76). 

David  is  dalk  nie  so  traag  of  besluitloos  as  wat  hy  soekende  is  nie.  Hy  soek 
na  iets  wat  meer  betekenis  aan  sy  lewe  sal  gee  as  die  drink-  en  die  jagpartye 
van  sy  eie  gemeenskap.  Hierdie  soeke  gee  hom  die  durf  om  teen  die  aan- 
vaarde  norme  in  op  te  tree  en  met  die  plaaslike  bevolking  te  verkeer. 
Anders  as  in  die  geval  met  sy  eie  mense,  is  sy  vriendekring  onder  die  lere 
heelwat  groter.  Waar  hy  onder  sy  standgenote  slegs  met  Alice  bevriend 
was,  tel  Séamas  Bán,  Liam  0 Néill,  die  weduwee,  Ui  Cathaill,  haar  twee 
dogters,  Nóra  en  Eilis  en  die  dorpspastoor,  vader  0 Floinn  onder  sy  lerse 
vriende.  Hy  is  ook  veel  meer  aangetrokke  tot  die  onbekende  wandelvrou 
wat  op  Ard  na  Croise  sterf  as  tot  sy  grootmoeder.  'n  Soortgelyke  teen- 
stelling  tref  ons  aan  in  sy  houding  teenoor  die  aardse  en  slordige  Bridin  in 
vergelyking  met  die  meer  korrekte  Toby. 

Hieruit  alleen  kan  ons  aflei  dat  David  meer  tuisvoel  onder  die  lere  as  onder 
sy  eie  mense.  Hy  het  nooit  daaraan  gedink  om  by  sy  Engelse  bure  besoek  af 

te  lê  nie;  nou  gaan  kuier  hy  in  die  guurste  weer  by  sy  "minderes". 
Ofskoon  David  veel  meer  sosiaal  is  as  vroeër  en  'n  groter  mate  van  kommu- 
nikatiwiteit  openbaar,  bly  hy  nog  steeds  op  die  rand  van  die  gemeenskap 
beweeg:  "Hy  is  toegelaat  in  die  kring,  maar  opnuut  sien  hy  dat  hy  nie  ten 
volle  deel  daarvan  is  nie  ..."  (p.  141).  Sy  lerse  vriende  verteenwoordig  wel 
'n  deursnee  van  die  lerse  bevolking,  maar  hulle  is,  soos  Liam  aan  hom  uit- 
wys,  "die  hoogtepunte"  (p.  153).  Hier  dus  weer  slegs  'n  geselekteerde 
groep.  En  te  midde  van  die  groep  bly  David  op  die  agtergrond:  "Ek  het  gesit 
en  luister  wanneer  jy  praat  — dit  is  al,  niks  meer  nie"  (p.  162). 

David  se  opstand  is  dan  naas  die  verset  teen  die  ongeregtigheid  wat  die 
Engelse  grondbesitters  teenoor  die  lere  pleeg,  eweneens  'n  poging  van  sy 
kant  om  aanvaar  te  word,  om  ten  volle  in  die  groep  opgeneem  te  word.  In 
dié  opsig  kan  'n  mens  dan  amper  van  'n  persoonlike  verset  praat,  'n  verset 
nie  ter  wille  van  groepbelange  nie,  maar  ter  wille  van  homself. 

Soos  Smuts  (1975:  133—134)  aantoon,  is  die  randkarakters,  Alice,  Séamas 
Bán  en  Liam  aansienlik  meer  kommunikatief  as  David;  maar  in  teenstelling 
daarmee  is  David  die  enigste  karakter  wat  verander,  wat  ontwikkel.  Hy 
groei  van  "onbetrokke  buitestaanderskap  tot  betrokkenheid"  (Smuts  1975: 
133). 

Die  grootste  beswaar  wat  teen  David  as  karakter  ingebring  kan  word,  is  dat 
hy  nie  "genoegsaam  kommunikatief"  blyke  van  hierdie  verandering  gee  nie 
ofskoon  sy  optrede  teen  die  einde  van  die  verhaal  vanself  spreek;  daar  is  "te 
weinig  tekens  van  reaksie  en  konflik  by  hom  wat  verskillende  kante  van  sy 
persoonlikheid  kan  openbaar  en  by  tye  fel  belig"  (Smuts  1975:  134). 

0 (Vláille  se  dood  staan  baie  sentraal  in  die  verhaal.  Daar  is  egter  baie 
besware  teen  die  hantering  van  dié  insident  in  te  bring.  Ten  eerste  speel  die 
toeval  te  belangrike  rol  daarin  en  berus  dit  nie  op  'n  wilsbesluit  van  David 
nie,  veral  in  die  lig  dat  dit  so  'n  belangrike  wending  by  hom  teweegbring.  Dit 
dui  op  'n  duidelike  manipulasie  van  die  karakter  deur  die  verteller.  Ten 
tweede  toon  David  geen  verwyt  oor  0 Máille  se  dood  nie,  ten  spyte  daarvan 
dat  hy  'n  redelike  mate  van  sensitiwiteit  openbaar.  Sy  gebrek  aan  reaksie  is 
hier  nie  karaktergetrou  nie  wat  die  figuur  in  'n  mate  diskrediteer  (Smuts 
1975:  132). 

IV 

'n  Aspek  wat  reeds  hier  aangeroer  is  en  'n  bietjie  meer  aandag  van  ons  verg, 
is  die  fyn  uitgewerkte  teenstellings  wat  ons  dwarsdeur  die  verhaal  aantref. 
David  staan  as  hoofkarakter  tussen  die  oorheersers  en  die  onderdruktes. 
Omdat  hy  as  een  van  die  oorheersers  groot  geword  het  en  vrywillig  die  kant 
van  die  onderdruktes  gekies  het,  oorbrug  hy  die  twee  groepe  as  't  ware.  Hy 
kom  met  albei  groepe  se  wêrelde  in  aanraking  en  dit  gee  aan  die  verteller  die 
geleentheid  om  parallelle  situasies  te  skep  en  op  dramatiese  wyse  — wat 
geen  kommentaar  van  sy  kant  verg  nie  — die  een  teen  die  ander  af  te  speel. 
Smuts  wys  daarop  dat  al  die  figure  van  die  tweede  gedeelte  "teenhangers 

of  voortsetting  van  vorige  karakters''  vorm  (1975:  133).  Die  weduwee  Ui 
Chathaill  en  haar  dogters,  Nóra  en  Eilis,  is  die  teenhangers  van  die  Cunning- 
hams;  vader  0 Floinn  dié  van  dominee  Burnwood;  Séamas  Bán  en  Liam  0 
Néill  dié  van  Arthur  en  die  ander  manlike  karakters  uit  die  Engelse  se 
geledere.  Tobie  se  teenhanger  is  Séamas  Bán  se  huishoudster  Bridin,  ter- 
wyl  lady  Harriet  teenoor  die  lerse  wandelvrou  te  staan  kom. 

Waar  Alice  David  se  begeleier  in  die  eerste  gedeelte  van  die  verhaal  is,  en 
hulle  hoofsaaklik  buitenshuis  beweeg  (gedeeltelik  omdat  die  weer  dit 
toelaat),  is  Séamas  Bán  en  Liam  sy  geestelike  begeleiers  in  die  tweede 
gedeelte  en  verkeer  hulle  (omdat  dit  winter  is)  hoofsaaklik  binnenshuis. 
Dis  byna  nodeloos  om  daarop  te  wys  dat  die  verteller  se  simpatie  ook  hier 
sterk  na  vore  kom;  dat  die  lere  ten  spyte  van  armoede  en  verval  'n 
positiewer  indruk  maak  — daar  waar  dit  saak  maak  — as  die  Engelse  oor- 
heersers;  byvoorbeeld  die  seun  Eoin  se  kennis  van  Latyn  teenoor  David  s'n 
(p.  416). 

Liam  en  Séamas  Bán  is  eerder  voortsettings  van  Alice  as  teenhangers. 
Waar  sy  David  deur  haar  optrede  "gedwing"  het  om  die  lerse  bevolking  op- 
pervlakkig  raak  te  sien,  het  Liam-hulle  hom  geleer  dat  die  lere  ook  mense  is 
met  gevoelens,  drome  en  strewes,  wat  'n  reg  het  om  soos  mense  behandel 
te  word. 

David  se  optrede  teenoor  sy  lerse  vriende  staan  in  skerpe  kontras  met  sy  op- 
trede  teenoor  sy  Engelse  bure  by  wie  hy  selde,  en  dan  alleen  op  uitnodiging 
en  as  hy  daarna  gevoel  het,  besoek  aflê. 

Daar  is  al  op  die  onderskeie  Kersdienste  gewys.  Behalwe  dat  die  verteller  se 
simpatie  ook  hier  duidelik  blyk,  is  dit  van  veel  betekenis  dat  die  onderdrukte 
kerk  wat  sy  Kersdiens  in  die  buitelug  moet  hou  veel  meer  lewe  toon  as  die 
amptelik  erkende  kerk  wat  deur  die  staat  beskerm  word. 

Teenstellend  is  ook  die  swierige  bal  op  Killcummin  en  die  spontane  dans  in 
die  kombuis  van  Ard  na  Croise,  so  ook  die  dinee  op  Donore  teenoor  die  een- 
voudige  ete  wat  Liam  in  sy  hut  aan  David  voorsit. 

Een  van  die  sterkste  teenstellings  in  die  verhaal  is  dié  tussen  lady  Harriet  en 
die  lerse  wandelvrou.  Ofskoon  hulle  altwee  afgeleef  is  en  in  dié  terme 
beskryf  word,  is  daar  tog  beduidende  verskille  waarop  gewys  behoort  te 
word:  Lady  Harriet  word  gesien  in  teenstelling  met  haarself  toe  sy  as  bruid 
op  Donore  aangekom  het.  Sy  het  die  lewe  geniet  met  danse  en  dinees  en 
weelderige  klere,  haar  kinders  — aan  die  sorg  van  bediendes  oorgelaat  — 
het  die  een  na  die  ander  gesterf  "sonder  dat  sy  haar  veel  daaroor  gekwel 
het".  Sy  was  nie  mooi  nie  en  het  ook  nie  goeie  smaak  gehad  nie,  "maar  sy 
het  haarself  getooi  met  al  die  kosbare  opsigtigheid  wat  die  dame  van 
Donore  betaam  (...)  Nou  is  sy  'n  ou  vrou  wat  ly  aan  watersug,  wat  ly  aan 
jig;  haar  gehoor  laat  haar  in  die  steek,  haar  oë  begin  dof  word.  Swaar  leun 
sy  op  die  arm  van  die  bediende,  en  die  getik  van  haar  wandelstok  langs  die 
terras  is  die  enigste  klank  in  die  stilheid  en  die  soetheid  van  daardie  dae"  (p. 
174).  Die  verteller  het  heelwat  minder  woorde  nodig  om  die  wandelvrou  te 

beskryf:  '"n  ou  vrou  in  'n  verslete  swart  rok  vir  wie  alle  hoop  en  vreugde  en 
verwagting  reeds  lank  gelede  verby  is,  sodat  slegs  die  jare  nog  oorbly  in  hul 
gang  met  al  hul  kalme  verwering"  (p.  123). 

Vir  lady  Harriet  bly  nog  net  die  klank  van  haar  wandelstok  oor,  vir  die  ander 
die  jare  wat  verby  gaan.  Lady  Harriet  oorwinter  in  haar  kamer  voor  die  vuur 
"gehul  in  sjaals  en  dekens"  (p.  138)  terwyl  die  wandelvrou  slegs  'n  ou 
verslete  rok  besit  en  op  die  goedheid  van  ander  aangewese  is. 

Wanneer  sy  beeld  word  van  lerland  — 


" 'Sy  is  lerland,'  sê  Liam  saggies;  "kyk  na  haar  David.  Hier  sien  jy  ons  volk,  ons  land, 
nou  voor  jou  oë,  'n  enkele  ou  vrou  sonder  besittings,  sonder  grond,  sonder  naam  selfs, 
wat  ronddool  langs  die  paaie"  (p.  124)  — 

word  'n  dimensie  aan  hierdie  teenstellings  gevoeg  wat  dit  van  besondere 
belang  maak  vir  die  werk.  Die  lerland  en  Engeland  wat  daardeur  opgeroep 
word,  spreek  van  skreiende  onreg  in  die  een  se  geval  en  dekadensie  in  die 
ander  s'n.  Albei  van  hulle  is  oud,  maar  hulle  verledes,  die  manier  waarop 
hulle  oud  geword  het,  verskil:  die  een  het  die  lewe  geniet  ten  koste  van  die 
ander. 

Die  teenstellings  kry  verdere  betekenis  wanneer  ons  David  se  reaksie  ten 
opsigte  van  die  twee  karakters  in  ag  neem.  Hy  is  kwaad  vir  homself  as  hy 
die  ylende  ou  vrou  nie  begryp  nie  (p.  123),  maar  wanneer  sy  grootmoeder 
hom  betig  oor  sy  wangedrag  teenoor  sy  gaste  beteken  haar  woorde  "vir 
hom  so  min  as  haar  afkeuring"  (p.  139).  Sy  besoeke  aan  sy  grootmoeder  is 
"pligsbesoeke"  terwyl  hy  gereeld  terugkeer  na  Ard  na  Croise  om  te 
verneem  hoe  dit  met  die  ou  vrou  gaan  en  selfs  ongeskik  optree  teenoor  sy 
gaste  ter  wille  van  haar.  As  sy  grootmoeder  bang  is,  doen  hy  geen  moeite 
om  haar  veilig  te  laat  voel  nie  (p.  198);  sy  houding  is  redelik  afsydig  teenoor 
haar,  terwyl  hy  vroeër  "in  hom  'n  gevoel  van  teerheid  byna"  teenoor  die 
wandelvrou  ontdek  het  (p.  124). 

Hierdie  teenstellings  in  die  verhaal  toon  duidelik  waar  die  verteller  se  simpa- 
tie  lê,  en  ook  in  watter  rigting  David  as  karakter  ontwikkel.  Daarby  staan 
hulle  in  noue  verband  met  die  motief  van  die  lerse  opstand  wat  die  stramien 
verskaf  waarop  David  se  "menswording"  aan  ons  uitgebeeld  word. 

V 

Uit  hierdie  kort  bespreking  van  By  fakkellig  — daar  kon  byvoorbeeld  nog 
aan  die  randkarakters,  die  tegnieke  van  karakterisering,  die  tydshantering 
en  die  ruimte  aandag  gegee  word  — moet  dit  reeds  duidelik  wees  dat  die 
roman,  ten  spyte  van  gebreke,  'n  hegte  struktuur  vertoon  waardeur  dit  'n 
besondere  plek,  nie  net  in  Karel  Schoeman  se  oeuvre  nie,  maar  ook  in  die  ry 
van  betrokke  romans  in  Afrikaans  inneem. 

Vrae: 


1.  Ena  Jansen  beweer  dat  die  "belangrikheid  van  die  gesprekke  op  Ard 
na  Croise  (...)  baie  duidelik  (is)  en  volkome  in  ooreenstemming  met  dit 
waarom  dit  wesenlik  in  By  fakkellig  gaan:  medemenslikheid  wat  tot 
stand  kom  deur  menslike  samesyn"  (1977:  12).  Bespreek  hierdie  stel- 
ling  krities  deur  (a)  die  tydshantering  in  die  verhaal  te  bestudeer  en  (b) 
die  tema  soos  hier  geformuleer  ("medemenslikheid  wat  tot  stand  kom 
deur  menslike  samesyn")  te  bevraagteken. 

2.  Gaan  na  watter  rol  die  ruimte  vervul  in  die  uitbouing  van  die  tema. 

3.  Skryf  'n  opstel  waarin  u die  funksie  bespreek  wat  elk  van  die  belang- 
rikste  randkarakters  ten  opsigte  van  David  se  groei  — van  onbetrok- 
kenheid  tot  betrokkenheid  — vervul. 

4.  Gaan  die  verwysings  na  die  seisoene  na  en  stel  vas  watter  implikasies 
dit  vir  die  verhaal  het. 

5.  Bespreek  die  vertellersperspektief  in  die  verhaal  en  gaan  veral  in  op  die 
rol  wat  die  verteller  ten  opsigte  van  die  teenstellings  vervul. 

J.L.  Coetser 

Roep  van  die  naguHtjie  en  ander  eenbedrywe 
(Byeengebring  deur  Gerhard  J.  Beukes) 


Hierdie  versamelbundel  bevat  vyf  eenakters  van  uiteenlopende  aard:  Roep 
van  die  naguHtjie  (Dick  Findlay),  Dis  nou  vir  jou  'n  dingf  (Joan  Retief),  Na 
vyftien  jaar  (Mariechen  Naudé),  'n  Padda  is  'n  ding  wat  spring  (Elsabe 
Steenberg)  en  Ons  het  'n  ster  gesien!  (Gerhard  J.  Beukes).  Die  meeste  van 
die  stukke  is  gemaklik  opvoerbaar  en  leen  hul  daarby  tot  'n  redelike  wisse- 
ling  van  moeilikheidsgraad  ten  opsigte  van  klasbespreking  en  toetsing. 

Roep  van  die  naguiltjie 

In  hierdie  stuk  tref  die  onthulling,  dat  Liz  en  Kate  melaats  is,  die  leser  of 
gehoor  met  'n  sekere  geweld  — waarskynlik  as  gevolg  van  die  afstootlik- 
heid  van  dié  siekte.  Dat  Alice  nou  ook  melaats  is,  intensiveer  die  leser  of 
gehoor  se  reaksie,  veral  wanneer  die  parallelle  met  Liz  en  Kate  duidelik 
word.  Teen  die  agtergrond  van  hierdie  onthullende  klimaks  tree  veral  twee 
motiewe  op,  naamlik  verva!  en  die  interaksie  van  verlede  en  hede. 

Reeds  die  neweteks  gee  op  p.  3 'n  aanduiding  van  hierdie  verval:  "Ons  kry 
die  indruk  dat  die  vertrek  aan  die  verval  is  — dat  alles  besig  is  om  in  die 
vergetelheid  weg  te  sak  en  te  verkrummel  — nie  met  'n  swaar  plof  nie,  maar 
met  'n  asma-agtige  gehyg."  Ander  aspekte  van  die  uiterlike  ruimte  bevestig 
hierdie  verval:  daar  is  nie  bediendes  om  die  huis  skoon  te  maak  (p.  4)  of  'n 
tuinier  om  die  tuin  te  versorg  nie.  Daarby  is  die  twee  oudste  susters  fisiek 
aangetas.  Kate  is  mank  (as  'n  gevolg  van  haar  melaatsheid?  Vergelyk  p.  3 
en  haar  patetiese  struikeling  op  p.  10.)  en  Liz  het  nie  'n  "ysterhand  in  'n 
fluweelhandskoen"  nie  (p.  72).  Benewens  tekens  van  waarneembare, 
uiterlike  verval  is  daar  ook  tekens  van  innerlike  verval,  veral  bv  Kate. 

Kate  is  duidelik  drankverknog  (p.  3)  en  sy  vrees  dat  die  "gemeenskap",  dit 
wil  sê  Liz,  dit  gaan  agterkom.  (Let  in  hierdie  verband  op  die  groepering  van 
karakters  — twee  uiterstes,  die  jeug  Alice  en  die  ouderdom  Liz,  met  Kate 
wat  in  die  rigting  van  die  ouderdom  beweeg.)  Tog  is  Liz  van  hierdie 
afhanklikheid  bewus  (p.  7),  wat  van  'n  sekere  buigsaamheid  in  haar  karakter 
getuig.  Gevolglik  tree  twee  pole  na  vore,  naamlik  skyn  (die  verlede)  teenoor 
werklikheid  (die  hede).  Selfs  die  moontlikheid  dat  Kate  aan  Liz  ontrou  is, 
deur  byvoorbeeld  met  Alice  saam  te  sweer  in  verband  met  'n  denkbeeldige 
"nuwe  wêreld"  (p.  7),  kan  geïnterpreteer  word  as  die  verval  van  lojaliteit  — 
wat  deur  die  werklikheid  van  melaats-wees  gefnuik  word. 

Algaande  blyk  Alice  se  siekte  melaatsheid  te  wees,  totdat  dit  as  'n  voldonge 
feit  op  p.  12/13  gestel  word:  "Dis  melaatsheid.  Ons  is  almal  melaats.  Kate 
en  ek  en  nou  jy  ook."  Daarmee  word  die  parallelle  tussen  die  drie  vroue 
bevestig.  Tewens,  die  indruk  word  geskep  dat  die  siekte  van  hul  moeder 

oorgedra  is  — siekte  ook  in  'n  oordragtelike  sin.  Liz  en  haar  moeder  was 
trots  en  verfyn;  soos  Liz  moes  Kate  'n  minnaar  wegstuur;  en  soos  Kate  sou 
Alice  haar  minnaar  wegstuur  ...  In  hierdie  verband  geld  myns  insiens  'n 
beswaar  teen  die  werk  se  spanningslyn.  Op  pp.  5—6  laat  Kate  se  verwysing 
na  die  jong  dokter  die  parallellisme  met  Alice  vermoed,  en  dit  skep  span- 
ning.  Die  inkleding,  nie  bevestiging  nie,  van  hierdie  parallellisme  dra  egter 
geen  universele  segging  nie,  met  die  gevolg  dat  die  drama  vervlak  tot  die 
handhawing  van  eie  menswaardigheid.  Vergelyk  in  hierdie  verband  Lorca 
en  Tsjekov  se  hantering  van  dieselfde  situasie  in  Die  huis  van  Bernarda  Alba 
en  Die  drie  susters. 

'n  Verdere  aspek  van  dié  motief  (hede  en  verlede/werklikheid  en  skyn/syn 
en  skyn)  is  die  faset,  bedrog.  Kate  en  Alice  is  deur  hul  moeder  se  pruik  be- 
drieg  (p.  4),  Kate  probeer  Liz  met  haar  drinkery  bedrieg  en  ook  vir  Alice  (p. 
6:  "Alice:  ...  Kate,  hoe  kan  ek  hoop  om  gesond  te  word,  regtig  gesond  te 
word  in  hierdie  donker  plek?"),  en  Liz  probeer  Alice  bedrieg  óók  met  haar 
"ander  melaatsheid",  haar  trots  en  verfyning,  gesimboliseer  deur  die  swart 
handjie  (in  teenstelling  met  die  "wit  handjie"  op  p.  11).  Uiteindelik  is  haar 
trots  'n  fasade  waaragter  sy  vir  die  wêreld  daarbuite  wegkruip. 

Die  verwisseling  van  die  motiewe  verval,  en  hede  en  verlede  kan  as  'n  sirkel 
beskryf  word.  Uit  die  verlede  figureer  sake  soos  Liz  en  Kate  se  gelyktydige 
siekte  en  gevolglike  afsien  van  hul  minnaars,  wat  'n  sinvolle  kontras  vorm 
met  hul  vroeëre  geluk  as  huisgesin.  Hierdie  sinvolle  kontras  vorm  'n 
parallellisme  met  Alice  se  huidige  geluk:  Soos  Kate  en  Liz  het  sy  (in  die  hede 
van  die  verhaal)  'n  minnaar,  maar  die  dramaturg  gee  duidelike  tekens  dat  sy 
glad  nie  gesond  is  nie  (dit  wil  sê  van  verval),  en  uiteindelik  dat  sy  ook  me- 
laats  is.  Daarom  moet  sy  ook  haar  "naguiltjie"  as  'n  vrywillige  offer  weg- 
stuur  ter  wille  van  die  handhawing  van  haar  eie  menswaardigheid.  In  hierdie 
verband  bou  die  konteks  twee  simbole. 

Op  p.  5 noem  Alice  haar  minnaar  metafories  "'n  naguiltjie"  ("soos  'n  nag- 
uiltjie  in  die  verte")  — na  aanleiding  waarvan  die  stuk  sy  titel  ontleen.  Hier- 
die  ontlening  blyk  gelukkig  te  wees,  want  analoë  ooreenkomste  kan  uitge- 
wys  word,  byvoorbeeld  die  onoorkomlike  afstand  tussen  Alice  en  haar  min- 
naar.  Kontekstualisering  lei  dus  daartoe  dat  die  naguiltjie  simbool  word  van 
'n  onbereikbare  werklikheid,  in  die  woorde  van  die  Vooraf:  "...  die  Droom 
wat  weier  om  saam  met  die  verval  van  die  mens  se  liggaam  en  sy  omgewing 
...  te  ...  sterf."  Hierdie  geskiedenis  (wat  met  Alice  gebeur)  sal  uiteindelik 
daartoe  lei  dat  sy  geskiedenis  word,  dit  wil  sê,  daartoe  lei  dat  die  kring  van 
verlede-verval-hede-verval  sluit. 

Dat  die  naguiltjie  in  die  nag  roep,  hou  vir  Alice  net  onheil  in.  Sy  wil  van  die 
donkerte  verlos  word  (p.  6):  "Kate,  hoe  kan  ek  hoop  om  gesond  te  word, 
regtig  gesond  te  word  in  hierdie  donker  plek?"  Dit  sou  beteken  dat  sy  haar 
naguiltjie  nooit  weer  sou  hoor  nie.  Dit  is  inderdaad  wat  gebeur.  Op  sim- 
boliese  vlak  gaan  daar  vir  Alice  dié  lig  op  dat  sy  die  uiltjie  sal  móét  opoffer  — 
'n  besef  wat  reeds  op  p.  7 by  die  leser  posvat  vanweë  die  feit  dat  die  lampe 


114 


uit  die  kelder  gehaal  moet  word  om  die  vertrek  te  verlig.  En  dit  is  by  daardie 
lig  dat  Liz  haar  hande  vir  Alice  ontbloot  en  sy  tot  kennis  en  insig  kom. 
Daarom  impliseer  Kate  se  opstandige  woorde  (p.  7:  “Om  wie  te  beïndruk? 
Daar's  niemand  hier  wat  kan  sien  niel")  dat  Alice  haarself  moet  (en  sou) 
beskou  en  deurskou.  Maar  teen  wat  'n  prys  ... 

Teen  die  agtergrond  van  die  bostaande  bespreking  word  dit  duidelik  dat 
daar  by  die  drie  susters  nie  sprake  is  van  karakterontwikkeling  nie  (die  aard 
van  die  eenakter  is  ook  nie  so  nie),  maar  eerder  van  karakteropenbaring. 
Selfs  dan  konvergeer  karakteropenbaring  op  die  werk  se  tema. 

Dis  nou  vir  jou  'n  ding! 

Hierdie  stuk  val  kennelik  in  'n  ander  kategorie  as  Roep  van  die  naguHtjie. 
Hier  is  daar  nie  sprake  van  'n  "asma-agtige"  gehyg  nie,  maar  die  ongekom- 
pliseerde  lag  eie  aan  die  klug,  wat  ook  volksteater  is.  Lyndon  Harries  stel  die 
saak  (in  Preminger  1979:  271  —272)  soos  volg:  "Die  klug  se  doel  is  "to  pro- 
voke  the  spectator  to  laughter,  not  the  reflective  kind  which  comedy  is  in- 
tended  to  elicit  but  the  uncomplicated  response  of  simple  enjoyment." 
Namate  die  intrige  voor  die  toneelganger  of  vir  die  leser  ontplooi,  word  hy 
hom  bewus  van  meganismes  wat  die  dramaturg  inspan  om  hierdie  onge- 
kompliseerde  lag  te  ontlok. 

Die  eerste  handelingsgeheel  tree  duidelik  as  'n  inleiding  vir  die  stuk  op.  Ma 
en  dogter  is  met  mekaar  haaks  oor  'n  rok,  maar  dit  gaan  duidelik  oor  meer 
as  net  die  rok.  Elkeen  verteenwoordig  'n  tipe.  Ma  is  onmiskenbaar  die 
dame:  haar  voorkoms  en  optrede  bevestig  dit.  Gogga  is  in  haar  moeilike 
stadium  — sy  wil  nie  haar  ma  se  dogter  wees  nie,  maar  wel  haar  pa  s'n.  So 
'n  situasie  het  vir  die  klugskrywer  baie  potensiaal. 

In  die  volgende  handelingsgeheel  kom  Pa  tuis.  Hy  smag  na  'n  rustige  tuis- 
koms,  maar  loop  hom  in  Gogga  vas.  Dit  lei  daartoe  dat  'n  situasie  ontstaan, 
gelaai  met  situasionele  komiek,  komiek  as  gevolg  van  woordspel  en 
parallelle  situasies,  verbale  humor,  oordrywing  en  robuuste  spel  ("horse 
play").  Gogga  benut  die  geleentheid  om  haar  kant  van  die  saak  te  stel  — 
ten  koste  van  haar  ma  s'n.  Verskeie  motiewe  tree  na  vore  en  word  in  die 
volgende  handelingsgeheel  herhaal.  Gogga  het  dit  teen  "Ma  se  dinge"  (p. 
18);  sy  meen  haar  pa  se  hemp  — wat  sy  aan  het  — "lê  net  in  Pa  se  kas  en 
oproes"  (p.  19).  Gogga  se  gespletenheid  van  identifikasie  kom  in  hierdie 
handelingsgeheel  mooi  tot  uiting  in  haar  verwysing  na  "ander  ouens"  en 
haar  misnoeë  oor  haar  ma  se  onkunde  met  "masjinerie"  (p.  19).  Op  p.  21 
meen  sy  dat  haar  pa  haar  nie  begryp  nie,  en  geen  vyf  reëls  verder  nie  sê  sy: 
"Pa  verstaan  altyd  alles."  (!)  Dit  bied  dan  die  geleentheid  vir  die  onthulling 
dat  Klein  Koedoe  haar  na  sy  verjaardagviering  genooi  het.  Hierdie  beeld  van 
Gogga  is  dié  van  'n  tipiese  adolessent. 

As  haar  moeder  op  die  toneel  verskyn,  is  sy  in  meer  as  een  opsig  haar 
dogter  se  teenpool,  maar  is  daar  ook  kostelike  ooreenkomste.  Soos  Gogga 
pak  sv  teenoor  Pa  uit  en  dit  oor  dieselfde  sake.  In  hierdie  spervuur  probeer 

Pa  die  vredemaker  speel  — iets  wat  hy  regkry  omdat  hy  kalm  bly,  nie  sonder 
humor  nie.  In  hierdie  rol  speel  hy  die  pa  wat  sy  dogter  se  geheim  (haar 
eerste  afspraak  met  'n  seun)  hoor  net  omdat  die  dogter  teen  haar  ma  in  op- 
stand  is.  Myns  insiens  sit  daar  'n  ietsie  satiries  in  die  ma  se  reaksie  op  hierdie 
nuus:  haar  reaksie  is  dié  van  'n  tipiese  ma,  maar  dit  verkry  'n  komiese 
dimensie  as  gevolg  van  die  betrokkenes  se  ouderdom  (p.  24): 

“MA:  So.  Dan  weet  jy  al  alles  van  honn  af.  Hoekom  vertel  niemand  my  ooit  iets  nie?  Is 
hulle  al  ...  ernstig? 


Maar  wat  weet  ek  van  hom  af  en  ek  is  tog  haar  ma?  Hoe  moet  ek  haar  nou  teen  hom 
waarsku  as  ek  niks  van  hom  af  weet  nie?  (pouse)  Dan  is  hulle  reeds  ...  gekys? 


Dié  ee  ...  Koedoes,  is  hulle  darem  óns  soort  mense?" 


In  die  daaropv'olgende  handelingsgeheel  blyk  dit  dat  daar  ooreenkomste 
tussen  Gogga  en  haar  ouers  se  jongdae  is.  Daar  is  selfs  sterk  ooreenkomste 
tussen  Gogga  en  haar  moeder,  nie  net  wat  hul  voorkoms  nie,  maar  ook  wat 
hul  gees  betref. 

Wanneer  Klein  Koedoe  op  die  toneel  verskyn,  snel  die  klugtige  in  hoogste 
versnelling  voort.  Sy  bynaam  dra  reeds  daartoe  by,  maar  die  klugtige  word 
hoofsaaklik  deur  die  dialoog  gedra.  Dit  dra  daartoe  by  om  Klein  Koedoe  as 
tipe  te  vestig,  "'n  Jongeling  met  arms  en  bene  en  'n  motorfiets",  volgens 
die  personelys. 

Miskien  lê  dié  stuk  se  boodskap  vir  die  jong  gehoor/leser  in  die  paradoks 
van  Pa  se  woorde  en  Ma  se  optrede  op  p.  37:  "Pa  ...:  Vandag  se  kinders  is 
anders  ...  Ma:  Miskien  nie.  ..." 

Na  vyftien  jaar 

'n  Mens  sou  die  titel  van  die  volgende  stuk,  Na  vyftien  jaar,  waarskynlik 
"oop"  kon  noem.  Daarmee  bedoel  ek  dat  dit  'n  vergelyking  en  vraagstelling 
impliseer:  Vyf  ou  skoolvriendinne  (die  indruk  word  gelaat  dat  Anna  toevallig 
opdaag)  hou  reunie.  Het  volwassewording  'n  verandering  van  persoonlik- 
heid  meegebring  en,  wat  daaruit  spruit,  het  volwassewording  hul  bestaan 
gekompliseer?  Teen  die  agtergrond  van  hierdie  vrae  tree  twee  groeperinge 
van  karakters  na  vore. 

Anna  van  der  Sandt  is  die  ongevoelige  snobis  wat  by  tye  dubbele  stan- 
daarde  handhaaf.  Die  gehoor/leser  word  van  haar  snobisme  bewus  reeds 
wanneer  die  gordyne  vir  die  eerste  keer  oopskuif.  Sy  meen  'n  teepartytjie 
(waarvoor  waarskynlik  vooraf  reëlings  getref  is)  kan  terugstaan  vir  'n  reúnie 
met  'n  beroemde  aktrise.  Dit  is  myns  insiens  waarskynlik  dat  die  ongevoe- 
ligheid  in  haar  woorde  en  optrede  teenoor  Moira  'n  uitvloeisel  van  haar  sno- 
bisme  is.  Vir  haar  is  Moira  haar  "witmeisie"  (p.  43,  p.  48),  "bediende"  (p. 
48),  iemand  sonder  "selfrespek"  (p.  48),  "'n  gevalle  meisie"  (p.  43)  wat  sy 
uit  genade  onder  haar  dak  geneem  het  (met  wie  haar  seuntjies  nie  in  aan- 

raking  mag  kom  nie!)  en  in  ruil  daarvoor  vir  haar  moet  werk. 

In  hierdie  verband  is  dit  die  karakter,  Esta  Steyl,  se  funksie  om  Moira  se 
agtergrond  en  verlede  te  teken.  Daarom  verskyn  sy  nie  lank  op  die  verhoog 
nie,  maar  leer  ons  haar  uit  haar  optrede  teenoor  Moira  en  haar  woorde  aan 
Amelia  ken  as  iemand  met  hoë  etiese  waardes  en  'n  sterk  oortuiging.  Dit  is 
daarom  geen  wonder  nie  dat  sy  haar  misnoeë  te  kenne  gee  deur  vroeg  te 
vertrek. 

Moira  se  naam  beteken  "noodlot"  — na  aanleiding  van  die  benaming  moira 
of  fatum,  'n  verwysing  na  die  noodlotmagte  in  die  klassieke  Griekse  drama. 
Die  implikasie  sou  wees  dat  die  noodlotmagte  daartoe  bygedra  het  dat  sy  'n 
gevalle  meisie  word.  Dit  sal  egter  simplisties  wees  om  te  aanvaar  dat  sy 
geen  aandeel  gehad  het  aan  haar  val  nie.  In  die  klassieke  Griekse  drama 
kom  die  protagonis/hooffiguur/held  tot  'n  val  as  gevolg  van  'n  fout,  enso- 
voorts  (hubris)  waaraan  hy  'n  aandeel  het.  Hierdie  teenoorstaande  moont- 
likhede  is  ook  die  standpunte  wat  Amelia  en  Esta  van  Moira  huldig.  Esta  is 
haar  simpatiek  gesind,  terwyl  sy  vir  Amelia  (in  Esta  se  woorde  op  p.  48) 
"maar  net  'n  produk  van  ons  samelewing"  is.  Omdat  daar  niks  uit  die  teks 
bekend  is  van  die  aanleiding  tot  Moira  se  val  nie,  kan  haar  verant- 
woordelikheid  vir  haar  situasie  nie  eintlik  gepeil  word  nie.  In  die  geval  van 
Belinda  is  dit  wel  moontlik,  en  vereis  die  stuk  dit  ook. 

Belinda  skep  van  die  begin  af  (vergelyk  p.  45)  die  indruk  dat  sy  die  afstand 
tussen  haar  en  haar  ou  skoolvriendinne  handhaaf.  Op  p.  46  laat  Belinda  blyk 
dat  sy  'n  verhouding  met  'n  getroude  man  aan  die  gang  het  en  dat  hulle  van 
plan  is  om  in  die  huwelik  te  tree  sodra  die  egskeiding  afgehandel  is.  Dit  ver- 
oorsaak  natuurlik  dat  die  afstand  en  verwerping  nog  groter  word  en  Betta 
haar  selfs  'n  'femme  fatale'  (p.  47)  noem.  Eers  op  p.  50  word  dié  afstand 
oorbrug  nadat  Amelia  op  die  verhoog  verskyn  het,  na  Moira  se  gesprek  met 
Belinda.  Belinda  herken  in  Moira  se  eensaamheid  en  verwerping  haar  eie, 
en  dít  is  vir  haar  die  rede  vir  haar  verhouding  met  'n  getroude  man  (p.  50): 
"Ja,  tog  is  dit  'n  koue,  eensame  wêreld.  Elkeen  leef  net  vir  homself  en  sy 
ambisie.  Miskien  is  dit  daarom  dat  ek  hom  liefgekry  het.  Hy  is  so  anders  — 
so  na  aan  die  aarde,  'n  veilige  hawe."  In  hierdie  verhouding  ontvang  sy  dus, 
maar  gee  niks  van  haarself  nie,  is  die  beweegrede  selfsug  en  die  waarskyn- 
likheid  dat  die  verhouding  nie  sal  slaag  nie  taamlik  goed.  As  sodanig  staan 
sy  dus  teenoor  Anna,  en  háár  gawe  — dat  sy  haarself,  eers  as  'n  liefdesdaad 
(toe  hy  klein  was,  p.  52)  en  later  pligshalwe  (p.  43),  vir  haar  kind  offer.  Tog 
wil  dit  voorkom  of  Belinda  haarself  deurskou  en  daar  dus  sprake  mag  wees 
van  karakterontwikkeling:  Op  die  einde  (p.  53)  bied  sy  self  aan  om  Moira  te 
help  (nie  soos  Amelia  nie),  met  die  besef  (in  Moira  se  woorde):  "Ek  is  son- 
dig." 

Myns  insiens  is  daar  by  Anna  nie  sprake  van  karakterontwikkeling  nie,  maar 
eerder  van  insig  oor  die  skat  wat  sy  in  haar  man  en  seun  het  en  die  geleent- 
heid  wat  sy  kry  om  hul  te  behou.  Die  wete  dat  haar  man  in  'n  buite-egtelike 
verhouding  betrokke  is,  beïnvloed  uiteraard  haar  persoonlikheid  en  optrede. 

Wanneer  sy  die  eerste  keer  op  die  toneel  verskyn,  is  daar  "iets  huiwerigs, 
byna  sku  in  haar  houding"  (p.  42).  Verder  is  haar  reaksie  op  'n  natuurlike 
vraag  tydens  'n  reúnie,  'n  stortvloed  "verbitterde"  (p.  43)  inligting  oor  die 
Jordaanbloed  en  'n  moeilike  pa  en  seun.  Die  beeld  wat  so  geskep  word,  is 
van  'n  gefrustreerde  vrou  en  ma  wat  gee,  maar  niks  terugontvang  nie.  Dit 
sit  'n  kringloop  aan  die  gang  waarin  die  versorging  van  die  seun  plig  word 
en  die  pa  groener  weivelde  gaan  soek.  Wat  hierdie  kringloop  aan  die  gang 
gesit  het,  is  nie  heeltemal  duidelik  nie,  maar  dit  is  vir  die  verloop  van  die  stuk 
ook  nie  belangrik  nie.  (Sou  dit  die  Jordaanbloed  wees?  Vergelyk  ook  Anna 
en  Belinda  se  argumente  op  p.  52.) 

Betta  se  vernaamste  rol  is  waarskynlik  om  die  handeling  op  die  Anna- 
Belinda-konfrontasie  te  laat  afstuur,  maar  in  dié  optrede  openbaar  sy 
haarself  aan  die  gehoor/leser  as  'n  opperste  skinderbek  en  neusinsteker. 
Teenoor  Anna  voel  sy  haarself  meerderwaardig,  veral  wanneer  sy  na  haar 
skoene  kyk  (p.  45).  Teenoor  Belinda  voel  sy  haarself  weer  minderwaardig 
en  dit  sou  die  rede  kon  wees  vir  haar  aanvallende  houding,  op  'n  eien- 
aardige  rnanier  vermeng  met  nuuskierigheid  oor  Belinda  se  loopbaan  en 
haar  vriende  van  die  teenoorgestelde  geslag.  Hierdie  verbale  aanval  lei  daar- 
toe  dat  Belinda  dié,  ietwat  ironiese,  opmerking  maak  (p.  45):  "Om  'n  man  te 
kry  is  nie  alles  in  die  lewe  nie."  Betta  se  aandeel  aan  die  afstuur-op-die-kon- 
frontasie  lê  daarin  dat  sy  Belinda  so  antagoniseer  dat  sy,  waarskynlik  in  'n 
impulsiewe  oomblik,  haar  verhouding  met  'n  getroude  man  noem.  Dit  lei 
daartoe  dat  daar  vrae  is  oor  die  kinders  (p.  47)  en  uiteindelik  dat  Belinda 
haar  "veilige  hawe"  (p.  50)  verloor. 

Teen  die  agtergrond  van  die  bostaande  bespreking  word  dit  duidelik  dat  die 
stuk  nie  in  die  eerste  plek  'n  vergelyking  inhou  soos  wat  die  titel  sou  kon 
suggereer  nie.  Tog  is  daar  in  verwysings  (na  Esta,  Anna  en  Belindal)  op  pp. 
44—  45  die  aanduiding  dat  hulle  in  hul  volwasse  lewe  persoonlikheidseien- 
skappe  van  hul  jongdae  oorgehou  het.  Dit  geld  ook  Betta.  'n  Jakkals 
verander  immers  van  hare,  maar  nie  van  snare  nie.  Wat  toe,  toe  hulle 
skooldogters  was  (die  afvry  van  mekaar  se  kêrels),  spel  was,  is  in  hul 
volwasse  lewe  dodelike  erns. 

'n  Padda  is  'n  ding  wat  spring 

Ook  van  'n  Padda  is  'n  ding  watspring  kan  gesê  word  dat  dit  nie  pretendeer 
om  swaarwigtige,  ernstige  teater  te  wees  nie.  Dit  vertoon  baie  van  die 
volksteater,  waarin  die  klugtige  nie  altyd  'n  onaardige  rol  speel  nie.  In  hier- 
die  stuk  is  die  intrige  nie  ingewikkeld  nie  en  pas  dit  by  die  verwagtings- 
horison  van  die  veronderstelde  gehoor  — moontlik  kinders,  want  kinders 
beset  die  belangrikste  rolle.  Verder  kan  'n  definitiewe  spanningslyn  onder- 
skei  word. 

In  die  eksposisie  leer  die  gehoor  die  formidabele  Jan-Piet  en  sy  "platanna- 
nooi"  (p.  62)  ken.  Verskeie  motiewe  kom  ter  sprake  wat  later  in  die  hande- 
lingsverloop  verdere  aandag  kry:  Die  koerant  doen  oor  Jan-Piet  navraag  en 

dit  impliseer  dat  hy  'n  gesogte  padda  gaan  word,  ook  vir  ander.  Annelie  se 
ouers  is  vir  die  naweek  weg  en  dit  het  tot  gevolg  dat  Ouma  haar  vir  die  na- 
week  moet  kom  oppas.  Daar  is  'n  verwysing  na  "ou  Karel"  (p.  58)  net  nadat 
Annelie  die  versugting  uitgespreek  het  dat  Jan-Piet  altyd  'n  dak  oor  sy  kop 
mag  hê.  Dit  lei  weer  daartoe  dat  Heleen  (en  die  gehoor)  verneem  van  mnr. 
Venter  se  penarie  en  die  moontlike  uitkoms  wat  ouma  Roux  kan  bied.  Al 
hierdie  elemente  kom  later  in  die  handelingsverloop  weer  ter  sprake  en 
veroorsaak  dat  die  stuk  die  indruk  van  'n  eenheid  skep  en  die  leser  en  die  ge- 
hoor  voorberei  op  wat  gaan  volg. 

Die  verwikkeling  verloop  nogal  klugtig.  Na  die  motoriese  moment  (die  nuus 
dat  Annelie  se  vader  nog  een  duisend  rand  kort  om  mnr.  Mostert  se  winkel 
te  koop)  help  Heleen  om  Annelie  voor  te  berei  op  die  koms  van  haar  Franse 
ouma.  Dat  die  twee  meisies  nie  eintlik  iets  van  Frans  af  weet  nie,  word  gou 
duidelik  en  die  moontlike  gevolge  daarvan  moet  klugtige  spanning  by  die 
gehoor/leser  skep.  Gevolglik  kan  die  gehoor  nie  met  Karel  simpatiseer  wan- 
neer  sy  en  Annelie  se  verhouding  skynbaar  beëindig  word  nie.  Een  van  die 
spanningslyne  ontwikkel  verder  wanneer  "daardie  vent"  aan  die  voordeur 
klop,  maar  met  leë  hande  moet  vertrek  (p.  64). 

Dramatiese  uitstel  van  hierdie  spanning  volg  as  die  Franse  ouma  aankom. 
Dié  vind  alles  so  on-Frans  dat  sy  liewer  gaan  rus  na  haar  vermoeiende  reis. 
Die  klugtige  setel  in  die  situasie:  Die  twee  meisies  probeer  die  ouma  met  hul 
Frans-heid  imponeer  ten  einde  haar  goedgunstig  te  stem  sodat  Annelie  vir 
die  duisend  rand  kan  vra.  Hul  poging  slaag  nie,  omdat  hulle  nie  Frans  is  nie, 
en  ouma  Roux  wel.  Hier  maak  die  dramaturg  van  die  stylmiddel  oordrywing 
gebruik,  ook  om  die  handeling  te  versnel  en  die  spanningslyn  tot  'n  klimaks 
te  voer. 

Insidente  wat  daartoe  bydra  is  wanneer  Jan-Piet  wegraak,  Ouma  tipiese 
Franse  disse  verlang  en  die  rooi  doos  om  haar  sakdoeke  in  te  bêre.  Haar 
afleiding  dat  die  doos  gebruik  word  om  minnebriewe  in  te  bêre,  skakel  mooi 
met  Karel  se  tweede,  desperate  besoek.  Uiteindelik  skraap  Annelie  die 
moed  bymekaar  om  vir  die  geld  te  vra,  maar  haar  versoek  word  van  die 
hand  gewys.  In  hierdie  stadium  lyk  dit  of  die  handelingsverloop  in  'n  dood- 
loopstraat  beland  het,  maar  dan  verskyn  die  inbreker  op  die  toneel. 

Dit  het  tot  gevolg  dat  Ouma  gevra  word  om  die  rooi  doos,  met  Jan-Piet 
daarin,  in  veilige  bewaring  te  hou.  Annelie  se  dapper  optrede  laat  Ouma  van 
besluit  verander  en  sy  skryf  'n  tjek  uit  vir  mnr.  Mostert  ten  gunste  van  An- 
nelie  se  vader.  Annelie  moet  egter  'n  offer  bring:  Jan-Piet. 

Uit  die  bostaande  bespreking  kan  afgelei  word  dat  die  klem  op  handeling 
val.  Die  haakplek  is  die  duisend  rand  wat  mnr.  Venter  kort  om  die  winkel  te 
koop.  Hierdie  knoop  word  opgelos  met  die  hulp  van  Jan-Piet,  die  ding  wat 
spring  — volgens  die  titel.  So  beskou,  tree  die  titel  nie  as  oorkoepelende 
onderdak  op  nie,  want  die  fokus  van  die  intrige  is  mnr.  Venter  se  dilemma 
en  Annelie  se  aandeel  aan  die  oplos  daarvan.  Tog  was  dit  Jan-Piet  se  boud- 
jies  wat  ouma  Roux  finaal  welgesind  het  om  die  tjek  uit  te  skryf  ...  en 

daarom  spring  dié  padda  in  'n  groot  deel  van  die  stuk  in! 

Ons  het  'n  ster  gesien! 

Ons  het  'n  ster  gesien!  kan  'n  Kersspel  genoem  word  aangesien  dit  om  die 
gegewe  van  die  Kersverhaal,  die  geboorte  van  die  Christuskind,  gebou  is. 
Die  verhaal  neem  inderdaad  die  vorm  van  'n  tablo  aan  as  gevolg  van  die  iet- 
wat  uiteenlopende  taferele  wat  deur  die  gebruik  van  'n  verteller,  in  die  vorm 
van  die  Evangelis,  met  mekaar  verbind  word. 

Hierdie  taferele  word  verder  deur  die  titel  tot  'n  eenheid  gebind,  waarin  die 
woorde  ons  en  ster  die  meeste  aandag  vra.  Die  woord  ons  verwys  na  die 
verskillende  groepe  karakters  (die  inwoners  van  die  herberg,  die  ouerpaar, 
die  herders,  ensovoort)  wat  in  die  taferele  optree,  terwyl  ster  'n  simboliese 
en  konkrete  betekenis  het.  Op  konkrete  vlak  verwys  dit  na  die  verskyning 
van  'n  opvallende  ster/lig  op  die  nag  van  die  geboorte  van  die  Christuskind. 
Dit  is  dan  ook  dié  ster  wat  Eban  op  p.  87  met  die  mórester  (waaraan  reeds  'n 
toepaslike  simboliese  interpretasie  geheg  kan  word)  verwar.  Daar  is  in  die 
stuk  ook  verwysings  na  ander  vorme  van  lig  (soms  "lig"  genoem,  soms  by 
'n  ander  benaming),  wat  tot  simbole  groei  as  gevolg  van  kontekstuali- 
sering. 

Die  eerste  verwysing  na  lig  is  die  Evangelis  se  aanhaling  van  gedeeltes  uit 
Johannes  1:1  — 14.  Dit  word  vir  die  gehoor/leser  gou  duidelik  dat  die  woord 
Hg  in  'n  oordragtelike  sin  gebruik  word.  Die  konteks  maak  dit  duidelik:  die  lig 
is  "van  die  mens",  dit  skyn  in  'n  duisternis  wat  dit  nie  "oorweldig"  ('n  per- 
sonifikasie)  nie,  en  dit  is  'n  "waaragtige"  lig  (p.  77).  Daar  is  'n  direkte  ver- 
band  tussen  die  Evangelis  en  dié  lig,  want  die  Evangelis  (per  implikasie  die 
skrywer  van  die  Bybelboek,  Johannes)  versprei  die  Lig,  dit  wil  sê  in  sy 
Evangelie  en  die  dramaturg  in  sy  Kersspel:  die  Woord  (Christus)  is  God;  die 
Woord  het  vlees  geword;  aan  "almal  wat  Hom  aangeneem  het  ...  het  Hy 
mag  gegee  om  kinders  van  God  te  word,  aan  hulle  wat  in  sy  Naam  glo"  (p. 
77).  Op  hierdie  wyse  stel  die  Evangelis  die  ontplooiing  van  die  handelings- 
verloop  in  die  vooruitsig  — vanuit  dié  Bybelse  verwysing,  wat  deel  is  van  die 
gehoor/leser  se  voorkennis  — en  tree  daarmee  op  'n  soortgelyke  wyse  as 
die  klassieke  rei  op.  Ook  in  'n  ander  opsig  tree  die  Evangelis  soos  die  rei  op: 
Hy  verbind  verskillende  handelingsgehele  (deur  aanhalings  uit  die  Woord; 
vergelyk  p.  83  en  p.  86)  en  gee  ook  hier  daardeur  rigting  aan  die  handelings- 
verloop.  Hierdie  Bybelse  verwysing  skep  uiteraard  'n  gewyde  atmosfeer 
(ondersteun  deur  die  dramatiese  konstruksie  van  die  verhoogruimte, 
naamlik  die  gebruik  van  verskillende  skorte  en  kolbeligting)  waarin  die  oor- 
drag  van  'n  boodskap  aan  die  gehoor,  en  die  karakters,  makliker  kan  plaas- 
vind.  Daar  gaan  as  't  ware  vir  die  karakters,  en  deur  hul  oë 'vir  die 
gehoor/leser,  'n  lig  op.  Daarom  is  die  stuk  didakties.  Opvallend  is  dit  dat 
hierdie  insig  op  die  een  of  ander  manier  met  die  motief,  lig,  verband  hou. 
Die  lig/insig  wat  die  groep  van  die  herberg  (Ruben,  Rebekka  teenoor  Si- 
meon)  ontvang,  geskied  by  wyse  van  'n  openbaring.  Simeon,  volgens  aan- 

duiding  (veral  op  p.  79)  die  profeet  van  Lukas  2:25  en  26,  ontvang  die  lig  dat 
hy  nie  sal  sterf  voordat  hy  die  Verlosser  aanskou  het  nie  (p.  80).  Ruben  se 
boodskap  is  (p.  80):  "Die  Messias  sal  een  nag  onder  jou  dak  vertoef.  Wees 
gereed  wanneer  Hy  kom."  Binne  hierdie  groep  is  daar  verdeling  oor  die 
soort  verlosser  wat  elkeen  verwag  om  hul  van  die  (hul/Romeinse)  kruis/juk 
te  verlos.  Soos  'n  Ou-Testamentiese  profeet  stel  Simeon  sy  volk  se  nood  (p. 
79):  "Die  grootste  nood  van  my  volk  is  nie  die  verknegting  van  hulle  liggame 
deur  vreemde  oorheersers  nie,  maar  die  slawerny  van  hulle  gees  deur 
sondes."  Ruben,  daarenteen,  soek  "één  dappere"  om  "daardie  klomp  Ro- 
meinse  honde  (te  gaan)  platslaan",  met  ander  woorde  'n  nasionale  verlos- 
sing  van  die  Romeinse  oorheersing.  Hierdie  verskille  in  siening  word  verder 
uitgetrap  op  pp.  81 , 82  en  87.  Onversetlik  bly  Ruben  sy  standpunt  handhaaf 
en  skep  daardeur  die  indruk  dat  hy  'n  klipkop  is.  Dit  lei  daartoe  dat  hy  agter 
sy  eie  dwaallig  aangaan,  waarvan  die  dramaturg  die  simboliek  op  p.  87  in 
die  neweteks  gee:  "Hy  dra  'n  outydse  fakkel  wat  baie  dof  brand  en  byna 
geen  lig  verskaf  nie."  Ruben  het  wel  die  ster  gesien,  maar  dit  nie  gevolg  nie. 
Daarom  het  hy  nie  by  die  ware  Verlosser  uitgekom  nie. 

Soos  Ruben  het  Issaskar  daaraan  geglo  dat  hy  homself  van  die  Romeine 
moet  verlos.  Sy  opvatting  het  egter  daartoe  gelei  dat  Hy  deur  die  Romeine 
gekruisig  is,  maar  ook  hierdie  besef  (dus:  lig):  "Julle  sal  'n  ander  leier  moet 
vind  ...  Julle  sal  ander  wapens  moet  vind  (p.  82)."  Die  gehoor/leser  ver- 
moed  in  Issaskar  'n  heenwysing  na  die  sondaar  wat  aan  die  kruis  tot  beke- 
ring  gekom  het,  as  gevolg  van  die  ooreenkomste  met  daardie  gebeurtenis. 
Op  p.  85  verwoord  Maria  háár  lig  as  dankbaarheid  vir  die  insig  dat  sy  die 
uitverkore  moeder  van  die  Messias  sal  wees.  In  hierdie  lig  moet  haar 
vreugde  en  Rebekka  se  woorde  (p.  84:  "Hoe  wens  ek  ek  was  weer  jy  van- 
aand  ...  'n  Nuwe  kind  ...  nuwe  vreugde  ...")  verstaan  word:  Dit  is  elke 
Joodse  vrou  se  hoogste  wens  dat  sy  die  Messias  se  moeder  sal  wees.  In 
hierdie  verband  is  die  dialoog  tussen  Josef  en  Maria  effe  té,  en  resoneer 
Josef  se  woorde  op  p.  85  'n  iets  van  die  Eybers-gedig:  "Begryp  jy  nou  alles 
wat  met  jou  gebeur  het,  alles  wat  nog  moet  gebeur?" 

As  gevolg  van  die  optrede  van  die  Engel  kón  die  herders  nie  aan  die  beteke- 
nis  van  die  ster  twyfel  nie  (p.  86/87).  Hul  eenvoudige  aanvaarding  van  die 
Engel  se  boodskap  verhoed  dat  hulle  agter  Ruben  se  rokende  fakkel 
aangaan  (vergelyk  Efrahim  se  woorde  op  p.  88:  "Kom  agter  my  aan  — ons 
gaan  na  die  ster  toe  ..."),  en  lei  daartoe  dat  hulle  die  kind  (ironies!)  in  Ruben 
se  stal  sien  en  hul  eenvoudige  geskenke  bring:  'n  wit  lammetjie,  'n  velkom- 
bersie  en  droë  hout  (p.  89).  Van  groter  belang  is  wat  hulle  van  die  kind  vra: 
vrede,  liefde  en  lig  teen  die  duisternis.  Hul  begeerte  en  hul  geskenke  het 
met  mekaar  verband;  die  teks  stel  dit  soos  volg  op  p.  89:  "Hy  ('n  wit  lam- 
metjie,  J.L.C.)  sal  jou  speelmaat  wees  want  sy  oë  dra  die  vrede  wat  jy  aan 
alle  mense  bring."  Die  verband  tussen  die  lam  en  die  Kind  — vanuit  die 
voorkennis  van  die  gehoor/leser  die  Lam  van  God  — word  hiermee  gelê. 
Daarmee  word  ook  aangesluit  by  die  woorde  van  die  Evangelis  aan  die 

begin  van  die  stuk.  Die  paar  stukkies  droë  hout  sal  die  donkerte  uit  die  stal 
verdryf,  "soos  die  ster  van  jou  lig  die  duisternis  voor  ons  voete  daarbuite 
verdryf  het"  (p.  89).  Deurdat  Eban  se  begeerte  is  om  van  daardie  lig  te  hê, 
verkry  "lig"  'n  abstrakte  betekenis  wat  myns  insiens  ook  by  die  Evangelis  se 
aanvangswoorde  aansluit. 

Jackie  Meyer 

Germanicus  (N.P.  van  Wyk  Louw) 


Daar  is  verskeie  faktore  wat  daartoe  bydra  dat  Germanicus  aan  die  einde 
van  sy  lewe  vir  Piso  sê: 


Nie  jy,  nie  Livia,  nie  Plancina  ... 
ek  sterf  aan  hierdie  tyd  (p.  113) 

Hierdie  faktore  is  onder  andere  Germanicus  se  besondere  aard,  die  tyd 
waarin  hy  leef  en  die  besluit  wat  hy  neem  om  nie  in  Rome  te  heers  nie. 

1.  Germanicus  die  mens 

Germanicus  pas  as  held  nie  in  die  geykte  patroon  nie,  want  'n  held  van  die 
uiterlike  daad  is  hy  nie.  Hy  is  'n  held  van  die  denke,  van  die  gees. 

Hy  is  'n  moreel  voortreflike  jong  aristokraat  met  'n  hoë  strewe  van  "self 
skoon  bly  in  die  vuil".  Daar  word  gepraat  van 
sy  edelheid: 

Lucius:  In  hom  leef  Rome  weer:  die  erns,  die  eenvoud, 
die  trots  ou  eerbaarheid  ...  hy  ís  geen  Caesar: 
die  naam  is  vals,  dis  oor  hom  aangesmeer  — 

'n  ...  Claudius  deur  die  lang  geslagte. 

As  ek  so  na  hom  kyk,  dan  voel  ek  groots 

dat  ek  in  hierdie  tyd,  naas  so  een,  lewe  ...  (p.  19) 

sy  suiwerheid: 

Lucius:  Hy's  te  rein;  die  helder  adel  sit 
in  sy  grys  oë  ... 

Maar  hy's  soos  glas  so  helder  (p.  23—24) 

sy  vriendeiikheid  en  hofiikheid: 


Piso:  "Germanicus"?  — wat?  Uat  hy  mooi  en  jonk  is, 

Drusus  se  seun,  vir  almai  vriendelik,  hoflik  (p.  22). 

Germanicus  is  ook  'n  denker,  en  na  hom  as  denker  word  telkens  verwys: 

Germanicus:  Maar  áls  is  ingewikkeld;  selfs  die  daad 

is  nie,  soos  jy  meen,  enkeld;  en  die  denk 

sit  knoop  aan  knoop  gekoek  (p.  100  — vergelyk  ook  p.  23,  30,  97  — 88  in 
dié  verband) 

Dit  is  juis  hierdie  intellektueel-wil-wees  waaruit  sy  menslike  beperking  blyk. 

want  as  gevolg  hiervan  is  sy  insigte  gebrekkig;  huldig  hy  'n  eensydige  sie- 
ning  omtrent  mens-wees.  Hy  is  'n  mens  wat  as  gevolg  van  "gebondenheid" 
van  denke  voortdurend  soek  na  voller  waarheid,  want  "nie  aan  jou  — en 
aan  niemand  wat  mens  is  — (sal)  die  volheid  gegee  word  nie;  ...  jy  met  al 
jou  strewe  (sal)  nooit  volkome  buite  die  dwaling  kom  nie."  Dit  is  Ger- 
manicus,  die  denker  wat  wik  en  weeg  tussen  die  twee  pole:  mens  en 
heerser 

Sesde  soldaat:  Germanicus,  die  aarsel,  dink  en  weeg  ... 
dis  altyd: 

Reg  in  die  een  hand;  Onreg  in  die  ander  — 
drie  punte  is  daarvoor;  twee  is  daarteen  ...  (p.  13) 

In  hierdie  menslike  onvolkomenheid  moet  die  oorsaak  van  die  ironiese  om- 
mekeer  in  sy  gelukstaat  gesoek  word. 

2.  Germanicus  in  stryd  met  die  wêreld  waarin  hy  leef 

'n  Mens  word  getref  deur  die  skerp  teenstrydighede  wat  bestaan  tussen 
Germanicus  se  aard  en  sy  wêreld. 

Die  drama  speel  af  in  die  Romeinse  wêreld  van  die  eerste  eeu;  in  'n  tyd  van 
geweld  en  korrupsie,  van  selfversekerde  ingryp  in  die  gang  van  sake. 
Hierteenoor  staan  die  veldheer  Germanicus,  met  sy  sterk  intellek,  met  'n 
wantroue  in  gewelddadige  optrede.  Germanicus  is  menslik,  lojaal,  regver- 
dig;  hy  is  iemand  wat  die  agting  van  vriend  en  vyand  afdwing. 

Dit  is  ironies  dat  Germanicus,  die  man  wat  nie  glo  in  die  magsdaad  nie,  ver- 
soek  word  om  op  te  tree:  hy  erf  die  oorwinningstitel  Germanicus;  op  hom 
val  die  lot  om  die  Germane  te  tem,  die  Ooste  in  bedwang  te  hou;  om  toe- 
stande  in  die  Ryk  te  verbeter. 

Kyk  ons  na  die  aard  van  die  veranderinge  wat  van  Germanicus  verlang 
word,  vind  ons  'n  veelvoudigheid  van  aansprake: 

i)  die  soldate  verlang  "buit  ...  vet  soldy  ...  korter  dienstyd"  (p.  22); 

ii)  sy  offisiere  wil  onder  sy  leierskap  rykdom  en  eer  verwerf  (p.  22); 

iii)  die  burgery  verwag  dat  hy  ook  hulle  belange  sal  bevorder  (p.  22); 

iv)  Prao,  die  toegewyde  Republikein,  en  sy  groepie  volgelinge  verlang  dat 
hy  die  Caesarbewind  omver  moet  werp  en  die  Republiek  moet  herstel 
(p.  19). 

v)  Agrippina  wil  graag  die  vrou  van  die  Romeinse  heerser  wees. 
Teenoor  hierdie  persone  en  groepe  wat  van  Germanicus  verwag  om  die 
heerserskap  oor  te  neem,  staan  Tiberius,  huidige  heerser  en  keiser,  en  sy 
moeder  Livia,  wat  volgens  vir  Tiberius,  "vir  die  stil  en  bitter  mens"  ...  "met 
lis  en  moord"  'n  pad  gemaak  het  "tot  hy  kan  heers"  (p.  67). 

Germanicus  bevind  hom  dus  in  die  posisie  waar  sy  ondersteuners  met  uit- 
eenlopende  motiewe  by  hom  daarop  aandring  om  die  heerserskap  van 
Tiberius  af  te  neem.  Tiberius  en  Livia  aan  die  ander  kant  vrees  juis  só  'n  stap 

van  Germanicus.  Die  gevolg  is  dus  dat  hulle  hulle  bes  sal  doen  om  hom  en 
sy  gesin  uit  te  wis  — tensy  hy  natuurlik  eerste  handel  en  hulle  skadeloos 
maak. 

Teenoor  die  geroep  om  die  uiterlike  magsdaad  staan  Germanicus  by  wie  die 
denkdaad  voorrang  geniet.  So  'n  instelling,  gesindheid  moet,  in  'n  wêreld 
van  geweld,  waar  slegs  die  enkelvoudige  magsdaad  geld,  lei  tot  die  onder- 
gang  van  'n  held  van  die  denkdaad. 

Dit  wil  dus  voorkom  asof  Germanicus  geen  ander  keuse  gelaat  word  as  om 
die  heerserskap  te  gryp  nie.  Tog  doen  Germanicus  dit  nie  en  as  ons  nagaan 
waarom  hy  die  heerserskap  negeer,  word  die  konflik  in  die  drama  vir  ons 
duidelik. 

3.  Germanicus  se  konflik 

Die  primêre  konflik  in  hierdie  drama  vind  plaas  in  die  gemoed  van  Ger- 
manicus.  Sy  konflik  met  die  ander  karakters  is  'n  weerspieëling  van  die 
konflik  in  sý  gemoed. 

Eerstens  moet  daarop  gelet  word  dat  Germanicus  geen  beginselbeswaar 
teen  heers  het  nie;  inteendeel,  die  versoeking  om  die  heerserskap  te  gryp  is 
vir  hom  baie  aanloklik: 


Germanicus:  Ek  moet  die  mag  gryp!  Het  ek  nie  sín  vir  heers  nie! 

Dink  jy  dis  min! 

Het  ek  nie  daad.  oorwinning.  eer.  mag 
soos  drank  voel  opstoot  deur  my  sinne  nie 
en  droë-keel  geword  van  die  begeerte 
meer  as  een  dag!  (p.  33) 

Ook  moet  Germanicus  rekening  hou  met  die  geldigheid  van  Agrippina  se 
vrees  dat  sy  gesin  in  gevaar  is  solank  hy  self  nie  die  heerser  is  nie  (p. 
32—33).  Agrippina  se  tweede  argument,  naamlik  dat  hy  aan  Rome  'n 
heerser  moet  gee  wat  Rome  werd  is,  met  ander  woorde  dat  hy  die  Ro- 
meinse  Ryk  moet  hervorm,  weeg  by  hom  baie  swaar.  Geestelike  hervorming 
was  juis  dit  wat  Germanicus  by  die  massa  wou  bewerkstellig. 

Dit  is  duidelik  dat  Germanicus  op  hierdie  tydstip  nog  nie  gekies  het  nie.  Ook 
merk  ons  dat  hy  reeds  maande  lank  met  die  probleem  worstel: 


Germanicus:  Ek  het  geweet  dit  kom  — dié  eis. 

Maande,  maande  het  dit  my  bekruip. 

Vannag  lê  dit  vir  spring.  (p.  32) 

Die  implikasie  van  sy  woorde  "Eers  noord!"  (p.  15),  waarmee  hy  die  soldate 
gepaai  het,  word  nou  eers  duidelik.  Met  hierdie  woorde  rig  Germanicus 
hulle  wil  tydelik  op  die  Germane,  wel  wetende  dat  hulle  aan  dié  woorde  sal 
verstaan  'n  belofte  dat  wanneer  die  veldslag  afgelope  is,  hy  hulle  suidwaarts 
teen  Rome  sou  lei.  (Dit  is  Germanicus  se  eerste  keuse.)  Die  soldate  begryp 

dit  ook  so,  en  daarom  word  Germanicus  toegejuig.  Hy  hou  dus  die  moont- 
likheid  van  'n  aanslag  op  die  keiserskap  oop,  ingeval  hy  besluit  om  die 
heerserskap  te  gryp. 

By  Germanicus  se  terugkeer  na  die  oorwinning  oor  die  Germane  blyk  dit  dat 
hy  nog  steeds  weifel  oor  sy  verdere  optrede.  Ook  lyk  dit  asof  hy  die 
moontlikheid  om  heerser  te  word  nog  sterk  oorweeg;  daarom  sy  dubbelsin- 
nige  woorde  aan  sy  offisiere: 

ons  lot  en  ons  geluk  sal  saanngesnoer  bly 
in  die  tyd  wat  voorlê  in  Caesar  se  genade  (p.  40) 

Germanicus  was  self  'n  Caesar. 

Kort  hierna  vind  sy  gesprek  met  Thusmelda  plaas  en  dit  is  hierna  wat  hy 
finaal  kies  en  bekend  maak  dat  hy  nie  van  plan  is  om  die  heerserskap  te 
bekom  nie.  Dit  is  nie  Thusnelda  self  wat  vir  hierdie  voorneme  verant- 
woordelik  was  nie.  Sy  het  net  'n  saak  aangeraak  wat  by  Germanicus  baie 
swaar  geweeg  het,  naamlik  die  imperialistiese  aard  van  die  Romeinse  Ryk 
en  die  onmoontlikheid  daarvan  om  in  regverdigheid  oor  só  'n  ryk  te  regeer. 
Hy  sluit  sy  gesprek  met  haar  af  met  die  peinsende  vraag:  "...  As  ek  kon 
gryp,  sou  dan  die  wêreld  anders/  en  heerliker  gewees  het?"  (p.  46). 
Klaarblyklik  is  die  antwoord  hierop  vir  hom  "nee",  en  daarmee  is  sy  besluit 
om  nie  te  wil  heers  nie,  geneem  (sy  tweede  en  finale  keuse). 

Die  imperialistiese  aard  van  die  Ryk  en  die  onmoontlikheid  om  regverdig  in 
so  'n  tyd  te  heers,  is  duidelik  sigbaar  uit  die  optrede  van  die  legioene.  Aan 
die  begin  van  die  drama  het  Germanicus,  vermom  as  'n  soldaat  tussen  hulle 
beweeg  en  na  hulle  gesprekke  geluister.  Die  doel  hiervan  was  om  vas  te  stel 
watter  gesindheid  die  soldate  openbaar. 

Wat  Germanicus  dié  aand  waargeneem  het,  moes  hom  onrustig  gestem 
het.  Sommige  soldate  was  wel  lojaal  teenoor  hom  as  persoon,  maar  dit  is 
ook  duidelik  dat  baie  hom  slegs  wou  gebruik  as  'n  instrument  tot  hulle  jie 
voordeel.  Vergelyk  byvoorbeeld  die  volgende:  "die  fyn  jong  veldheer  moet 
iets  doen  ...  of  trap"  (p.  1);  "Soos  die  legioene  vir  Octavius/  moet  ons  ons 
veldheer  tot  in  Rome  dral/  En  óns  sal  heers"  (p.  5). 

'n  Verdere  kwelling  aangaande  die  legioene  is  hulle  ongedissiplineerdheid. 
Dit  blyk  duidelik  wanneer  die  nuus  van  Augustus  se  dood  bekend  word. 
Germanicus  se  ontsteldheid  hieroor  blyk  duidelik  uit  sy  woorde: 

Luister,  soldate.  Of  moet  ek  “burgers"  sê? 

Ek  sien  hier  mense,  verward  soos  op  'n  mark  — 
nie  my  soldate. 

Moet  ek  met  julle  praat  in  dié  verwarring! 

Is  dit  kohorte?  Is  dit  'n  dol  gepeupel?  (p.  9) 

Teen  die  einde  van  sy  toespraak  betig  hy  hulle  weer: 

Julle  — mense  wil  die  wêreld  self  besit; 
besit  eers  julle  hart  in  trou  en  tug. 

Word  yster,  sweiswerk,  aanmekaar  gesmee 
in  tug.  (p.  15) 

Dit  is  te  begrype  dat  Germanicus  huiwerig  is  om  teen  Rome  op  te  trek  met 
legioene  wie  se  lojaliteit  hy  betwyfel  en  wat  reeds  gewys  het  hoe  maklik 
daar  wanorde  en  verdeeldheid  in  hulle  geledere  kan  kom.  Daarom  berispe 
hy  die  manne  spottend  voordat  hy  hulle  na  hulle  tente  stuur: 

Julle  dwase,  dwase:  julle  voel  opstandig 
— 'n  skoen  knyp  of  'n  lyfbandgesper  skaaf  — 
en  julle  wil  die  wêreldstad  self  bydam!  (p.  15) 

'n  Derde  faktor  wat  bydra  tot  Germanicus  se  konflik  is  die  vraag  in  watter 
mate  hy  die  vertroue  van  Piso,  sy  senior  offisier  geniet.  Wanneer  die  soldate 
opstanc  '’  raak  en  Germanicus  as  keiser  wil  uitroep,  is  dit  Piso  wat  hulle  reg 
om  die  staatshoof  onder  die  eertydse  republikeinse  regeringstelsel  te  kies, 
beaam: 

Piso:  Luister,  manne,  stil: 

dit  is  die  óu  reg  van  die  legioene 
om  op  die  slagveld  heersers  vir  die  stad 
— die  wêreld  — uit  te  roep:  die  imperators. 

Niks  kan  dié  reg  ontneem  ... 


Die  man  wat  heers  in  Rome,  moet  hier  heers, 
en  wie  óns  — ek  en  julle  — nie  vertrou  nie, 
wip  gouer  uit  die  saal  as  hy  geklim  het  (p.  12) 


Piso  se  laaste  opmerking  is  dubbelsinnig,  want  dit  is  Tiberius  wat  huidiglik 
in  Rome  heers.  Dit  wil  dus  voorkom  of  Piso  verdeelde  lojaliteite  het.  Hierdie 
opmerking  moet  gesien  word  in  die  lig  van  'n  hele  lang  ingewikkelde  intrige, 
waarvan  Germanicus  en  Agrippina  deeglik  bewus  is.  Agrippina  waarsku  im- 
mers  vir  Germanicus  later  dié  aand: 

Jy  het  gehoor:  hulle  het  geskreeu  van  "heers", 
van  "Caesar".  Jy  weet  hoe  giftig  klank  bederf 
in  ons  klimaat.  (p.  32) 

Die  implikasie  van  haar  woorde  is  duidelik:  dit  wat  dié  aand  in  die  kamp 
plaasgevind  het  en  veral  gesê  is,  sal  in  Rome  weerklink  (wat  wel  gebeur  as 
Tiberius  vir  Germanicus  tydens  hulle  onderhoud  Germanicus  se  woorde 
herhaal). 

Ter  bevestiging  van  Piso  se  verdeelde  lojaliteit  is  die  boodskapper  wat  hom 
die  aand  na  die  oorwinning  oor  die  Germane  besoek.  Uit  die  opmerkings 
van  Marcus  en  Germanicus  blyk  dit  ook  dat  sulke  besoeke  meermale  plaas- 

vind  (vergelyk  p.  48—  49). 

Dat  Germanicus  bewus  is  van  Piso  se  dubbele  rol,  ofskoon  die  aard  nog  nie 
vir  hom  duidelik  is  nie,  blyk  uit  die  volgende  woorde  aan  Piso: 


Piso,  dis  groot  woorde;  en  dubbelsinnig; 

'n  vanggat  — maar  onseker  nog  vir  wie.  (p.  12) 

Behalwe  die  feit  dat  Germanicus  bedenkinge  het  oor  sy  leër,  moet  hy  dus 
ook  rekening  hou  met  die  feit  dat  Piso  'n  vertroueling  van  Tiberius  mag 
wees.  Hy  sou  eers  later  uitvind  wat  Piso  se  ware  oogmerk  is.  Dat  hy  dus 
huiwer  om  die  finale  keuse  om  te  heers  al  dan  nie,  te  neem,  is  dus  begryplik! 
Nog  'n  rede  wat  bydra  tot  die  konflik  is  Germanicus  se  verhouding  met 
Tiberius.  Albei  was  Caesars  en  hulle  was  ook  nie  vreemdelinge  vir  mekaar 
nie,  nog  meer:  hulle  was  familie.  Tiberius  was  Germanicus  se  oom  (p.  49) 
en  Agrippina  se  stiefvader  (p.  52).  Ook  het  Augustus  se  testament  bepaal 
dat  Germanicus  Tiberius  as  keiser  moes  opvolg  (p.  50)  en  volgens  Tiberius 
se  eie  brief  is  hy  oud  en  sieklik  (p.  51).  Germanicus,  jonken  gesond,  moes 
dus  net  'n  rukkie  wag  tot  Tiberius  sterf  en  dan  kon  hy  sonder  opstand 
heerser  word.  Tiberius  het  ook  persoonlik  vir  Germanicus  geen  leed  aange- 
doen  nie  en  Germanicus  het  dus  geen  rede  gehad  om  dislojaal  teenoor 
Tiberius  op  te  tree  nie. 

Dit  is  dan  die  faktore  wat  bydra  tot  Germanicus  se  konflik  en  dit  vir  hom  on- 
moontlik  maak  om  in  dié  tyd  as  leier  van  sy  volk  na  vore  te  tree. 

4.  Germanícus  se  skuld  aan  die  verloop  van  gebeure 

Germanicus  is  geen  passiewe  slagoffer  van  sy  tyd  nie.  Hy  is  'n  man  wat  die 
denkdaad  voorstaan;  in  staat  tot  'n  selfstandige  keuse,  'n  eie  vrye 
wilsbesluit;  en  in  staat  om  die  verantwoordelikheid  en  volle  konsekwensies 
van  sy  besondere  keuse(s)  te  dra. 

Watter  keuses  maak  Germanicus? 

Soos  reeds  genoem  (p.  5)  het  Germanicus  se  eerste  keuse  in  die  moeras- 
wêreld  van  Noord-Frankryk  gekom,  waar  hy  sy  legioene  oorreed  het  om 
"Eers  noordl"  te  trek.  Hierdeur  het  hy  vir  homself  tyd  uitgekoop  om  sy 
besluitneming  uit  te  stel. 

Germanicus  was  nooit  van  plan  om  deur  middel  van  geweld  die  heerserskap 
oor  te  neem  nie.  Teenoor  die  korrupsie  van  Rome  (en  die  destydse  wêreld) 
kan  die  redelike  mens  slegs  sy  woord,  sy  swye  en  uiteindelik  sy  sterwe  stel. 
Deur  in  te  gryp,  daadwerklik  te  probeer  hervorm,  sou  Germanicus  sy 
beginsels  verloën  en  juis  die  taal  van  geweld  praat. 

Germanicus  word  na  die  oorwinning  oor  die  Germane  voor  'n  tweede  keuse 
gestel.  Onverwyld  moet  hy  na  Rome  terugkeer  sodat  hy  daar  in  triomf  ont- 
vang  kan  word.  Onmiddellik  kom  weer  die  eis  om  Rome  te  verower  — en 
dié  keer  kom  die  eis  ook  van  sy  hoogste  offisiere,  sy  intiemste  vriende  en  sy 
vrou. 

Germanicus  se  antwoord  is  dié  van  die  intellektualis:  om  sy  volk  te  kan  red 
sal  hy  die  oppermag  moet  hê  sodat  hy  gestalte  aan  hulle  wil  en  ideaal  kan 
gee.  Maar  as  'n  volk  innerlik  so  siek  is  soos  die  Romeinse  volk,  kan  niemand 
hom  lei  as  hy  nie  self  'n  volmaakte  almagtige  god  is  nie.  So  stel  hy  dit: 

Daar's  tye  dat  die  mens  sy  heerser  skep: 

die  glansende  groot  tye 

dat  een  die  woord  vir  baie  mense  vind; 

dan  kén  hulle  hom,  dan  maak  hy  los  wat  ín  hul 

aanwesig  was,  maar  duister  en  gebonde  — ; 

dan  is  daar  tye  dat  die  mens,  volk're, 

waansinnig  binne  is  van  breuke, 

geen  woord,  geen  enkelheid  hulle  kan  genees  nie; 

waar  alles  ín  hom  teen  homselwe  woed 

en  laster. 

Wie  dán  wil  heers,  woed  later  teen  homselwe. 

Een  sou  kon  kom  wat  daarvan  mense  maak, 
weer  mense  maak,  — hy  sou  'n  god  moet  wees, 
of  anders  sou  hy  deur  die  waansin  waad, 
van  reg  tot  reg  deur  onreg  en  verskrikking 
struikel.  (p.  56) 


Sy  rede  tot  weiering  om  toe  te  gee  aan  die  eis  is  sy  besef  dat  die  tydsom- 
standigheid  (imperialistiese  aard  van  die  Ryk)  van  so  'n  aard  is  dat  iemand 
wat  reg  wil  doen,  dit  alleen  deur  middel  van  onreg  sal  kan  laat  geskied. 
Daarvoor  sien  hy  nie  kans  nie,  en  daarom  wil  hy  nie  die  heerserskap  hê  nie: 

Germanicus:  Maar  die  koue  wind  van  Rome  het  gewaai 

— te  wyd  gewaai  — oor  al  sy  vreemde  volke. 

Ons  het  'n  bredie,  'n  kou,  vaal,  gladde  brei 
van  volkere  saamgeklits;  dit  lê  voor  ons 
plat,  vetterig,  soos  in  'n  pan.  (p.  55—56) 

Omdat  Germanicus  nie  so  'n  volmaakte  leier  is  nie,  wil  hy  nie  keiser  word  en 
homself  besoedel  met  die  onsuiwer  dade  wat  hy  as  keiser  sal  moet  pleeg 
nie.  Hy  het  nou  finaal  besluit  dat  hy  nie  met  sukses  kan  ingryp  nie  en  hy  dink 
ook  nie  weer  ernstig  aan  dié  moontlikheid  nie.  Hierdie  selfstandige  besluit 
van  nie-ingryp  in  die  bose  tyd  van  geweld,  wat  slegs  die  enkelvoudige 
magsdaad  eis,  moet  noodwendig  op  Germanicus  se  ondergang  afstuur. 

In  sy  konfrontasie  met  Tiberius  besef  Germanicus  dat  Tiberius  nie  'n 
gewetenlose  tiran  is  wat  heers  sonder  om  hom  in  die  minste  te  steur  aan  die 
lyding  wat  sy  dade  by  sy  onderdane  veroorsaak  nie  (p.  71  —72).  Tiberius  sê 
self: 


Weet  jy  wat  "eensaam"  is? 

My  nagte  is  verskriklik.  En  die  maan 
ryg  'n  dun  draadjie  deur  my  brein.  (p.  79) 

Germanicus  is  nie  teen  Tiberius  as  persoon  gekant  nie,  maar  teen  die  amp 
van  keiser.  In  Tiberius  sien  hy  'n  voorbeeld  van  wat  hy  as  heerser  kan  word 
en  daarteen  verset  hy  hom.  Hy  wil  nie  heers  nie,  want  hy  glo  dat  'n  mens  nie 
mens  en  heerser  tegelyk  kan  wees  nie  (p.  74,  98).  Daarom  versoek  hy 
Tiberius  om  hom  te  laat  gaan  om  'n  kluisenaarsbestaan  te  voer  êrens  "op  'n 
klein  en  verlate  eiland"  of  'n  dorpie  "aan  ons  verste  stilste  grens". 

Hierdie  versoek  staan  Tiberius  nie  toe  nie,  want  sy  insig  waarsku  hom  dat  so 
'n  stap  van  Germanicus  tot  'n  ramp  sal  lei: 

Tiberius:  Rondom  jou  sou  die  Ryk  'n  swelsel  maak 
wat  áls  ontsteek,  selfs  as  jy  suiwer  bly. 

Omdat  die  volk  jou  min,  kan  jy  nie  rus: 
jy  sou  vir  Caesar  se  vuil  hande  'n  verwyt 
voor  almal  bly,  alle  opstand,  elke  droom 
en  dwaasheid  van  die  mensdom  sal  saampak 
óm  jou  ...  en  die  Ryk  sal  skeur 
en  weer  in  bloedige  tweedrag  worstel,  sterf  ... 
omdat  één  wat  so  hoog  was,  rein  wou  bly. 

Dit  sal  ek  nie  gedoog.  Ons  is  gebind 

aan  die  lot  in  die  stink  kloaak  van  hierdie  Ryk, 

en  die  vuil  van  hierdie  tyd  spoel  oor  ons  almal.  (p.  74) 

Die  ontmoeting  met  Clemens  dien  ter  illustrasie  van  Tiberius  se  stelling  dat 
'n  mens  alleen  met  geweld  kan  heers  en  dit  illustreer  terselfdertyd  ook  die 
verskriklike  gevolge  van  dié  soort  heerskappy.  Dit  is  vir  Germanicus  'n 
geweldige  skok,  want  dit  bewys  hoe  die  slawe  sy  simpatie  met  hulle  as  self- 
bedrog  verwerp  en  hom  maar  net  as  nog  'n  medewerker  van  die  keiser 
beskou  (p.  77—79). 

As  bewys  van  hoé  vuil  die  keiser  se  hande  moet  word  as  hy  werklik  heers, 
wys  Tiberius  vir  Germanicus  die  doodvonnis  van  'n  honderd  slawe  wat 
gekruisig  sal  word  as  hy  dit  onderteken  — 'n  onvermydelike  verskynsel  in  'n 
land  waar  onderdrukking  plaasvind  (p.  80). 

As  Germanicus  besef  dat  Tiberius  nie  uit  vrye  wil  só  heers  nie,  hoop  hy  dat 
Tiberius  self  die  Ryk  kan  hervorm.  In  hierdie  pleidooi  (p.  81—82)  toon  hy 
ongekende  vuur  en  geesdrif,  want  hier  is  nou  'n  saak  wat  hy  heelhartig  kan 
steun  omdat  daar  sprake  van  verbetering  van  'n  geestelike  hervorming  be- 
staan. 

Tiberius  verpletter  egter  Germanicus  se  hoop.  Hy  haal  Germanicus  se  eie 
woorde  aan,  waarin  hy  gesê  het  dat  toestande  in  die  Ryk  van  só  'n  aard  is 
dat  hervorming  onmoontlik  is: 


"Die  koue  wind  van  Rome  het  gewaai 
— te  wyd  gewaai.  'n  Wit  dik  gladde  brei 
van  volke  lê  voor  ons  soos  in  'n  pan  ..."  (p.  82) 

Tiberius  gee  dus  dieselfde  rede  as  Germanicus  vir  sy  weiering  aan,  en  die 

feit  dat  Tiberius  weet  wat  Germanicus  in  'n  intieme  kring  gesê  het,  bewys 
hoe  ver  die  korrupsie  in  die  Ryk  gevorder  het.  Met  die  ondertekening  van 
die  doodvonnis  vernietig  Tiberius  alle  hoop  op  verandering. 

Dit  is  die  keerpunt  in  die  drama.  Van  nou  af  laat  vaar  Germanicus  alle  hoop 
en  gelate  aanvaar  hy  die  pos  van  medekeiser  in  die  Ooste. 

Ek  vat  dit  soos  ek  ook  die  dood  aanvaar 
en  al  wat  menslik  is;  soos  ek  my  hart 
aanvaar,  al  sal  hy  op  'n  dag  gaan  staan.  (p.  84) 

Geestelik  is  Germanicus  dus  besig  om  hom  voor  te  berei  op  sy  dood,  en  met 
sy  vertrek  na  die  Ooste  begin  sy  vyande  hulle  voorberei  vir  die  aanslag  op  sy 
lewe. 

Om  op  te  som:  Germanicus  se  outonome  besluit  van  nie-ingryp  in  die  bose 
tyd  van  geweld  het  meer  as  een  dryfveer: 

i)  sy  eensydige  siening  van  mens-wees; 

ii)  sy  oordrewe  beklemtoning  van  die  redelikheid  en  die  geestelike  lewe. 
Dit  bring  hom  tot  die  eerlike  oortuiging  dat  mens-en-heerser-wees 
onversoenbare  pole  is;  dat  as  hy  sou  ingryp,  hy  kon  ontaard  in  iemand 
soos  Tiberius  en  daarvoor  het  hy  sy  "menslikheid"  te  kosbaar  geag. 

iii)  sy  skerp  historiese  besef  laat  hom  besef  dat  iemand  wat  in  hierdie  tyd 
van  gewelddadigheid  wou  heers,  'n  god  moet  wees,  "of  anders  sou 
...  struikel". 

iv)  ook  sy  geloof  dat  geweld  en  die  gepaardgaande  haat,  bitterheid,  vrees 
nie  met  wapens  van  geweld  bestry  kan  word  nie. 

Daarom  weier  hy  om  met  mag  en  geweld  in  te  gryp,  en  probeer  hy  die 
wanorde  teenwerk  op  die  enigste  wyse  wat  hy  as  intellektueel  waarlik  kan: 
die  skerp  denke,  helder  praat,  redelike  argumentering  met  anders- 
denkendes,  kritiek  op  die  geestelike  louheid  by  die  volk.  Op  dié  wyse  wou 
hy  'n  hervorming  en  verbetering  van  die  maatskappy  bewerkstellig  deur  'n 
geestelike  veredeling  van  die  mens. 

Hierdie  gekompliseerde  manier  van  doen  moet  in  die  soort  wêreld  wat  slegs 
die  enkelvoudige  magsdaad  eis,  noodwendig  op  die  ondergang  van  die  held 
afstuur. 

5.  Die  gevolge  van  Germanicus  se  keuse 

Germanicus  se  wilsbesluite  en  nastreef  van  sy  ideale  sit  'n  hele  reeks  dinge 
aan  die  gang.  Vir  hom  het  dit  verreikende  gevolge:  hy  raak  vervreem  van 
almal  wat  hy  liefhet,  en  hierdie  vervreemding  verdiep  tot  volkome  isolasie 
en  eensaamheid  in  die  slotfase  van  die  dramatiese  handeling.  Niemand 
begryp  of  waardeer  sy  edele  siening,  hoë  waardes,  verhewe  strewe  nie. 
Wat  Germanicus  egter  nie  besef  nie,  is  dat  sy  besluit  om  suiwer  te  bly  nie 
net  homself  raak  nie,  maar  ook  die  mense  om  hom.  Caius  sê  vir  hom:  "Dit  is 
jou  vonnis.  Maar  die  vonnis  tref  ook  ons  almal  wat  jou  afhanklikes  en 


131 


vriende  is.” 

Germanicus  het  egter  gekies  om  hom  te  distansieer  van  die  wêreld  waarin 
hy  leef,  en  sodanig  is  die  distansiëring  dat  hy  nie  meer  weet  wat  daar  in  die 
mense  se  harte  omgaan  nie,  selfs  nie  van  dié  mense  wat  die  naaste  aan  hom 
staan  nie,  want  hy  antwoord:  ''Ag  nee  wat,  die  vonnis  is  net  vir  my,  dit  tref 
julle  glad  nie." 

As  gevolg  van  die  besluit  van  Germanicus  om  bo  alles  suiwer  te  bly,  gee  hy 
sy  gewone  mens-wees  prys.  Vergelyk  byvoorbeeld  wat  die  volgende  mense 
van  hom  sê: 

Caius:  Maar  Germanicus:  hy's  heilig. 

Niks  kan  hom  meer  raak  nie.  (p.  33) 

Agrippina:  Ek  het  jou  lief,  lief. 

En  tog  — iets  aan  jou  kry  ek  nie  te  vat  nie. 

Ërens  is  jy  onmensiik  by  jou  hart 
Gryp  watter  kant  ek  wil,  ek  vat  alleen 
iets  koel  en  glansend.  (p.  32) 

Germanicus  kon  die  vlees  afsterf  om  heerskappy  van  sy  siel  te  kry.  Hy  het 
homself  onkwesbaar  gemaak  vir  die  swakhede  van  die  mens.  Daarom  kon 
hy  hom  verdiep  in  'n  boek  oor  die  sterre  op  'n  tydstip  toe  die  onheilswolke 
om  hom  begin  pak  het  en  kon  hy  die  kans  om  keiser  te  word,  verwerp. 
Germanicus,  die  energieke  leier.  onverskrokke  vegter,  geliefde  vriend,  ver- 
meende  bevryder  van  die  Romeinse  volk,  word  in  die  laaste  twee  tonele  ge- 
toon  as  'n  siek,  moeë,  sterwende  mens,  eensaam  in  die  afgeleë  Oostelike 
grensprovinsie,  omring  deur  vreemdes  en  vyande  wat  hom  haat  en  sy  lewe 
soek. 

Dan  is  daar  ook  die  ironiese  ommekeer  in  Germanicus  se  intensies:  in  plaas 
van  mense  saam  te  bind  tot  geestelike  eenheid;  in  plaas  van  liefde,  mede- 
menslikheid,  en  regverdigheid  te  gee  aan  almal  om  hom,  raak  sy  strewe  die 
ander  karakters  op  ontstellende  wyse:  Lucius  "stort"  (dood)  na  'n  veldtog; 
Marcus  pleeg  selfmoord,  en  Piso  verander  in  'n  haatverwronge  verraaier. 
En  dit  vanweë  hulle  wanhoop  aan  Germanicus  se  "vreemde"  optrede:  sy 
onbegryplike  "daadloosheid".  Sy  weiering  om  die  heerskappy  uit  Tiberius 
en  Livia  se  vuil  hande  te  gryp,  lei  eintlik  tot  versaking  van  dié  mense  en  volk 
vir  wie  hy  alles  veil  gehad  het. 

6.  Die  insig  waartoe  Germanicus  kom 

Alles  wat  met  Germanicus  gebeur  het,  het  nie  oor  hom  gespoel  en  hom 
onaangeraak  gelaat  nie. 

In  die  slottoneel  verneem  ons  tot  watter  insigte  hy  geryp  het.  Hy  erken  dat 
hy  'n  té  eensydige  siening  van  mens-wees  gehuldig  het: 

Ek  was  te  helder. 

'n  Mens  die  moet  ook  modderig  wees 

as  jy  wil  mens-wees  — of  as  jy  wil  heers  ...  (p.  109) 

Hy  gee  dus  te  kenne  dat  mens  en  heerser  nie  meer  as  absolute  teenpole 
bestaan  nie:  modderigheid  is  wesenlik  deel  van  albei.  Dit  is  egter  'n  insig 
wat  hom  nie  meer  kan  red  nie. 

Ook  besef  hy  die  vergeefsheid  van  sy  strewe  om  in  hierdie  tydsgewrig  (p. 
102)  langs  die  weg  van  die  rede  'n  geestelike  hervorming  te  probeer  bewerk- 
stellig  by  dom,  onredelike  mense  van  die  laer  drifte.  Daarom  sê  hy  vir  Piso: 


Nie  jy,  nie  Livia,  nie  Plancina  ... 
ek  sterf  aan  hierdie  tyd. 

Dis  beter  dat  ek  sterwe  want  die  wil 

het  in  my  stil  gaan  staan,  sodat  ek  alles 

sien  agter  glas  ...  of  /n  die  glas 

en  mateloos  ver  en  nie  om  aan  te  raak 

maar  om  te  sien  gebeur  soos  voor  'n  god.  (p.  113) 

Germanicus  triomfeer  geestelik  oor  sy  uiterlike  ellende.  Hy  sterwe,  maar 
kies  om  te  sterf  ter  wille  van  wat  vir  hom  kosbare  waardes  is,  en  daardeur 
bly  hy  getrou  aan  sy  eie  wese  — 'n  trou  wat  hoër  is  as  sy  diens  aan  Rome. 
Sy  versugting:  "En  dalk  gaan  niks  verlore  nie"  suggereer  die  moontlikheid 
dat  die  dade  van  die  menslike  gees  op  die  lange  duur  nie  tevergeefs  sal  wees 
nie;  en  dat  hy  deur  sy  optrede  help  bou  het  aan  'n  geestesryk  wat  sou  kom 
— die  Christendom. 

MJ.  Prins 

Laat  vrugte  (C.M.  van  den  Heever) 


1 Inleíding 

Die  gebeurtenisse  in  'n  roman  vind  altyd  êrens  plaas.  Gewoonlik  vervul 
ruimtelike  elemente  dan  ook  'n  belangrike  funksie  in  die  geskiedenis  wat  in 
die  roman  aangebied  word.  'n  Mens  kan  byvoorbeeld  die  plekke  waar  die 
gebeure  afspeel  ten  opsigte  van  mekaar  groepeer  en  sodoende  probeer  in- 
sig  kry  in  die  verhoudinge  tussen  die  soort  gebeurtenisse,  die  identiteit  van 
die  betrokke  karakters  en  die  plek.  Wanneer  plekke,  in  groepe  ingedeel,  ver- 
bind  kan  word  aan  psigologiese,  ideologiese  en  morele  teenstellings,  kan 
ruimte  'n  belangrike  struktureringsbeginsel  in  'n  roman  wees.  (Vgl.  Bal 
1980:  52  - 54.) 

Die  plekke  waaruit  die  ruimte  van  Laat  vrugte  bestaan,  kan  ons  in  groepe  in- 
deel  en  verbind  aan  psigologiese  en  ideologiese  teenstellings.  Daar  is  veral 
twee  soorte  plekke  in  die  roman,  nl.  geslote  plekke  en  oop  plekke,  en  hier- 
die  twee  groepe  word  telkens  in  verband  gebring  met  sekere  sielkundige  of 
ideologiese  kragte  wat  op  die  gebeurevlak  met  mekaar  in  konflik  verkeer. 

2 Jeug  en  ouderdom 

Die  teenstelling  tussen  jeug  en  ouderdom  speel  'n  baie  belangrike  rol  in  die 
geskiedenis  van  Laat  vrugte.  F.E.J.  Malherbe  het  reeds  die  tema  van  die 
roman  geformuleer  as  "ouderdom  wat  nie  wil  buig  voor  jeugkrag  nie",  en 
ook  vir  J.P.  Smuts  (een  van  ons  jonger  literatore)  is  die  spanning  tussen 
jeug  en  ouderdom  die  basiese  spanning  in  die  werk  (Malherbe  1948:  90  en 
Smuts  1975:  129). 

Hierdie  teenstelling  word  in  die  ruimte  van  die  roman  weerspieël.  Die  oop 
plekke  in  die  ruimte  is  die  plekke  van  die  jeug,  en  die  geslote  plekke  weer  dié 
van  die  ouderdom. 

Die  jongmense  in  die  roman  is  positief  ingestel  teenoor  die  wye  ruimtes. 
Elemente  soos  die  "wydsheid"  wat  oor  die  landskap  kom  en  die  "populier- 
punte  wat  opreik  na  die  blou  ruimte"  bring  "'n  warm  weelde  in  (Henning  se) 
bloed,  'n  byna  dierlike  drang  om  die  krag  van  die  opgaande  dag  in  sy  jong 
lewe  in  te  drink"  (Van  den  Heever  1970:  31).  Die  wye  ruimte  maak  Henning 
bewus  van  sy  jeugdige  vitaliteit.  Sy  liefde  vir  die  "ope  vlakte"  (44)  kor- 
respondeer  met  sy  vryheidsdrang  soos  gemanifesteer  in  sy  behoefte  om  aan 
sy  vader  se  dwingelandy  te  ontsnap. 

Die  ander  belangrike  eksponent  van  die  jeugmotief  in  die  roman  is  Johanna. 
Ook  sý  is  ingestem  op  die  uitgestrekte  ruimte.  Wanneer  sy  op  pad  is  om 
Henning  te  ontmoet,  is  sy  enersyds  intens  bewus  van  haar  jeug  en  lewens- 
kragtigheid.  Hierdie  belewing  van  jeugdige  vitaliteit  word  binne  dieselfde 
paragraafverband  met  'n  liefde  vir  die  "wye  wegstromende  dag  met  sy  verre 
verskiete  van  blou  en  ineengevloeide  veldkleure"  gejukstaponeer  (128). 

Die  ouderdom  word  veral  verteenwoordig  deur  die  sowat  sestigjarige  oom 

Sybrand  en  sy  een  en  tagtigjarige  moeder.  Waar  die  oop  plekke  vir  Henning 
bewus  maak  van  sy  jeug  en  vryheid  as  'n  kosbare  besit,  skep  dit  by  oom 
Sybrand  'n  behoefte  aan  begrensing  en  heerskappy.  Wanneer  hy  die  plaas- 
lyn  teen  die  horison  sien  "uitkruip  al  met  die  bult  langs  en  verder  weg  blou 
'n  wasigheid  van  die  dag",  gee  dit  so  "'n  ruimte,  so  'n  oopheid  aan  die  dag, 
aan  sy  lewe  dat  hy  vanmore  ver  sou  wil  gaan  stap,  ure  lank,  net  om  na  die 
plaas  se  klippaal-grens  te  kyk,  om  te  voel  dat  die  stuk  wêreld  wat  hier  so  ver 
voor  sy  oog  uit  spring  in  die  blou  winter-oneindigheid,  syne  is,  deel  van  sy 
strewe,  van  sy  hele  menswees"  (52).  Wanneer  oom  Sybrand  van  die  ruimte 
bewus  word,  het  dit  'n  intensiverende  uitwerking  op  sy  krampagtige  vas- 
kleef  aan  dié  "stuk"  daarvan  wat  hy  as  syne  beskou.  Tussen  twee  groepe 
personasies  wat  dieselfde  topografiese  aspek  só  verskillend  belewe,  is 
konflik  onvermydelik. 

Dat  oom  Sybrand  egter  nie  daarin  sal  slaag  om  die  jeug  in  te  perk  nie,  blyk 
reeds  uit  die  eerste  gebeurtenis  in  die  roman:  die  perdetemmery.  Hier  reeds 
wil  oom  Sybrand  nie  sy  ouderdom  aanvaar  nie  en  kom  hy  in  botsing  met  die 
jeug  soos  verteenwoordig  deur  Henning  en  die  perd.  Die  perd  wil  ontsnap 
aan  die  geslote  ruimte  van  die  "groot  klipkraal"  (5).  (Let  op  die  ironie  van 
die  adjektief  groot).  Die  perd  se  verset  teen  sy  fisiese  inperking  en  onder- 
werping  vorm  'n  parallel  met  Henning  se  opstandigheid  teen  sy  geestelike 
onderhorigheid.  Soos  wat  die  perd  vir  oom  Sybrand  afgooi^  so  gaan  Hen- 
ning  ook  later  die  juk  van  sy  vader  se  baasspelerigheid  afgooi. 

Die  ander  verteenwoordiger  van  die  ouderdom,  ouma  Willa,  se  "oë  word 
nou  so  sleg  vir  vérkyk  dat  sy  net  die  werf  goed  kan  beskou"  (35).  Hierdie 
onvermoë  om  ver  te  kan  sien,  simboliseer  terselfdertyd  haar  beperkte 
geestelike  horison  soos  gemanifesteer  in  haar  heers-  en  hebsugtigheid. 

3.  Líefde  en  haat 

'n  Ander  psigologiese  en  ideologiese  teenstelling  wat  'n  vername  rol  in  Laat 
vrugte  speel,  is  dié  tussen  liefde  en  haat.  Ook  hierdie  teenstelling  kan  met 
bepaalde  ruimtes  in  verband  gebring  word.  Die  oop,  uitgestrekte  plekke  is 
die  dimensie  van  die  liefde.  Terwyl  Henning  byvoorbeeld  oor  'n  klipmuur 
leun,  sien  hy  die  mórester  wat  "ver  oor  (Johanna  se  vader  se)  plaas  heen 
kwyn,  hoog  en  heerlik"  en  hierdie  ster  "boei  hom  soos  die  wonder  van  sy 
liefde"  (29).  Die  mórester  konstitueer  hier  'n  wye,  oop  ruimte  (let  op  die 
voorkoms  van  die  leidmotiewe  ver  en  hoog);  daarom  is  dit  vir  Henning  net 
so  boeiend  soos  sy  liefde  vir  Johanna.  Téénoor  die  ruimteskeppende  móre- 
ster  staan  die  "koue  klipmuur"  waaroor  Henning  leun,  simbool  van  die 
"klein  kampies"  wat  mense  in  hulle  haat  vir  mekaar  oprig. 

Nadat  Henning  Johanna  se  brief  gelees  het,  word  sy  kamer  "ruim  en  vol 
gefluisterde  liefdeswoorde"  (72).  Hier  vind  die  omgekeerde  plaas  van  wat  in 
die  vorige  aanhaling  gebeur  het:  Dáár  het  die  ster  wat  hy  op  groot  afstand 
waargeneem  het,  vir  Henning  aan  sy  liefde  herinner;  hier  is  dit  die  liefde  wat 
hom  in  staat  stel  om  die  geslotenheid  van  sy  kamer  te  transendeer.  Wan- 
neer  hy  op  pad  is  na  sy  geheime  ontmoeting  met  Johanna  is  dit  vir  hom  asof 
die  liefde  "ook  deel  is  van  hierdie  ruimte  in  en  om  hom"  (80). 

Wanneer  Johanna  deur  haar  kamervenster  kyk,  sien  sy  "die  ligtende  sterre, 
die  onmeetlikheid"  en  dit  sing  vir  haar  "die  hooglied  van  die  liefde"  (89). 
Deur  die  verwysing  na  die  sterre  en  deur  die  voorkoms  van  hoog-  in 
hooglied  gryp  hierdie  aanhaling  terug  na  die  een  op  bl.  29.  Die  leidmotief 
onmeetlik  keer  op  ironiese  wyse  terug  wanneer  die  hardvogtige  ouma  Willa 
in  haar  sterwensoomblikke  aan  haar  jeugjare  dink  "toe  die  dae  (...) 
onmeetlik  was  van  liefde  en  hartstog"  (91). 

4 Lewe  en  dood 

Die  teenstelling  tussen  lewe  en  dood  is  'n  belangrike  aspek  van  die  geskie- 
denis  in  Laat  vrugte.  Oom  Sybrand,  die  sentrale  karakter,  wil  nie  voor  die 
magte  van  verganklikheid  en  dood  die  knie  buig  nie,  maar  wil  halsstarrig  bly 
vashou  aan  die  lewe.  Hierdie  teenstelling  kan  ons  verbind  met  dié  tussen  die 
warm  en  die  koue  plekke  waarvan  ons  in  die  roman  lees.  Veral  die  hitte  van 
die  son  dien  as  simbool  van  lewenswarmte. 

Na  die  laaste  aanblik  van  tant  Betta  se  lyk,  dink  oom  Sybrand  aan  sy  eie 
naderende  dood  en  dan  "rek  (hy)  hom  uit  in  die  warm  herfsson;  dit  is  of  hy 
die  strale  opsuig  in  sy  liggaam.  Hier  is  die  lewe  wat  hy  begeer,  wat  hy  wil  bly 
behou"  (170).  Dit  is  ironies  dat  dit  juis  'n  herfsson  is  waarin  oom  Sybrand 
staan:  die  herfs  is  voorloper  van  die  winterkoue,  elders  in  die  roman  (en  ook 
daarbuite)  simbool  van  die  dood. 

Die  warm  plekke  in  die  ruimte  van  die  roman  word  telkens  in  verband  ge- 
bring  met  die  motief  van  lewe  en  dood.  Op  enigsins  geforseerde  wyse  ge- 
beur  dit  byvoorbeeld  wanneer  oom  Sybrand  op  die  stoep  in  die  "koesteren- 
de  winterson"  staan  en  dan  peins  oor  die  opeenvolging  van  die  jaargetye  as 
simbool  van  die  onkeerbare  dinamiek  van  die  lewe  (52).  Terwyl  ouma  Willa 
aan  haar  naderende  dood  sit  en  dink,  lê  die  son  voor  haar  "warm  en  wit  op 
die  vensterbank".  Let  op  hoe  die  leidmotief  warm  hier  deur  die  alliterasie 
gereleveer  word. 

Tydens  sy  kort  besoek  aan  sy  ouma  kom  Henning  baie  diep  onder  die  indruk 
van  die  liggaamlike  verval  "van  hierdie  uitgeleefde,  uitgebluste  mens  wat 
tog  nog  so  vasklou  aan  die  bestaan"  (80).  Die  aanskoue  van  hoe  die  dood 
besig  is  om  hier  sienderoë  die  oorhand  oor  die  lewe  te  kry,  laat  Henning 
"hunker  na  die  son,  die  lewe  daarbuite,  na  'n  jong  meisie  met  'n  jeugdige, 
sterk,  bloeiende  liggaam"  (81).  Eers  wanneer  hy  weer  buite  in  die  "helder, 
sonoorglansde  pad  stap",  verander  sy  stemming.  Ná  ouma  Willa  se  dood 
gaan  die  mans  "in  die  son  staan"  nadat  hulle  na  haar  lyk  gekyk  het  (93). 
Laasgenoemde  gegewe  eggo  nie  alleen  Henning  se  optrede  nie,  maar  word 
ook  deur  oom  Sybrand  se  optrede  geëggo  wanneer  hy  later  in  die  ?oman 
buite  in  die  son  gaan  staan  nadat  hy  na  die  dooie  tant  Betta  gekyk  het. 
Teenoor  die  warm  plekke  wat  die  ruimte  in  Laat  vrugte  konstitueer,  staan 
die  koue  plekke.  Heel  vroeg  in  die  roman  word  Henning  byvoorbeeld  deur 
oom  Sybrand  uit  sy  warm  bed  geboender  en  die  koue  winternag  ingestuur 
om  die  vasmaakooie  te  gaan  soek.  Buite  voel  Henning  "die  koue  wat  uit  die 
tuindam  kom  soos  iets  wat  stadig,  met  al  vaster  greep,  van  sy  voete  af  op 
sluip  na  sy  bonsende  slape"  (22).  Die  koue  word  hier  vergelyk  met  "iets" 

wat  van  Henning  se  voete  af  na  sy  "bonsende  slape"  sluip.  Hierdie  "iets" 
kan  slegs  die  dood  wees:  Dit  word  lokaal  gesuggereer  deur  die  woord 
"sluip"  en  die  feit  dat  dit  Henning  se  "bonsende  slape"  is  waarteen  die 
"aanslag"  gerig  word.  Die  gegewe  van  die  koue  wat  van  die  voete  af  boon- 
toe  beweeg,  dien  egter  ook  globaal  as  metafoor  vir  die  dood.  In  haar 
sterwensoomblikke  voel  tant  Betta  "'n  koue  wat  van  haar  voete  af  opkom" 
(168). 

Ná  sy  vrou  se  dood  en  Henning  se  vertrek  sit  oom  Sybrand  een  aand  alleen 
in  sy  huis.  Hy  voel  hoe  die  koue  "van  die  vloer  af  in  sy  bene  op  (kom)" 
(174).  Henning  se  afwesigheid  het  die  huis  in  'n  ruimte  van  die  dood 
verander:  "As  hy  nog  hier  was,  sou  die  huis  nie  so  dood,  so  'n  graf  gewees 
het  nie". 

5 Die  sikliese  en  die  eenmalige 

Twee  ander  kragte  wat  in  Laat  viugte  in  opposisie  verkeer,  is  die  sikliese  en 
die  eenmalige.  Die  sentrale  karakter,  oom  Sybrand,  wil  nie  aanvaar  dat  hy 
(as  eenmalige  wese)  nie  kan  deelhê  aan  die  oneindige  siklusse  van  die  sei- 
soene  nie.  Eers  wanneer  hy  aan  die  slot  besef  dat  hy  via  Henning  en  sy 
kleinseun  tóg  in  'n  sekere  sin  deelhet  aan  "die  oneindige  kringloop  van  die 
tye  en  aan  God",  aanvaar  hy  sy  eie  eenmaligheid  en  word  sy  innerlike 
konflik  opgelos.  Teenoor  die  eenmalige  aard  van  die  "seisoene"  in  die  mens 
se  lewe,  staan  die  sikliese  van  die  seisoene  in  die  natuur. 

Veral  die  son  en  die  populierbome  simboliseer  die  teenstelling  tussen  die  si- 
kliese  en  die  eenmalige.  As  determineerder  van  die  opeenvolging  van  dag 
en  nag  en  van  die  seisoene  verteenwoordig  die  son  die  enigste  waaragtige 
sikliese  element  in  die  ruimte  van  Laat  vrugte.  Hierteenoor  vind  die  sikliese 
in  die  bestaan  van  die  populiere  slegs  tydelik  plaas  en  is  hulle  in  werklikheid 
ook  eenmalige  gestaltes  — soos  die  mens. 

Dit  is  opvallend  hoe  dikwels  daar  in  die  roman  op  die  son  en  sy  lig  gefokus 
word.  Soms  is  dit  die  verteller  as  eksterne  fokalisator  en  soms  een  van  die 
personasies  as  interne  fokalisator.  In  die  volgende  sin  speel  albei  soorte 
fokalisators  'n  rol:  "Die  moreson  se  gloed  lig  agter  die  hoë  populiere  deur, 
wat  'n  dun  goudrand  om  die  takke  kry,  en  oor  die  landskap  kom  'n  wyds- 
heid  en  sonnigheid  wat  Henning  vir  'n  oomblik  sy  arms  laat  uitrek  (...)"  (31). 
In  die  eerste  helfte  van  hierdie  sin  (tot  voor  die  en)  word  die  opkomende  son 
deur  die  verteller  gefokaliseer.  In  die  tweede  helfte  is  dit  Henning  self  wat 
die  "sonnigheid"  van  die  landskap  fokaliseer.  Dit  is  natuurlik  'n  stylpro- 
bleem  in  Laat  vrugte  dat  die  interne  fokalisators  alte  dikwels  dieselfde  for- 
mules  as  die  verteller  gebruik. 

Op  bladsy  43  word  op  die  ondergaande  son  gefokus:  "Dag-in  en  dag-uit  het 
hy  agter  die  ploeg  geloop,  maar  saans  as  die  son  ver  agter  die  wit  grassaad- 
toppe  wegvloei,  dan  word  die  jukke  van  die  breë  skowwe  gelig  ..."  Dit  is  nie 
presies  duidelik  wie  dit  is  wat  hier  fokaliseer  (Henning  of  die  verteller)  nie  en 
dit  is  miskien  die  veiligste  om  te  sê  dat  ons  hier  albei  se  fokalisering  het.  Die 
probleem  is  egter  dat  die  wyse  waarop  gefokaliseer  word  baie  sterk  ooreen- 
kom  met  die  manier  waarop  die  verteller  as  eksterne  fokalisator  elders  foka- 

liseer.  Op  hierdie  wyse  raak  die  leser  alte  bewus  van  die  redelik  hinderlike 
aanwesigheid  van  die  abstrakte  outeur. 

Die  woorde  "dag-in  en  dag-uit"  in  die  laaste  aanhaling  dui  op  die  sikliese 
gang  van  die  tyd  in  die  ruimte  van  die  roman  en  bevat  eintlik  'n  weer- 
spreking  van  die  term  wegvloei  — 'n  term  waarin  ons  die  romanties-esteti- 
serende  stem  van  die  verteller  herken.  Wegvloei  dui  te  veel  op  'n  eenmalige 
gebeure. 

Die  ander  waarlik  sikliese  element  in  die  wêreld  (tydruimte)  van  die  roman  is 
die  seisoene.  Aan  die  begin  van  die  roman  is  dit  winter.  In  die  tweede  afde- 
ling  van  hoofstuk  3 is  die  winter  "naby  die  einde  van  sy  skof"  (65).  Hierdie 
gegewe  word  in  die  aanvangsparagrawe  van  die  volgende  twee  afdelings 
herhaal:  In  die  eerste  sin  van  afdeling  3 deel  die  verteller  ons  mee  dat  ouma 
Willa  kan  voel  "dat  die  winter  nou  aan  die  verbygaan  is"  (73)  en  in  die  eerste 
paragraaf  van  afdeling  4 is  daar  'n  "rus"  in  die  harte  van  die  boere  "so  breed 
en  kalm  soos  van  die  oorgangsdae  van  die  winter  na  die  somer  self"  (76). 
Ouma  Willa  se  begrafnis  in  afdeling  7 vind  plaas  op  'n  dag  "wat  hard  en 
strak  is  van  die  uitgaande  winter"  (92). 

In  afdeling  2 van  hoofstuk  4 is  die  voorjaar  "op  sy  hoogtepunt"  en  skyn  'n 
"milde  lenteson"  (99).  In  afdeling  8 is  dit  somer  (127).  In  hoofstuk  5 is  dit 
herfs  (vergelyk  149,  153  en  172).  Hoofstuk  6 begin  met  die  mededeling: 
"Daarbuite  waai  'n  kou  winterwind".  In  hierdie  hoofstuk  word  die  seisoen- 
siklus  wat  in  hoofstuk  3 begin  het,  dus  voltooi  (van  winter  tot  winter).  In 
afdeling  5 van  dieselfde  hoofstuk  waai  die  lentewind  "kragtig  en  suiwer" 
(189)  om  oom  Sybrand.  Hier  begin  dus  'n  nuwe  seisoensiklus.  In  hoofstuk  7 
is  dit  weer  eens  oom  Sybrand  wat  die  "somernag  se  opstanding"  fokaliseer 
— 'n  metafoor  wat  duidelik  eintlik  dié  van  die  ouktoriële  verteller  is  (219).  In 
afdeling  2 van  hoofstuk  8 is  dit  weer  oom  Sybrand  wat  die  "na- 
jaarswydheid"  fokaliseer  en  in  die  vierde.  afdeling  van  dieselfde  hoofstuk 
word  oom  Sybrand  en  oom  Jaap  deur  die  ouktoriële  verteller  as  "klein  stip- 
peltjies  te  midde  van  die  wit  wintervelde"  gefokaliseer.  Hier  word  die 
tweede  seisoensiklus  in  die  vertelde  tyd  van  die  roman  dus  voltooi.  Reeds  in 
afdeling  7 van  hierdie  hoofstuk  kyk  oom  Sybrand  terug  op  "'n  moeilike 
winter"  (256)  en  in  afdeling  9 "kom  die  warm  dae  al"  (264).  Ook  in  afdeling 
9 is  dit  lente,  en  so  eindig  die  geskiedenis  van  die  roman,  wat  in  die  winter 
begin  het,  in  die  lente. 

Die  sikliese  gang  van  die  seisoene  en  die  daarmee  gepaardgaande  sikliese 
natuurgebeure  laat  by  oom  Sybrand  die  wens  ontstaan  dat  iets  soortgelyks 
ook  in  sý  lewe  sal  plaasvind.  Hiervan  dien  die  populiere  vir  hom  as  simbool: 
"Daar  glans  die  populiere  liggroen  in  die  moreson;  hulle  staan  al  in  die 
swart,  vrugbare  grond  van  sy  oupa  se  tyd  af;  elke  winter  word  hulle  kaal  en 
droewig  (...)  Maar  as  die  najaar  kom,  dan  word  hulle  weer  jonk  (...)  en  deur 
hulle  kom  die  natuur  se  ritmiese  werking  tot  voldraenheid.  En  hier  is  hy  (...) 
Die  winterslaap  is  verby  (...)"  (191). 

Die  sikliese  in  die  bestaan  van  die  populiere  skep  egter  slegs  'n  illusie  van 
tydloosheid.  Elke  individuele  populierboom  is  (soos  elke  individuele  mens) 
bestem  om  dood  te  gaan.  Dit  besef  oom  Sybrand  wel  soms  tydelik:  "Ja,  die 

dooie  populiere  moet  uit!  Hulle  taak  is  gedaan.  Die  jonges  moet  in  hulle  plek 
kom  ...  (...)  Wat  hinder  hom  al  as  hy  aan  die  dooie  populiere  dink?  En  Hen- 
ning?”  (189).  Oom  Sybrand  se  onvermoë  om  die  logiese  gevolgtrekking  uit 
sy  eie  waarnemings  as  landbouer  te  maak,  terwyl  hy  elders  in  die  roman 
nogal  taamlik  netjies  kan  filosofeer,  doen  vreemd  kortsigtig  aan.  Ewe 
onoortuigend  is  ook  die  feit  dat  hy  twyfel  oor  die  vraag  of  die  twee  populiere 
van  ouderdom  dood  is  ''of  was  'ri  kwaaddoener  hier  aan  die  werk  wat  dalk 
iets  in  die  bome  gespuit  en  die  lewe  in  hulle  doodgemaak  het?”  (203).  Selfs 
ná  sy  beroerte  bly  die  populierbome  vir  oom  Sybrand  simbool  van  onver- 
ganklikheid:  "hy  kan  die  blinkende  son  op  die  populierbome  sien;  so  rustig 
en  koninklik  soos  lank  gelede  staan  hulle  nog  steeds”  (264). 

